
Pentru K.A. Kindya. Ra, Ra, Ra! 


Liz Braswell 


Mami, 

Keirei tocmai i-a murit bunica... Ştiu că în 
trecut am făcut-o în toate felurile, dar acum 
e chiar dărâmată de întâmplare. Ne adunăm 
o gaşcă să stăm peste noapte la ea acasă; 
rămâne singură cât timp părinţii ei se ocupă 
de chestiile legate de înmormântare şi de 
restul familiei. Te sun diseară. 


Cu drag, 
Chloe 

Chloe King are 


= N ù A o A N Ø 


Liz Braswell 


Prolog 


Era din nou pe podul Golden Gate. 

Paul şi Amy plecaseră deja. Pe pod nu se vedea nici un 
vehicul. Apa de dedesubt încetase să mai curgă. Totul era 
tăcut, în aşteptare. 

Chloe nu se miră când Alexander Smith — Coţcarul, care 
mai încercase şi altădată s-o omoare — căzu parcă din cer, 
cu câte un pumnal în fiecare mână. Spunea ceva, dar nu 
ieşea niciun sunet. Ştiu că el avea s-o atace, şi se lăsă în 
jos, însă mişcările îi erau atât de încete, prea încete... 

Se auzi un țipăt, când unul dintre pumnale îi atinse 
razant capul. Dar asta nu s-a întâmplat în realitate, îşi 
dădu seama, derutată. Nu aşa a fost, data trecută. Eu 
trebuia să mă arunc pe el... Însă el se apropia, cu alte două 
pumnale în mâini şi un licăr asasin în ochi. 

Chloe nu se putea clinti din loc. 

Şi totuşi, eu am câştigat lupta asta, îşi zise în sinea ei, 
intrând în panică. Am trecut deja prin toate astea, şi am 
învins... 

Brațul Coţcarului țâşni, şfichiuindu-i fața cu lama 
pumnalului. Chloe făcu un salt înapoi, tocmai la timp. M-o 
fi tăiat? Sângerez? 

— Brian! strigă ea din răsputeri, ştiind că prietenul ei ar fi 
trebuit să apară. 

Dar, ia stai, nu era cumva o neînțelegere? El o ajuta pe 
ea, sau pe Coţcar? 

Brian îşi făcu apariția, stând în picioare, într-un unghi 
imposibil, pe parapet. Avea o înfăţişare serioasă şi-şi ținea 
braţele încrucişate la piept. 

— Cine? o întrebă, pe un ton solemn. Eu sau Alek? 

— Ajută-mă! ţipă Chloe, încercând să fugă de Coţcar. 

— Provoci o mulțime de necazuri, îi zise Coţcarul, cu un 

zâmbet şters. 

După care-i înfipse adânc în pântec un pumnal. 

În timp ce cădea, îl văzu pe Alek venind în fugă şi 
aruncându-se asupra lui Brian. 

— Nu! urlă ea, când cei doi băieţi se rostogoliră jos de pe 
pod. 

Coţcarul zâmbi, cu fața atât de aproape de a ei, încât 
mirosul acru al răsuflării lui o învălui. Ridică din nou 
pumnalul, de această dată ţintindu-i gâtul. 


Liz Braswell 


Unu 


— Nu! 

Chloe se trezi plină de transpirație şi tremurând. 

— A fost un vis, îşi zise cu voce tare, lăsându-şi muşchii 
încordațţi să se cufunde la loc în moliciunea patului. 

Se luptase cu Coţcarul ieri... şi învinsese, dacă se poate 
spune aşa. El căzuse de pe pod, când nu reuşise Chloe să-l 
prindă de braț, iar acum el era cel care murise. Chloe era 
teafără. Alek şi Brian trăiau, amândoi. Tot restul nu fusese 
decât un coşmar. 

Camera era scăldată într-o liniştitoare lumină slabă, care 
putea să fie a zorilor, dar o simțea, cumva, că era de 
amurg. Nu se afla acasă: moliciunea proaspătă a 
aşternuturilor şi ciucurii catifelați ai păturii cu care o 
înfăşurase cineva erau, categoric, străine casei King. Dar 
unde să fie? Încetul cu încetul, amintirile îi reveniră. 

După luptă, Alek o luase acasă la el. Era rănit la picior, 
de una dintre steluțele zburătoare ale lui Brian. Brian 
pretinsese că încercase să-i oprească din fuga lor, ca nu 
cumva să se aventureze mai adânc pe teritoriul aparținând 
Ordinului A Zecea Lamă, însă Chloe tot nu era convinsă că 
spusese adevărul... Luaseră un taxi; îşi aminti că privise pe 
geam şi văzuse că erau pe pod, frumoasele lumini ale 
metropolei San Francisco rămânând în urma lor. Când se 
opriseră, în sfârşit, el o condusese printr-o beznă de 
nepătruns spre o casă, unde-i întâmpinase cu un bun venit 
o femeie blondă şi scundă, chiar dacă era în toiul nopţii. Ea 
îi dusese pe câteva coridoare înguste, şi... 

Chloe se ridică în capul oaselor, amintindu-și mai multe 
despre noaptea trecută. 

Ceva trecuse pe lângă ei, pe unul dintre coridoare, şi 
încă o înspăimânta pe Chloe, chiar şi acum, când era 

cuibărită la adăpost, într-un pat luxos. 

Coridorul era întunecat şi pustiu, însă deodată, ca din 
pământ, apăruse o fată cam de vârsta ei, parcă plutind în 
direcția opusă, tăcută ca o fantomă neagră. Ochii îi luceau 
în lumina palidă, verzi şi înguşţti, ca de pisică. De sub părul 
negru şi drept i se ițeau două enorme vârfuri de urechi, 
ascuțite, negre, acoperite de blană. Dispăruse la fel de 
repede şi de tăcută precum răsărise. 

Chloe scosese un icnet şi arătase spre ea, iar Alek îşi 
dăduse ochii peste cap şi-i explicase că fata-pisică nu era 
decât Kim, o arătare. Femeia cealaltă încuviințase, 
nonşalantă. Dar nici chiar această simplă explicație n-o 
făcuse pe Chloe să se simtă mai bine. Habar n-avea unde 
se află, şi nici cine erau oamenii aceştia la care o adusese 
Alek. 

— Trec eu cât de curând, îi promisese el, după ce se 
opriseră în fața uşii. 

— Pleacă de-aici, Alek, îl apostrofase femeia, cu 
drăgălăşenie, împingând-o pe Chloe în cameră. 

Dintr-un anume motiv, tonul acela matern, drăguţ, dar 
poruncitor, fusese cel care o ajutase pe Chloe să se simtă 
din nou în largul ei. Indiferent ce-ar fi fost, erau oameni 
normali, cu principii normale. 

Nu prea putuse să vadă mare lucru în spațiul acela mic, 
cu excepţia unui pat încărcat cu o mie de perne. Se lăsase 
să cadă pe el fără să mai pună întrebări. 

— Somn uşor, îi zisese femeia, plescăind din limbă şi 
înfăşurând-o pe Chloe până la gât într-o pătură moale din 
catifea. 

Oricât ar fi fost de istovită, Chloe nu reuşise să adoarmă 
imediat, iar după ce ațipise, nu avusese parte decât de 
coşmaruri: se afla din nou pe podul Golden Gate, luptând 
pe viață şi pe moarte împotriva Coţțcarului, cel mai 
periculos — şi mai psihopat — asasin al Ordinului A Zecea 
Lamă. Uneori, în visele ei, era prezent şi Alek, stând alături 
de ea şi urmărindu-i mişcările, aşa cum şi făcuse, sau 

luptând cot la cot cu ea. Alteori, Brian era acolo, ajutând-o, 
aşa cum şi făcuse... sau hăituind-o, aşa cum crezuse ea. 
Chiar dacă totul chiar se întâmplase în realitate, ei încă nu 
i se părea adevărat. Şi, totuşi, era. 

Acum, că era trează, Chloe încă se simțea obosită şi nu 
avea răspunsuri la întrebările care-i  bântuiseră 
coşmarurile: De ce eu? Ce rău i-am făcut eu vreodată oricui 
altcuiva? 

Remarcă o măsuţă care fusese aşezată lângă ea cât timp 
dormise. Era acoperită cu un milieu mare şi pe ea se afla o 
farfurie cu felurite bucăţi de friptură rece şi brânzeturi, felii 
de pâine şi ceşcuţe cu muştar şi alte condimente. Un pahar 
— din cristal? — cu apă aştepta lângă o cutie de Diet Coke. 

Chloe îşi pregăti cel mai mare sandvici posibil, între două 
felii de pâine neagră, punând muştar din belşug pe carne. 
Avu nevoie doar de un minut ca să-l înfulece şi, poate, de 
încă unul ca să gâlgâie apa şi conținutul cutiei de Diet 
Coke. Pe urmă, scoase un râgâit răsunător (după care privi 
în jur speriată, însă nu era nimeni prin preajmă). Dintr-un 
motiv oarecare, nu era chiar atât de înfricoşată pe cât ar fi 
trebuit să fie. Avea burta plină, se afla într-o cameră 
frumoasă şi era la adăpost. Ciudat lucru, se cam simțea 
fericită. 

Privi în jur: grinzile tavanului şi scândurile duşumelei 
erau dintr-un lemn vechi, de culoare închisă, lăcuit doar 
cât să nu se aşeze praful, dar nu într-atât încât să 
strălucească.  Încăperea în sine era micuță, dar 
confortabilă: într-un colț avea un covor persan cu un motiv 
complicat în culori închise, iar deasupra lui fusese aşezat 
un fotoliu din catifea, puțin uzat. Pe spătarul acestuia era 
întinsă o altă pătură. Un lampadar demodat, cu piciorul 
din marmură uşor crăpat şi tija din alamă lumina camera 
într-un portocaliu delicat, prin cele trei becuri care imitau 
lumânările. Dacă ar fi avut bani — şi o casă care să se 
preteze — exact aşa şi-ar fi decorat camera şi Chloe. 

Se ridică de pe pat, se întinse şi simți cum articulațiile şi 

muşchii îşi revin la locurile lor. În sfârşit, sunt iar eu 
însămi. Îşi scoase telefonul mobil din buzunarul de la spate 
şi-l porni. Mai avea trei sferturi din capacitatea bateriei. 
Nu-i lăsase nimeni vreun mesaj vocal, nici măcar mama ei. 
Înseamnă c-a înghiţit toată chestia aia cu „Mă duc la 
Keira”, se gândi Chloe. O sună pe Amy şi rămase puţin 
surprinsă că prietena ei nu-i răspunse: atât Amy, cât şi 
Paul, fuseseră martori la întreaga nebunie de aseară cu 
Coţcarul, Alek, Brian şi Chloe; n-ar fi trebuit să fie 
îngrijorată? 

Auzi piuitul mesageriei vocale a lui Amy. 

— Bună, Chloe la telefon. Sunt bine. Stau la nişte... 

Ezită pentru o clipă, încercând să găsească termenul 
potrivit. 

— Ăăă... la nişte veri mai îndepărtați şi prieteni. Nu mă 
suna: o să-mi ţin telefonul închis o vreme. Să economisesc 
bateria. Doar să ştii că sunt în siguranţă, şi-o să te sun eu 
mai târziu. 

Îi lăsă apoi un mesaj mamei ei, care nu era acasă. 

— Bună, o să mai stau ceva timp cu Keira... 

Auzi ţăcănitul demodatelor tocuri înalte pe coridorul din 
dreptul camerei sale, sunetul crescând în intensitate, semn 
că persoana respectivă se apropia. 

— Ăăă... te pup. Şi... ăăă... te sun eu mai târziu... îmi 
închid telefonul. OK, pa. 

Îşi închise la repezeală telefonul şi-l puse deoparte. După 
doar câteva clipe, în cadrul uşii îşi făcu apariția o femeie 
care tocmai încheia o conversație purtată, jumătate în rusă 
şi jumătate în engleză, la un telefon mobil miniatural, de 
care atârnau mai multe amulete. Chloe avu nevoie de o 
secundă în plus ca să-şi dea seama că era aceeaşi femeie 
din seara trecută, care o condusese în cameră, doar că era 
acum îmbrăcată mai oficial. 

— Da, zicea femeia. Două duzini. Şi mulțumeşte-i din 
partea mea lui Ernest pentru stilourile vişinii. Copiilor le 
plac la nebunie. Spasiba. 

Închise telefonul şi-i adresă lui Chloe un zâmbet obosit. 

— Câteodată mă simt mai degrabă ca un director de 
departament, decât ca preşedintele micii mele firme. Cum 
te simți? 

— Ăăă... foarte bine, mulțumesc... 

Îi venea greu să-şi dea seama ce vârstă avea femeia: avea 
un corp perfect, gen Clopoţica, micuţ, dar cu forme bine 
conturate, cu o talie minusculă şi gambe uluitoare, scoase 
în evidență de tocurile cui care păreau să aibă 
cincisprezece centimetri. Avea părul scurt, blond ca de 
zână, şi ochi negri. Sacoul şi fusta care-i alcătuiau 
costumul erau un pic cam stridente pentru gustul lui 
Chloe, însă evident scumpe. Şi totuşi, mai era ceva anume 
la ea... felul în care-şi ținea capul, cum privea fără să 
clipească, sau acel miros pe care Chloe nu reuşea să-l 
identifice... 

În schimb, îşi dădea seama că era la fel ca ea: femeie- 
pisică. 

— Eu sunt Olga Chetobar, se prezentă femeia, 
întinzându-i o mână cu unghii lungi, perfect manichiurate. 
De vârful uneia dintre ele atârna o mică amuletă din aur. 
Sunt preşedintele departamentului, în fine, noi îl numim de 
„resurse umane”, de la Firebird. Noi îi găsim şi-i salvăm pe, 
hai să zicem, rătăciți, şi-i aducem acasă. 

— Acasă? 

— Serghei o să-ți explice... e foarte nerăbdător să te 
cunoască, îi răspunse Olga, verificându-şi din nou ecranul 
telefonului mobil. 

— Mulţumesc pentru... ăăă... prânz, zise Chloe, 
întrebându-se în gând dacă ar fi o dovadă de nepolitețe să 
se intereseze în legătură cu un duş, haine curate, sau 
luarea legăturii cu mama cei. 

— Nu te obişnui cu asta, îi atrase atenția femeia, 
zâmbindu-i cu căldură. Pe-aici, obişnuim să mâncăm toți 
împreună. Curând, o să stai şi tu la masă cu noi. 

— Nu vreau să fiu nepoliticoasă... chiar e grozav aici... 

dar când aş putea să plec la mine acasă? Cred că mama o 
să-nceapă să-şi facă griji. 

Olga o opri, ridicând o mână. 

— Se ocupă Serghei de asta. Mama ta va fi informată că 
ai fost martoră la un incident posibil mortal — ceea ce ai şi 
fost — şi că te afli sub protecția poliției. Sau a autorităților 
federale. Poate chiar i-o fi spus deja. Nu cunosc 
amănuntele; totuşi, oamenii lui fac totdeauna treabă bună. 
Acum, hai cu mine, zise deodată, privindu-şi ceasul, unul 
scump, cu aur şi diamante. Eşti aşteptată. 

Chloe îşi vâri picioarele în pantofii ei Saucony fără să le 
mai lege şireturile şi ieşi din cameră în urma Olgăi. Merseră 
de-a lungul unui coridor strâmt şi slab luminat, posibil 
acelaşi din seara precedentă. La lumina zilei, observă că 
pereții erau împodobiți cu o imitație de hârtie veche cu 
şiruri de trandafiri micuți şi diferite alte desene, şi că 
podeaua era alcătuită din bucățele de lemn de culori 
diferite. 

— Îmi cer scuze că te-am instalat, practic, în pod, îi zise 
Olga peste umăr, în timp ce picioarele ei micuțe se 
îndreptau cu iuțeală spre o scară îngustă. Am fost cam 
nepregătiți şi ne-am închipuit că, pentru o vreme, n-o să te 
deranjeze. În timpul zilelor lucrătoare, aici se cam face 
aglomerațţie şi gălăgie. 

Chloe fu nevoită să se forțeze ca s-o prindă din urmă, 
practic prăvălindu-se pe două şiruri de trepte înguste, 
montate în jurul unui ax central. 

— Dar ce este aici? 

— Firebird Properties L.L.C., îi răspunse Olga, cu 
vioiciune şi mândrie, privindu-şi din nou ceasul. O 
companie imobiliară şi de marketing. În principal, ne 
ocupăm de investiții şi comerț cu proprietăți, mai puţin de 
construcții de locuinţe. 

Cât timp îi dădu răspunsul, Olga zbură de pe scară şi 
ajunse la jumătatea unui alt coridor: Chloe fu obligată să 
alerge ca să țină pasul. Era o zonă mult mai modernă, cu 

podeaua acoperită dintr-un perete în celălalt cu mochetă 
cenuşie şi reproduceri de artă înrămate pe pereții vopsiți. 

— Construcţii de locuinţe? Comerț? Ce...? 

Deodată, Chloe se opri brusc în dreptul unei ferestre 
mari, din stânga ei, care dezvăluia o privelişte 
impresionantă. Făcu ochii mari şi privi afară. 

Erau la primul etaj, iar cel dintâi lucru care-i sări în ochi 
fu enorma peluză care se întindea până la şosea. Când îşi 
lipi faţa de geam şi privi drept în jos, zări o fântână 
înconjurată de o alee circulară, din pietriş, care se întindea 
mai departe de-a lungul unei margini a peluzei, la vale, 
spre şosea. Acolo, la capătul ei, după cum intui Chloe, ar 
putea să fie o poartă. 

— Asta-i casa aia, rosti ea, încet. 

— Care casă? o întrebă Olga, întorcându-se să privească 
la rândul ei. 

— Cea pe care mi-a arătat-o Alek. Când mă simțeam 
deprimată. M-a dus cu maşina undeva, în apropiere de 
Sausalito, şi mi-a arătat casa asta extraordinară... 

Fusese o zi ieşită din comun. Cearta cu Amy, 
automobilul pe care-l furase Alek din parcarea elevilor din 
anii mari, felul în care-i plăcea lui Alek să „prindă aer” pe 
colinele din San Francisco, evadarea din oraş, ca să vadă 
conacul acesta enorm şi vechi. Văzut din exterior, era 
numai piatră şi marmură, şi tot atât de impresionant ca un 
muzeu. 

lar acum, ea era înăuntru. 

— Alek te-a adus încoace? o întrebă Olga, uşor amuzată. 

— Am crezut că e casa cuiva, zise Chloe. A cuiva bogat 
de-a binelea, adăugă, deşi nu şi cu voce tare. 

— Este. Dar câţiva dintre noi locuim permanent aici, în 
afara lui Serghei. Eu, Kim, plus Ivan şi Simone. În acelaşi 
timp, însă, e şi sediul companiei Firebird, şi al oamenilor 
noştri... Câteodată, e important să nu le stai altora în cale, 
iar aici e cu certitudine un loc la fel de drăguţ ca oricare. 
Mai drăguţ, chiar, adăugă femeia, pe un ton meditativ şi 

fără vreun zâmbet pe buze, cu toate că ochii îi erau plini de 
veselie. 

Chloe nu reuşea să-şi dea seama dacă lipsa aceasta de 
expresie facială era o caracteristică a ruşilor, sau a 
oamenilor-pisici. 

— Adică e un loc în care... 

— O să-ți explice Serghei, o întrerupse Olga, făcându-i 
un semn mustrător cu degetul, după care se întoarse şi-şi 
reluă țăcănitul tocurilor. Hai! îi zise, pe un ton poruncitor. 

Chloe o urmă. 

În acea parte a clădirii erau birouri, precum şi oameni 
adevărați, ceea ce-i cam amintea lui Chloe de contabilul 
mamei, sau de dentistul ei, care lucrau amândoi în case în 
stil italian, restaurate după specificul secolului al 
nouăsprezecelea. Când era mai micuță, Chloe credea că 
sunt conace — erau mai mari decât casa ei, a lui Amy şi a 
lui Paul, luate la un loc — şi tot pomenea despre asta fără 
rețineri, stânjenindu-şi al naibii de rău mama. 

— El cine e? se interesă Chloe, după ce se trase deoparte 
ca să-i facă loc unei alte persoane. 

Era vorba despre un tânăr cu înfăţişare sobră şi ochi 
căprui, care-i adresase un zâmbet fugar în timp ce se 
strecurase pe lângă ea. 

— E Igor, directorul de vânzări. 

Olga o conduse pe Chloe printr-un hol cu aranjamente 
florale proaspete şi costisitoare, şi tablouri originale. Avu 
un schimb vijelios de replici în limba rusă cu o fată 
îmbrăcată într-un tricou țipător, cu ştrasuri, după care o 
duse pe Chloe spre o uşă întredeschisă, din lemn de 
mahon. Pe ea era fixată o frumoasă plăcuță din alamă, 
având înscris numele Serghei. Într-un fel, lui Chloe parcă-i 
amintea de un sicriu. 

Olga ciocăni în uşă şi apoi intră, făcându-i semn lui 
Chloe s-o urmeze. 

Era un cabinet mare, frumos aranjat, a cărui principală 
piesă de mobilier o reprezenta un enorm birou, dintr-un 

lemn de culoare închisă, aşezat în dreptul unei ferestre 
boltite, cu nişă, acoperite de draperii dintr-o catifea verde- 
închis. La birou era aşezat un bărbat care, la prima vedere, 
părea masiv, dar nu era chiar aşa în realitate. Avea corpul 
cât se poate de pătrățos: lat şi scund; la fel îi arăta şi capul. 
Sub ochi se vedeau câteva cute, nu tocmai cearcăne, însă 
părea genul de bărbat care devine tot mai chipeş odată cu 
înaintarea în vârstă. Ochii de un albastru-deschis îi erau 
umbriți de sprâncene enorme, portocaliu-argintii, ca două 
omizi. 

Îşi ridică privirea de pe teancul de hârtii din mână. 

— Tu trebuie să fii Chloe! exclamă vesel, cu o voce ca 
tunetul, azvârlind hârtiile pe birou şi sărind în picioare. 

Ajunse de cealaltă parte a biroului în câțiva paşi scurti, 
dar energici, apropiindu-se de ea ca o locomotivă cu aburi, 
cu brațele larg desfăcute. 

Oricât ar fi fost el de mătăhălos, costumul pe care-l 
purta îi venea perfect, era imaculat şi, ca totul de pe-aici, 
scump. 

— Bun venit acasă, pisicuțo! strigă el, cuprinzând-o pe 
Chloe într-o îmbrățişare zdravănă. Încă una, revenită 
acasă! Încă un puişor de pasăre întors la cuib! 

O sărută pe amândoi obrajii, după care o îndepărtă la o 
lungime de braț. Era într-atât de puternic, şi prezența lui 
atât de impunătoare, încât Chloe avu impresia că e 
manevrată ca o marionetă, fiind prea năucită ca să mai 
opună rezistenţă. 

— Dă-mi voie să te văd! 

Îi privi concentrat ochii şi chipul, studiind-o. După 
câteva clipe, îi apăru o umbră de dezamăgire, pe care însă 
încercă s-o ascundă cu un zâmbet. 

— Ei bine, nu semeni cu nimeni dintre cei pe care-i 
cunosc... dar asta e chiar şi mai bine. O față nouă ne 
prinde bine pe-aici, adăugă, dându-i părul pe spate cu un 
gest părintesc. Şi mai eşti şi drăguță! constată, chicotind. E 
clar că suntem norocoşi să te avem printre noi. Eu sunt 

Serghei Shaddar, conducătorul Semeţiei. Şi cât se poate de 
încântat că ai intrat în rândurile noastre. 

Conducătorul Semeţiei? Serghei Shaddar? Dintr-odată, i 
se făcu lumină în minte: Serghei, ruda îndepărtată a lui Alek, 
cel care nu-i ajutase familia să emigreze. Proprietarul 
conacului în care-o adusese Alek. Al conacului acestuia. 
Totul se lega. 

— l-am trimis dosarul la departament, zise încetişor 
Olga. 

— Analize de sânge? 

Femeia scutură din cap. 

— Nu e necesar, decât dacă descoperim vreun soi de 
punct de plecare probabil. 

— Păcat. Mie îmi place activitatea ştiinţifică, îi mărturisi 
Serghei lui Chloe, zâmbindu-i. E atât de modernă! O 
picătură de sânge, şi ştim cine-ți sunt părinții! Asta, în 
cazul în care am reuşi să dăm de urma lor. Sunt atât de 
mulți orfani! adăugă el, întristat. Prea puţine familii rămase 
întregi. 

— Mă scuzați? zise Chloe, străduindu-se să înţeleagă 
despre ce anume tot vorbea el acolo. 

— Eu plec, anunţă Olga, salutându-l cu o înclinare — 
aproape  respectuoasă — a capului pe Serghei şi 
retrăgându-se de-a-ndăratelea, astfel încât să fie tot timpul 
cu fața spre el. 

Apoi, închise uşa după ea. 

— Chloe, zise Serghei, punându-şi o mână cărnoasă 
peste a ei. 

Din degetele lui scurte ieşiră deodată ghearele, mult mai 
groase şi mai scurte decât ale ei. I le apăsă pe dosul palmei, 
presându-i pielea, dar fără să i-o înțepe, şi o privi cu 
seriozitate. 

— Tu eşti fiica Regilor Vânătorii. Strămoşii tăi au fost 
zeițe. Eşti o Mai. Aşa suntem noi numiți. 

— Mai? repetă Chloe, neputând să-şi dezlipească privirea 
de pe ghearele lui; chiar i le pipăi, ridicându-i mâna şi 

întorcând-o pe toate fețele, holbându-se uluită la ea. 

Serghei o lăsă, fără împotrivire. 

— Poporul Leilor. Vânătorii Deşertului. Copiii lui Bastet! 
şi Sekhmet?. 

Chloe recunoscu vag cele din urmă două nume, sau cel 
puţin pe-al lui Bastet: era zeița-pisică din medalionul pe 
care-l purta Amy în permanenţă. 

— Suntem... egipteni? Eu crezusem că toată lumea de 
pe-aici e din, cum să zic, din Europa de Est, sau cam aşa 
ceva. 

— Nu, la origine suntem din Egipt, şi din alte părți ale 
Africii. Dar, în definitiv, nu e acelaşi lucru pentru toată 
lumea? adăugă, chicotind. Rasa noastră e veche de milenii, 
Chloe. Suntem dotați şi diferiți de ceilalți... şi-au mai 
rămas doar puțini dintre noi. 

— Cum m-ați găsit? se interesă Chloe, puţin jenată de 
faptul că punea o astfel de întrebare: el îi dădea ponturi 
despre istoria lor, şi ea reacționa la modul: OK, dar să ne 
întoarcem la mine. 

— Nu aveam cum să ştim sigur dacă eşti de-a noastră, 
răspunse Serghei, ridicând din umeri. 

Îşi luă mâinile de pe ea şi începu să gesticuleze în timp 
ce vorbea; ghearele îi scoteau mici şuierături prin aer, însă, 
încetul cu încetul, i se retraseră la loc în buricele degetelor. 

— De obicei, începu el, noi ne... arătăm adevărata natură 
la vârsta adolescenței, cam pe la paisprezece, cincisprezece 
ani. Alek a menţionat faptul că pari... altfel, iar când ţi-am 
analizat dosarul, am descoperit că ai fost adoptată din fosta 
Uniune Sovietică; din Abhazia, ca să fiu mai precis. Şi 
atunci, te-am supravegheat, ca să fim siguri. Alek a primit 
instrucțiuni să intervină şi să te inițieze în secret, atunci 


1 Divinitate cu înfăţişare felină din mitologia egipteană, zeița Egiptului 
Inferior, zeița Soarelui şi a Lunii. 

2 Zeiță războinică din mitologia egipteană, înfăţişată ca o leoaică. Se 
spunea că răsuflarea ei ar fi creat deşertul. Mai era considerată zeița 
tămăduitoare a Egiptului Superior. 

când situația a început să se complice cu Coţcarul şi cu A 
Zecea Lamă. 

Mii de întrebări i se învolburau prin minte lui Chloe. 

— Dar de ce nu m-a întrebat pur şi simplu, sau cam aşa 
ceva? vru ea să ştie. 

Serghei o privi răbdător, cu o oarecare milă. 

— Chloe King, dac-ai fi fost deja tulburată de ceea ce ţi 
se întâmpla, şi-ar fi venit cineva să-ţi zică: „Hei, vezi că eşti 
leoaică, dar e secret, şi suntem o haită întreagă aici, în San 
Francisco, hai la noi!”, cum ai fi reacționat? 

Aş fi murit de frică. Încuviinţă cu un gest lent. 

— Am fi grăbit ceva mai mult lucrurile dac-am fi ştiut că 
Alexander Smith te vânează şi că tu umbli cu un membru 
al Ordinului A Zecea Lamă. 

— Nu umblam cu el, bombăni Chloe, pe negândite. 

— Ce? 

— Nu eram cu el, în realitate, repetă Chloe, ceva mai 
tare. Nici măcar să mă sărute nu voia. 

— Sigur că nu, încuviință Serghei, cu un aer de parcă ar 
fi fost cel mai evident lucru din lume. 

Chloe ridică din sprâncene, privindu-l întrebătoare. 

— Oamenii şi rasa Mai nu se pot... of, cum să mă 
exprim? Ăăă... întovărăşi, zise bărbatul mai vârstnic, 
tuşind stânjenit. Asta le-ar aduce moartea. Ca şi cum am fi 
otrăvitori. 

Xavier! Tipul pe care-l agățase la club, în noaptea 
premergătoare celei de-a şaisprezecea aniversări a ei... Se 
giugiuliseră în parcarea localului, iar atunci când se simţise 
aproape copleşită de dorință, Chloe se oprise şi plecase 
acasă. După câteva zile, se dusese să-l caute în 
apartamentul lui: îl găsise aproape mort, plin de răni 
infectate, acolo unde îl zgâriase ea pe spate. Chiar îi 
chemase o ambulanță, sub adăpostul anonimatului. 

— O, Doamne! exclamă, acoperindu-şi gura cu palma. 
M-am sărutat la club cu un tip, şi zău dacă n-a trebuit să 
fie dus la spital... 

Serghei ridică din sprâncene. 

— O să moară? îl întrebă, în şoaptă. 

— Probabil că nu, dacă numai l-ai sărutat, îi răspunse 
el, vorbind rar. Însă ar fi cazul să ţii minte, pe viitor. 

Slavă Domnului că nu l-am sărutat pe Brian, îşi zise Chloe 
în gând, dar îşi aminti imediat că nu avea nici cea mai mică 
intenție de a-l mai săruta vreodată pe Brian. Sau să-l mai 
văd. Sau să mă mai gândesc la el, adăugă, în sinea ei. 
Fusese o relație grozavă, dar numai până la marea 
dezvăluire a faptului că era membru al Ordinului A Zecea 
Lamă. Chloe îşi recapitulă faptele în minte; nu se putu 
stăpâni. El pretinsese că încercase s-o salveze de Coţcar, 
atunci când se luptaseră, pe pod; totuşi, unele dintre acele 
shuriken? zburaseră periculos de aproape de capul lui Chloe. 
Şi apoi, cea pe care i-o înfipsese cu atâta îndemânare în 
picior lui Alek, în timp ce încercau să fugă... Susţinuse că 
încerca să-i oprească. Să-i apere de oamenii ascunşi de A 
Zecea Lamă pe Promontoriul Marin. Însă el nu-l avusese 
niciodată la inimă pe Alek... 

Iar acum Chloe începea să înțeleagă şi de ce. 

— În orice caz, ia gândeşte-te, Chloe! Acum ai o familie 
adevărată: oameni cu care te înrudeşti prin sânge, şi care-ţi 
împărtăşesc descendența! Şi ştii ceva? adăugă, izbindu-şi 
pumnul în palmă şi scoțând un zgomot care-o făcu pe 
Chloe să sară înapoi. Eu o să-ți fiu protector. N-ai cum să 
locuieşti aici tot timpul... 

— Dar mama? Când pot să mă întorc la ea? strigă Chloe. 

Nu voia să-l supere pe Serghei, însă toată această 
discuție despre familie i-o readucea în minte pe mama cei. 

Serghei oftă şi clătină din cap. 

— Nu prea curând, mă tem. A Zecea Lamă încearcă să-ți 
dea de urmă. Ei cred că tu l-ai omorât pe Alexander Smith, 
aşa că străzile colcăie acum de agenţii lor. Dac-ai pleca de- 


3 Steluţe cu colţurile foarte ascuţite, folosite în mod tradițional ca arme 
de luptătorii ninja. 

aici, ai fi moartă înainte de a parcurge jumătate din drumul 
prin oraş. 

— Dar pot măcar s-o sun? întrebă Chloe, gândindu-se că 
poate e mai bine să ceară voie, înainte de a recunoaşte că o 
făcuse deja... 

— Regret, Chloe, dar răspunsul e negativ. Chiar dacă A 
Zecea Lamă n-a aranjat deja să-i intercepteze convorbirile, 
aproape sigur i se urmăreşte orice mişcare. lar dacă mama 
ta a sunat la poliție, atunci telefonul îi este sigur 
interceptat. 

— Dar... n-o să devină bănuitoare? Ea unde crede că 
sunt? O, Doamne... ce-or să creadă profesorii mei, când or 
să vadă că nu apar, luni, la şcoală? 

Serghei îi răspunse, începând să numere pe degete. 

— Mama ta a fost informată că faci parte dintr-un 
program federal de protecția martorilor, şi că i se va 
permite să stea de vorbă cu tine de îndată ce nu va fi vreun 
pericol. Celor de la şcoală li s-a spus că suferi de 
mononucleoză+ şi că vei lipsi o perioadă, îi explică el, după 
care zâmbi. Li s-a dat până şi o adresă, la care să-ți trimită 
temele pentru acasă, adăugă, mulțumit de sine. 

Chloe  tresări. Chiar trebuia neapărat să fie 
mononucleoză? Boala sărutului? Nu putea să fie Ebola, sau 
boala vacii nebune, sau ceva care nu se ia prin pupat? 

Serghei o fixă cu o privire lipsită de amuzament, 
remarcându-i reacția. 

— E cea mai logică maladie de care poate fi doborât un 
adolescent. 

— Da, numai că toată lumea o să creadă... în fine, nu 
mai contează, zise Chloe, resemnată. 

Totul era naşpa. N-avea voie să vorbească deloc cu 
mama ei, cu atât mai puțin să-i spună adevărul; toată 


+ Boală infecțioasă acută, de origine virală, frecventă la copii şi la tineri 
şi caracterizată prin stări febrile şi o creştere a numărului de limfocite 
şi monocite din sânge. 

şcoala avea să râdă de ea şi, în plus, urma să fie captivă 
aici pentru o vreme. Nu că ar fi vrut să plece, neapărat, 
însă ar fi dorit să aibă posibilitatea alegerii. Şi mai era şi 
ideea unui întreg oraş plin de oameni care căutau s-o 
omoare. Al căror ţel era s-o omoare. Pe ea, Chloe King. O 
fată de şaisprezece ani, inofensivă. 

— Dar nu l-am omorât eu! exclamă, ea însăşi surprinsă 
de furia care-i clocotea în voce. Când a alunecat, am 
încercat să-l ajut să se ridice la loc! 

— De ce-ai fi făcut una ca asta? o întrebă Serghei, 
cuprins de o mirare neprefăcută. 

— Nu ştiu, doar că... Nu ştiu. Mi s-a părut că asta 
trebuie să fac, zise Chloe, ridicând din umeri a neputinţă; 
n-avea cum să-i explice. Aşa se face, şi gata. Dar, la urma 
urmei, cine sunt oamenii ăia? întrebă, la rândul ei. 

— A Zecea Lamă există exclusiv pentru exterminarea 
noastră, îi explică Serghei, punându-i iar mâinile pe umeri, 
cu o căutătură gravă în ochii lui negri. Ei consideră că rasa 
Mai reprezintă răul, că suntem trimişi ai diavolului, sau 
alte aberaţii asemănătoare. Ne tolerează numai fiindcă e 
mai greu să omori lumea aşa, hodoronc-tronc, în America, 
decât oriunde altundeva... 

Ochii îi deveniră sticloşi când se gândi la alte vremuri, la 
alte locuri. Apoi, îşi recăpătară limpezimea. 

— Şi, atât timp cât nu atragem prea mult atenţia asupra 
noastră, suntem, mai mult sau mai puțin, la adăpost, 
continuă el. 

Scuipă cu dispreț, după care continuă: 

— Suntem obligați să ne ascundem aici ca şobolanii! 
exclamă, fluturându-şi mâna spre încăperea despre care 
Chloe, personal, nu considera c-ar fi fost nelalocul ei nici 
măcar în Casa Albă, necum o vizuină de-a şobolanilor. Ei 
se tem de puterea noastră, reluă Serghei. Suntem mai 
puternici, mai iuți şi mai silențioşi decât ei: ar trebui să fim 
venerați, nu nimiciți! 

Tăcu preţ de câteva clipe, clocotind de furie. 

— Ei bine, am convingerea că Olga a pus deja pe cineva 
să-ți aranjeze o cameră adevărată, zise el apoi, redevenind 
voios cât ai clipi din ochi. Eu acum trebuie să particip la o 
întâlnire, însă tu ar fi bine să te duci în bibliotecă şi să 
înveți istoria poporului nostru. Simone şi Ivan vor fi 
informaţi despre noua noastră colocatară. Ţi se va oferi un 
tur complet al locurilor. La revedere, Chloe, şi fii bine- 
venită! 

Şi, îmbrăţişând-o zdravăn pentru o ultimă oară, o invită 
să iasă, împingând-o uşurel de la spate. 

— Stati! Încă o întrebare! se rugă Chloe. 

— Da? zise el, oprindu-se tocmai când ea ajunsese să 
treacă pragul. 

— De ce e atât de multă lume aici, într-o zi de sâmbătă? 

— Aici e o companie imobiliară! răspunse el, începând să 
închidă uşa după ea. Noi nu avem niciodată închis de tot! 

Ea rămase pe loc, buimăcită pe moment, gândindu-se la 
tot ce-i spusese Serghei. Analize de sânge? Zeiţe? Vechi de 
milenii? Un fax piui pe undeva, smulgând-o din reverie. 
Ciudat loc de adunare pentru un grup de străvechi 
vânători. 

Fata cu tricoul acela urât şi sclipicios o instrui pe Chloe 
cum să ajungă la bibliotecă, după care nu-i mai acordă 
atenţie. 

Chloe plecă, agale. Se simţea dezorientată şi fantomatică 
în locul acesta pe jumătate modern, pe jumătate străvechi: 
nu aparținându-i întru totul, însă fiind oarecum legată de 
el. Nu era nimeni cunoscut în preajmă, nimic familiar, şi 
totuşi probabil că era mai la adăpost decât fusese oriunde 
altundeva, în ultima lună. Un refugiu, în casa unora cu 
care se înrudea într-adevăr. Familia... ei... Era prea mult, 
însă până acum i se păruseră cu toții dureros de normali. 
Olga, cu telefonul ei mobil, şi Serghei, cu atitudinea lui de 
om de afaceri... Chloe îşi dădu seama că s-ar fi aşteptat ca 
ei să aibă un comportament secretos şi bizar, ca al 
vampirilor. 

Şi să nu fie amestecați în afaceri de genul celor 
imobiliare. 

Biblioteca, la fel ca totul din conacul acesta, arăta 
spectaculos, perfect, parcă ieşită direct dintr-un spectacol 
englezesc de epocă: corpuri cu rafturi pentru cărți înzidite, 
ferestre interminabil de înalte, cuprinse între parantezele 
unor interminabil de lungi draperii, doar o idee decolorate. 
Trecu pe lângă un şir de rafturi imaculate, privind titlurile. 
În majoritate, erau din literatura clasică, sau enciclopedii... 
cu toate că mai exista şi un sector dedicat cărților moderne 
ca Jurnalul lui Bridget Jones. Pe unul dintre rafturi văzu o 
pereche de semne de carte, de forma unor pisici egiptene: 
unul o înfățişa pe Bastet, după cum îşi dădu seama Chloe, 
arătând la fel ca pe medalionul lui Amy, o pisică 
domesticită cu un uşor zâmbet şi un cercel. Celălalt era un 
leu cu colții dezgoliți. Între acestea două se găseau cărți cu 
titluri precum Istoria poporului Mai, Eseuri despre originile 
poporului Mai, Res Anthro-Felinis. Chloe alese una dintre ele 
şi începu s-o frunzărească, deja plictisită şi intimidată de 
corpul de literă demodat şi de frazele lungi cât paragrafe 
întregi. 

Oftă şi se trânti pe un fotoliu. 

Doi 


— Şi-acum, ce facem? 

În spatele lor, un alt elicopter dădea roată pe deasupra 
podului. Tot planau pe-acolo, ca nişte libelule iritate, încă 
de vineri seară. Paul şi Amy sperau că Garda Naţională 
ajunsese la timp la Chloe şi la cel care o atacase, indiferent 
cine-ar fi fost, despărțindu-i... însă trecuse aproape o zi 
întreagă şi nu părea să se fi ajuns la un deznodământ. 

Paul avusese impresia, la un moment dat, că vede un 
trup prăbuşindu-se de pe pod, însă nu-i spusese nimic 
despre asta şi lui Amy. 

— Ei? insistă prietena lui. 

Paul oftă. 

— Nu ştiu... tu ce crezi c-ar trebui să facem? 

— S-o sunăm pe maică-sa...? 

Dar, chiar în timp ce-şi rostea propunerea, vocea lui Amy 
începu să se stingă treptat, fata dându-şi seama că, 
probabil, nu era cel mai potrivit lucru; sau, şi mai 
important, că nu asta ar fi vrut Chloe ca ei să facă. Îşi 
trecu mâinile prin părul castaniu, într-un gest de 
exasperare, trăgându-l din rădăcini. Era un nărav rămas 
din vremea când era mai mică şi încerca să-şi întindă, cu 
orice prilej, părul lung şi adesea încrețit. 

— Tu despre ce crezi că a fost vorba... în realitate? 

Mai purtaseră conversaţia aceasta de vreo câteva ori în 
ultimele aproape douăzeci şi patru de ore, însă, într-un fel 
sau altul, Amy nu se arăta niciodată mulțumită de 
răspunsurile lui Paul. 

— Nu ştiu... Droguri? Bande? Cine ştie ce joc de-a 
prinselea bizar, pentru psihopaţi? Poate că ea chiar o fi 
vreun soi de prințesă de-a Mafiei ruse, adăugă Paul, cu un 
zâmbet strâmb. 

Porniră în tăcere spre casă, fără să se ţină de mână, sau 

altceva. Ca pe vremuri, când toţi trei nu erau decât buni 
prieteni. Înainte de căderea lui Chloe din Turnul Coit, când 
fusese la un pas de moarte. Înainte ca între ea şi Amy să 
apară acea ciudată ciondăneală, care continuase zile în 
şir... şi după care abia se împăcaseră. Înainte de a începe 
Chloe să iasă cu Alek şi cu Brian. 

— Ştii, zise tărăgănat Paul, o mulțime de tâmpenii 
stranii i s-au întâmplat lui Chloe în ultimele vreo două 
săptămâni, nu crezi? 

Amy ridică din umeri. 

— Eu am impresia că, după ce i-a venit ciclul, s-a 
transformat într-o pacoste absolută. Cel puţin, pentru o 
vreme, se grăbi să adauge. 

Chiar să fi fost Chloe o pacoste, tot îi era cea mai bună 
prietenă, şi iată că tot dispărută rămăsese. 

— Nu, e mai mult decât atât, zise Paul, încruntându-se 
şi încrețindu-şi fruntea albă şi înaltă. Mă refer la căderea 
ei, şi la vânătăile de pe față, şi la absenţele aiurea de la 
şcoală... ca să nu mai vorbesc şi despre totala lipsă de 
comunicare pe tema problemelor ei generale de viață. 

— Urma să ne spună tot, îşi aminti Amy. Pe pod... 
Tocmai se pregătea să ne explice ceva... 

— „când a apărut ciudatul ăla cu cuţitele, completă 
Paul. 

Se priviră îndelung. 

— Vorbeam despre cum i s-a pus ei pata pe Alek, când a 
sărit din Turnul Coit, preciză deodată Amy. 

— N-a sărit, a căzut, o corectă Paul, mirat de tonul pe 
care făcuse Amy afirmația. 

Era unica persoană de pe planetă care, probabil, o 
cunoştea pe Chloe mai bine decât el, şi i se părea un lucru 
tare ciudat să spui aşa ceva despre prietena lor. În nici 
măcar un moment din viața ei, nici chiar în perioada în 
care abordase moda goth, Chloe nu dăduse impresia că ar 
avea tendințe sinucigaşe. Cam tembelă, uneori, dar 
niciodată sinucigaşă. Gestul de a fi sărit pe pervaz, ca să 

obțină mai multă atenţie, fusese puțin cam nechibzuit, însă 
băuseră, şi aşa ceva nu ieşea total din sfera 
comportamentului tipic pentru Chloe. 

— Cum o fi, replică la repezeală Amy, alungând 
subiectul. După toată povestea asta, viaţa ei a luat-o razna. 
Şi pun pariu că totul are o oarecare legătură cu el. 

— E o nebunie. Cum ar putea gândul la el să aibă orice 
de-a face cu faptul că ar fi fost tâlhărită, sau mai ştiu eu 
ce? întrebă Paul. 

Se străduia să nu râdă, sau să zâmbească, dar nu-şi 
putu stăpâni scânteierea ochilor negri. Din fericire, Amy 
nu-l privea în față în clipa aceea. 

— Ba nu! Ia gândeşte-te, insistă ea, începând să 
enumere faptele pe vârfurile unghiilor ei date cu lac negru. 
A fost tâlhărită imediat după ce ne-am despărțit, când am 
plecat de la clubul Raven, iar pe urmă s-a prefăcut într-o 
scorpie desăvârşită, după ce a început să umble de-a 
binelea cu Alek... iar el e rus, la fel ca şi ea. Poate c-o fi 
amestecat-o în ceva rău. 

— Şi-atunci, cum rămâne cu Brian? vru să ştie Paul. 
Atât timp cât acuzăm lumea la întâmplare, că i-ar fi dat 
cumva peste cap viața lui Chloe, şi că ar fi trimis asasini 
după ea... Brian, misteriosul aşa-zis iubit, care n-a sărutat- 
o niciodată, care nu e la şcoală şi, cel mai important... pe 
care noi nu l-am văzut niciodată! 

Amy se holbă la el cu ochii ei albaştri lipsiți de expresie, 
nereuşind să găsească vreun răspuns. Paul tocmai se 
pregătea să mai adauge vreo câteva amănunte frapante, 
prin care să-i dovedească totala  netemeinicie a 
argumentelor ei inconsistente — şi demente — când 
observă că lui Amy începuseră să-i tremure buzele şi să-i 
apară lacrimi în colțurile ochilor. 

— O să fie bine, încercă el s-o asigure. Garda Naţională e 
aici. Putem să sunăm mai târziu la poliție, dacă vrei, sau 
pe maică-sa... hai să zicem, dacă nu aflăm nimic despre ea 
în câteva ore. Bine? 

Amy încuviinţă, nefericită, şi-şi continuară drumul spre 
casă. 

Trei 


Amy îşi privi, plină de speranţă, peretele din spate al 
dulăpiorului. Nt, nimic. Ea mereu îi scria lui Paul mici 
biletele drăgălaşe şi i le strecura în dulăpiorul lui. 
Câteodată, erau mâzgălituri la repezeală — ne vedem la 
Engleză! — iar alteori, lucruri cu adevărat complexe, pe 
care le confecționa cu o seară înainte, din pânză, cu 
ajutorul pistolului ei de lipit şi al altor materiale. 

Nici măcar o dată nu făcuse şi el acelaşi lucru pentru ea. 
Nu voia să-l întrebe fățiş... însă cât de insistente ar trebui 
să fie aluziile unei fete? Acum, că se cuplase în sfârşit cu 
un băiat drăguţ, nu un psihopat, îşi închipuise că ar fi 
cazul să se aleagă cu vreo câteva din motivele de fală care 
se presupunea că ar veni la pachet cu asta. Da, era 
ridicolă, şi egoistă, îşi dădea seama: Paul făcea tot felul de 
alte gesturi drăguţe, prietenești; de exemplu, cumpăra din 
timp bilete pentru filmele pe care voiau să le vadă 
împreună, sau îi aducea cafea, dacă-l ruga. Şi era dispus 
să stea de vorbă ore întregi cu ea la telefon, despre tot felul 
de lucruri... 

Şi totuşi, Amy ar fi vrut ca, măcar o dată, s-o trateze şi 
pe ea cineva exact aşa cum îşi dorea. Toate chestiile alea 
referitoare la Regula de aur, la karma şi alte alea... facerea 
de bine nu prea părea să-şi găsească drumul spre ea, 
deocamdată. 

Închise, mâhnită, uşa dulăpiorului. Apoi, o izbi cu 
piciorul, suficient de tare încât să-i lase o adâncitură cu 
botul oțelit al bocancilor ei militari. Chloe încă nu apăruse. 
Amy se boscorodi singură pentru faptul că nu auzise 
telefonul atunci când sunase ea: acesta îi rămăsese undeva 
pe fundul ghiozdanului, printre alte lucruri, şi ea fusese 
pe-afară, căutând-o pe Chloe, tocmai pe ea. Amy începuse 

să-şi verifice mesageria vocală cam de o mie de ori pe oră, 
sperând să afle ceva veşti despre prietena ei, însă nu se 
alese cu nimic. 

Era, categoric, îngrijorată pentru Chloe. Nu exista nici 
urmă de îndoială. 

Cu toate acestea, în acelaşi timp, se simțea puţin... 
lăsată deoparte. Era ca şi cum, după ce ea hotărâse să iasă 
cu Paul, în viața lui Chloe începuseră să se petreacă atâtea 
lucruri ciudate şi misterioase, care încă n-o includeau şi pe 
Amy... 

Celebrul râs lătrat al lui Alek răsună pe coridor. Amy 
privi într-acolo: el tocmai îşi închidea dulăpiorul, 
trântindu-i uşița şi fluturându-şi mâna în semn de rămas- 
bun către prietenele lui, Keira şi Halley — cât se poate de 
ne-prietene cu Chloe — şi ţinându-şi în echilibru cutia 
flautului pe un caiet. Plec la lecţia de muzică. 

Amy îşi dădu seama că avea ocazia perfectă de a-l 
interoga temeinic pe ticălosul nedemn de încredere. Se 
strecură până la vreo cinci-şase metri în spatele lui, având 
grijă să rămână cu spatele spre dulăpioare, în stilul Harriet 
Spioana5. Totuşi, n-ar fi avut nevoie de atâtea strădanii: 
Alek era prea ocupat să le facă semne cu mâna celor de pe 
coridor, ca s-o mai observe şi pe ea. 

De îndată ce el coti spre aripa de clădire în care se 
țineau orele de muzică, Amy îşi iuți înaintarea furişă până 
când ajunse aproape la un metru în spatele lui. Cu toate 
acestea, nu trebui să se grăbească prea tare: el îşi târa 
puţin un picior. Asta ce-o mai fi, vreun nou stil de mers de 
vedetă? 

Îşi netezi spre spate părul voluminos, roşu-închis, şi-şi 
alcătui cea mai grozavă expresie severă. l-ar fi plăcut să 
poată aborda acea privire de gheaţă albastră — în definitiv, 


5 Eroina unui roman pentru copii publicat în anul 1964 de scriitoarea 
americană Louise Fitzhugh. Harriet e o fetiță de unsprezece ani din 
New York, care visează să devină scriitoare şi, în acelaşi timp, 
spioană. 

avea ochi pentru aşa ceva — însă cumva, din cauza 
pistruilor şi a nasului „aristocratic”, avea tendința de a 
părea mai degrabă bleagă şi simpatică, decât rece şi 
distantă. 

— Ai putea, nu ştiu, să vorbeşti cu mine ca un om 
normal, îi zise Alek, ca într-o doară, fără să privească în 
urmă. 

După ce trecu peste reacția de surprindere, Amy se 
înfurie atât de tare că fusese prinsă, încât fu cât pe ce să 
bată cu piciorul în podea. 

— Unde e Chloe? îl luă ea la rost. Jur pe Dumnezeu, Alek 
Iliciovici, că dacă a dat naiba să-i faci ceva... 

Doi elevi, cărând după ei instrumente masive, 
împovărătoare, apărură de după colț, chiotind şi ținându-şi 
partiturile în mâini. 

Alek o cuprinse uşurel cu brațul pe Amy şi o trase după 
el într-o sală goală pentru repetiţii. Îi astupă gura cu palma 
şi-şi duse un deget la propriile buze. Rămaseră pe loc, cu 
ochii lui albaştri de gheaţă fixându-i pe ai ei, la fel de 
albaştri, insistând că trebuie să păstreze tăcerea până când 
ceilalți doi elevi aveau să se îndepărteze suficient. 

Privi cu atenţie prin deschizătura uşii, să vadă dacă mai 
vine cineva, şi abia apoi îşi luă mâna de pe gura ei. 

— Dacă nu ai de gând să vorbeşti normal cu mine, îi zise 
el, cu un uşor zâmbet, măcar nu te apuca să faci o criză de 
nervi în public. 

În sală era mai mult întuneric, fiind o aripă interioară a 
clădirii, fără ferestre. Era mică şi înghesuită, plină de acel 
tip de bănci şi scaune pe care să stea elevii cât timp 
exersează. Peste doar câteva minute, un profesor va intra, 
va aprinde lumina, şi o nouă oră de clasă va începe. 
Deocamdată, însă, nu erau decât ei doi, şi cât se poate de 
singuri. Chipul perfect dăltuit al lui Alek era la doar câțiva 
centimetri de al ei. 

— Eşti un... ticălos! exclamă Amy, ridicându-şi piciorul 
şi pregătindu-se să-l trântească peste al lui, însă Alek o 

îndepărtă abil. 

— Azi stă acasă, fiindcă nu se simte bine, atât, îi 
răspunse, pe un ton răbdător. 

Asta era şi ce spuseseră toți profesorii, când îi întrebase, 
şi pe ei, Amy. 

— Ştiu că mi-a zis că e în siguranţă, dar am văzut ce s-a 
întâmplat pe pod, zise ea, împingându-şi bărbia în față. 

Ochii albaştri ai lui Alek se făcură mari şi, de data 
aceasta, el nu mai avu replică. 

— Ce e cu toată povestea asta? vru ea să ştie. De ce-a 
încercat cineva s-o omoare pe Chloe? Şi încă de două ori? 
Tu ştii. Ştiu că ştii. 

Alek deschise gura, căutând ceva de zis. 

— Ea chiar se simte rău, şi e acasă. Cu mama ei, repetă, 
neconvingător. 

Urmă un lung moment de încordare între ei, Amy 
privindu-l furioasă, sfidându-l să mintă încă o dată. În cele 
din urmă, el îşi abătu privirea. 

Amy îi repezi un pumn în burtă. 

— Ticălosule! zise ea din nou, şi ieşi tropăind pe coridor, 
în timp ce el se îndoia de mijloc, ținându-se cu mâinile de 
burtă. 

Amy ştia că nu era posibil să-i fi provocat cine ştie ce 
mari dureri, cu încheieturile ei subțiri şi „mâinile de 
artistă” de care râdea mereu Chloe, însă cel puţin îl văzu că 
arată surprins. Se răsuci pe călcâie, revenind cu fața spre 
el. 

— Chloe e cea mai bună prietenă a mea. Dintotdeauna, 
şuieră ea, sacadat. Dacă pățeşte ceva din cauza ta, îl pun 
pe vărul meu Steve să te bată până faci pe tine... şi pe toți 
cunoscuții tăi! 

După care îi întoarse spatele şi plecă, adrenalina — dacă 
nu chiar triumful — făcând să-i țiuie urechile. 

Patru 


Chloe moțăia cu Istoria poporului Mai în poală, vechea 
copertă legată în piele făcând-o să strănute din când în 
când prin somn. Era a doua oară de când sosise că încerca 
să parcurgă textul acesta dens, însă de data asta volumul o 
adormise imediat. 

Visa iar. De data aceasta, o pisică mare cât un om se 
apropia de ea, fără zgomot. Chloe o aşteptă să-i spună ceva 
care să-i fie de folos, sau să facă vreun gest... 

— Te deranjez cumva? îi zise pisica. 

Chloe sări ca arsă, trezindu-se în sfârşit. Nu visa. Chipul 
straniu şi fantomatic care-o îngrozise în seara precedentă 
aştepta acum, cu o expresie răbdătoare, chiar în fața ei. Nu 
e decât Kim; e o arătare, îi zisese Alek. 

Şi, mamă, ce dreptate avusese! 

Era o fată slăbănoagă şi ciudat construită, subțire şi 
mlădioasă. Avea părul mai scurt decât al lui Chloe, lucios, 
des şi negru: aproape negru-albăstrui, aproape asiatic. 
Pomeţii îi erau înalți. 

Şi urechi negre, catifelate, de pisică. 

Şi mari. De mărimea pe care ar fi avut-o, în cazul în care 
capul unei pisici ar fi fost mărit până la dimensiunile unuia 
omenesc. 

Avea ochii de un verde ireal, înguşti, ca ai unei pisici, 
complet străini şi lipsiți de expresia unor sentimente 
omeneşti normale. Purta un pulover normal, lung până la 
genunchi, şi blugi negri. Era desculță; degetele osoase de la 
picioare i se terminau cu gheare şi aveau mici smocuri de 
blană neagră. Chloe nu se putu împiedica să nu se 
gândească la hobbiţi; doar că fata era, fără doar şi poate, 
superbă. Părea să fie cam de vârsta lui Chloe, însă era greu 
de estimat. 

— Hm, nu, şi-aşa ar fi trebuit să citesc, îi răspunse 
Chloe, trecându-şi o mână peste față şi străduindu-se să 
nu se holbeze la nou-venită. 

— Mă tem că te-am cam speriat puţin când ai sosit. Îmi 
pare rău... de obicei, nu mă aştept ca lume nouă să 
bântuie pe-aici seara târziu. 

— A, hm, nu e nici o problemă. Vina mea, zise Chloe, tot 
încercând să privească altundeva, neştiind precis ce-ar 
putea să spună, dar oricum, făcând tot posibilul să nu se 
holbeze. 

— Eu sunt... 

— Mda, Kim; mi-a spus Alek. 

Fata cealaltă făcu o figură agasată. 

— Numele meu e Kemet, sau Kem, nu Kim. Totuşi, 
nimeni nu-mi spune aşa, graţie unora ca Alek. 

Oftă, lăsându-se cu grație pe scaunul de lângă Chloe. 

— Kemet înseamnă „Egipt”. Locul de unde provenim, de 
mii de ani. 

Chloe îşi însemnă în minte s-o întrebe mai târziu despre 
asta, însă acum altceva o intriga mai mult. 

— Acesta e numele care ţi s-a dat la botez? 

— Nu, îi răspunse Kim, fixând podeaua cu privirea. 
Numele meu de botez e Greska. 

— Aha, zise Chloe, încercând să nu zâmbească. 

— Îţi dai seama acum de ce-am vrut să-l schimb. 

— Absolut. 

Urmă un moment de tăcere. Kim o privea în ochi pe 
Chloe, la fel de curioasă pe cât de mult se străduia Chloe 
să nu se holbeze la cealaltă fată. 

— Aşadar, noi suntem originari din Egipt? întrebă apoi 
Chloe, încercând să se desprindă de sub privirea 
stăruitoare, înghețată, a lui Kim. N-am... ăăă... ajuns până 
acolo, îi explică ea, închizând cartea. 

— Acolo a fost consemnată pentru prima oară existența 
noastră, sau acolo suntem menţionaţi în istorie. „lubiţi de 
Bastet şi păziți de Sekhmet.” 

Kim luă cartea şi răsfoi până la o pagină pe care se aflau 
o hartă şi o inscripţie cu hieroglife. 

— Am fost creați de ea, conform legendei. 

Chloe nici nu mai ştia de unde să înceapă cu întrebările: 
Creați de...? Legende antice? Kim e de vârsta mea, dar 
poate să citească scrierea egiptenilor antici? 

— Cei mai mulți dintre noi, din semeția asta, suntem din 
Europa de Est... 

— Stai puțin, „semeția”? 

— Da, răspunse fata, ridicându-şi privirea rece spre ea; 
dac-ar fi avut coadă, probabil că ar fi bâţâit-o, 
nerăbdătoare. Asta e congregația în care călătoresc ai 
noştri. Ca leii6. 

— Iar Serghei e conducătorul... Semeţției? 

— Nu, doar al celei de-aici, din California. Sunt patru 
aici, în Lumea Nouă. Sau, în fine, au fost. Cea din Est e, de 
asemenea, alcătuită în principal din Mai est-europeni. 

Kim mai răsfoi câteva pagini şi-i arătă o altă hartă, cu 
statistici, inscripții, linii şi săgeți care porneau din Africa şi 
arătau în diferite direcţii: rute ale migrației, spre sudul 
Africii, spre Europa şi, mai departe, spre răsărit. 

— Semeţia din New Orleans tinde să fie alcătuită din Mai 
care au rămas cel mai mult timp în Africa subsahariană. Le 
place căldura, adăugă, cu un zvâcnet dispreţțuitor al 
nasului. 

— Şi cea de-a patra? 

— A fost... pierdută, răspunse Kim, cu sfială. În orice 
caz, am fost mânați prin întreaga lume, departe de 
căminele noastre. Semeţia noastră a reuşit să viețuiască în 
Abhazia timp de mai multe secole, după ce a plecat 
definitiv din Orientul Mijlociu, îi explică, arătându-i spre o 
mică suprafață haşurată cu roz înspre nord-vestul Rusiei, 
pe malul Mării Negre. Lumea de-acolo, continuă ea, a 


6 În limba engleză, pride, tradus îndeobşte cu „mandrie” („semețţie”), 
mai înseamnă şi „familie”, „haită de lei”. 

rămas politeistă încă mult timp după decăderea Imperiului 
Roman, răspândirea creştinismului în lume şi distrugerea 
Bagdadului de hoardele mongole. 

— Am senzaţia că există şi un „dar” pe undeva... 

— Mulţi abhazi au fost atraşi în Turcia, pe la mijlocul 
secolului al nouăsprezecelea, de confruntările interne cu 
georgienii. Ne-am lăsat prinşi de conflict, şi familiile au fost 
destrămate, unele rămânând acolo, altele fugind, iar altele 
plecând în Ucraina, sau la Sankt Petersburg. Şi apoi, din 
nou, nu cu multă vreme în urmă, exact când unii au 
început să se întoarcă la locul lor şi să se unească iar cu 
ramurile pierdute, s-au petrecut alte violențe. 

Lăsă jos cartea şi strâmbă iar din nas: mai degrabă ca 
un iepure, decât ca o pisică, trase concluzia Chloe. Părea 
să semnaleze o modificare pe plan emoțional. 

— Eu sunt orfană, la fel ca tine, continuă fără 
menajamente fata. Părinții mei au fost omorâți, sau 
despărțiți, pe timpul violențelor pornite din Georgia, în 
1988, înainte de căderea Zidului. Îmi spuseseră că am 
avut... o soră..., rosti ea tărăgănat, privind-o cu speranță 
pe Chloe. Cu un an mai mare decât mine, adăugă. Când te- 
am văzut intrând, mi s-a părut că semănăm... şi că... 
poate... 

Poate, un pic, dacă nu punem la socoteală urechile, fu cea 
dintâi reacție — defensivă — a lui Chloe. Dar, dacă lăsai 
deoparte urechile, ele chiar semănau un pic: părul negru, 
tenul bălai, ochii de culoare deschisă, pomeții înalți. 

Dacă era adevărat? Chloe îşi dorise totdeauna să aibă un 
frate, dar mai ales o soră; Amy era cea mai apropiată de 
aşa ceva, însă tot nu putea fi acelaşi lucru: nu cineva cu 
care să poți şuşoti în toiul nopţii despre cât de nebuni îţi 
sunt părinţii. Cineva la care să zbieri când îţi ia cu 
împrumut haina preferată, fără să-ți spună, şi apoi să ţi-o 
înapoieze duhnind a fum de ţigară, sau, pur şi simplu, 
distrusă. 

Cineva care să-ți spună că nu-i nimic dacă, dintr-odată, 

îți apar gheare. 

Aşa că, poate o fi ea un pic ciudată, însă o soră, tot o soră 
rămâne... 

— Nu s-a menționat nicăieri că aş fi avut vreun frate sau 
vreo soră, când m-au adoptat părinții mei, îi atrase atenția, 
cu blândețe, Chloe. Ei mi-au spus că s-au interesat: ar cam 
fi vrut să fie doi fraţi, care să crească împreună. 

— Ah, birocraţia slavă... Cine poate să ştie ce au 
consemnat şi ce nu? 

— Dar nici despre o regiune numită Abhazia n-au 
pomenit vreodată... 

— Problemele referitoare la asta, ca şi la Abhazia însăşi, 
nu sunt cunoscute în mod obişnuit de... ăăă... oamenii 
normali din Occident. 

— Ei bine, eu totdeauna mi-am dorit o soră, zise, cu 
delicateţe, Chloe, sperând s-o înveselească pe fata cu care 
stătea de vorbă. 

— Am căutat ani de-a rândul, mărturisi Kim, oftând. 
Serghei are un întreg departament dedicat încercărilor de a 
ne depista toate rudele, părinţii, arborele genealogic, verii 
dispăruți... Ba chiar trimitem diverse probe pentru testările 
genetice, ca să stabilim legăturile de rudenie dintre noi. 

— Uau! Impresionant! exclamă Chloe. De fapt, i se părea 
ceva puțin cam trăsnit, ca o variantă mai proactivă a 
obsesiei față de genealogie a bunicii lui Amy. 

— E vorba despre supraviețuire, Chloe, îi atrase atenția 
Kim, privind-o fix, drept în ochi. Am mai rămas foarte 
puţini dintre noi. 

Tăcură amândouă pentru câteva clipe. 

— Ah, Chloe! strigă Serghei, care-şi făcu apariția în 
salturi, cu brațele larg desfăcute, de parcă ar fi vrut s-o 
îmbrățişeze din nou. 

Într-un gest instinctiv, ea se dădu înapoi, făcându-se 
mică, nu din aversiune, ci de frică să nu fie strivită. 

— Întâlnirile mele s-au terminat, şi a venit vremea 
prânzului, explică el, oprindu-se brusc din îmbrățişarea pe 

care chiar o avea în intenție şi oferindu-i lui Kim un salut 
indiferent, printr-o înclinare uşoară a capului. M-am gândit 
că ai putea să vii cu mine, continuă Serghei. Să luăm câte- 
o salată grozavă, sau altceva, ce mai mâncaţi voi, copiii din 
ziua de azi. Şi aş putea să-ţi arăt cu ce ne ocupăm aici. 

— Sigur, dacă nu vă deranjează... 

Se întoarse spre Kim, însă cealaltă fată deja ieşea fără 
zgomot din încăpere, mergând la fel ca Olga, de-a- 
ndăratelea, rămânând cu fața spre Serghei până în ultima 
clipă, înainte de a se întoarce. 

— În plus, am vorbit cu Valeria şi cu Olga să-ți 
pregătească ele ceva îmbrăcăminte. Tu ce măsură porți, 
opt? 

Chloe tresări, iar pe chip probabil că-i trecu fulgerător o 
uşoară îngrijorare legată de faptul că era posibil ca el să nu 
se preocupe de ea într-o manieră strict părintească. Serghei 
chicoti încet. 

— Cei din familia mea au fost pielari, Chloe. În Suhumi’. 
Am crescut printre veste şi haine şi şei, şi ştiu ce măsură 
poartă un client, îi explică el, cuprinzând-o cu un braț pe 
după umeri şi conducând-o uşor spre ieşire. 

— Ăăă... pot să vă întreb ceva? Nu vreau să par 
nepoliticoasă, se hazardă ea. 

— Orice, Chloe. 

— De ce Kim... adică, noi toți avem... cum să spun... 
urechile...? bâigui ea, gesticulând cu un deget. 

Serghei îşi dădu ochii peste cap. 

— Kim este o persoană extrem de evlavioasă, îi răspunse 
el. Ea urmează o cale anume, care s-o aducă mai aproape 
de zeițe. După credința ei, aşa arătam cu toţii, cu multă 
vreme în urmă. 

— Ea... vrea să arate astfel? 

— Cam aşa ceva. E o fată foarte inteligentă şi pioasă, 
însă cam... zeloasă. 


7 Capitala Abhaziei. 

Bărbatul mai vârstnic pronunțase cuvântul exact în 
acelaşi mod în care spusese Alek: „o ciudată”. 

— Vă închinați la...? 

Ar fi vrut să spună „la zeițe”, sau la „zeii Egiptului antic”, 
sau ceva de genul acesta, însă îi venea greu când treceau 
pe lângă tot felul de copiatoare şi de sclavi în cămăşi cu 
mânecă scurtă, trudind la birourile lor dezordonate, 
supraîncărcate. 

— E greu pentru oricine a crescut în umbra Uniunii 
Sovietice comuniste să se închine cu adevărat la ceva, îi 
răspunse el, pe un ton blajin. Eu respect cât pot de bine 
cultul lui Sekhmet. Olga a fost crescută într-un soi de 
religie ortodoxă rusă, dar şi cu un oarecare cult al lui 
Bastet, în acelaşi timp. 

Se opriră într-o încăpere în care se aflau persoane un pic 
mai liniştite, care stăteau la birouri mai spațioase. Chloe îl 
recunoscu pe Igor, care striga ceva pe ruseşte la telefon. 
Lângă el stătea un asistent, un băiat cam de vârsta lui 
Brian, care purta ochelari la modă, cu lentile groase, şi 
avea o expresie de deznădejde resemnată. 

— Toată lumea de-aici e... Mai? se interesă Chloe în 
şoaptă. 

— Până la ultimul. Am clădit acest mic imperiu imobiliar 
astfel încât oricine să aibă un loc de muncă printre ai săi, 
dacă doreşte. 

— Şi toată lumea... din Semeţie... lucrează aici? 

Serghei scutură din cap. 

— Valerie, logodnica lui Igor, e fotomodel. Simone e 
dansatoare. lar Kim se zice că se ocupă de propriile ei 
treburi. Totuşi, nouă ne e greu să ne păstrăm o slujbă în 
comunitate: lumea ştie să miroasă lupul printre oi, sau 
pisica printre... în fine, ştii vorba. Nu ne potrivim. 

Chloe îşi îndreptă privirea spre Igor. Arăta ca un bărbat 
normal, suprasolicitat de muncă. Îşi aruncase cravata 
peste umăr, şi purta pantofi la modă. Făcea însemnări cu 
creionul şi tot manevra o jucărie de birou în timp ce 

vorbea. Totuşi, modul în care-şi arcuia spinarea, şi felul în 
care lumina, atingându-i ochii căprui, îi făcea să 
strălucească pentru câteva clipe, şi cum îşi răsuci capul ca 
să-i privească pe Serghei şi pe Chloe, fără să clipească... 
toate acestea, luate laolaltă, alcătuiau, într-adevăr, o 
particularitate extrem de deosebită a lui. 

Astupă receptorul cu o mână şi o întinse pe cealaltă, 
când văzu că Serghei şi Chloe s-au oprit acolo. 

— Bună, zise el, cu un accent sesizabil rusesc. Sau 
sesizabil cumva. 

— Eu sunt Chloe, se prezentă ea. 

Simți ceva neobişnuit împungându-i pielea când îi 
strânse mâna... şi-şi dădu seama că el îşi scosese ghearele 
şi o înțepa delicat. Un salut secret, înțelese ea, şi încercă să 
procedeze la fel. Totuşi, apăsă prea tare, subestimându-şi 
forța. Igor îşi trase mâna, zâmbind întristat şi lingându-şi 
podul palmei, acolo unde îi dăduse sângele. 

— N-am mai făcut asta până acum, încercă ea să se 
scuze, înroşindu-se. Chestia cu strângerea de mână. 

Serghei izbucni într-un râs aproape isteric. 

— Asta-i fata care-mi place! O devoratoare de bărbați! 

Şi o plesni atât de tare cu palma pe spate, încât ea fu cât 
pe ce să-i cadă în poală lui Igor. Însă acesta deja îşi reluase 
strigătul la telefon. 

— Igor e mâna mea dreaptă. Sunt neputincios fără el, îi 
mărturisi Serghei, însă, cumva, Chloe nu-l crezu. În 
prezent, lucrează la un vechi, hm, salon de masaj de lângă 
Union Square. Avem în plan să instalăm în el francize, ca 
Starbucks. Poate şi un Quiznos. 

— E o grozăvie, exclamă Chloe, înainte de a se putea 
stăpâni. Vreau să zic, aşa ceva trebuie să fie foarte 
profitabil, se corectă ea, după care şovăi puţin. Dar, reluă 
apoi, chiar dacă o avea o istorie urâtă, măcar e, ştiţi, una 
interesantă. Nu una de centru comercial de duzină. 

— Ah, tu eşti dintre acelea, oftă Serghei. Dacă te 
consolează în vreun fel, află că tocmai am colaborat cu 

municipalitatea la transformarea spațiului viran din 
vecinătate într-un centru subvenţionat de primărie pentru 
îngrijirea copiilor din familii cu venituri reduse, şi a 
terenului aferent, într-o grădină publică pentru aceştia. 

— O scutire de impozite ca la mama ei, completă în 
şoaptă Igor, astupând din nou microfonul receptorului. 

Serghei se încruntă la el, şi tânărul se întoarse, spăşit, la 
munca lui. 

— Măcar gândiţi-vă şi la o librărie, stărui Chloe. Chiar la 
un Barnes & Noble. 

— Ia priviți, am şi eu mica mea consilieră spirituală, 
glumi Serghei, ciufulindu-i părul. Poate c-o să te punem să 
lucrezi aici, când nu eşti la şcoală... ca într-o practică. 
Atunci, o să-ți poţi face auzită vocea. Ha! Bine, acum hai să 
ne comandăm prânzul, adăugă, strecurându-şi repede 
braţul pe după umerii lui Chloe şi trăgând-o după el. 

Cinci 


— Întrunirea de urgență a ordinului îşi începe acum 
desfăşurarea. 

Era mult mai puțin formală ca majoritatea întrunirilor la 
care fusese silit Brian să participe: la lumina zilei, nici mai 
mult, nici mai puţin, şi în veşminte normale, de stradă. În 
fine, haine de stradă pentru mine. Costume, pentru 
bătrânii ăştia... 

— Scopul? întrebă tatăl lui, conform ceremonialului, pentru 
ca stenograful să consemneze. 

Brian privi dezgustat cum tatăl lui, Whitney Rezza, îşi 
îndoaie degetele, admirându-şi străvechiul inel din aur şi 
unghiile perfect manichiurate. Metrosexualii nu erau nimic 
pe lângă tatăl lui. El, practic, inventase stilul. 

— De a determina, o dată şi pentru totdeauna, ce este de 
făcut cu Chloe King, rosti Vorbitorul. 

Vorbitorul era, în viața reală, Edna Hilshire, o copie 
aproape perfectă după Dame Judith Anderson8. Vârsta ei, 
părul scurt, mintea ageră, precum şi ochii mici, căprui, 
pătrunzători, toate acestea o făceau să pară la fel de 
puternică pe cât era; acelaşi lucru era valabil şi pentru 
majoritatea celor din cercul interior al Ordinului. Bogati, 
albi şi, în majoritate, de vârstă mijlocie. Bunicul lui Brian, 
venerabilul Decan al Conclavului, era antic. El, cel puţin, 
dădea impresia că-i înțelege ezitările lui Brian, de a 
împărtăşi opinia grupului cu privire la Chloe, dacă nu chiar 
că i-o şi iartă. Sau, mai important, că mi-o acceptă, îşi zise 
Brian. 

— În mod direct sau indirect, ea este răspunzătoare 


3 Actriță americană (1897-1992), înnobilată în anul 1960 cu titlul de 
Comandor al Ordinului Imperiului Britanic. 

pentru moartea Coțcarului. 

Afirmația îi aparținuse lui Richard, cel cu fața de 
nevăstuică, omulețul slugarnic pe care-i plăcea tatălui lui 
Brian să şi-l ţină în preajmă. Dar, oricât ar fi fost Richard 
— Dick — de preferat al lui Whit Rezza, aproape toată 
lumea îl numea Dickless?. Făcea tot ce-i stătea în puteri ca 
să ajungă el conducătorul, într-o zi. Era o poziţie la care şi 
Brian sperase odinioară, ba chiar îi fusese garantată, 
datorită descendenței sale familiale, însă apoi lucrurile se 
schimbaseră. Totul se schimbase de când o cunoscuse pe 
Chloe. 

Brian nu alesese niciodată să facă parte din lumea 
Ordinului A Zecea Lamă, spre deosebire de Richard, care 
aderase la el din propria voință. Exista ceva în toată acea 
secretomanie, în ritualuri, în devotament, ca şi în 
primejdiile aferente, care părea să atragă oameni de toate 
vârstele, reflectă cu amărăciune Brian. 

Brian nu şi-ar fi ales în ruptul capului o astfel de viaţă. 
Asta, dac-ar fi avut vreodată posibilitatea alegerii. Aşa se 
face că ajunsese cumva să participe la o întrunire care avea 
ca scop de a se hotări soarta singurei fete față de care 
avusese vreodată sentimente puternice. Poate chiar o 
iubise. 

— Ea nu este direct... şi nici măcar indirect 
răspunzătoare pentru moartea lui, repetă Brian, istovit, 
pentru a mia oară de când cu seara aceea, când se 
întorsese acasă după lupta de pe pod. 

Îşi trecu degetele prin părul şaten-închis, care de obicei îi 
stătea înfoiat, dar acum era lins de epuizare şi de 
transpirație. 

— Alexander Smith s-a dus s-o omoare, iar ea s-a 
apărat. Mai mult decât atât, când el a alunecat de pe pod 


9 Joc de cuvinte, Dick fiind diminutivul lui Richard, dar şi un termen 
argotic pentru „penis”. Dickless ar însemna, în consecință, „fătălău” 
(literal: „fără penis”). 

din propria vină, ea a întins o mână ca să-l salveze. 

— Socotesc lucrul acesta extrem de improbabil, replică 
afectat Richard. 

— la mai taci, se răsti Brian la el. Tu nici măcar n-ai fost 
acolo. 

— Mai uşor, Novice. Eşti aproape deplasat, îl admonestă 
Edna, însă cu un mic zâmbet pe buze. Cu toate că, la 
rândul meu, consider greu de crezut ca oricine, Mai sau 
om, să încerce să-i vină în ajutor cuiva care tocmai a 
încercat să-i aducă moartea, unicul martor de care 
dispunem în prezent fiind Brian. 

— Ale cărui puncte de vedere sunt în mod evident 
părtinitoare, declară tatăl lui, pe acel ton plin, răscolitor, al 
conducătorului. Să se consemneze că nu voi permite ca 
dragostea pentru fiul meu să influențeze percepția asupra 
faptelor. 

De parcă ar fi influențat-o vreodată, comentă în sinea lui 
Brian. 

— Nu există vreo dovadă a morții Coţcarului, interveni 
atunci Ramone, responsabilul cu redactarea procesului- 
verbal. 

Era un tânăr înalt şi slab, arătând din cap până-n 
picioare a Bibliotecarul care se presupunea că ar fi, 
excepție făcând tenul lui sănătos şi ochii căprui destul de 
strălucitori. Nu era cu mult mai matur decât Brian, însă 
tonul îi suna deja bătrâneşte. 

— Am parcurs rapoartele poliției şi ale spitalului, 
continuă el. Nu au fost găsite cadavre aruncate de valuri la 
mal, nici pescuite, nici... 

— Asta nu înseamnă nimic, îl întrerupse tatăl lui Brian. 
A căzut. Apărându-se. 

— De o fată care se apăra la rândul ei! protestă Brian. 

— Elimină această ultimă afirmaţie, îi ordonă domnul 
Rezza lui Ramone. Nu deţine importanţă şi este deplasată. 

— Ştiţi ce, voi aţi fost cei care m-au pus să mă ocup de 
cazul ei, replică Brian, enervat. 

— Da, şi ne-am aşteptat s-o urmăreşti pe respectiva Mai, 
să te împrieteneşti cu ea şi s-o studiezi. Nu ţi-am cerut să-i 
devii avocat! 

— Haideţi să ne întoarcem la mamă, îl întrerupse cu 
politețe Edna, împreunându-şi mâinile pe masă. Purta şi ea 
un inel al Ordinului, numai că era mai mic, dintr-un aur 
portocaliu diferit față de cel al tatălui lui Brian. Este în 
siguranță? 

— Deocamdată. 

Lui Brian nu-i scăpă privirea pe care tatăl lui i-o 
aruncase Ednei. Vorbim mai târziu despre asta, voia să 
spună. 

— Ei bine, iată un lucru pentru care trebuie să fim 
mulțumiți, declară bătrâna, aplecându-se în față şi 
desfăcându-şi braţele. Să continuăm cu urmărirea lui 
Chloe, de această dată mult mai îndeaproape, 
întrebuințând pe cineva, hm... 

Îndreptă o privire de scuză spre Brian. 

— Cineva care să nu fi fost direct implicat în relația cu 
ea anterior. Atâta vreme cât ştim unde se află, putem lua 
hotărârea în oricare moment, şi între timp, putem aştepta 
să vedem dacă ea mai întreprinde ceva violent. 

— Mi se pare rezonabil, aprecie Ramone. 

— Foarte bine, aprobă tatăl lui Brian. De acord. Brian, 
eşti eliberat de caz. În totalitate. Dacă vei fi prins încă o 
dată oriunde în preajma lui Chloe King... vor exista 
consecinţe. 

Cam de ce gen? O să-mi tai alocaţia? O să mă închizi în 
casă? O să faci cumva ca mama să fie asasinată iar? În 
ochii căprui ai lui Brian ardeau vâlvătăile vechiului său foc 
din adânc. Tatăl lui îl pedepsise deja destul pentru o viață 
de om. N-avea cum să găsească altceva mai mult de-atât. 

— Când a fost văzută ultima oară? 

— Când fugea de pe pod. Garda Naţională a fost 
anunțată de prietenii ei cu privire la prezența Coţcarului, 
bâigui Brian. 

— De prietenii ei umani, preciză Edna, iar Brian 
încuviință. 

— A pornit spre Promontoriul Marin, însă acolo am 
pierdut-o, adăugă Brian. 

— Mai era cineva împreună cu ea? 

Tatăl lui îl privea drept în ochi. Ai lui erau de un 
albastru vechi, reumatic, ca un cer întunecat de nori; Brian 
îşi moştenise cea mai mare parte a trăsăturilor de la mama 
sa. 

Se gândi la Alek, superbul „celălalt” iubit al lui Chloe, 
elevul de liceu, un alt Mai. Unul care putea s-o atingă pe 
Chloe, şi s-o sărute, şi să nu moară din cauza asta, spre 
deosebire de Brian. 

Inamicul lui de moarte. 

— Nu, răspunse, tărăgănat. Era absolut singură. 

Şase 


— la astea şi du-i-le lui Mişa, îi ordonă necioplitul 
secretar lui Chloe, trântindu-i un teanc de contracte în 
brațe. 

Chloe oftă şi porni în misiunea de descoperire a încă 
unui birou ascuns prin arhaicul complex care găzduia 
compania Firebird. I se părea ciudat să treacă de la o sală 
viu luminată de lămpi cu halogen, dotată cu faxuri, 
computere, copiatoare şi telefoane, de exemplu, la o 
minusculă cameră de baie, în care găseai un WC cu lanț 
pentru tras apa şi un radiator cu aburi care ocupa 
jumătate din spaţiu. 

Serghei îşi luase în considerare propria sugestie de a o 
pune să facă puţină practică prin birouri, ca să-şi mai 
domolească plictiseala, şi-i plătea un destul de decent 
salariu de zece dolari pe oră. E adevărat, ea nu putea de 
fapt să iasă şi să-şi cheltuiască undeva banii, însă i se 
părea un lucru drăguţ. Plus că învăţa foarte multe despre 
afacerile imobiliare, cel mai important dintre toate fiind 
faptul că aşa ceva în mod categoric nu-şi va dori să facă 
atunci când va creşte mare. 

Ciocăni la o uşă care credea că ar da spre biroul lui 
Mişa, unul dintre consilierii juridici ai companiei, însă 
dădu în schimb peste Igor şi superba lui logodnică blondă, 
Valerie, care stăteau pe canapea şi se priveau visători. 

— Au, scuze, bălmăji Chloe, închizând uşa în grabă. 

Privi din nou în susul şi-n josul coridorului, încercând 
să-şi dea seama unde se află, când îi sună telefonul mobil. 
Îl lăsase deschis din greşeală, după ce-şi verificase 
mesageria vocală şi ascultase alte mesaje din partea lui 
Amy. Ei bine, măcar se îngrijorează aşa cum trebuie. Să se- 
nveţe minte să-mi mai tragă clapa şi altădată, nu se putu 

abține Chloe să comenteze în gând. 

Privi numărul apelantului şi inspiră brusc. 

— Alo? răspunse încetişor. 

Nimeni nu-i  interzisese în mod explicit să-şi 
întrebuinţeze telefonul mobil, însă avea o oarecare bănuială 
cum că pe cei de-acolo nici nu i-ar prea entuziasma ideea. 

— Chloe? Sunt eu, Brian. 

După voce, era evident că el nu ştia la ce să se aştepte: 
tonul îi era ezitant, însă presant. Scena de pe Promontoriul 
Marin îi fulgeră din nou prin minte: ea, fugind împreună cu 
Alek, Alek căzând, o steluță zburătoare înfiptă în piciorul 
lui. Deasupra lor, Brian, cu o altă steluță zburătoare în 
mână. 

— Ce vrei? 

Urmă o tăcere prelungită; îl auzi înghițind în sec şi-şi 
imagină chipul lui gânditor şi plăcut, încercând să 
găsească replica potrivită. Practic, îl văzu încruntându-se 
puţin, încreţindu-şi fruntea deasupra ochilor întunecați, ca 
un abis fără fund. 

— Eşti bine? o întrebă el, până la urmă. 

— Foarte bine. Sunt cu anumite persoane care mă 
apără. 

— Tu... atunci, înseamnă că ţi-ai găsit Semeţia. 

Nu fu surprinsă de deducțţia lui: unde altundeva ar fi 
putut să fie? La poliție? În cadrul programului federal de 
protecție a martorilor, aşa cum îi informase Serghei mama? 

— Da, îi răspunse, pe un ton egal. Şi ei vor încerca să 
afle şi cine-mi sunt părinții. Şi ce s-a întâmplat cu familia 
mea biologică. 

De ce-i spun lui toate astea? De ce vreau încă să ştie ce e 
cu viața mea? Cu mine? 

— Aha, mormi el, după care urmă o nouă pauză. 

Chloe fu puţin dezamăgită, însă, la urma urmei, doar el 
nu era să spună „Ce drăguţ”, sau „Mă bucur pentru tine”, 
din moment ce persoanele implicate erau în conflict deschis 
cu organizația din care făcea el parte. Indiferent care ar fi 

fost convingerile lui personale, gruparea căreia îi aparținea 
Brian nu avea decât o singură intenție: să-i nimicească pe 
Mai, sau cel puţin să-i ţină sub control. Lui Chloe încă îi 
venea greu să înțeleagă aşa ceva. 

— Chloe, eu chiar voiam să te ajut acolo, pe pod. 

— Zău? Cum, aproape retezându-i tendonul lui Alek? 

— Ți-am mai spus, replică el, nerăbdător. Dacă voi doi 
ați fi continuat să fugiți aşa, ați fi nimerit drept în mijlocul 
unui avanpost. Şi, crede-mă, e posibil să nu existe prea 
mulți membri ai Ordinului într-atât de psihopaţi cum a fost 
Coţcarul, însă în A Zecea Lamă sunt mai mult decât destui 
cei care nu s-ar mai gândi de două ori când ar fi vorba să 
doboare un cuplu de Mai. Şi cu atât mai mult dacă 
respectivii ar fi cumva implicaţi în moartea Coţcarului. 

— Eu n-am... 

Chloe voise să protesteze, însă vocea îi pierise treptat, pe 
măsură ce înțelegea ce spusese el de fapt. Nu afirmase că 
ea l-ar fi omorât. Nici măcar că ar fi fost răspunzătoare 
pentru moartea lui. 

— Ei bine, am văzut că n-ai avut probleme să-l nimereşti 
pe Alek. Atunci, de ce n-ai putut să-l nimereşti în gât pe 
Coţcar? 

— Chloe, zise el, pe jumătate rugător, pe jumătate 
întristat. Tu ai impresia că e uşor să omori pe altcineva? 
Chiar şi când a făcut ceva îngrozitor? Şi, mai ales, dacă e 
un... prieten de familie? 

Chloe nu voia să-l mai asculte. Brian ar fi trebuit să-şi 
dorească numai s-o salveze pe ea şi să nu se mai 
gândească la altceva. Asta era ceea ce ar fi vrut ea; sau, cel 
puţin, ce şi-ar fi dorit să audă. 

— Nici măcar tu n-ai fost dispusă să-l laşi să moară, 
adăugă el, încet. Te-am văzut cum i-ai întins mâna. 

Avea dreptate. De ce încercase ea să-şi salveze propriul 
asasin? Pentru că părea să fie conduita corectă. Şi-atunci, 
de ce-l mai învinuia pe Brian pentru faptul că nu trecuse 
automat de partea ei şi nu ucisese în numele ei? 

— Eu n-am omorât niciodată pe nimeni, adăugă el. Nici 
om, nici Mai, nici altceva. Şi nici nu-mi doresc să încep. 

— Puteai să faci ceva, bombăni Chloe, simțindu-se 
copilăroasă şi neştiind de ce. 

— Am avut impresia că te descurci destul de bine şi 
singură. 

Putea să-i sesizeze zâmbetul după tonul vocii, dincolo de 
nuanța de tristețe. Pentru doar o clipă, îşi dori să-l fi putut 
vedea. Chiar putea să şi-l imagineze întinzând mâna şi 
mângâind-o pe obraz, în acel moment, sau atingându-i 
degetele... 

Şi, dintr-odată, îşi dădu seama de ceva. 

— Ştiu de ce n-ai vrut să mă săruți, îi zise încet, fără să-i 
pese că nu avea legătură cu subiectul discuţiei lor. 

Îşi aminti de conversaţia ei cu Serghei, de azi-dimineaţă, 
şi de cea cu Alek, de acum câteva zile, când o văzuse el 
prima dată cu Brian. 

„Cu el n-ai făcut nimic. 
întrebare. 

„Mda? Şi de unde ai putea să ştii tu?” 

„E încă viu”, zisese Alek, zâmbindu-i. „Pe un băiat ca ăsta 
l-ai înghiţi cu totul, şi l-ai scuipa înapoi când ai termina.” 

Vorbise cât se poate de serios, fără pic de metaforă. Îşi 
aminti ce pățise Xavier şi de clipa când Brian aproape c-o 
îmbrâncise de lângă el, fiindcă încercase să-i fure un sărut. 

Nu mă mir că Alek nu e gelos pe Brian! Doar ştie că o 
astfel de relaţie n-ar avea niciun viitor. 

— Îmi pare rău. Chiar aş fi vrut. Adică... 

Şovăi puţin. 

— Vreau. 

— Şi totul n-a fost decât o prefăcătorie? îl întrebă în 
şoaptă. Numai ca să poţi sta cu ochii pe mine? 

— Nu, Chloe, jur că n-a fost, răspunse el, disperat. N-am 
avut în intenţie să mă îndrăgostesc de tine. 

Şi iată declaraţia, plutind prin aer. Finalul îl rostise cam 
sugrumat şi repezit, ca şi cum n-ar fi vrut să spună aşa 


> 


Fusese o afirmaţie, nu o 

ceva, ca şi cum i-ar fi venit din senin. 

Chloe deschise gura să spună ceva, însă nu-i ieşi nici 
măcar un sunet. Urechile îi zvâcniră: un zgomot familiar de 
paşi se auzea din ce în ce mai puternic pe coridor. 

— Trebuie să închid, zise. 

— Eu... Brian păru să-şi dea seama că nu era momentul 
potrivit ca să ducă discuţia mai departe. O să te mai sun, 
zise apoi. Ai grijă, bine? Eşti... o femeie căutată, zilele 
astea! 

Dublul înțeles o făcu pe Chloe să zâmbească. 

— O să am. 

Închise telefonul exact în timp ce Alek dădea buzna 
înăuntru. 

— Chloe! Iubirea vieții mele! strigă el, desfăcându-şi 
braţele cu un aer teatral. 

Chloe tresări: era un moment total nepotrivit pentru ca 
el să arunce cu astfel de cuvinte. 

— Ei, cu cine vorbeai? Cu Paul? Cu Amy? 

I se păru ciudat să audă numele prietenilor ei ieşind din 
gura lui. Lăsând deoparte strania lor dublă întâlnire de 
acum vreo două săptămâni, ei patru nu-şi prea petrecuseră 
vremea împreună. Nu erau două cupluri, sau patru 
prieteni, sau orice altceva de genul acesta. Paul avea în 
comun cu Alek pasiunea pentru revistele de benzi 
desenate, însă Amy îl detesta cu desăvârşire. Chloe se 
întrebă dacă Alek ştia măcar ce simţea ea pentru el. 

În timp ce Alek îşi aşeza caietul şi cărţile pe un scaun, 
Chloe nu se putu abține să nu se holbeze la trupul lui 
perfect. Nu foarte musculos, însă cu umerii lați şi bine 
definit. Arăta de parcă ar fi putut să pozeze pentru o revistă 
de modă, fără ca măcar să-şi dea seama. Alek era, probabil, 
cel mai sexy tip din şcoala ei. Însă perfecțiunea lui 
trupească, la atât de scurt timp după o discuţie cu Brian, 
era doar tulburătoare şi chiar puţin supărătoare. 

El îi remarcă imediat starea de spirit. 

— Sau discutai cu vreun iubit secret, poate? o întrebă, 

zâmbind. 

Îşi lăsă capul într-o parte, cu un aer de cunoscător, 
apropiindu-se ca şi cum ar fi vrut s-o sărute. Numai că, 
brusc, îi smulse telefonul din mână. 

— Hei! strigă ea. Dă-l încoace! 

Alek începu să râdă şi să danseze în jurul ei, ținând 
telefonul ridicat deasupra capului, cu cel puțin o jumătate 
de metru mai sus față de unde putea ea să ajungă. Chloe 
sări şi țopăi într-o manieră total omenească, trăgându-l de 
braţ în jos şi uitând de toată instrucția pisicească prin care 
o trecuse el în seara aceea misterioasă, când ea aflase 
pentru prima oară ce putea să facă, fiind o descendentă a 
rasei Mai. 

— la să vedem pe cine ai sunat... şi dacă ai vreun alt 
iubit... 

Tocmai când deschidea clapeta telefonului şi începea să 
apese pe tastele meniului, Chloe făcu un ultim salt 
disperat, încercând să-l împiedice. Aproape că puse mâna 
pe telefon... 

— Hei! Prinde! strigă el deodată spre Igor şi Valerie, care 
tocmai treceau pe acolo. 

Şi, când Alek îi aruncă telefonul, Igor întinse mâna şi-l 
prinse cu grație. Reflexe pisiceşti, îşi zise Chloe în sinea cei. 
Igor şi Valerie zâmbiră spre celălalt cuplu. Chloe se repezi 
spre ei. Igor se răsuci şi-i aruncă înapoi telefonul lui Alek, 
doar cu câteva secunde înainte de a ajunge Chloe la el. 
Valerie râse, şi-şi continuară drumul. 

— Dă-mi-l, mârâi Chloe, începând să-şi piardă răbdarea. 

Ca răspuns, Alek deschise telefonul şi începu să 
cerceteze lista apelurilor recepționate. Sări într-o parte ori 
de câte ori încerca ea, disperată, să se arunce asupra lui. 
Totuşi, când zări numele lui Brian, avu un moment de 
ezitare. Apoi, închise telefonul şi i-l întinse înapoi lui Chloe, 
străduindu-se să-şi menţină o expresie veselă, jucăuşă, pe 
față. Însă lui Chloe nu-i scăpase clipa de suferință. 

— Nu i-am spus unde sunt, sau unde se află baza 

voastră secretă, îl informă, pe un ton defensiv. 

— Nici nu credeam că i-ai fi spus, replică el, un pic 
întristat. 

Câteva clipe, tăcură amândoi. 

— Mi-e foame. Hai să vedem ce-avem pe-aici, zise el 
deodată, încercând să facă pe viteazul şi luându-şi din nou 
caietul şi cărțile. Chiar ar trebui să-i suni pe Paul şi pe 
Amy, adăugă apoi, încet. Sunt îngrijorați pentru tine. 

Ilată-le din nou, aceste două prenume rostite de gura lui. 
Ca şi cum ar fi fost într-adevăr acum o prezență apropiată 
în viața ei, cineva care-i cunoscuse mama, care o scosese 
în oraş, o tratase cu ciocolată când fusese la ciclu, şi nu 
cineva care făcuse tot posibilul să nu-i întâlnească mama, 
care o învățase cum să-şi scoată ghearele, să se cațere în 
copaci şi să alerge noaptea pe acoperişurile caselor. 

Chloe îşi vâri telefonul în buzunarul de la spate şi-l 
urmă, ieşind din încăpere. 

Şapte 


Paul era fericit doar s-o privească pe Amy. 

Erau la Cafe Eland, şi iubita lui povestea cu însuflețire 
cum îi decursese ziua. El niciodată nu reuşea să înțeleagă 
cum de putea să fie atât de scânteietoare. Şi Chloe era 
drăguță, e drept, însă altfel. Oarecum rezervată, 
interiorizată. Cu toate că ea ar fi fost ultima care să fi 
recunoscut aşa ceva, Chloe King era o persoană 
introspectivă, predispusă  percepțiilor întâmplătoare şi 
bosumflărilor  capricioase, motiv pentru care semi- 
dispariția ei din viața lui şi a lui Amy — premergătoare 
adevăratei dispariții de acum trei zile — nu-l surprindea, şi 
nici nu-l necăjea la fel de mult ca pe Amy. 

Cu Amy, în schimb, ceea ce vedeai era şi ceea ce aveai. 
Dacă ea simțea ceva, indiferent ce, ştiai de îndată. Nu 
trebuia să-i intuieşti toanele, sau trucurile mentale. Şi 
chiar dacă unele dintre ideile şi înclinațiile ei depăşeau 
granița excentricității şi pătrundeau adânc pe teritoriul 
nebuniei, măcar le alimenta cu cantități uluitoare de 


energie. 
Părul ei roşu-închis — aproape revenit la culoarea lui 
naturală, după cum constată Paul — îi încadra fața şi 


flutura uşor în timp ce ea vorbea, entuziastă, gesticulând 
cu mâinile. O privea adânc în frumoşii ei ochi albaştri ca 
marmura, zâmbind, cicatricea buzei lui de iepure abia 
întinzându-i pielea. 

— Şi atunci mi-a astupat gura cu palma şi m-a tras după 
el în clasă! 

Vorbise atât de tare, încât nu numai Paul o auzi, ci şi 
jumătate din clienţii cafenelei se opriră din discuții pentru 
o clipă, ca s-o asculte. 

— Stai, ce? se miră el, scuturând din cap. 

Ştia că ar fi trebuit s-o asculte, însă Amy vorbea enorm. 
De fapt, cam tot timpul. Nu se putea abţine să nu facă 
urechea surdă din când în când. 

— Alek! repetă ea, pe un ton exasperat. Când i-am spus 
că ar fi spre binele lui să nu-i fi făcut vreun rău lui Chloe. 
M-a înhățat şi m-a tras după el în clasa pentru teorie 
muzicală. 

— Dar de ce-ai făcut aşa ceva? De ce ai fi vrut să faci aşa 
ceva? 

— Sigur, să dăm vina pe victimă, nu-i aşa? pufni Amy. 
Tipic masculin. 

Chiar dacă era derutat şi nerăbdător să afle cu exactitate 
ce se petrecuse, Paul îşi măsură cu mare grijă următoarele 
cuvinte. 

— Ţi-a făcut vreun rău? 

— Nu, recunoscu Amy, fără tragere de inimă. Dar m-a 
apucat de braţ şi mi-a astupat gura cu palma! 

— Te-a amenințat? 

— Da! 

Paul aşteptă, privind-o stăruitor cu ochii lui într-o 
nuanță închisă de căprui, înălțându-şi una dintre perfect 
dreptunghiularele lui sprâncene. 

— Nu, se corectă până la urmă Amy, sub privirea lui 
scrutătoare, lăsându-şi ochii în jos, spre ceaşca de cafea, şi 
izbind piciorul mesei cu un gest de fetiță țâfnoasă. Dar ar fi 
putut s-o facă. Dacă n-ar fi fost şi alte persoane prin 
apropiere. 

— Aşa că, ia stai: tu l-ai acuzat că i-ar fi făcut ceva lui 
Chloe, pe coridor, în fața altor persoane? 

— Nu, doar nu sunt tâmpită. Doar vreo câţiva tocilari din 
orchestră, care treceau pe-acolo. 

Paul se lăsă pe spătarul scaunului şi începu să-şi 
amestece cu încetineală în cana cu ceai, nevrând s-o 
privească în față cât timp digera amănuntele povestirii. 
Oricât ar fi fost Paul de enigmatic, uneori era într-atât de 
năucit de ce spunea, sau de ce făcea Amy, încât avea 

nevoie de un moment de răgaz ca să se lămurească. 

— Dar el ştie ceva despre ce s-a întâmplat, continuă 
disperată Amy, neputând să-i îndure tăcerea. Când i-am 
spus ce-am văzut noi pe pod, a rămas total surprins şi s-a 
comportat ciudat şi aşa mai departe. 

Paul îşi duse mâna la fermoarul pe care şi-l trăsese până 
la gât şi-l mai desfăcu puţin, jucându-se cu capătul 
acestuia ca şi cum ar fi fost o cravată. Era noua lui bluză 
de trening Puma, lucioasă, cu dungi roşii care coborau pe 
laturi. Când o purta, semăna perfect cu mai maturii DJ 
„adevăraţi” din cluburile lui preferate. Era, într-un fel, 
costumul lui personal de super-erou. 

— Amy, zise, într-un târziu, n-ar fi trebuit să faci asta. 
Dacă e nevinovat — şi dă-mi voie să-ți amintesc că încă n- 
ai nici cea mai mică dovadă temeinică despre orice — 
înseamnă că a fost o nebunie şi o răutate din partea ta. Iar 
dacă e implicat, într-un fel sau în altul, cum crezi că o să 
te-ajute înfruntarea lui fățişă? 

Amy se încruntă. 

— l-am spus că, dacă-i face vreun rău lui Chloe, îl omor. 

Paul se strădui să-şi stăpânească zâmbetul. 

— Foarte John Constantine!’ din partea ta. 

— Eşti un ticălos, exclamă Amy, atât de distrată, încât 
vru să soarbă din cafea prin bețişorul pentru amestecat. 

Încercă să nu dea importanţă şi să-şi păstreze 
demnitatea. Paul oftă în sinea lui, ştiind că nu avea altceva 
de făcut decât să aştepte până se calmează. Mai avem timp 
pentru, câte? Una, două alte schimbări de dispoziție pentru 
astă-seară? Chiar în timp ce-i trecea prin minte gândul că 
ea devenea cam obositoare uneori, nu se simțea deloc 
convins că ar prefera-o altfel. Deocamdată, avea să 
rămână. Să stea de vorbă. După care, să se giugiulească. 


10 Detectiv specializat in ocultism, anti-erou al unor cărți de benzi 
desenate, in special al seriei Hellblazer. 

Opt 


În seara aceea, Chloe şi Alek aveau foaierul de la Firebird 
numai pentru ei. Serghei dăduse foarte clar de înțeles că 
nu voia să vadă picior de băiat în preajma dormitorului lui 
Chloe, şi ea ştia că la Alek se referise în mod special. În 
consecință, foaierul era locul cel mai intim de care puteau 
să beneficieze. 

Luminile fuseseră reduse, se aprinseseră lumânările, iar 
ea şi Alek stăteau întinşi pe podea, mâncând ceva 
chinezării post-giugiuleală. 

— E mai bine decât să mergi la restaurant, aprecie Alek, 
îndopându-se delicat cu lo meini!!. 

Îndemânarea cu care manevra beţişoarele era de-a 
dreptul extraordinară. 

— Nu mai e nimeni aici, argumentă el, şi putem să facem 
orice vrem. 

Chloe era ceva mai stângace în mânuirea bețişoarelor, 
aşa că fu nevoită să-şi răstoarne cutia aproape golită cu 
orez prăjit, scormonind pe fundul ei cu un singur bețişor, 
astfel încât orezul să-i cadă în cocoloaşe mari în gură. 

Alek sorbi o ultimă fâşie de tăiței pe cât de lasciv putea, 
fără să împrăştie peste tot sosul de soia. Pe urmă, se aplecă 
în față şi-o sărută, atingându-i fugar dinţii cu vârful sărat 
al limbii sale. 

Chloe se rostogoli mai aproape de el şi-l sărută la rândul 
ei, ținându-l cu mâna de ceafă, ca nu cumva să se poată 
trage înapoi. El nici nu încercă. Doar îşi desprinse gura de 
pe buzele ei şi o cobori spre gât, sărutându-i pielea 
delicată; ea simţi cum îi ies ghearele. Îşi lăsă capul pe 


11 Specialitate chinezească din tăiței, cu legume şi eventual carne de 
vită, de pasăre sau de porc, sau fructe de mare. 

spate, savurând senzația. 

— Chloe, şopti el, depărtându-se puţin şi zâmbindu-i 
tandru. Trebuie să plec. 

— Răule! exclamă ea, prefăcându-se doar pe jumătate 
supărată. 

Îşi simţi ghearele retrăgându-se la loc. 

— Mama mă duce acasă cu maşina, se scuză el. Trebuie 
să mă duc s-o caut, dacă nu cumva vrei să continuăm cu 
pupatul şi să ne trezim cu ea intrând peste noi... 

— Nu, înțeleg, zise Chloe, şi se ridică în şezut, oftând. 
Numai că nu prea mai reuşesc să te văd cum trebuie. 
Acum, că nu merg la şcoală... vreau să zic, mă obişnuisem 
să te văd în fiecare zi, cel puţin la venire şi la plecare. 

— Ştiu, zise el, sărutând-o pe frunte. Era unul dintre 
puţinele motive pentru care abia aşteptam să mă duc la 
şcoală. 

— De când eşti tu interesat de mine? Adică, a fost 
dinainte să intrăm în vorbă de-a binelea? întrebă Chloe, 
luminându-se la față. 

— Cu mult înainte să ştiu că eşti Mai. 

— Dac-aş fi fost om ca toți oamenii, ce-ai fi făcut? 

— Acelaşi lucru pe care l-am făcut cu Keira Hendelson. 
Şi cu Halley Dietrich. Nimic. Nu că aş fi şi vrut! adăugă el 
la repezeală, când ea îşi ridică mâna ca să-l lovească. 

Chloe se trase înapoi şi reîncepu să ciugulească din 
orezul prăjit, încercând să pună la treabă amândouă 
bețişoarele. 

— Tu îi urăşti pe oameni? Aşa cum pare să-i urască 
Serghei? 

Alek ridică din umeri. 

— E greu să urăşti şase miliarde de oameni deodată. 
Uneori, e greu să faci parte din ambele lumi. Ca şi cum... 

Îşi schimbă poziţia în timp ce stătea să se gândească mai 
bine la ce voia să spună. Chloe se strădui să rămână pe cât 
de nepăsătoare şi de tăcută putea: era mai mult decât 
auzise vreodată din partea lui despre sentimentele pe care 

le avea. 

— Ca şi cum aş asculta muzică, sau orice altceva, lângă 
dulăpiorul meu din vestiar, bătând palma cu cineva, şi 
totul ar fi bine... însă seara, ştii, când apune soarele, simt 
imboldul să alerg, să explorez noaptea, să vânez ceva. 
Pentru o vreme, pot să mă amăgesc şi să cred că sunt în 
totalitate uman, însă e imposibil de tăgăduit lumea 
cealaltă, complet diferită, în care sălăşluim. 

— Şi tu de ce nu eşti în primejdie când mergi la şcoală? 
De unul singur? Cei din A Zecea Lamă n-ar încerca să te 
omoare? 

Alek scutură din cap şi-şi mai îndesă o găluşcă în gură, 
după ce trecu momentul de reflecţie. 

— Suntem într-un fel de şah etern. Dacă m-ar omori de-a 
binelea, ar însemna declanşarea imediată a răzbunării Mai. 
Război. Nou-veniţii, sau acei Mai din afara unei Semețţii, nu 
contează: aşa cum erai tu, înainte să te găsim. Pentru că, 
practic, nu erai sub protecţia nimănui. În lumea asta 
„modernă”, A Zecea Lamă nu e interesată să atace membrii 
unei Semeţii, decât dacă rănesc sau omoară vreun om. 

— Totul mi se pare puţin cam... 

Chloe stătu să caute cuvântul potrivit, cu gândul la 
Naşul. 

— Arhaic, zise până la urmă. 

Alek ridică din nou din umeri. 

— Şi, cum arată acel fantastic dormitor al tău, pe care 
nu mi-este permis să-l văd? 

Nu schimba subiectul din cauză că-i era incomod: el 
chiar îl considera încheiat, aşa că trecea la altceva. 

— A, e destul de fain. De obicei, după ce adoarme restul 
lumii, vin toate fetele, în pijamalele lor sumare, şi ne batem 
cu pernele până când rămânem toate, practic, goale. 

În ochii lui Alek apăru o scânteie pe moment, însă apoi îi 
căzu fața. 

— Minti, îşi dădu seama. 

— Crezi? întrebă ea, aruncându-şi o găluşcă în gură. 

Era din arpagic şi legume, şi se simțea, în taină, uşurată 
pentru faptul că-i plăcea încă aşa ceva. Chloe trecuse 
printr-o frică mută, dar crescândă, că va deveni total 
carnivoră, cu cât îşi va petrece mai mult timp printre Mai. 

— Serghei a vrut să-mi dea o cameră adevărată, îi 
povesti ea, dintr-aia care să aibă pat cu baldachin şi toate 
minunile de pe lume, însă eu l-am rugat să mă lase în 
prima cameră. Ştii, aia mică, de la mansardă, în care m-au 
dus să trag un pui de somn. O ador. Totul e acolo roz şi 
verde prăfuit. E dormitorul pe care mi l-am visat 
totdeauna, adăugă, sfioasă. Ca şi cum aş trăi în propria 
mea versiune de roman gotic. 

— Ca în Litera stacojie? 

La lecţia aceasta ajunseseră la engleză când fusese 
obligată ea să dispară. Chloe simţi un junghi de tristețe 
când se gândi la domnul profesor Mingrone, schițând mici 
A-uri pe tablă. 

— Nu, mai degrabă, nu ştiu, ca în La răscruce de vânturi, 
sau cam aşa ceva. 

— A, pe-asta cred c-o s-o facem la anul, zise Alek. 

Îşi adună frumos resturile şi le îndesă într-o pungă de 
plastic dintre cele în care le fusese livrată mâncarea, având 
grijă să pună capacele la loc peste cutiuțele cu sos de soia, 
ca nu cumva să se verse. Chloe îi urmări mişcările, 
amuzată. După ce termină, Alek se aplecă spre ea şi o 
sărută tandru pe buze. 

— La revedere, Chloe King, îi zise. Ne vedem mâine- 
seară? 

— Ce e mâine? Vreo întrunire a comitetului de 
organizare a balului bobocilor? 

— La drept vorbind, da, răspunse el, făcându-i cu ochiul 
şi sărutând-o încă o dată. 

Apoi, îi strânse mâna şi plecă. 

Chloe oftă, privindu-l cum iese, după care începu să 
sufle în lumânări. Seara ei romantică — mai bine zis, cele 
două ore de normalitate — se sfârşise. Adună pungile cu 

gunoi şi plecă să caute chicineta, ca să le arunce. Pentru o 
clipă, îşi imagină bucuroasă că aşa ar arăta viața de 
studenție: o zi grea de cursuri, o întâlnire banală în sala 
comună a internatului, după care trebuie să ia împrumut 
tămâie de la toxicomanul din camera de alături, ca să 
împrospăteze aerul în urma plângerilor primite de la vecinii 
vegani. 

Chloe se întrebă dacă mai avea să ajungă vreodată la 
facultate, aşa cum mergeau treburile. Cum va putea să 
recupereze lecţiile pierdute de la şcoală? Poate c-or avea pe 
undeva, prin bibliotecă, vreun exemplar din Litera stacojie. 
Poate că ar reuşi să facă şi ea şcoala la domiciliu. Kim se 
pare că aşa proceda. 

Dădu să deschidă o uşă de pe un coridor alăturat, 
crezând că era a chicinetei, însă încremeni locului când îşi 
dădu seama ce are în fața ochilor. Camera era spațioasă şi, 
în cea mai mare parte, întunecată, luminată doar de 
lumânări şi de lămpi cu petrol. Podeaua era alcătuită din 
plăci de gresie grosolan şlefuite, iar în fundul încăperii se 
afla un soi de scenă, înălțată față de podea. Pe scena 
aceasta erau două statui imense, asemănătoare cu semnele 
de carte pe care le văzuse în bibliotecă. Statuia din stânga 
înfăţişa o femeie cu cap de leoaică. În dreapta, era o uriaşă 
pisică neagră egipteană, sculptată în piatră, cu un cercel în 
urechea dreaptă şi un zâmbet pe buzele pisiceşti. Scena era 
despărțită de restul încăperii de ceea ce ar putea fi descris 
doar ca un şanţ de apărare, un dreptunghi îngust de apă 
întinzându-se pe toată lățimea camerei. 

Kim stătea îngenuncheată în dreptul micului altar din 
fața celor două statui, cu capul plecat. Era îmbrăcată într-o 
robă aspră, alburie, şi murmura ceva. Dacă n-ar fi fost 
perspectiva tridimensională, ai fi putut crede că e un 
tablou pictat pe un perete din Egiptul antic. 

Chloe încercă să nu facă vreun zgomot, însă din greşeală 
îşi târşâi talpa pantofului ei de tenis pe prag. Urechile 
negre de pisică ale lui Kim zvâcniră înapoi, ca reacție la 

zgomot, cu toate că restul trupului îi rămase neclintit. 

— Scuză-mă, şopti Chloe. 

Kim păru să-şi sfârşească ritualul şi se ridică. 

— N-am vrut să te deranjez... 

— Nicio problemă, o asigură Kim, pe un ton liniştit. 

Îşi scoase uşor roba şi o agăță într-un cuier din 
apropierea uşii, unde mai atârnau alte câteva robe 
asemănătoare, de diferite mărimi. Pe dedesubt, avea 
vestimentația ei obişnuită: blugi şi pulover, fără ciorapi sau 
pantofi. 

— Ce e, hm, ce e cu toate astea? se interesă Chloe, cu 
toată indiferența de care era capabilă, arătând cu degetul 
mare în direcția celor două statui, şi temându-se de 
răspunsul pe care urma să-l primească. 

— Sunt zeitățile noastre, Bastet şi Sekhmet, îi răspunse 
Kim, cu o înfăţişare serioasă. Două forme ale aceleiaşi 
zeițe. 

— Şi, hm... toată lumea...? 

Încercă să şi-l imagineze pe Alek îngenunchind, îmbrăcat 
într-o robă albă, în fața unor statui străvechi şi străine, şi 
nu reuşi. 

— Nu în aceeaşi măsură ca mine. 

Urechile lui Kim mai zvâcneau, din când în când, la 
auzul diverselor zgomote din alte camere diferite. 

Chloe trebuia să-i pună întrebarea. Ei bine, sunt pisică, 
în definitiv, şi curiozitatea încă nu m-a omorât... 

— Ăăă... sper că nu te superi dacă te întreb, dar Serghei 
zicea că tu crezi că noi toți am... ăăă... arătat ca tine, dar 
tu cum ai...? 

— Am urmat calea străbunilor, îi răspunse Kim, un pic 
cam afectată. 

Chloe doar înălță din sprâncene şi clătină din cap: 
pentru ea, nu însemna nimic. 

— Dacă ţi-ai ține ghearele scoase şi ţi-ai antrena vederea 
nocturnă în permanenţă, timp de mai mulți ani, ai arăta şi 
tu la fel, îi explică fata, frecându-şi una dintre urechi cu o 

mână cu gheare. E nevoie de foarte multă concentrare şi 
meditație şi rugăciuni. 

— Ooo-kay... 

Meditaţie? Rugăciuni? În ce m-am mai vârât? 

Părinţii lui Chloe nu se dăduseră niciodată în vânt după 
religie: mama ei fusese crescută în credința protestantă 
episcopaliană, iar tatăl era catolic, însă n-o duseseră la 
biserică în mod regulat. Ea niciodată nu fusese nevoită cu 
adevărat să se gândească la religie până acum, făcând 
abstracție de când stătea cu Amy, ocazional, de Pesah!2, 
sau când îşi amintea că trebuie să-şi supravegheze limbajul 
în preajma mai credincioaselor rude baptiste ale lui Paul. 
După ce tatăl ei plecase, mama lui Chloe încercase s-o 
ducă pe la bisericile anglicane, aşa cum fusese ea însăşi 
dusă de mai credincioasa ei mamă, însă o făcuse fără prea 
mare tragere de inimă şi nu continuase decât până când 
pusese Chloe piciorul în prag, într-o manifestare de 
disidență adolescentină. 

Chloe se concentră din nou asupra prezentului şi a lui 
Kim, ciudata fată din fața ei, cu înfăţişarea de pisică. Oare 
ce-ar fi crezut acum episcopaliana ei mamă? 

— Nu ştiu dacă pot... 

— Mulţi au aceeaşi problemă, îi zise Kim, pe un ton 
liniştitor. Nu sunt obişnuiţi să se închine absolut deloc 
vreunui zeu. Cu toate acestea, sunt Mai şi întotdeauna îşi 
aleg o cale. Calea lui Bastet este iubirea maternă, casa, şi 
hrana fizică, emoţională şi spirituală, îi explică, arătându-i 
spre statuia pisicii. 

— Ah, ca Olga? zise Chloe, amintindu-şi de ce-i spusese 
Serghei. Aşa, cum are ea grijă de toată lumea? 

Kim încuviință. 

— Sekhmet este de partea războiului, a maladiilor, a 


12 Sărbătoare numită şi Paştele evreiesc, care marchează fuga 
poporului evreu din robia egipteană (Exodul) şi cei 40 de ani de 
rătăcire prin deşert, precum şi începutul anului ecleziastic ebraic. 

violenței, a protecției, zise mai departe, arătându-i statuia 
de pe tron. 

— Ah, exclamă Chloe, gândindu-se, stânjenită, la 
Serghei. Ea e... ăăă... rea? 

— Niciuna dintre zeițe nu e rea, îi răspunse Kim, 
răbdătoare. Ele doar există. Sekhmet este zeița soldaților 
noştri, o kizekh, şi-şi apără cu ferocitate copiii. Ca o 
leoaică-mamă, care îşi apără puii. 

— Şi cine îi mai urmează cultul? În afară de Serghei şi de 
„kizekh”, adică? întrebă Chloe, râzând forțat, cu gândul la 
Alek şi neputând să şi-l imagineze abordând niciunul 
dintre aceste două culte. 

— Asta e o întrebare la care ai face bine să te gândeşti tu 
însăți, îi sugeră Kim. 

Din partea oricui altcuiva, ar fi sunat a dădăceală, însă 
văzându-i ochii verzi, înstrăinați şi lipsiți de emoție, o luai 
ca pe un sfat înțelept. 

— Înainte de a-ţi alege calea proprie, preciză ea. 

— Tu pe care ai adoptat-o? 

— Pe amândouă. Sunt cele două fețe ale aceleiaşi 
monede, un tot unitar mult prea adesea uitat. 

Luminile din cameră pâlpâiră. Pentru o clipă doar, de 
parcă ar fi suflat vântul prin întreaga încăpere, un zefir 
dintr-o altă lume, uitată. Cele două fete stăteau la câțiva 
paşi distanță una de cealaltă, şi în timp ce umbrele lor se 
întindeau şi dănțuiau în lumina tremurătoare, Chloe 
observă cât de fragilă părea Kim, aproape o umbră. Orfană, 
la fel ca mine. Fără nici măcar o familie adoptivă. Nu era de 
mirare că se legase de toate aceste ritualuri şi istorii 
străvechi: era o modalitate de a se conecta la ceva, de a se 
potrivi cu poporul lor, chiar dacă era vorba numai despre 
trecutul acestuia. 

Poate că sunt eu o nou-venită, însă ea a fost totdeauna o 
singuratică. 

— Hm. Ai putea să-mi arăţi unde e bucătăria? M-am 
cam rătăcit. 

Kim încuviință şi porni lipăind încet înainte, făcându-i 
semn s-o urmeze. 

— Şi aş putea să-ţi mai pun o întrebare? 

— Cum să nu! 

— Aşadar, am mai rămas foarte puțini din neamul 
nostru, avem trăsăturile astea pisiceşti ciudate, A Zecea 
Lamă ne urmăreşte fiecare mişcare... 

Kim clătină aprobator din cap. Deschise o uşă şi Chloe 
intră după ea în mica încăpere cu linoleum alb pe care o 
căutase. 

— De ce oare cei bogați nu acumulează resursele 
necesare, cu care să cumpere nu ştiu ce suprafața naibii de 
teren pe undeva — să zic, o sută de pogoane, sau cam pe- 
acolo — şi toți doar să se mute acolo şi să trăiască fericiți 
până la adânci bătrâneți? Nimic altceva, decât o micuță 
comunitate independentă supraviețuitoare de Mai, unde 
toți să-şi poată arăta ghearele şi să-şi folosească litierele şi 
aşa mai departe? 

Kim nu-i luă în seamă ultima parte a comentariului. 

— Unii spun că e blestemul nostru, răspunse, cu 
simplitate. 

Chloe aruncă gunoiul în coşul de sub chiuvetă, după 
care deschise frigiderul, căutând un desert. 

— Ce să fie? 

— Blestemul nostru. 

Cu o mişcare fluidă, Kim sări înapoi şi în sus, pe masa 
de lângă chiuvetă, şi rămase aşezată acolo, cu picioarele 
atârnate. Era una dintre cele mai omeneşti mişcări pe care 
le văzuse vreodată Chloe la ea. 

— Acum cinci mii de ani, cu aproximație, povestea spune 
că o fată Mai şi un băiat din rândul oamenilor s-au 
îndrăgostit, în Regatul Superior. Din Egipt, adăugă ea. 

Frigiderul era plin de carne, de fripturi reci. Arătau bine. 
Plus tot felul de murături ciudate, şi sticle peste sticle cu 
sfeclă. 

— Niciuna dintre tabere n-a fost prea entuziasmată de 

asta, însă nu era ceva nemaiauzit... pe atunci. Într-o seară, 
când cei doi îndrăgostiți trebuiau să se întâlnească, fata, 
Neferet, a fost atacată prin surprindere de prieteni ai 
familiei băiatului, şi omorâtă. Poate şi violată, şi torturată, 
adăugă, după ce se mai gândi puţin. Ca răzbunare, tânărul 
Mai şi-a chemat fraţii şi s-au adunat în noapte, în fiecare 
noapte, până când luna a fost iarăşi nouă şi a dispărut de 
pe cer, şi au omorât toți oamenii de pe o suprafaţă cu raza 
de douăzeci de mile. 

— Toate astea sunt adevărate? 

Kim ridică din umeri. 

— Aşa e scris. Zeii i-au blestemat pe Mai. Până şi Bastet 
şi Sekhmet şi-au abandonat propriii copii. Niciodată, de 
atunci, între Mai şi oameni n-a mai putut exista iubire, iar 
poporul Mai a fost izgonit timp de milenii din căminul lui, 
neputând să se stabilească undeva până când răul nu va fi 
răscumpărat. 

— Încă o dată te întreb: e adevărat? 

— N-are importanţă dacă un lucru e adevărat sau nu, 
dacă asta crede poporul, filosofă Kim. Ori de câte ori avem 
impresia că ne găsim un nou cămin, se-ntâmplă ceva. 
Ugarit. Ur. Ashur. Toate distruse, iar noi, siliți să ne 
mutăm altundeva. Diaspora din Abhazia n-a fost decât 
unul dintre cele mai recente exemple. Semeţția aceasta îşi 
avea sediul în Los Angeles. Însă căminul ne-a fost distrus 
de cutremurul din '94. Astfel de lucruri se întâmplă mereu, 
până într-atât, încât chiar şi scepticii se descurajează şi 
trag concluzia că noi, într-adevăr, nu suntem sortiți să 
trăim permanent undeva, decât după ce ne vom birui 
trecutul. 

Chloe o ascultă, însă între timp remarcă un 
compartiment al frigiderului care fusese încuiat, ca un seif. 
Ridică o sprânceană spre Kim şi i-l arătă. 

— Aici îşi ţin adulţii băuturile alcoolice, o lămuri Kim, pe 
acelaşi ton egal cu care-i povestise mai devreme. 

— Chiar mi-ar fi picat bine o bere, zise Chloe, cu un aer 

melancolic. 

— „Bere”, în egipteana antică, precum şi în vechea limbă 
Mai, se spune henget, o informă Kim, cu o oarecare 
pedanterie. 

Apoi, ridică mâna şi-şi întinse arătătorul, scoțându-şi în 
evidenţă frumoasa ei gheară neagră şi puternică. Ţopăi jos 
de pe masă şi se aplecă spre frigider, vârându-şi gheara în 
încuietoare. După ce şi-o fâțâi câteva clipe, se auzi un clic 
şi uşița se deschise larg. 

Înăuntru se aflau mai multe sticle brumate de Rolling 
Rock, ca şi de Michelob Ultra, Sam Adams şi Anchor 
Steam. 

Chloe scoase două sticle, oferindu-i una lui Kim. 

— Pentru Mai, zise, ciocnind. 

— Pentru Bastet şi Sekhmet, răspunse Kim, destupând 
elegant sticla cu gheara degetului mare. 

În timp ce Chloe dădea pe gât acidulatul lichid din 
cereale, trase concluzia că începe să-i placă de-a binelea de 
fata asta ciudată. 

Nouă 


Miercuri, Paul se gândea la ce-i spusese Amy, în timp ce- 
şi scotea portofelul din dulăpior, pregătindu-se să 
traverseze strada către librărie, fiindcă era ziua cărților de 
benzi desenate. Şi Alek era la dulăpiorul lui, mai încolo, pe 
coridor. Paul se simți cuprins de un val de jenă, aproape 
temându-se ca băiatul celălalt să nu-l fi văzut. Trebuia să 
facă neapărat ceva în privința asta. 

Porni agale pe coridor, cu toată nonşalanța de care era 
capabil, către ieşire, trecând pe lângă Alek. 

— Hei, rusnacule, vii? îl strigă. 

— Mda, stai puţin, îi răspunse Alek, dându-şi înapoi 
părul blond care-i căzuse peste față, în timp ce-şi scotea 
capul din dulăpior;, trânti apoi uşa şi veni după Paul. Ai 
citit numărul de luna asta din Wizard? îl întrebă el. Cred c- 
aş vrea să încerc şi Heroes of the Adamantine Age. 

Paul ridică din umeri. 

— Mie scriitorul chiar îmi place, dar nu pot să sufăr 
desenele lui Dave Applebee. Sunt prea disproportionate. 
Numai muşchi, şi țâțe, şi pulpe, de parc-am mai fi în 1982, 
sau cam aşa ceva. 

— E nostalgic! 

leşiră în tăcere din şcoală. Paul fu nevoit să-şi 
încetinească paşii: iubitul lui Chloe şchiopăta uşor. Pe la 
jumătatea drumului spre magazin, Alek îndreptă o privire 
piezişă spre Paul. 

— Iubita asta a ta e complet dementă, zise el, fără urmă 
de răutate. 

— Ştiu, oftă Paul, uşurat de faptul că discuţia fusese 
deschisă de celălalt. Îmi pare rău. 

— Nu e vina ta. Totuşi, aş zice că ea are o imaginaţie tare 
dezlănțuită. 

Trebuia s-o lase cum a picat. Ştia asta. Trebuia să-şi 
urmeze propriul sfat. Dar se simțea obligat să întrebe. 

— Chloe e în siguranță? Doar atât spune-mi, zise, 
încetişor. 

Alek îşi dădu ochii peste cap. 

— Şi tu? Sunteţi amândoi adepți fanatici ai teoriei 
conspirației, sau ce? 

Paul se opri şi începu să enumere pe degete. 

— S-au petrecut lucruri bizare cu Chloe, de când, ştii, tu 
şi cu Chloe. Vineri s-a luptat ca să-şi salveze viața, iar tu, 
dintr-odată, începi să şchiopătezi cam tot de-atunci. Şi, 
fiind iubitul ei, nu pari chiar atât de îngrijorat că ea e 
„bolnavă” de trei zile încoace. La drept vorbind, nu eşti 
absolut deloc îngrijorat. 

Alek se cufundă într-o tăcere prelungită. 

— Eşti şi mai inteligent decât iubita ta, zise, în cele din 
urmă. 

— Noo, îl contrazise Paul, zâmbind. Ea e eleva eminentă 
cu rezultate strălucite. Eu doar gândesc mai departe decât 
ea. 

Alek îşi muşcă buza — ca o fată, îşi zise Paul — şi 
începu să se bată cu palmele peste coapse, într-un solo de 
baterie aproape mut, părând să cântărească atent ceva în 
minte. Paul îl urmări, aşteptând răbdător răspunsul. 

— Ea e bine, zise, într-un târziu, Alek. E la adăpost, se 
corectă apoi, alegând o exprimare mai precisă, de omul 
care a încercat s-o omoare... şi de orice. 

— Asta-i tot ce-am vrut să ştiu, murmură Paul. 
Mulţumesc. 

— Hm, pufni Alek, un pic deranjat de mărturisirea 
făcută. 

— Ai putea... ai putea să-i dai de ştire că ne e dor de ea? 
Şi că ne facem griji? 

— Cred că ştie deja, dar o să-i transmit. Voi îi sunteţi cei 
mai buni prieteni. 

Se opriră în fața prăvăliei cu benzi desenate, şi Alek se 

încruntă, cu un aer meditativ, fără să privească în realitate 
spre vitrină, ci, poate, spre altceva, mai îndepărtat. 

— Eu am impresia, rosti el, leneş, că sânii Femeii 
Fantastice sunt cam aiurea în afişul ăsta... nu ţi se pare? 

Paul speră cu ardoare că, în eventualitatea în care Chloe 
ar fi implicată în cine ştie ce afacere internațională de 
conspirație / droguri / gangsteri / spionaj industrial / 
crimă, Alek să nu fie agent sub acoperire. Era destul de 
drăguţ, dar cu certitudine avea lipsuri în departamentul 
cerebral. 

Zece 


— Alo? 

— Amy? Eu sunt, Chloe. 

Inspiră scurt, aşteptând curioasă reacţia lui Amy. Urmă 
o jumătate de secundă fără să se audă vreun zgomot în 
aparat. 

— Doamne sfinte, Chloe! Unde naiba eşti? 

Chloe se destinse. Aceasta era Amy, cea pe care o 
cunoştea ea. A naibii de şucărită, dar aceeaşi drăguță de 
Amy. 

Era în noua ei cameră, aşezată pe podea, cu spatele 
rezemat de perete, lângă pat. Se gândise că, dacă se 
întâmpla s-o prindă cineva, putea să spună, pur şi simplu, 
adevărul: îşi informa prietenii că e teafără. Nimeni nu-i 
interzisese expres să-i sune. Şi, dacă avea să fie nevoită, 
putea foarte bine să joace comedia adolescentei tâmpite şi 
bosumflate. 

Dar, în definitiv, de ce-şi mai făcea griji pentru asta? Cei 
de acolo, ai ei, o acceptaseră şi o apăraseră şi o primiseră 
cu dragoste şi entuziasm... fără să pună întrebări. Ba chiar 
era îmbrăcată cu o foarte confortabilă pereche de pantaloni 
pentru yoga, care-i fusese adusă în linişte: mărimea 
potrivită, şi aşa mai departe. De ce-şi făcea brusc griji că ar 
fi prinsă, sau că ar comite ceva nepotrivit? 

Îşi răsuci o şuviță de păr negru pe deget. Cam era 
vremea să-l tundă: încă un aspect pe care-l neglijase, cu 
toate emoţiile ultimelor câteva săptămâni. 

Numai să nu reiasă că sunt dintr-o rasă cu blana scurtă. 
Aproape că-i veni să râdă de propria glumă. 

— Sunt cu unii... care mă apără de cei porniţi să mă 
omoare, începu să-i explice, dar tresări, dându-şi seama 
cât de prosteşte sunase. 

— Ce naiba tot spui tu acolo? Eu crezusem că nu era 
decât un individ! Ce, şi tâlharul ăla făcea parte din 
poveste? Sunt dintr-o bandă? Tu eşti în vreo bandă, Chloe? 

Până să poată Chloe să-i răspundă, Amy începu să strige 
ceva înfundat, semn că-şi lipise telefonul de piept. 

— E Chloe! Zice că e bine. Eu cred c-a fost răpită. Nu, îi 
spun eu. 

Abia perceptibila voce masculină care-i răspunse îi 
aparținea, fără doar şi poate, lui Paul. 

— Du-te la telefonul celălalt! se răsti Amy. 

El la ea acasă, se gândi Chloe. La ora asta târzie. 

Se auzi un țăcănit, după care şi vocea lui Paul. 

— Bună, Chloe, zise, calm ca totdeauna. 

Ea chiar se întrebă, şi nu pentru prima dată, dacă se 
întâmplase vreodată ceva care să-i zburlească penajul. 

— Eşti OK? o întrebă el. 

— Mda, sunt bine, Paul. 

— Super. Ne făceam griji pentru tine, să ştii. 

— Ştiu, răspunse ea, zâmbind, dar având un sentiment 
puţin cam ciudat. 

Se bucura că Paul părea să-i accepte siguranța ca un 
lucru de la sine înțeles, şi că avea încredere în capacitatea 
ei de a se descurca în indiferent ce se vârâse în prezent. 
Era grozav să ştie că exista cineva care să aibă o astfel de 
încredere în ea. Dar ce, nu-i păsa îndeajuns cât să-şi 
fisureze, măcar un pic, carapacea aceasta a calmului? N-ar 
fi cazul să se arate măcar un picuț mai îngrijorat? 

— Oricum, reluă Chloe, nu am fost răpită. Şi nu e vorba 
despre bande... 

Se întrerupse, gândindu-se la A Zecea Lamă şi la Mai. 
Lăsând deoparte istoria lor, legendele, originile oculte şi 
puterile tainice, şi, în fine, până la urmă... 

— OK, într-un fel, ar fi bande. Dar e şi ceva oarecum 
internațional, şi... 

— Ştiam eu! strigă triumfătoare Amy. Alek e spion de-al 
KGB-ului, nu-i aşa? 

— Mai învață şi tu puţină istorie! se răsti Chloe, 
pomenindu-se că reintră în rutina ei obişnuită cu Amy, în 
loc să se mențină la planificatele coordonate de te-am- 
sunat-să-ți-spun-că-sunt-bine-te-pup-pa. Inspiră adânc. 
Asta n-are nimic de-a face cu războiul rece, începu să-i 
explice. 

Numai că, dacă se gândea mai bine, oarecum avea. 

— OK, uite cum e: sunt astea două grupuri. Unul e Mai, 
în esență înrudit cu mine, şi celălalt, Ordinul A Zecea 
Lamă, care cam are ca unic scop să-i omoare pe Mai, din 
cauză că... 

Pe-asta gândeşte-o bine, Chloe! 

— Din cauză că Mai au alcătuit un soi de castă de 
războinici-vânători, şi... au căpătat un nemeritat renume 
cum că ar fi însetați de sânge şi... animalici. Toate astea 
sunt chiar vechi, şi aşa mai departe. Important e că Alek 
mi-a salvat viața când psihopatul ăla din partea Ordinului 
a încercat să mă omoare. 

În fine, nu era tocmai adevărul: el îl ţinuse deoparte pe 
Brian, cât timp se luptase ea cu Coţcarul, şi adevărul este 
că, poate, Brian chiar încercase s-o ajute... Însă, dacă Alek 
nu i-ar fi arătat ce e capabilă să facă, în ipostaza de pisică, 
ea ar fi fost despicată din vârful nasului şi până la buric de 
pumnalele Coţcarului. 

— Ba nu, nu te-a salvat, zise Amy, evident nevrând s-o 
creadă. 

— Ba da, repetă, cu fermitate, Chloe. Şi mai mult decât 
atât. Cei la care stau or să mă ajute să aflu cine este 
familia mea naturală. E posibil să fi fost omorâți cu toţii... 

Se gândi la Kim, cu un slab licăr de speranţă, dar apoi se 
întrebă cum s-ar înțelege ea cu Amy. Până la urmă, se 
hotări să nu pomenească, deocamdată, despre posibila ei 
soră. 

— Dar e posibil şi să mai fie în viață. Cei de-aici s-au 
devotat găsirii tuturor rudelor noastre din Abhazia, o țară 
din fosta Uniune Sovietică, a tuturor celor care s-au 

răspândit prin lume, ca să-i aducă aici, la loc sigur. 

— Pare mai degrabă că au adus cu ei necazurile, 
remarcă Amy. 

Chloe deschise gura, pregătită s-o contrazică, însă, într- 
un fel, prietena ei avea dreptate. 

— Vino acasă, îi propuse Paul. 

Sunase aproape ca o implorare. 

— Imediat cum poți! Nu am încredere în „cei la care 
stai”. 

— Mda, probabil că-ţi şi interceptează telefonul... 

— Amy, vorbesc de la un telefon mobil! 

— Şi ce dacă? Nu fi toantă! Când te întorci acasă? 

Era o întrebare ciudată. Chloe nu stătea la Firebird decât 
de o săptămână, aproximativ, şi deja simţea că începuse o 
viață complet nouă. Sigur, simțea lipsa mamei, şi a lui 
Amy, şi a lui Paul, însă gândul că ar putea să se trezească 
brusc a doua zi şi să se ducă iar la şcoală era, pur şi 
simplu, bizar. 

Şovăi prea mult timp, încercând să-şi dea seama cum ar 
trebui să răspundă. 

— Prin urmare, nici măcar nu te-ai gândit să te întorci, 
trase concluzia Amy, pe un ton egal. 

— Nu, până n-o să fiu sigură, zise Chloe, ezitantă. 

— Şi asta când ar fi? o întrebă Paul. 

Vocea lui era mai presus de calm. 

— Când o dispărea cu desăvârşire chestia asta cu 
Ordinul? Când or să fie morți cu toţii? Şi câți sunt? Cum să 
zic, chiar sună ca un război între bande, din ce aud de la 
tine. 

La asta nu se gândise. 

Chiar nu se gândise la nimic din toate astea. 

Totuşi, se gândi acum, cufundându-se în pernele ei. I se 
tot spunea — Serghei îi tot spunea — că poate să se 
întoarcă „de îndată ce trece primejdia”, şi Chloe acceptase 
ideea, repetând-o şi marcând-o ca adevărată prin repetiție. 
Dar la ce se aştepta? Ca A Zecea Lamă să renunțe, pur şi 

simplu, după o vreme? Că membrii Ordinului se vor plictisi 
să vâneze presupusul ucigaş al unuia de-al lor? Că ar 
exista vreun soi de lege a prescripției privitoare la morțile 
accidentale, în mijlocul unei sângeroase vrajbe vechi de 
cinci mii de ani? 

Chiar crezuse că, într-o zi, Serghei avea să vină la ea, să- 
i dea semnalul de drum liber, s-o îmbrățişeze, s-o lase să 
plece înapoi acasă şi să insiste ca ea să mai treacă pe- 
acolo, din când în când? Acum că se gândea la asta, nimeni 
nu se comportase ca şi cum ea ar fi urmat să plece, la un 
moment dat. Alek nu-i spusese niciodată nimic, ori aşa, ori 
altminteri. Şi avea un serviciu, pentru numele lui 
Dumnezeu! 

— Nu-mi place cum sună, Chloe, rosti Amy, îndârjită. 
Vreau să te văd. Personal. Dacă ai tăi sunt chiar atât de 
grozavi, n-ar trebui să-i deranjeze dacă-ţi vezi prietenii. 

— Amy, acum nu e momentul potrivit... 

— Vorbesc serios! Promite-mi c-o să te întâlneşti cu noi. 
Altfel, chem cavaleria. Sun la poliție. O sun pe mama ta. 

— Bine, bine, promit! oftă Chloe. 

— Când? 

— Nu ştiu! Te sun eu când o să pot, bine? 

Îşi privi indicatorul bateriei. Îi mai rămăsese cam un 
sfert. Nu avea încărcătorul la ea şi, dintr-un anume motiv, 
încă o dată, nu s-ar fi simţit deloc în largul ei să ceară 
unul. Dacă stătea să se gândească mai bine, nimeni din 
cadrul Semeţiei nu ştia despre telefonul ei, cu excepţia lui 
Alek — şi, mai nou, a lui Igor şi a Valeriei — aşa că, în 
afară de cazul în care ei le-ar fi spus şi altora, aceştia erau 
toți. Oare de ce se simțea mai bine ştiind asta? 

— Foarte bine. Sună-mă până sâmbătă, sau vine 
cavaleria. Chiar nu glumesc. 

— Perfect! La revedere! 

— Pa! strigă Paul. 

Chloe închise telefonul şi-l privi îndelung, rămânând 
aşezată pe podea. 

— Ei bine, e... ciudat..., comentă Paul, în timp ce aşeza, 
distrat, animalele din pluş ale lui Amy în poziții extrem de 
indecente. 

— Sindromul  Stockholm!s, replică prompt Amy, 
încântată de sine. A început să-şi simpatizeze propriii 
răpitori. Începe chiar să creadă că ei o ţin la adăpost, în loc 
să-şi dea seama că o ţin, şi-atât. 

Paul îşi ridică privirea spre ea, mijind ochii. 

— Amy? Ce pui la cale? o întrebă, pe un ton inexpresiv. 

— Nimic, răspunse Amy, încrucişându-şi brațele. 
Deocamdată. 

Însă amândoi ştiau bine că nu era aşa. 


13 Concept psihologic având la origine jaful de la Kreditbanken 
Norrmalmstorg, din Stockholm, angajaţii băncii, ținuți ostatici între 
23-28 august 1973 ajungând pană la urmă să-i simpatizeze pe 
răpitori şi chiar să le ia apărarea, după ce au fost eliberați. 

Unsprezece 


— Măi, măi, fiul meu în persoană vrea să cineze cu mine, 
rosti Whit, împăturindu-şi incredibilul de alb şervet din 
olandă şi aşezându-şi-l în poală. Ce onoare cu totul 
extraordinară! 

Brian se strâmbă. Încă o dată, tatăl lui reuşise să 
întoarcă toate cărțile, astfel încât să fie în avantajul lui: 
domnul Rezza alesese pentru cină restaurantul de la Ritz- 
Carlton, spre exasperarea lui Brian. Acesta întruchipa tot 
ce nu voia Brian să fie amestecat în discuţia lor. 
Aranjamente împopoţonate, bogătaşi smintiți, luminatul 
sâcâitor de perfect şi discret, chelnerii tăcuți şi, cel mai rău 
dintre toate, un cod vestimentar. Teoretic, Brian aborda 
solicitata „vestimentaţie business”, însă remarcase că şeful 
de sală fusese deranjat de interpretarea lui, în stilul 
Generației Y!4: pantaloni maro din catifea, o geacă din piele 
croită în stil sacou, şi un tricou Diesel, pe care-l purta cu o 
cravată de la reduceri. 

— Să începem cu o sticlă de ceva? Poate cu un Krug 
Grande Cuvee, ca să sărbătorim ocazia? 

Brian resimţi copleşitorul impuls de a-i atrage atenția 
asupra faptului că el nu avea vârsta legală ca să bea, însă 
nu era acum momentul să înceapă cu contrele în 
conversaţia lor. 

— Cum vrei. Ştii că eu le prefer pe cele roşii. 

— Ah, aşa este, zise Whit, privindu-şi fiul cu o oarecare 


14 Denumire care se referă îndeobşte la tinerii născuți în anii '80—90, 
caracterizați printr-o mai mare afinitate față de comunicaţii, media şi 
tehnologii digitale, şi o abordare neoliberală a politicii şi a economiei. 
Este succesoarea Generației X, a celor născuţi după al Doilea Război 
Mondial. 

mândrie apreciativă. Îmi amintesc: cabernetul. Cam ciudat 
pentru un băiat din California, dar nu te dezaprob. Parcă 
țin minte că au vreo câteva soiuri indigene foarte bune 
aici... 

Scoase din buzunar o pereche de ochelari pentru citit şi- 
şi cufundă nasul în lista de vinuri. 

Brian oftă. Cel puţin, tatăl lui părea puțin agitat, cu toată 
parada lui. Trecuseră mai multe luni de când nu mai 
petrecuseră cu adevărat ceva timp împreună, în afara 
zidurilor prăfuite care găzduiau filiala Ordinului. Bătrânul 
arăta, mai mult sau mai puțin, la fel, poate un pic mai 
bronzat, poate cu maxilarele doar un pic de tot mai 
încleştate. Spusese el ceva, cum că juca squash, sau tenis. 
Era un bărbat masiv, impozant, cu o înfăţişare desăvârşită 
de patrician şi un nas suficient de mare ca să-i dea un 
aspect regal, dar îndeajuns de ascuţit cât să arate că era 
altceva decât un italian sută la sută. Numai tenul lui, uşor 
bronzat-măsliniu, îi trăda originea mediteraneeană. 

Vestimentaţia lui era impecabilă: un costum Armani de 
câteva mii de dolari, atât de bine asortat cu cămaşa, cu 
butonii, cu cravata şi cu pantofii, încât, făcând abstracție 
de discreta rotunjime a burttii, tatăl lui Brian ar fi putut 
lejer să pozeze pentru o revistă de modă dedicată bărbaților 
mai vârstnici. Whitney Rezza era întruchiparea vie a 
gustului şi a avuțţiei bine cheltuite. 

— Tată, zise Brian, dregându-şi glasul, cred că ar trebui 
să ne gândim la posibilitatea ca eu să părăsesc Ordinul. 

Tatăl lui îşi ridică privirea pe deasupra listei de vinuri. 

— Nu fi absurd. 

Brian se gândise îndelung şi intens, şi cel mai bun lucru 
pe care putea să-l facă el acum pentru Chloe era să-şi taie 
toate legăturile cu organizația pornită s-o omoare. Orice s- 
ar fi întâmplat între ei doi, el s-ar elibera de A Zecea Lamă, 
iar Chloe ar simți că poate să aibă încredere în el. 

Însă asta era doar o parte: mai însemna şi o ocazie 
pentru Brian de a-şi da seama ce are de făcut cu viaţa lui. 

Şi ştia, indiferent de alte considerente, că planurile lui de 
viitor nu aveau să includă şi A Zecea Lamă. În cel mai bun 
caz, aceasta reprezenta o societate ridicolă, cu ritualuri 
antice şi nenumărate secrete; în cel mai rău, era un grup 
de oameni dedicați uciderii altor persoane. Fie într-un fel, 
fie în celălalt, oricum nu avea să fie țelul lui în viață. 

— Eu vorbesc serios, tată. Vreau să am o carieră, o 
educaţie... vreau să am o viață, argumentă, trecându-şi 
degetele prin părul des şi negru, furios pe propriile-i emoții. 

— Toate aceste lucruri sunt posibile şi cât timp rămâi în 
cadrul Ordinului, îi zise tatăl lui, aşezând încetişor pe masă 
lista de vinuri, dacă aşa ceva îţi doreşti cu adevărat. 

— Eu vreau să mă concentrez asupra „acestor lucruri”. 
Nu vreau să lipsesc de la vreun examen important numai 
din cauza cine ştie cărei întruniri de urgenţă, cum i s-a 
întâmplat lui Dickless... pardon, Dick, cu câteva săptămâni 
în urmă. 

— Richard este un tânăr extrem de devotat, preciză Whit, 
cu un aer condescendent. Este un exemplu pentru Ordin. 

Şi-atunci, de ce nu-l adopti şi să termini cu asta? 
Sentimentele tatălui său față de Dick îl făceau altădată pe 
Brian să se urce pe pereți de nervi; acum, chiar îşi dorea ca 
el să şi-l crească pe numitul student pentru o eventuală 
preluare a conducerii. Dumnezeu îi era martor că el nu şi-o 
dorea. 

Brian inspiră adânc. 

— Tată, zise el, răbdător, în general oamenii aleg să intre 
în rândurile Ordinului. Până şi Edna... 

— Pentru tine, este doamna Hilshire, Brian. 

— Până şi afurisita de doamna Hilshire... 

Se opri, sesizând avertismentul din privirea tatălui. 

— Până şi ea le-a lăsat propriilor copii dreptul să aleagă. 
Evelyn a ales să intre în Ordin, în timp ce William şi 
Maurice, nu. 

— Ei bine, eu nu mă bucur de luxul de a avea trei copii şi 
de şansa ca unul dintre ei să-mi poată călca pe urme. Eu 

nu te am decât pe tine. 

— Nu sunt eu de vină că tu nu ai decât un copil, se răsti 
Brian, începând, încetul cu încetul, să se lase pradă 
nervilor. 

— Oh, am şi ajuns la partea la care mă învinuieşti iarăşi 
de moartea propriei mele soții? replică tatăl lui, cu o 
detaşare enervantă. Că, dacă n-aş fi fost eu, ea ar fi trăit 
încă? Şi cum aş fi putut să am trei copii, iar tu ai fi scăpat 
din actuala situație dezagreabilă? Ai dreptate. Ce cumplită 
dovadă de egoism din partea mea, să-mi las propria 
nevastă să moară! Nici nu mi-am dat seama în ce măsură 
ti-ar provoca inconveniente. 

Lui Brian începu să-i tremure piciorul sub masă. Se 
forță să şi-l oprească, nevrând ca tatăl lui să vadă cât de 
aproape era să-şi piardă stăpânirea de sine. 

— Eu nu vorbeam despre asta. Cu toate că ar trebui să ti 
le arunc în fața asta blestemată, mulțumită de sine... Eu 
vorbeam despre dreptul meu firesc de a alege cum să-mi 
duc viața. 

— Uneori, nu avem la dispoziție posibilități de alegere, 
fiule. Uită-te la prințul Charles, rosti cu solemnitate 
domnul Rezza. Ascultă, eu am moştenit povara aceasta de 
la bunicul tău, exact la fel cum a moştenit-o el de la tatăl 
lui. Uneori, trebuie să acceptăm pur şi simplu ceea ce ni se 
dă, şi să îndurăm bărbăteşte situația. 

Bărbăteşte? Brian era pe punctul de a exploda. Şi totuşi, 
i se părea interesant faptul că el o formulase astfel. Să fie 
cu putință ca Whit Rezza să se fi răzvrătit, la un moment 
dat? Ca propriul său tată să-l fi doborât la pământ? 
Bunicul lui Brian păruse un bătrânel destul de blajin, însă 
Brian ştia că îndărătul exteriorului prietenos zăcea o minte 
ascuțită şi, posibil, malefică. 

— Înţeleg asta, tată, răspunse el, cât putu de calm. Dar 
acum trăim alte vremuri. Eu am... drepturi individuale, 
cum ar fi dreptul de a-mi urma propriul drum. 

Realiză, de îndată ce rosti sintagma „drepturi 

individuale”, că făcuse o greşeală. Aproape-afectuoasa 
privire a tatălui său dispăruse acum, lăsând locul unei 
căutături împietrite. 

— Prostii, replică domnul Rezza, dezgustat. Generaţia 
voastră nu are deloc simțul responsabilității față de un 
grup, față de o chemare mai înaltă decât cea proprie. 
Prietenii ocazionali vi-i tratați ca şi cum ar face parte din 
familie, iar pe cei din propria familie, ca pe străini. Vreţi să 
vă duceți viața în nesiguranță, urmărind o plăcere după 
alta. Acesta nu este un drum, ci o risipă a vieții. 

Şi, cu asta, se încheie discuţia. Degeaba încercă Brian să 
navigheze pe nestatornicele ape ale limitatului simț al 
realității de care dispunea tatăl său: eşuă total. Domnul 
Rezza îşi reluă studierea listei de vinuri. 

— Toţi membrii Ordinului îşi au îndoielile lor, într-un 
moment sau altul, Brian. Până şi Edna. Până şi eu însumi. 
Este o etapă inevitabilă pe drumul spre transformarea într- 
un membru pe deplin integrat. Vei trece peste ea. 

Se întrerupse puţin, parcurgând cu privirea lista de 
vinuri. 

— Ce-ai zice de un merlot? 

Doisprezece 


Încă aşezată pe podea, la mult timp după ce-şi încheiase 
convorbirea cu prietenii ei, Chloe îşi ridică blugii, care 
zăceau împăturiți într-o grămadă de haine. Aveau o 
rosătură care amenința să se transforme în ruptură. Deja 
se subţiase până la urzeală. Îşi trecu degetele peste ea şi 
peste cocoloaşele de material mai tare din jur. Erau Lee 
originali, pe care şi-i alesese la Pateena. 

„Te aştept înapoi miercuri... dacă nu, nu te mai deranja să 
te întorci vreodată.” Cuvintele patroanei sale îi răsunară în 
amintire. 

Chloe oftă. Slujba ei de la magazinul de articole 
vestimentare originale nu era altceva decât încă un element 
pe care noua ei viață bramburită îl..., mă rog, bramburise. 
Simți un copleşitor imbold de a discuta cu Marisol, 
proprietara prăvăliei şi prietenoasa ei patroană... asta, dacă 
Marisol îi mai era şi-acum patroană, adică. Femeia aceasta 
mai în vârstă dăduse mereu impresia că ar înțelege-o pe 
Chloe mai bine decât reuşise vreodată propria-i mamă, şi-i 
intuise stările de spirit cu o neobişnuită perspicacitate. 
Chiar dacă nu-i putea destăinui toate secretele ei, Chloe 
mereu se mai despovărase de unele dintre sentimentele ei 
față de Marisol. Acum, evident, aşa ceva ar fi imposibil. 

Bună, Marisol. Scuză-mă că am tras chiulul şi nu m-am 
mai întors la muncă, după ce mi-ai oferit o ultimă şansă. Ştiu 
că sunt practic concediată, însă am avut motive temeinice. 
Chiar n-am cum să-ți spun care anume, dar n-aş putea să 
mă descarc puțin? 

Tristeţea pierderii unei relații de prietenie se lupta să-şi 
facă loc în mintea ei cu furia stârnită de gândul că Lania — 
duşmanca ei de la serviciu — opera şi acum la casa de 
marcat. 

Chloe se pregăti pentru o frumoasă porție de îmbufnare 
introspectivă şi singuratică în propriul pat, însă era prea 
agitată pentru aşa ceva. Prea plină de energie. Ca în seara 
aceea, care părea acum să fi fost foarte demult, când fugise 
de-acasă şi se dusese în club. 

Dar, dacă se gândea mai bine, pisicile şi leoaicele nu 
erau tocmai renumite pentru nesiguranță sau inactivitate. 
Ele făceau, şi gata. Ea era necăjită şi trebuia să întreprindă 
ceva în acest sens. Chiar acum. 

Doar n-aveau să-i simtă lipsa doar pentru câteva ore, 
este? 

Să iasă pe uşa din faţă nu încăpea discuţie. În schimb, o 
privire pe fereastră îi dezvălui un pervaz şi tot soiul de 
fisuri şi crăpături în cărămizi şi tencuială, perfecte pentru 
cineva dotat cu gheare. Întrebuințându-şi ambele braţe şi 
puţină forță, Chloe ridică fereastra până când obţinu o 
deschizătură suficient de mare, încât să se poată strecura 
prin ea. Aerul rece şi umed pătrunse în încăpere. În el se 
amestecau miresme de pini, de mâl, dar şi de ceva atât de 
limpede şi de intens, încât ei nu-i putu trece altceva prin 
minte decât că era luna. 

Cum era posibil ca Serghei să-şi petreacă tot timpul în 
casa aceasta veche? E drept, era superbă şi enormă, însă 
fiind Mai, cum de reuşea să se împotrivească el chemării 
exteriorului? 

Privi pentru o ultimă oară în jur. Oare-i trăda pe cei care 
o primiseră înăuntru? Poate că ar trebui să stea de vorbă 
cu ei, şi ei să-i organizeze vreun soi de escortă, astfel încât 
să-şi poată vizita mama în deplină siguranţă, sau pe Paul 
şi Amy, sau chiar pe Brian... Însă pe mama chiar avea 
nevoie s-o vadă. Imediat. Gândul acesta o izbi cu o forță 
copleşitoare. 

Fără să mai stea pe gânduri, se săltă prin deschizătura 
ferestrei şi se ghemui pe pervaz, abia atingând lemnul cu 
degetele, ca să-şi mențină echilibrul. Simţi c-o mănâncă 
picioarele în tenişii ei. Deşi erau Sauconys şi aveau o bună 

aderenţă la alergare, Chloe presupuse că i-ar fi mult mai 
uşor să coboare desculță, încleştându-şi degetele de la 
picioare în jurul pietrelor. Îşi dezlegă şireturile şi-şi aruncă 
tenişii înapoi în cameră, sub pat. Ciorapii îi urmară. 

Îşi mişcă picioarele, acum goale, şi nu se prea miră când 
ghearele i se iviră din vârfurile degetelor, exact ca ale lui 
Kim. Îşi scoase ghearele şi de la mâini şi sări, neştiind 
precis ce avea să facă în cădere, însă încrezătoare în faptul 
că-i va veni ei ceva în minte, şi convinsă că va ateriza 
perfect teafără. 

Şi aşa se şi întâmplă. 

Chloe nici măcar nu se mai gândi la ce făcea în timp ce 
cădea cu mare viteză, la fel de repede pe cât căzuse din 
Turnul Coit. Ateriză uşor pe un fronton aflat mai jos. Se 
auzi un mic scârțâit, uşor şi ascuţit, când ghearele îi luară 
contact cu piatra. Permițându-şi doar un moment de 
pauză, în care zâmbi cu gura până la urechi la ceea ce 
făcuse, Chloe trecu grăbită de la un pervaz de fereastră 
acoperită cu draperii la altul, de la un etaj la altul, 
lăsându-şi picioarele să atârne şi apoi căzând. 

Când, în sfârşit, atinse gazonul din spatele casei, iarba 
era rece şi udă şi aproape argintie. Cu vederea ei nocturnă, 
putea să-şi zărească propriile urme de paşi pe brazde: 
urme puţin mai întunecate, acolo unde călcâiele striviseră 
micile sfere de rouă, făcându-le să se amestece între ele şi 
să se afunde în pământ. Era o descoperire atât de plăcută 
şi de fascinantă, încât Chloe fu nevoită să se forțeze să 
privească în altă parte şi să-şi continue expediția. 

Nu-i de mirare că vezi pisicile privind în gol timp de ore de- 
a rândul... Pun pariu că ele observă un miliard de 
mărunțişuri. 

Alergă, cu corpul pe lângă pereţii casei, încercând să 
ajungă cât mai repede cu putință în pădure. Încercă vreo 
două salturi de probă, ca şi cum ar fi avut patru picioare, 
întinzându-şi braţele în fața ei şi împingându-se cu 
picioarele. Cam în genul în care proceda Gollum în 

Stăpânul inelelor. Îi ieşi, dar nu cu prea multă graţie, şi nu- 
i dădu impresia că i-ar aduce vreun plus de viteză. La cei 
din rasa Mai, mersul era sută la sută în poziția verticală. 

Ceea ce o făcu să-şi pună întrebări referitor la ce-i 
spusese Kim. Să fi fost ei un neam creat de zeități antice? 
Lui Chloe încă nu-i prea venea să creadă, dar dacă era 
adevărat? 

Dar, pe de altă parte, dacă Ordinul A Zecea Lamă avea 
dreptate? Dacă ei nu fuseseră creați de zeități antice 
binevoitoare, ci de demoni? Dacă erau un fel de demoni? 

Şi totuşi, ea încercase să-l ajute pe Coţcar, după ce el 
urmărise s-o omoare. Aşadar, Chloe nu era rea. Sau da? 

Îşi alungă gândurile şi se concentră din nou asupra 
prezentului. Alergă, şi metri după metri de pământ 
dispărură sub paşii ei. Simți cum se afundă printre 
umbrele pinilor. Nimeni nu putea s-o vadă, dacă ea nu voia 
să fie văzută: ştia asta. Şi, dac-ar fi fost nevoită, Chloe ar fi 
putut foarte lesne să viețuiască afară tot timpul, prin 
copaci, ca fantezia de libertate a unui copil. 

Imaginaţia ei pisicească o părăsi când, alergând pe 
marginea aleii, ajunse la şosea. Nu-i trebuise mai mult de o 
secundă până să-şi dea seama cum să escaladeze gardul în 
timp ce paznicul de la poartă era întors cu spatele, dar de 
îndată ce ajunse din nou pe drumurile publice, înțelese 
deodată că, fie chiar şi cu viteza ei de Mai, n-avea cum să 
fugă tocmai până acasă la ea, să stea de vorbă cu mama, 
să-i spună că totul e bine, şi să ajungă înapoi, în mai puțin 
de câteva ore. 

Simțindu-se un pic înfrântă, luă un autobuz care 
traversa Golden Gate, de la marginea localității Sausalito. 
Se aşeză pe un scaun din spate, străduindu-se să nu sară 
şi aducându-şi aminte abia în ultima clipă să-şi retragă 
ghearele. Nimeni nu-i luă în seamă prea mult picioarele 
goale: doar era în San Francisco, şi cu expresia sălbatică 
din ochii ei şi energia abia stăpânită, putea foarte uşor să 
treacă fie drept o drogată exaltată, fie o dezmăţată în drum 

spre următoarea întâlnire. 

Cobori din autobuz atunci când acesta ajunse să 
ocolească parcul Golden Gate, pregătită să parcurgă în 
fugă restul drumului. Se hotări să aleagă o rută oarecum 
ocolită, pentru eventualitatea că ar urmări-o cineva, însă 
nu-şi dădu prea mare osteneală în privința aceasta, 
deoarece timpul îi era măsurat. 

Până la urmă, nici nu mai conta. 

Trecu pe lângă un om al străzii, cu un aspect 
surprinzător de sănătos: avea să-şi amintească ulterior 
acest amănunt şi să se certe singură. În timp ce-l ocolea la 
o distanță destul de mare, el întoarse capul spre ea. 
Privirile li se întâlniră, şi ea îşi dădu deodată seama că 
individul arăta mult prea normal şi concentrat. 

Tocmai când se pregătea să se îndepărteze şi mai mult, 
el ridică o bâtă din lemn, cu nişte ornamente, şi-o repezi 
spre ea. 

Chloe îşi azvârli braţele în sus, cu ghearele scoase, 
încercând s-o devieze, însă bâta se mişca prea repede, iar 
bărbatul care-o mânuia era prea puternic — şi bine 
antrenat — aşa că nu reuşi decât să împiedice impactul 
dintre vârful ei şi propriul creştet. 

În schimb, bâta o izbi în claviculă, provocând un trosnet, 
însă cea mai mare parte a impactului fu preluată de gâtul 
ei. 

Chloe căzu, săgetată de durere şi, în acelaşi timp, de 
frică. Încercă să se ridice în picioare, însă durerea şi 
senzația de anapoda din gâtul ei o împiedică să se mişte 
aşa cum trebuia. 

O altă persoană îşi făcu apariția deasupra ei. 

Nu era vreun alt „om fără adăpost”: dimpotrivă, un 
bărbat destul de normal, care-şi plimba cățeluşul 
minuscul, evidențiat numai de puloverul său, de un 
portocaliu aprins. 

— Ajutor! strigă Chloe, întinzându-şi mâna spre el. 

Omul îi întinse mâna, la rândul lui, însă atunci ea 

observă că mâna aceea ținea un obiect negru, pe care ea 
nu putea să-l identifice. lar când mâneca puloverului se 
ridică, îi văzu tatuajul, acelaşi pe care-l avusese şi 
Coţcarul: Sodalitas Gladis Decimi. 

Chloe scoase un țipăt. Ghearele îi ieşiră la iveală şi se 
repeziră frenetic spre atacatori, cu toată durerea care o 
copleşea. 

Însă ambii ei atacatori erau bine antrenati, chiar dacă se 
mişcau mai lent decât Coțcarul. Cel îmbrăcat ca un 
vagabond îi puse genunchiul pe piept, scoțându-i tot aerul 
din plămâni. O prinse de un braț, iar tipul care purta 
pulover o apucă de celălalt. 

— Te duceai în vizită la mămica? o întrebă, răutăcios. 

Ea izbi cu piciorul: mişcare la care ei nu se aşteptaseră. 
Deşi nu putea să-l ajungă pe cel care-i zdrobea coastele, 
ghearele piciorului ei stâng țâşniră afară şi-l nimeriră cu 
precizie pe tipul cu pulover drept în abdomen. Îl auzi 
urlând şi simți cum carnea se strânge şi se sfâşie sub 
ghearele ei. Totuşi, încă nu putea să respire, şi steluțe 
argintii începuseră să-i plutească prin câmpul vizual 
periferic. 

Apoi, se auzi un şuierat... şi nu dinspre ea. 

Deodată, greutatea i se ridică de pe piept. Inspiră cât de 
adânc putu şi fu răsplătită cu o durere pârjolitoare, atât de 
puternică, încât i-o anulă pe cea a rănii de la gât. Putea din 
nou să vadă, deşi tot ce vedea era, în mare parte, în ceaţă: 
păreau să fie alți doi tipi, mai agili decât cei din A Zecea 
Lamă, care-i atacau şi-i snopeau într-o tăcere sinistră. 

Chloe se ridică în şezut cât putu de bine. Erau Mai, 
desigur, cu toate că nu-i cunoştea. În schimb, era cu 
neputinţă să se înşele în privința mişcărilor şi a mirosurilor 
lor. Erau şi mari... iar asta făcea ca tăcerea lor să devină 
încă şi mai înspăimântătoare. Vagabondul ateriză cu un 
bufnet alături de ea, cu ochii sticloşi, fără simţire. Chloe îşi 
pierdu cumpătul doar pentru o clipă, simțind un imbold 
aproape irezistibil să-i sfâşie faţa. În loc de asta, îi înfipse 

ghearele de la picior în boaşe. Când se va trezi, va avea o 
amintire de la ea. 

După care se prăbuşi la loc pe caldarâm. 

— Ştiam eu c-o să ne aducă necazuri, zise unul dintre 
salvatorii lui Chloe, suspinând şi îndreptându-se spre ea. 

Era, de fapt o femeie, după cum îşi dădu seama în timp 
ce-o privea cum îşi scutură pantalonii de praf. Apoi, cu o 
lovitură de picior administrată parcă într-o doară, îl făcu pe 
„omul străzii” să nu mai mişte, fiindcă tocmai începuse să 
geamă şi să se agite. 

— N-ai ce să-i zici. E copil, zise celălalt, un bărbat. 

Poate că delira, însă Chloe avea impresia că seamănă 
foarte bine între ei. 

— În plus, adăugă tipul, n-am mai avut parte de astfel 
de distracții tocmai din august. 

Femeia scruta împrejurimile, prin noapte. Dintr-odată, 
se lăsă în jos, ghemuită, sprijinindu-se cu o mână de 
caldarâm, pentru echilibru, şi arătând spre ceva cu 
cealaltă. 

— Mai vin şi alții. 

— Să vină! zise celălalt, dar apoi adăugă: Ştiu, ştiu. 

— Tu ia-o de picioare... grijă mare la gât. Ar putea să-i 
fie rupt. 

— Unde e gloriosul nostru şef de haită? întrebă tipul, cu 
un sarcasm pronunțat. Asta nu l-ar fi costat nici măcar o 
viață. Presupunând că are mai multe. 

— Şşt! TȚine-ţi părerile pentru tine, Dima. E posibil ca 
fata să fie încă trează. 

Şi chiar e, zise Chloe, în sinea ei, înainte de a leşina de-a 
binelea. 

Treisprezece 


Nu mai călătoreau acum pe tărâmul soarelui cald, al 
nesfârşitelor întinderi de cer şi de nisip. Erau într-un loc 
mai rece şi mai umed, cu munți nemaipomeniți şi o mare 
cu totul diferită. Mergea pe străzile unui oraş străvechi. Din 
pământ, răsăreau stanele de piatră ale clădirilor moarte de 
secole. 

Puţine persoane îi acordau atenție. Pieţele erau ticsite de 
oameni de pretutindeni. Una dintre însoțitoarele ei, care o 
urmau precum umbrele, adulmecă aerul cu o expresie 
dezaprobatoare, strâmbând din nas de duhoarea mulțimii. 
Le zâmbi celor patru leoaice tăcute. 

— Haideţi să ne găsim orfanii şi să ne mutăm din 
locurile acestea. 

Trecură de un colț, şi o umbră se aşternu peste cele cinci 
fete din rasa Mai; una dintre ele scoase un sunet tânguitor, 
când duhoarea de ouă clocite ajunse copleşitoare în 
căldura soarelui după-amiezii... 


— Chloe? 

Deschise ochii. Fața lui Serghei era incomod de aproape 
de a ei, şi pe ea desluşi o expresie preocupată. Răsuflarea îi 
duhnea a usturoi, deci nu semăna câtuşi de puţin cu 
mirosul din visul ei, dar tot îi făcea greață. 

Chloe era întinsă pe propriul ei pat, în conac. La gât avea 
îndesat strâns un cocoloş de pânză, udă de la gheața 
topită. Încercă să întoarcă puţin capul: era posibil, însă 
durerea o secătuia. 

— Aş putea să cred că data viitoare mă vei asculta în 
privința vizitării mamei tale? rosti el cu blândețe, bătând-o 

uşor cu palma pe mână. 

Era un gest puţin stângaci, al cuiva neobişnuit să-şi 
arate afecțiunea. Chloe se înroşi şi-şi lăsă privirea în jos, 
mult prea stânjenită de gestul pe care-l făcuse şi de ceea ce 
rezultase, ca să-l mai poată privi în ochi. 

— Ştiu că ţi-e dor de ea, continuă el, însă Ordinul îţi 
vrea moartea, Chloe, fetițo. Le-ai scos din luptă pe unul 
dintre cei mai buni — şi mai nebuni — soldaţi ai lor. Ei ştiu 
că, la un moment dat, vei încerca să ajungi acasă. Oricare 
exilat procedează aşa. 

Ochii lui albaştri-alburii priviră pentru o clipă undeva 
dincolo de ea, în depărtare, spre altceva. 

Chiar arată într-un fel ca un leu, medită Chloe. Dacă părul 
roşcat-argintiu i-ar fi fost dat mai pe spate — şi doar cu puțin 
mai lung — ar fi semănat cu o coamă. 

— Tot ceea ce faci tu în clipa de față are ca rezultat 
punerea ei în pericol. Lasă-i timp, dă-ne nouă răgaz să 
aranjăm treburile, şi în cele din urmă vă veţi întâlni. Bine? 
zise, mângâind-o de această dată pe creştet. 

— Bine, fu de acord Chloe, zâmbind fără voia ei. Îmi pare 
rău. 

— Să nu-ţi pară prea rău: Ellen şi Dmitri s-au distrat 
pentru prima oară după nu ştiu câtă vreme. Şi niciunul 
dintre criminalii pe care i-au doborât ei nu ne va mai crea 
probleme mult timp. 

Zâmbi, dezvăluind o gură plină de dinți scurți şi 
pătrățoşi, la fel ca el însuşi. 

— Bucură-te, Chloe, fetițo! Eşti o adolescentă care nu 
mai trebuie să meargă la şcoală pentru o vreme. Când 
eram de vârsta ta, mi-ar fi plăcut la culme aşa ceva. 

Chloe făcu un semn de încuviințare, iar Serghei îi potrivi 
aşternuturile în jurul trupului, învelind-o mai bine. 

— Dar voi putea vreodată să merg acasă? întrebă ea în 
cele din urmă, cu o voce care-i sună mai jalnic decât ar fi 
vrut. 

— Sigur că vei putea, Chloe, răspunse el, afectuos. Nu 


90 


Cele nouă vieţi ale lui Chloe King, cartea nr. 2 RĂPIREA 


avem de gând să te ținem aici pentru totdeauna... cu toate 
că, desigur, mie mi-ar plăcea. 

Zâmbi şi-o ciupi de bărbie. Dinţii lui erau foarte regulați 
şi semănau cu cei ai felinelor, constată Chloe. Era un mic 
zâmbet ciudat, perfect. 

— Cum aş putea vreodată să fiu în siguranță? 

— Ah! Mda. În cinci moduri, zise el, ridicându-şi mâna 
cu cele cinci degete răsfirate şi începând să enumere. Unu: 
îl găseşte cineva pe Coţcar. Este încă posibil: nu e prea 
uşor să omori un nemernic ca el, şi nimeni nu l-a văzut în 
realitate atingând apa. Doi, ceea ce este cu mult mai 
improbabil, să obținem o destindere veritabilă şi să-i 
convingem de nevinovăția ta. Ei nu ne consideră cu 
adevărat ființe umane — adică, ființe inteligente, raționale 
— şi aproape niciodată n-au fost de acord să ne întâlnim, 
însă tot s-a întâmplat o dată, într-o lungă perioadă de timp. 
Trei: le îngreunăm cât mai mult sarcina, îi legăm de mâini 
prin alte metode. Cum ar fi o anchetă a poliției. Sau, şi mai 
rău, una din partea IRSI5. Sau o explozie „accidentală” la 
una dintre fabricile lor de armament. 

— Fabrici de armament? 

— Da. Ei înşişi ocolesc foarte mult legea, aceşti aşa- 
numiți apărători ai nevinovațţilor. Patru... 

Tuşi, vrând să marcheze o urmă de stânjeneală, acolo 
unde, în realitate, nu exista aşa ceva. 

— ...am putea să-i amenințăm familia cuiva din rândul 
Ordinului. Ştiu — adăugă, ridicând o mână şi închizând 
ochii, când Chloe dădu să spună ceva — aceasta este o idee 
străină şi oribilă pentru urechile tale tinere, naive, umane. 
Însă, Chloe, nici ei nu joacă după reguli corecte. Altfel, de 
ce-ar hăitui o adolescentă nevinovată, ca tine? Şi, în primul 
rând, de ce l-ar fi trimis pe Coţcar după tine? 


15 Abreviere pentru Internal Revenue Service, entitate aparținând de 
Departamentul Trezoreriei din guvernul S.U.A. şi având ca obiect 
colectarea taxelor şi impozitelor. 


91 


Liz Braswell 


La drept vorbind, acum, că stătea şi Chloe să se 
gândească, de ce-l trimiseseră? Ea nu reprezentase o 
amenințare pentru nimeni, decât după ce fusese obligată 
să se apere de psihopatul acela, când ceilalți Mai îl 
trimiseseră pe Alek s-o înveţe cum să se apere singură. Era 
o situație de genul oul şi găina. 

— Au trimis pe cineva după tine, deoarece erai o ţintă 
facilă, rosti Serghei, întristat. Nu făceai parte dintr-o 
semeție, nu făceai parte dintr-un grup care să te apere. Ar 
fi însemnat o cale uşoară pentru ei de a dobori un membru 
al poporului Mai, fără vreun risc şi fără să suporte 
repercusiuni. Au mai făcut asta şi altădată, cu alți orfani ca 
tine; ar trebui s-o întrebi pe prietena ta, Kim, cândva, 
despre asta. Pe ea am găsit-o ascunsă pe o alee, într-o 
cutie aruncată la gunoi. 

Chloe o şi vedea, deşi n-ar fi vrut. O fată micuță, cu 
părul negru şi ochii de un verde aprins, îngrozită, ţinându- 
se în întuneric şi ascunzându-se prin mormanele de 
gunoaie, astfel încât oamenii care-o hăituiau să n-o poată 
găsi. 

— Crede-mă, Chloe, zise Serghei, cu o expresie de 
duritate pe față. Îţi spun ca unul care a trăit într-o foarte 
primejdioasă parte a Europei de Est, într-o perioadă foarte 
dură: lupta pentru supraviețuire e dificilă şi, adesea, 
neplăcută. 

Îşi duse degetul la coada ochiului şi începu să frece 
acolo. Chloe nu mai observase până acum: o parte din 
sprânceana lui dreaptă era mai arcuită, şi se vedea o 
dungă foarte subțire, dând impresia că două bucăţi diferite 
de carne fuseseră cusute împreună, ca să acopere o rană. 

— Mai era şi un an cincilea mod, şopti Chloe. Spuneai că 
erau cinci moduri în care eu aş putea să fiu în siguranţă. 

— Ah, da! exclamă Serghei, smulgându-se din gândurile 
lui şi îndreptând spre ea o privire în care se citeau atât 
severitate, cât şi pragmatism. Ar fi ca unul dintre noi să fie 
ucis de ei în decursul următoarelor câteva săptămâni. 

Atunci, ar însemna că suntem chit. 

Chloe icni. 

Şi, cu asta, el plecă, lăsând-o singură. 

Chloe încercă din nou să-şi mişte umărul. Din nou, 
durere, însă tot nu era prea rău. N-avea gâtul rupt, şi nici 
clavicula. Observă un pahar cu apă pe noptiera de lângă 
pat, şi o farfurioară cu două tablete de ibuprofen, pe care le 
înghiţi îndată. Înşfăcă telecomanda şi-şi umflă pernele, 
pregătindu-se pentru o amiază la televizor. Deodată, mâna 
ei nimeri peste ceva: telefonul mobil, pe care şi-l ascunsese 
acolo în seara trecută, înainte de plecare. Apăsă pe butonul 
de pornire şi văzu că avea un mesaj, sosit de la un număr 
necunoscut. Îşi apelă mesageria vocală în timp ce începea 
să schimbe canalele, în căutarea lui Jerry Springer. 

— „Chloe, tot eu sunt, Brian. Ascultă-mă: orice-ai face, 
oriunde-ai fi, rămâi acolo în următoarele câteva zile. 
Ordinul a împânzit străzile din jurul casei tale cu membri 
de-ai lui care te caută să te aducă... într-un fel sau în altul. 
Nu încerca să-ţi vizitezi mama sau prietenii. Încerc să te 
sun mai târziu.” 

Chloe verifică ora la care sosise mesajul. 8:12. La 
aproape o oră înainte să plece în încercarea de a-şi vizita 
mama. Dacă şi l-ar fi lăsat deschis, ar fi primit apelul şi-ar 
fi evitat încăierarea. 

Stătu să se gândească la asta, ca şi la Brian, pentru o 
vreme, privind în tavan şi descoperind mici siluete de lei 
jucându-se printre nodurile şi volutele scândurilor de- 
acolo. Păreau să se răsucească şi să sară, dansând ca leii 
din pustie... 

Nu era ibuprofen, îşi dădu seama atunci, cufundându-se 
în inconştiență. 


— l-am spus că e toată numai grăsime şi răutate... 
nimeni n-o vrea. Nu ştiam că există şi tipi ca Joey, cărora 
să le placă biiip de-astea. 

În studio erau prezente patru dintre femeile cele mai 


93 


Liz Braswell 


corpolente din câte văzuse vreodată Chloe la televizor. Una 
dintre ele părea să nu aibă deloc gât, chiar şi când Chloe 
puse imaginea pe pauză, ca s-o privească mai bine. Alta 
fusese la spital, unde i se extirpase o tumoare de douăzeci 
şi cinci de kilograme, fără ca ea măcar să fi ştiut de 
existența acesteia. Alături de ele se aflau bărbaţii care le 
iubeau, iar vizavi, rudele care le împroşcau cu insulte. Ei, 
uite, asta e televiziune. 

Când se trezise, Chloe fusese hotărâtă să nu se mai 
gândească la nimic important sau profund, măcar pentru o 
vreme, ci doar să profite de faptul că nu era decât o fetiță 
suferindă, aşteptându-şi vindecarea în fața televizorului. 

Kim apăru în pragul uşii, silențioasă ca de obicei. 

Chloe îi făcu semn să intre, dar ridică un deget: femeia 
grasă care fusese insultată adineauri tocmai se ridica de pe 
scaunul ei şi pornea, legănându-se, spre atacatoarea ei, 
vrând s-o plesnească. 

— Asta ce e? se interesă Kim, venind până la marginea 
patului şi privind curioasă televizorul. 

— Jerry Springer, îi răspunse Chloe, clătinând din cap 
când văzu că fusese nevoie de patru maşinişti ca s-o ia pe 
femeie de pe sora ei. 

— Mi se pare ceva de senzație şi dizgrațios, comentă 
Kim, strâmbând din nas. 

Chloe izbucni în râs, dar se opri repede. 

Începu o reclamă, şi Chloe închise televizorul. 

— Care-i treaba? 

Până şi cu trăsăturile de extraterestră ale lui Kim, era 
uşor să-ți dai seama că o dezamăgise ceva. Se aşeză pe 
marginea patului lui Chloe, agățându-se de cuvertură cu 
ghearele, ca să se echilibreze, şi flutură un dosar din 
carton manila, plin cu hârtii. 

— Nu cred să fim rude, îi zise. 

Vorbise pe un ton calm, însă Chloe îi remarcă licărul din 
ochi. 

— Din câte au reuşit să afle cei care se ocupă cu 

genealogiile, semeni mai mult cu acei Mai care au fugit în 
Turcia din Abhazia, prin secolul al nouăsprezecelea. 
Familia mea a rămas acolo unde acum este Georgia. 

Chloe nu înțelegea nici jumătate din ce auzea. 

— Adică sunt turcoaică, nu rusoaică? 

Kim o fixă cu o privire rece. 

— Eşti Mai. Nici „turcoaică”, nici altceva. Nu există 
niciun fel de naționalități umane în trecutul tău. 

Chloe uitase că făcea parte dintr-o cu totul altă rasă. 
Minunatele imagini multicolore cu ea, înfăşurată în 
nenumărate eşarfe, cu ochii conturați cu fard negru, plină 
de brățări, pe fundalul unei muzici pe care se dansează din 
buric — ca în restaurantul unde obişnuia s-o ducă mama 
ei — se risipiră, întristător. 

— E dosarul meu? întrebă. 

Kim scutură din cap. 

— Nu, e un fel de dosar general, cu informaţii recente 
despre locurile noastre de proveniență. Am crezut c-o să te 
intereseze. Uite: Sankt Petersburg, de unde e Alek. 

Îi înmână lui Chloe fotografii înfăţişând un oraş exotic, 
cu turle prea lunguieţe şi prea subțiri ca să poată fi 
confundate cu cele ale bisericilor americane. Cupole de 
forma unor cepe împestrițau orizontul. Totul părea poleit 
cu aur, ca într-un regat de basm. 

— Ce-i asta? întrebă Chloe, arătând spre una dintre 
celelalte fotografii, care înfățişa o clădire cu pereţii din 
blocuri mari de piatră albă. Pe lângă ea mergea o femeie cu 
părul lung şi negru. Mi se pare cunoscută. Am văzut-o într- 
un vis. 

Dintr-odată, se simți din nou pe strada aceea comercială 
aglomerată, şi pe aleea întunecoasă, cu mirosul acela 
oribil. 

Kim o privi cam ciudat, însă întoarse fotografia să 
citească pe spatele ei. 

— E unul dintre complexele balneare sulfuroase din 
Suhumi. Partea aceea din Abhazia era celebră pentru 

izvoarele ei de ape minerale: izvoare naturale de apă 
termală şi minerală, despre care se spunea că ar avea 
proprietăţi curative. 

Sulfuroase... Puțin cam prea ciudat. 

— Sulful miroase a ouă clocite? întrebă ea, temându-se 
de răspuns. 

— Aproape identic, îi răspunse Kim, lăsând jos fotografia 
şi privind-o drept în ochi pe Chloe. 

Urechile ei negre şi catifelate se lăsară înapoi, aproape 
lipindu-se de cap. Chloe nu putu să-şi dea seama dacă era 
tulburată, sau doar asculta zgomotele de paşi de pe 
coridor. 

— Şi tu ai visat asta? o întrebă apoi Kim. 

— Mda. Era umezeală, şi lume multă, şi... era puțin cam 
derutant. Modern şi vechi, în acelaşi timp. Şi putea. Dar 
peretele ăla mi-l aduc aminte. 

— Suhumi e oraşul în care s-a stabilit până la urmă 
Semeţția noastră, după ce a plecat pentru totdeauna din 
Orientul Mijlociu. Doar una dintre acei Mai din diaspora s- 
a mai întors în Abhazia: fosta noastră conducătoare a 
Semeţiei. Visa să strângă tot poporul Mai risipit prin 
Europa de Est şi să-l unească într-un fel, cam ca Statele 
Unite. 

Puse cu grijă fotografia la loc şi închise dosarul. 

— Dar a fost omorâtă într-o încăierare între abhazi şi 
gruzini. 

— Au mai fost şi alți exilați, de peste tot, care au rămas s- 
o aştepte, murmură Chloe. 

— Ce-ai spus? o întrebă cu severitate Kim, fixând-o cu 
privirea de parcă ar fi fost un şoricel. 

— În visul meu, eu eram conducătoarea Semeţiei. 

— Asta e ceva... interesant, rosti lent Kim. 

— Crezi că aş putea să mă înrudesc cu ea? 

Crezi că ea ar putea să fie mama mea? 

Kim deschise din nou dosarul şi privi încă o dată 
fotografia cu băile din Suhumi. 

— E posibil... Însă ea nu a avut decât o fiică de care să 
ştim noi, şi care a murit... 

Tonul îi era reticent, şi Chloe simțea oarecum că n-avea 
vreo legătură cu dezamăgirea provocată de faptul că ele 
două nu erau înrudite. Aici era altceva... 

Poate că era geloasă pe posibilitatea ca fiica fostei 
conducătoare a Semeţiei să fie Chloe. Poate că asta 
însemna ceva, ca o moştenire în lumea aristocrației. Poate 
că ea avea să preia conducerea, după expirarea mandatului 
lui Serghei. Chiar se întrebă dacă asta mai însemna ceva, 
în afară de conducerea unui imperiu imobiliar şi căutarea 
orfanilor Mai rătăciți. 

Ce spuseseră cei doi care o salvaseră? Unde e gloriosul 
nostru şef de haită? Asta nu l-ar fi costat nici măcar o viaţă. 
Presupunând că are mai multe. 

— Kim... înainte să-mi pierd cunoştinţa, unul dintre cei 
care m-au salvat a spus ceva despre faptul că şeful 
Semeţiei n-ar fi riscat să-şi piardă „una dintre vieţi”. Ce-o fi 
vrut să spună prin asta? 

— Prin tradiție, în trecut, conducătorul Semeţiei era şi 
un veritabil lider militar, primul în bătălie sau la vânătoare, 
ultimul care se retrăgea... 

Una dintre urechi îi zvâcni. Auzi şi Chloe zgomotul: paşi 
care răsunau zgomotos de-a lungul coridorului. Părea să fie 
Olga, şi probabil că venea să vadă cum se mai simte Chloe. 

Kim se aplecă mult spre ea, prea aproape pentru o ființă 
umană normală. Cam în genul pisicii lui Amy, care-şi 
împingea nasul şi gura urât mirositoare în fața lui Chloe, 
adulmecându-i delicat fața şi apoi retrăgându-se. 

— Ascultă-mă, Chloe. Nu spune nimănui despre visul tău, 
sau despre ce-am vorbit, şuieră ea. Există conducători, şi 
conducători, Chloe King. 

Paisprezece 


Oricât ar fi fost Paul de îngăduitor şi de bun amic cu 
Alek, Amy n-avea de gând să suporte. Dac-ar fi fost după 
prostănacul ei de iubit, n-ar fi făcut amândoi decât să stea 
deoparte şi să nu întreprindă absolut nimic, până când se 
crăpa lumea în două. Şi tocmai acesta era motivul pentru 
care ea o ştergea atât de devreme de la şcoală. 

Îi servise profesorului o scuză lamentabilă, cum că s-ar 
simţi rău, şi nu se mai sinchisise să treacă măcar pe la 
cabinetul medical. Maşina fratelui ei era parcată în spațiul 
rezervat celor din anii superiori, şi împrumutul ei o costase 
cât o mână şi-un picior: garantarea unui răspuns afirmativ 
la orice serviciu s-ar fi gândit el să-i ceară. Nici măcar nu 
are nevoie de ea la Berkeley. Era un Chevy Malibu break, 
negru complet, pe care el îl numise Batmobile. Un 
automobil destul de mic pentru cei şase cilindri în V ai lui, 
totuşi, aşa că, atunci când apăsă acceleraţia până la podea, 
zbură din parcarea şcolii ca un liliac al infernului. 

Amy parcurse în mare viteză drumul şi opri la câteva 
străzi distanţă de casa lui Chloe. Încuie portiera şi se duse 
până la intrarea în casă, încercând să nu privească 
bănuitoare în jur, străduindu-se să pară că ar avea toate 
drepturile să fie acolo; scoase din buzunar cheia de rezervă 
a lui Chloe şi intră în casă, în miezul zilei, când amândouă 
ar fi trebuit să fie la şcoală. 

Doamna King obişnuia să ajungă acasă pe la şapte, şi 
Amy avea intenția să plece de-acolo într-o oră. Poate chiar 
să se întoarcă la şcoală... 

Dar, dacă ne gândim mai bine, pe cine credea că 
păcăleşte? 

Îşi plănuise totul de mai multe zile şi purta un 
echipament potrivit pentru pătrunderea prin efracție (chiar 

dacă folosise cheia): blugi negri strâmți şi tricou negru, şi 
bluza neagră de trening Emily, a cărei glugă avea urechi de 
pisică şi mâneci terminate în mănuşi cu gheare. Perfect 
pentru un spărgător felin!6. Se şi admirase ceva timp în 
oglindă azi-dimineață. Pentru ea, era un aspect complet 
diferit: totul mulat şi negru. Nimic din chestiile nebuneşti, 
trăsnite, înzorzonate şi vaporoase pe care le concepea şi le 
purta ea. Pieptul îi cam ieşea un pic în relief: în hainele 
acestea, părea aproape la fel de mare ca al lui Chloe. Nu-i 
mai trebuia decât o pereche de cizme negre şi lungi din 
piele, à la Emma Peel!7, şi poate să-şi vopsească părul în 
negru, însă lui Paul nu-i plăcea ca ea să-şi schimbe 
culoarea părului: lui totdeauna îi plăcuse nuanța naturală. 

Închise cu precauţie uşa după ea şi stătu timp de un 
minut să asculte. Dacă era cineva pe-acolo la pândă, nu 
dădea nici măcar un semn: totul părea destul de normal în 
casa King. Nu tu mobilier răsturnat, nu tu vreun alt semn 
de violență. Cu toate acestea, pentru mai multă siguranţă, 
Amy se lipi cu spinarea de perete şi se strecură în sus pe 
scară, lăsându-se în jos când trecea prin dreptul vreunei 
ferestre, urcând într-o alergare ghemuită treptele. 

De aici, rezultă o extrem de atipică — pentru un 
spărgător — poticnire de treapta de sus şi o căzătură care o 
trimise în zbor aproape gata să-şi zdrobească bărbia de uşa 
sălii de baie. Amy îşi petrecuse cea mai mare parte a vieţii 
străduindu-se să se facă observată şi să iasă în evidenţă: 
furişatul era ceva cu totul nou pentru ea. Se ridică, 
sperând să arate doar ca o umbră, şi pătrunse, păşind pe 
vârfurile picioarelor, în camera lui Chloe. 

Încă o dată, totul părea normal; poate doar puţin mai 
prăfuit ca de obicei, dar fără schimbări notabile. 


16 Joc de cuvinte în original, expresia cat burglar (literal: „spărgător- 
pisică”) fiind folosită pentru acei spărgători care pătrund în locuinţe 
cățărându-se pe pereţi, pe burlane etc. 

17 Personajul principal feminin din serialul de televiziune Răzbunătorii, 


interpretat de Diana Rigg. 

Computerul lui Chloe fusese stins aşa cum trebuia. Amy îl 
porni, folosindu-şi mănuşile ei negre speciale, ca nu cumva 
să lase vreo amprentă. Şi le admiră în timp ce aştepta să se 
încarce sistemul de operare, după care intră pe internet şi 
se conectă la adresa de e-mail a lui Chloe: prietena ei 
folosea aceeaşi parolă de ani de zile: adopTED5. 

Aha. 

Chloe îşi golea cu religiozitate căsuţa cu mesaje şterse, 
ca nu cumva să-şi depăşească limita capacităţii de stocare 
a adresei de e-mail, descărcându-şi în computer toate 
mesajele mai picante, pentru eventualitatea în care mama 
ei ar fi reuşit cumva să pătrundă. Cu toate acestea, nu 
ştergea atât de des pe cât ar fi trebuit şi mesajele trimise, şi 
era foarte atentă să nu-şi adauge adresele în agendă. După 
doar vreo două minute de  scotoceală, Amy găsi 
brian9bitsy.net, după care, cercetând prin documentele 
Word „protejate” ale lui Chloe, primi confirmarea că era 
vorba despre acel Brian de care era interesată Chloe. 

Pe urmă, Amy se deconectă de pe adresa lui Chloe şi 
intră pe Hotmail, pe unul dintre propriile ei conturi — unul 
pe care-l întrebuința atunci când nu voia să i se dea de 
urmă, pentru concursuri, sau pentru spam, sau liste de 
corespondenţă, şi alte alea — şi-i trimise un e-mail lui 
Brian. Ceva mai devreme, Amy luase hotărârea să 
întreprindă tot ce avea legătură cu Chloe de pe computere 
străine, nu de pe al ei, ca nu cumva să i se depisteze 
adresa IP. 


Brian: sunt o prietenă de-a lui Chloe. Ea unde este? Poţi 
să ne ajuţi? Alek pare să ştie ceva, dar nu vrea să spună. 
Răspunde-mi ASAP!8. 


Pe urmă, se asigură că-l trimite aşa cum trebuie, îl 


18 Abreviere uzuală pentru As soon as possible („cât mai curând 
posibil”). 

şterse din dosarul mesajelor expediate, apoi şi din cel al 
mesajelor şterse. Verifică încă o dată, să se asigure că 
dispăruse într-adevăr, apoi şterse fişierele temporare din 
Explorer şi începu chiar să defragmenteze hard diskul — ca 
să fie cu adevărat sigură că toate informaţiile sunt 
eliminate — însă, privindu-şi ceasul, îşi dădu seama că i-ar 
lua douăzeci de minute. Aşa că opri calculatorul, misiunea 
fiind îndeplinită, şi se pregăti să se furişeze afară din casă. 

Dar, exact ca în filme, când era pe la jumătatea scării, 
sună telefonul. Amy încremeni, lipindu-se de perete atât de 
energic, încât electricitatea statică îi zbârli vârfurile părului 
creț şi roşu, ridicându-le pe tapet, şi lovi cu umărul un 
tablou, aproape  dărâmându-l.  Aşteptă, înghețată, 
conştientă mental de faptul că putea să se mişte, însă 
incapabilă s-o şi facă. Scrută încăperea cu privirea până 
când se cuplă robotul telefonic, numărând secundele. 

Remarcă un lucru care i-ar fi scăpat dacă s-ar fi 
strecurat imediat afară, aşa cum avusese de gând. Nimic 
din casă nu părea să fi fost mişcat din loc. Cam de ceva 
vreme. Era o anume nemişcare pretutindeni, şi cu toate că 
nu se vedeau straturi de praf, prin casă plutea o senzaţie 
de stătut, aproape palpabilă. Ba chiar mirosea puţin a 
vechi, ca atunci când nu se aruncă gunoiul de o zi sau 
două; nici pomeneală de izuri de detergenți, sau săpun, 
sau parfum, sau orice ar fi denotat mişcare, sau viață, într- 
o casă locuită de două femei. 

Zguduită de această revelație, Amy ieşi din casă cu mai 
puţină precauţie decât avusese la intrare; în definitiv, om 
era şi ea, şi tocmai de-asta voiau să se asigure persoanele 
care îi urmăreau ieşirea din casă. 


101 


Liz Braswell 


Cincisprezece 


O familie nouă şi iubitoare, un popor secret ca al ei, gata 
cu şcoala pentru totdeauna, şi Chloe nu putea să aibă în 
minte decât cât era ea de plictisită. „Practica” ei de la 
Firebird implica în principal umplerea plicurilor, copierea 
actelor, legarea unor teancuri masive de documente, 
precum şi primirea ordinelor de la insuportabilul Mai de la 
biroul de primire. 

În timp ce aştepta un teanc de... ceva, nu ştia precis de 
ce anume, din partea lui Igor, Chloe se gândi la visul ei şi 
al lui Amy de a-şi deschide un magazin undeva. Amy avea 
să proiecteze  veşmintele, iar Chloe să administreze 
afacerea. Presupunând că nu s-ar omori între ele, ar fi fost 
o combinație ideală. 

Igor probabil că-i observă expresia feței. 

— Ar trebui să te faci asistentă cu program normal, îi 
zise, zâmbind. 

— Uau. Ce mai slujbă, răspunse Chloe, impasibilă, 
ciocănind cu degetul în teancul la care el tot adăuga. Ar fi 
de-a dreptul grozav. Pentru întreaga mea viaţă. 

— Ţine minte, celor ca noi le este greu să se integreze în 
totalitate, îi atrase atenţia Igor, cu toată seriozitatea. lată 
de ce a fost atât de bine când Serghei a realizat toate astea 
de-aici. 

Purta pantaloni kaki, o cămaşă încheiată până la gât, cu 
o cravată la modă, şi pantofi din piele de căprioară. Iar felul 
în care se lăsa pe spătarul scaunului şi-şi împreuna 
mâinile la spate îl făcea să arate ca oricare tânăr specialist: 
un pic arogant, dar cu ochii sclipind şi inteligent. 

Păcat de nume. Poate că asimilarea ar fi fost mai uşoară, 
dacă n-ar fi existat obiceiul la Mai să dai numele copiilor 
după personajele filmelor de groază. Cu doar un foarte uşor 

freamăt al nărilor, Chloe putea să-şi dea seama că el e un 
Mai. Nu era vorba despre un miros, nu tocmai, ci deo 
senzație. 

— De-asta e el conducătorul Semeţiei? îl întrebă, făcând 
un gest larg prin birou. 

— E conducător fiindcă, atunci când predecesoarea lui a 
fost omorâtă, el a preluat cu mult curaj misiunea ei, 
încercând să reunifice Semeţia Europei de Est, declară el. 

Chloe ar fi fost tentată să intervină şi să-şi etaleze 
cunoştinţele în fața băiatului mai mare decât ea, zicând, 
da, da, diaspora abhază etc., însă ajunse la concluzia că 
era de preferat să arate că ştie mai puține decât în realitate, 
măcar o dată în viață. 

— Ne-a organizat pe toți, după violențele din Georgia, 
continuă Igor, iar când a emigrat, a început să ne aducă pe 
toți aici. Uneori legal, alteori nu chiar atât de legal. 

Ochii negri îi străluceau de admiraţie. 

— Şi a clădit toate acestea — un imperiu imobiliar — 
pornind de la nimic, imigrant fiind! Şi Mai, pe deasupra. 
Aşa că, într-un fel, da, cam despre asta e vorba, dar e şi 
mai mult. 

— Sună foarte drăguţ, comentă Chloe, cu sinceritate. Şi- 
atunci, de ce se tot plânge Alek că nu i-a ajutat lui familia? 

Igor chicoti. 

— Alek e un plângăcios. Poate c-o fi o oarecare idee 
preconcepută... dar cei din Sankt Petersburg, din Moscova, 
şi chiar din Kiev, stăteau mai bine decât abhazii. lar 
Serghei a vrut să-i ajute mai întâi pe cei cu situația mai 
disperată. 

— Aha, mormăi ea, privind în jur în căutarea a ceva de 
făcut, acum, că se încheiase conversaţia. 

Piciorul i se mişca spasmodic, lovind podeaua. 

— Ştiu ce-ţi trebuie ţie! exclamă Igor, sărind deodată în 
picioare de pe scaun şi arătând-o cu degetul. Eşti toată 
numai neastâmpăr şi nervi şi plictiseală. Ai nevoie de... 

Deodată, privi în jur şi bătu în retragere. 

— O expediţie, încheie el, penibil. 

— Oh! Mamă! Asta ar aranja totul, răspunse Chloe, cu 
tot sarcasmul pe care şi-l putu aduna. 

Îmbrăcase acum o pereche de blugi scumpi — aleşi, 
probabil, de Olga, sau de Valerie — care-i veneau cam cu 
un număr mai mici în dreptul abdomenului, aşa că fusese 
nevoită să-i lase descheiaţi la nasturi şi să poarte o prostie 
de centură lată din piele, la modă, în jurul mijlocului. 
Puloverul era dintr-un caşmir roz-deschis. Purta tot tenişii 
ei Saucony, însă tot restul nu-i aparținea, şi nici nu simțea 
că i-ar aparține. La fel ca şi camera ei, ca noua ei familie, 
ca porcăria asta de slujbă cu program redus... care nu 
implica nici veşminte, nici casă de marcat. 

— Bine, zise Igor, luând-o în serios. 

Chloe nu-şi dădea seama precis dacă faptul de a fi Mai, 
sau proveniența din Europa de Est era ceea ce-i împiedica 
pe toţi cei de pe-aici să sesizeze sarcasmul. În seara aceea, 
luă cina împreună cu Serghei. Devenise micul lor ritual în 
zilele în care el lucra până târziu: ea venea în cabinetul lui, 
şi el îşi golea biroul. Comandau mâncare chinezească, 
pizza, orice aveau chef, după care jucau o partidă de şah. 
Chloe n-ar fi crezut niciodată că ar fi bună la aşa ceva, dar 
începea, cu încetul, să înveţe. Prețuia astfel de seri, oricât 
de mult ar fi detestat să piardă. 

Se întrebă dacă tatăl ei adevărat — tatăl ei adoptiv — 
juca şah. Nici măcar nu putea să-şi imagineze să se 
gândească la tatăl ei adevărat, adevărat... 

— Igor mi-a zis că ar trebui să merg într-o „expediție”; 
asta ce mai înseamnă? întrebă ea, după ce mută un pion. 

— O expediție? N-am nici cea mai mică idee, răspunse 
Serghei, clipind spre ea cu o surprinzătoare nevinovăție în 
ochi. 

Uneori, prin mişcările şi prin manifestările lui 
emoționale, părea foarte copilăros; poate că asta se datora 
faptului de a fi trecut de patruzeci de ani fără să aibă soție 
şi copii. 

— Oh! exclamă el apoi. Se referă la vânătoare. Ah, Igor 
ăsta, ce deştept e! Cred că se organizează una pentru 
sâmbătă. Cunoşti ceva despre creşterea pisicilor sălbatice... 
a râşilor, a gheparzilor? Ca animale de companie? 

Chloe n-avea habar ce legătură putea să aibă asta cu 
orice altceva, aşa că scutură din cap a negațţie. Serghei se 
ridică, ocoli biroul până pe partea ei şi se aşeză pe 
marginea acestuia, privind-o cu seriozitate, ca şi cum s-ar 
fi pregătit pentru o extrem de importantă dădăceală 
părintească. La rândul ei, Chloe se pregăti pentru o 
plictiseală, însă era o senzaţie nouă cam plăcută. 

— Lumea de prin Oregon şi de prin alte părți creşte pisici 
sălbatice, ca să le vândă. Unele devin animale de companie 
grozave, aşa cum e cazul cu râşii şi cu lincşii, dacă au 
parte de o creştere şi un dresaj corespunzătoare, într-o 
familie iubitoare. Dar, indiferent cât de blândă, de bine- 
crescută şi de ascultătoare ar fi o pisică, indiferent cât de 
multă mâncare obişnuită pentru pisici ar putea îngurgita... 
o dată pe lună, crescătorii buni îi aruncă în cuşcă un pui 
viu şi lasă să se-ntâmple ce s-o întâmpla. 

Chloe simți cum i se face greață, imaginându-şi numai 
fulgi, şi sânge, şi țipete. 

— Sunt obligați să facă asta, Chloe, rosti el, cu blândețţe, 
pentru că nu poți modifica în totalitate, prin dresaj, firea 
fundamentală a unei feline. Felinele au nevoie să vâneze, 
au nevoie să se joace cu prada lor, şi au nevoie să ucidă. 
Nici noi nu suntem altfel. Totdeauna am fost vânători. 
Nomazi. Niciodată nu ne cultivăm alimentele: plecăm după 
ele prin sălbăticie. Dacă te simți neliniştită şi captivă... 
dacă simți imboldul să alergi noaptea, să vânezi, să 
urmăreşti... din când în când, trebuie să i te supui. Nu mai 
putem să alergăm liberi, aşa cum o făceam înainte ca 
lumea să devină civilizată, şi pământurile să fie îngrădite, 
însă tot trebuie să ne supunem instinctelor străvechi. 

Dintr-odată, Chloe înţelese, parţial, convingerile celor din 
A Zecea Lamă. Un Mai înnebunit de pofta vânătorii, într-un 

oraş, probabil că ar fi ceva periculos. Totuşi, se hotări să-şi 
păstreze pentru ea gândul acesta; bănuia, cumva, că 
Serghei nu-i va împărtăşi concluzia. 

— Prin urmare, asta facem în fiecare lună? Mergem să 
vânăm? 

Serghei izbucni în râs. 

— Nu în fiecare lună, Chloe. Asta nu are nimic de-a face 
cu luna, sau cu problemele voastre femeieşti, sau cu un 
orar precis. Uneori, e doar... vremea de plecare. 


Vremea de plecare. 

Chloe se tot gândi la cuvintele lui cât timp aşteptă lângă 
Fordul Explorer. Era vremea amurgului, şi se aflau pe 
vârful unui deal, undeva în apropiere de pădurea Muir!?. 
Dealul era abrupt şi crestat, format mai nou, nu ca mai 
vechile dealuri unduite, ca din basme, pe care le întâlniseră 
pe drum. O stea strălucea cu putere spre sud, deşi, cum de 
ştia Chloe că într-acolo ar fi sudul, n-ar fi putut să spună. 
Dedesubt, terenul cobora abrupt spre o adâncitură cu 
copaci şi tufişuri, cu deluşoare mai mici, ca fundul unui 
glob din acelea cu peisaje înzăpezite. Numai că, în locul 
fulgilor din plastic, pe fundul adânciturii se aduna doar 
întuneric. 

Vreo şase Mai se găseau acolo şi discutau cu glas scăzut. 
Toate erau femei. Olga şi Valerie veniseră cu alte trei pe 
care ea nu le cunoştea, deşi despre una ştia că se numea 
Simone, că era dansatoare şi că locuia, la rândul ei, în 
conac. Chloe n-o văzuse niciodată pe coridoare. 

Cele mai multe păreau să fie trecute de treizeci de ani. 
Frumoase, toate. Aveau pomeții înalți şi părul strălucitor şi 


19 Pădure din apropiere de San Francisco, în care se află o dumbravă 
de arbori de sequoia, atingând înălțimi de până la 75 de metri, 
declarată monument național. A fost numită astfel după exploratorul 
şi naturalistul american John Muir. 

des; chiar dacă existau diferențe la culoarea ochilor şi a 
părului, ca şi la forma corpului, era lesne de remarcat o 
asemănare a rasei, după cum observă Chloe, când începu 
să le studieze mai atent. 

Unul dintre lucrurile pe care le aveau în comun era 
mersul atât de neomenesc: stăteau în principal pe vârfuri şi 
se mişcau cu o precizie nonşalantă, pe care o balerină 
umană n-ar fi putut s-o egaleze decât printr-o coregrafie 
migăloasă. 

O femeie cu ochi negri, necunoscută de Chloe, dădu 
startul serii printr-o incantaţie, un imn straniu într-o limbă 
străină, care mergea de la şoapta scăzută la strigătele 
ardente. Avea voce bună, însă solitară şi, uneori, pierdută 
în bătaia vântului... ceea ce o făcea şi mai 
înspăimântătoare. Chloe prinse din zbor numele Sekhmet, 
o dată, sau de două ori, însă cam atât. 

Pe urmă, rămaseră tăcute. 

— Am prins un miros! şuieră una dintre ele. 

Avea ochii galbeni, părul cu nuanţe de portocaliu şi o 
față rotundă care semăna cu a lui Serghei, însă fruntea şi 
gâtul înalte ar fi putut s-o recomande lesne pentru coperta 
unei reviste de modă. Purta o bluză dreaptă, fără mâneci, 
iar antebrațele îi erau presărate de tatuaje ca petele din 
blana leopardului. 

Îşi lungiră toate gâturile, adulmecând aerul. Chloe le 
urmă şi ea exemplul, iar când briza atât de uşoară îşi 
modifică direcţia, îl prinse şi ea: un miros ca de mosc, care 
o făcu să se gândească la ierbivore, deşi nu era sigură dacă 
mai mirosise vreodată ceva asemănător. 

O căprioară. Aveau să fugărească o căprioară. 

Roşcata care prinsese prima mirosul arătă într-o direcţie, 
şi celelalte porniră în goană încotro indica degetul ei. Chloe 
ezită, gândindu-se la tipul care făcea jogging şi fusese 
atacat de o pumă, subiect de controverse între ea şi Brian 
nu mai departe de acum câteva săptămâni. El insistase că 
puma trebuia doborâtă fiindcă atacase un om; ea sugerase 

nedreptatea faptului că oamenii se mutaseră acolo şi-i 
distruseseră animalului habitatul. 

Acum, se întrebă dacă într-adevăr fusese vorba despre o 
pumă. 

Aerul îi gâdilă din nou nările: căprioara se îndepărtase. 
Se îndepărta. 

Alergă. Însoţitoarele ei abia se mai vedeau: de îndată ce 
coborâseră de pe culmea dealului, spre marginea pădurii, 
celelalte cinci Mai tot ţâşneau printre umbre şi în afara lor, 
menținându-se pe o linie mai mult sau mai puțin dreaptă, 
după mirosul căprioarei, însă în afara câmpului vizual al 
oricui ar fi putut să privească. 

Norii goneau pe cer la fel de repede ca şi vânătorițele de 
jos. Alunecară pe deasupra lunii, trecură de ea, şi umbrele 
învăluitoare se despărțiră pentru doar câteva secunde: 
tufişurile şi copacii îşi schimbară culorile, de la cenuşiu şi 
purpuriu, la alb şi verde-argintiu, după care se estompară 
la loc, când cortina cețoasă se lăsă iar. Chloe îşi simți 
picioarele pistonând regulat sub ea. Braţele i se mişcau pe 
lângă corp de parcă ar fi împins aerul în urmă, ca să-i 
sporească viteza. Îşi simţea plămânii gata să plesnească, 
însă aerul era uşor, inspirând-o să alerge mai tare. Sări 
peste o tufă şi izbucni în râs. Aşa trebuie să fie. Să alerge 
cu un scop, să alerge alături de familia ei. 

Se opri pentru o clipă, adulmecând din nou aerul, după 
care-şi continuă fuga: se apropiau. Chiar dacă aveau doar 
două picioare, ajungeau din urmă o căprioară. Un mârâit 
de pisică răsună în urma ei. Chloe nu-i răspunse. Porni 
încotro o îndemnau simțurile: spre un luminiş aflat drept 
în față, o bucată întinsă de teren. Simțea cum apropierea 
mărăcinişului începe să facă loc unui spaţiu deschis către 
stele. 

leşi dintr-odată, înainte să se poată opri. Din inerție era 
gata să se împiedice de piatra lângă care se oprise: greşeală 
de începător. Văzu căprioara. Şi ea se oprise, şi-şi tot 
zvâcnea urechile lungi în stânga şi-n dreapta. Dădu 

impresia că priveşte drept spre Chloe, cu ochii ei mari şi 
negri, însă fata ştia că, dac-ar fi văzut-o într-adevăr, şi-ar fi 
reluat fuga; vântul bătea din cealaltă direcţie, aşa că nu le 
simţea pe cele şase Mai. Căprioara era frumoasă, şi Chloe 
abia aştepta ca ea să-şi reînceapă goana, ca să-şi reia şi ele 
urmărirea. 

Căprioara probabil că auzi ceva: dintr-odată, se răsuci şi 
țâşni, un superb salt pe patru picioare dintr-o încremenire, 
cum nu mai văzuse Chloe decât pe canalele de televiziune 
cu subiecte din natură. Mirosul de animal îngrozit îi izbi 
nările ca o palmă şi, până să-şi dea seama ce face, Chloe 
alerga din nou. 

Îşi văzu însoţitoarele apărând din tufişuri şi le făcu un 
semn tăcut din cap, salutându-le, când se regrupară într-o 
formaţie strânsă, fata roşcată asigurând ariergarda. 
Căprioara fulgeră prin întuneric, iar cele şase femei se 
avântară după ea în pădure, acolo unde Chloe nu mai putu 
să audă nimic, în afara propriei respirații şi a propriilor 
bătăi ale inimii, dar nici cel mai mic zgomot de pas al celor 
din jurul ei. 

Ţâşniră din nou în lumina strălucitoare a lunii: 
căprioara era la doar douăzeci de paşi în fața lor. Una 
dintre femei se desprinse în față, printr-o serie de salturi şi 
zvâcnete, atât de departe de gesturile omeneşti, încât 
oricine ar fi privit-o ar fi avut mari dificultăți în a 
recunoaşte în ea o formă de viață rațională. 

Deodată, Chloe înţelese ce avea să se-ntâmple. 

Erau la vânătoare. Acolo era căprioara, aici era 
vânătorul. 

Se opri din fugă şi întoarse capul într-o parte, 
acoperindu-şi ochii. 

Fata din fața ei scoase un strigăt; era Valerie, îşi dădu 
seama Chloe, un pic năucită. Îşi astupă urechile cu 
palmele şi aşteptă, nevrând să recepteze nimic din ce ştia 
că avea să urmeze. Pofta ei de vânătoare dispăruse. 

— Hei, n-a fost rea, ca primă vânătoare, hm? 

Chloe deschise ochii. Una dintre celelalte femei se 
apropia de ea şi i se adresa cu blândețe. Avea spre 
patruzeci de ani, însă era în plină formă, ca o artistă de 
circ. Părul ei lung, pe care şi-l legase la spate pentru 
vânătoare, acum i se unduia liber spre talie. Accentul îi era 
pur californian, ceea ce însemna că sigur ajunsese acolo 
înaintea lui Serghei. 

— N-au fost iepuri, n-a fost prea mult sânge... eşti bine? 

— Sunt cam... ăăă... 

Chloe nici măcar nu ştia ce-ar fi vrut. 

— Totul e un pic cam... 

— Te simți mai bine decât data trecută... în noaptea 
când ai încercat să te strecori afară? o întrebă femeia, 
zâmbindu-i larg. 

Chloe deschise gura să se răstească la ea, însă 
gândindu-se mai bine, îşi dădu seama că, într-adevăr, era 
cu mult mai relaxată. Încă-şi dorea să-şi vadă mama, însă 
presiunea aceea nebunească dispăruse. 

— Mda, răspunse, încet. 

— Uite, zise Valerie, care tocmai apăruse, în mână cu o 
sticlă pe care i-o întinse lui Chloe. Pentru vânătoare, şi în 
sănătatea ta! 

Chloe examină cu atenție gura sticlei, căutând stropi de 
sânge. Apoi, o duse la gură, o înclină şi luă o înghițitură 
uriaşă din votca rece ca gheața, extrem de limpede. 
Râsetele femeilor se înălțară, odată cu fumul focului de 
tabără, spre stelele de deasupra lor. 


Se întoarseră la conac pe la şapte, sau opt, în dimineaţa 
următoare. Nu semănase cu nimic din ce mai trăise Chloe 
până acum. Îşi petrecuseră toate şase noaptea râzând, 
vorbind, cântând, trecându-şi sticla de votcă de la una la 
alta, şi frigând carne de căprioară. Fusese ca una dintre 
acele evadări sentimentale de weekend, numai între femei, 
cum mai văzuse prin filme, sau prin reclamele pentru 
antihistaminice, ceva total degajat şi firesc. Încercase şi ea 

un pic din carnea de căprioară: era foarte diferită față de 
friptura de la restaurantul la care o dusese mama ei odată, 
mai tare şi cu un gust mai pronunțat de afumat. Deloc 
menit s-o facă să-şi dorească şi altădată o astfel de 
mâncare. lar acum, că vânătoarea se sfârşise, nu putea să 
nu-şi amintească ochii şi fața căprioarei, doar cu puţin 
înainte să fie omorâtă. Ceea ce o făcea să se simtă puţin 
îngrețoşată, sau, măcar, nu prea înfometată. 

Unele dintre ele rămăseseră treze toată noaptea, iar 
altele — cum fusese cazul lui Chloe — ațipiseră. Ar fi 
trebuit să-i fie frig, însă focul de tabără răspândea destulă 
căldură, şi ea descoperise că-şi poate scoate brațele din 
mâneci, ținându-le în tricou şi păstrând mai bine căldura 
aşa. Se gândi la deşertul din visul ei şi la cât de frig trebuie 
să fi fost acolo noaptea. 

Când se trezi, avu senzația că în visul ei fuseseră din 
nou prezente leoaicele, însă nu reuşea să-şi amintească şi 
ce se întâmplase. Doar o vagă prezență persistentă a unei 
călduri familiare, şi a unei blăni aspre, de culoarea mierii. 


Când intrară în casă, în dimineața următoare, Chloe 
simțea c-o doare totul, însă avea o senzație de bine, ca 
după o drumeţie pe munte, sau un antrenament cu 
adevărat reuşit. Două dintre femei duseră în spate ceea ce 
rămăsese din căprioară şi sfârşiră cu tranşatul, sau ce-or 
mai fi făcut ele acolo; în schimb, Chloe se duse direct la 
bucătărie, pentru o cafea şi o brioşă: era moartă de foame. 

O găsi acolo pe Kim, care sufla delicat într-o cană cu ceai 
verde. Chloe chiar se întrebă dacă fata asta făcea vreodată 
ceva care să nu fi fost sănătos, pur sau cuviincios. 

— Cum a fost vânătoarea? o întrebă, din politețe, fata. 

— Grozavă... cred, adăugă Chloe. Mă surprinde că n-ai 
venit şi tu... mi se părea exact pe felia ta. 

— Nu ştiu sigur ce să cred despre asta. 

Chloe o privi mirată. Fata cu urechi de pisică, ochii 
înguşti şi gheare, nu ştia ce să creadă despre o vânătoare? 

— l-am acordat subiectului un volum considerabil de 
gânduri, de rugăciuni şi de meditații, îi explică fata, 
observându-i expresia. Da, avem instinctul vânătorii în 
noi... dar vremea nevoii de a vâna pentru hrană s-a dus. 
Oare tot mai trebuie să facem asta, şi să omorâm? Sau zeii 
ar considera că e o risipă? medită cu voce tare Kim, 
clătinând din cap. Încă nu am un răspuns, adăugă ea, şi 
ieşi, păşind fără zgomot, din încăpere. 

Chloe îşi încrețţi fruntea, mai dezorientată ca oricând. 

Şaisprezece 


Amy şi Paul erau la el acasă şi, de data aceasta, chiar 
învățau împreună. Amy stătea pe micul lui pat, iar Paul, pe 
podea, lângă Amy, picioarele ei adesea încolăcindu-i 
umerii. Câteodată, el se apleca s-o sărute pe pulpe... şi se 
mai topea câte o jumătate de oră, înainte să se întoarcă la 
treabă. Dar, pe total, reuşiseră să fie destul de productivi. 
În cameră era linişte, mult mai multă linişte decât în casa 
lui Amy, iar doamna Chun îşi mai făcea apariția din când 
în când, cu câte o farfurie cu fursecuri şi ca să „se asigure 
că nu fac nimic”... cu toate că, în mod evident, spera ca ei 
să facă. Prin comparație cu verii lui, Paul era extrem de 
bine educat, igienizat şi modern îmbrăcat... iar doamna 
Chun era o admiratoare fanatică a emisiunii Queer Eye for 
the Straight Guy?0. Ajunsese la propriile concluzii despre 
fiul său, îngrijorată fiind de faptul că divorțul i-ar fi dat, 
într-un fel sau în altul, viața peste cap. 

În casa lui Paul, totul era încă foarte îngrijit, dar aiurea: 
lipseau lucruri pe care Amy nu prea reuşea să şi le 
amintească; păreau să fi dispărut ori unele piese de 
mobilier esenţiale, ori ceva spirit. Soții Chun dăduseră 
dovadă de politeţe şi de înțelegere când fusese vorba să-şi 
împartă bunurile, însă întreaga casă era ca un testament al 
despărțirii lor. Deprimantă. 

iMac-ul lui Paul scoase un zgomot ca un soi de fundal 
muzical, recunoscut doar de Amy ca fiind dintr-o piesă a 


20 Reality - show de televiziune din S.U.A., pornind de la ideea că un 
gay are cunoştinţe şi aptitudini superioare în domeniile modei, 
un bărbat cu preferințe sexuale normale (straight). O echipă de cinci 
gay (numită The Fab Five) se ocupă de câte un voluntar straight, 
aducându-i numeroase transformări estetice. 

formației Siouxsie and the Banshees. 

— Un mesaj pentru mine! strigă ea, sărind în picioare şi 
aproape smulgându-i capul lui Paul de pe umeri, în timp 
ce-şi lua poziția verticală. 

— Cine e? Toată seara ţi-ai verificat e-mailul. Ai vreun alt 
iubit, sau mai ştiu eu ce? o luă la rost Paul, îndreptându-şi 
cămaşa şi coborându-şi din nou privirea în carte. 

Amy se cățără pe taburetul din fața scândurii de un 
metru pe şaizeci de centimetri care juca rolul de birou al lui 
Paul, rămasă imaculat de neatinsă de sutele de cărți, 
discuri vinil şi CD-uri îngrămădite în restul camerei. Apăsă 
de două ori pe enter: pe computerul lui, contul ei de e-mail 
nu era parolat; nu avea secrete. 

Făcu ochii mari când văzu adresa expeditorului. 

— E de la Brian, zise, scoțându-şi pixul purpuriu şi 
răsucindu-şi-l prin păr, înfigându-l drept în mijlocul 
nodului format, ca să-şi lase ceafa liberă. 

— Care Brian? întrebă Paul, nu prea interesat. 

Dar imediat îşi dădu seama şi-şi ridică privirea. 

— Care Brian? 

— Brian al lui Chloe. 

Paul nu putea să-i vadă fața, dar oricum observă că Amy 
tresărise, aşteptând inevitabilul. 

— Şi de ce-ţi scrie el ție? vru să ştie Paul, care-şi lăsă jos 
cartea şi se ridică, venindu-i în spate şi citind peste umărul 
ei. 


Amy, tu şi cu Paul trebuie să STAŢI DEPARTE DE ASTA. 
Sunteţi mai în siguranță dacă nu ştiţi mai multe decât ştiţi 
deja. Ați putea să vă puneţi viețile în pericol. 

Nu ştiu unde se află Chloe, dar am primit veste de la ea 
că e la adăpost. 

Brian 


P.S. Nu mai vorbiţi nici cu Alek despre asta. 

— De unde ai adresa lui de e-mail? se interesă Paul, 
vrând să rezolve misterul acesta, înainte de a aborda 
oricare dintre toate celelalte numeroase probleme ridicate 
de mesaj. 

Amy oftă. 

— Am tăiat-o mai devreme de la şcoală miercuri şi m-am 
dus acasă la Chloe. Am intrat pe computerul ei. Tot de- 
acolo am trimis şi e-mailul. 

— Ai făcut ce? De ce? 

— Pentru că Alek nu vrea să spună nimic, Chloe tot 
dispărută e, şi noi încă nu ştim nimic! se răsti ea, începând 
să se simtă mai puțin vinovată şi mai degrabă iritată. 

Ochii ei albaştri aruncară fulgere când se ridică, 
proptindu-şi mâinile în şolduri. Ar fi fost o postură cu mult 
mai impresionantă, dacă pixul nu şi-ar fi ales tocmai acest 
moment ca să-i sară din păr şi să cadă pe podea. 

— În afară de mesajul de la Chloe însăşi, două alte 
persoane ți-au spus deja că e în siguranță: două persoane 
apropiate de ea. Ce vrei mai mult de-atât? replică Paul, 
ridicând la rândul lui tonul. 

— Cum adică, „două”? se miră Amy, încruntându-se. 

Deja prins cu mâţța-n sac, Paul nu mai avu timp să-şi 
abordeze privirea lui inexpresivă. 

— Cum adică, două? repetă Amy, apropiindu-şi brusc 
fața de a lui. Brian şi mai cine? 

— Am stat de vorbă cu Alek, recunoscu el, până la urmă, 
după ce tu l-ai acuzat de toate relele din lume. Am discutat 
cu el calm şi raţional, şi el mi-a spus despre Chloe că e 
bine, şi că o să-i transmită că suntem îngrijoraţi pentru ea. 

— Aha, carevasăzică, aşa stă treaba? ţipă strident Amy. 
Îl abordezi pe Alek ca de la bărbat la bărbat, după ce 
isterica ta iubită strică ploile, şi el chiar îţi spune tot? 

— Dar mi-a ieşit, nu? 

— Presupunând că măcar ţi-a spus adevărul. Şi mie de 
ce nu mi-ai zis? 

— Dar tu, de ce nu mi-ai zis despre mica ta ispravă cu 

pătrunderea prin efracție? 

Tăcură amândoi, privindu-se furioşi în ochi. Apoi, 
amândoi întoarseră capul în altă parte. Răspunsul la 
ambele întrebări era acelaşi: se temuseră că poate celălalt 
i-ar dezaproba şi ar face tămbălău pe tema asta. 

Exact ceea ce se şi petrecuse. 

Deodată, Paul izbucni în râs. 

— Nu pot să cred că tu chiar ai pătruns în casa familiei 
King. 

— Ştiam unde e cheia, mărturisi Amy, ruşinată, dar 
zâmbind la rândul ei. 

Tăcură iar, prea plini de propriile gânduri ca să mai 
spună ceva, pentru a doua oară în cursul serii... şi pentru 
a milioana oară în întreaga săptămână. 

— Ştii... când am fost acolo? Acasă la Chloe? începu 
Amy, cu o voce scăzută şi mult mai liniştită. A fost ciudat... 
ca şi cum casa n-ar mai fi fost locuită de o vreme. Nimic nu 
era în neorânduială, însă era doar senzaţia aia de stătut. 
Nici de prăfuit, nici de altceva. 

Îşi ridică ochii spre tavan, străduindu-se să-şi 
amintească ultima ocazie când fusese acolo, înainte să se 
plimbe împreună pe pod, ultima oară când o văzuseră pe 
Chloe. 

— Cred că nici paharele de lângă chiuvetă nu erau 
spălate, se hazardă ea să afirme; dar nu sunt sigură. 

— Păcat că au mesagerie vocală la telefon, zise Paul, 
zâmbind strâmb. Altfel, puteai să vezi dacă becul robotului 
telefonic clipea disperat de câte mesaje i-am lăsat noi. Cred 
că nu ştii parola şi pentru asta, nu-i aşa? 

— Nu, răspunse Amy, țuguindu-şi buzele, bosumflată. 
Dac-aş fi ştiut-o, ar fi fost o grămadă de mesaje din câte i 
le-am lăsat de-a lungul anilor pe care le-aş fi şters după 
numai o oră, când m-aş fi calmat. 

Paul zâmbi şi-şi trecu mâna prin părul ei, pe la ceafă. 
Amy închise ochii şi-şi împinse capul pe spate, în palma 
lui. 

— Poate c-ar fi momentul s-o sunăm pe doamna King la 
serviciu, propuse el, pe un ton liniştit, ridicând receptorul 
telefonului. 

Amy îl privi surprinsă, după care îşi consultă ceasul. 

— E cinci şi zece... în mod sigur trebuie să fie acolo. 

Paul formă numărul, iar Amy îşi lipi capul de cealaltă 
parte a receptorului. 

— Greenston şi Asociaţii, răspunse secretarul, cu o voce 
profundă, prețioasă. 

— Bună ziua, pot să vorbesc cu Anna King, vă rog? rosti 
Paul, pe un ton impersonal. 

Chiar dacă vocea putea să-i fi sunat tinerească, intonația 
era politicoasă şi profesională, ceea ce Amy n-ar fi putut 
reuşi niciodată. 

— Nu, îmi pare rău, e plecată în concediu săptămâna 
aceasta. Pot să vă ajut cu ceva, sau să vă îndrum spre un 
alt avocat? 

Amy şi Paul se priviră. 

— Ăăă... Paul îşi drese glasul. Unde s-a dus? 

— Mă tem că nu pot divulga acest gen de informații 
personale, răspunse, pe un ton plin de regrete, secretarul. 
Sper să fie într-un loc călduros. 

— Când se va întoarce? 

— Are multe zile de concediu adunate, aşa că nu sunt 
întru totul sigur în care zi anume... vreți să vă dau adresa 
mesageriei sale vocale? O verifică frecvent atunci când este 
plecată. 

— Ah, mulțumesc oricum. Nu este nimic urgent. Revin 
peste vreo două săptămâni. 

— Mulţumim pentru apel. 

Paul lăsă încetişor receptorul jos. Amândoi îl fixară cu 
privirea. 

— Acum putem să facem şi noi ceva? întrebă Amy, în 
cele din urmă. 

Şaptesprezece 


Era un cu totul altfel de vis, agitat şi real. Se petrecea la 
lumina zilei, şi în tăcere: tălpile lui Chloe nu scoteau nici 
cel mai mic sunet pe iarba aspră de sub ele. Firele late îi 
crestau pielea, dar n-avea importanţă. Singurul lucru care 
conta era vânătoarea. Îşi zări prada pe un deal înverzit de 
sub ea, o căprioară cu înfăţişarea cunoscută, care se oprise 
să privească un avion care zbura deasupra. Era ceva 
nepotrivit în această imagine, însă Chloe nu-şi putea da 
seama ce anume, cu mintea ei tulburată. 

Din două salturi energice, zbură peste mai mulți metri 
de tufăriş, aterizând pe mijlocul perfect conturatului drum 
care o despărțea de prada ei. Pavajul era de un negru 
catifelat, cu dungi de un galben intens, şi dădea impresia 
că ar concentra toată arşița soarelui asupra ei. Se pregăti 
pentru un nou salt. 

Căprioara se întoarse spre ea, ca şi cum ar fi ştiut tot 
timpul că se afla acolo. 

— Chloe, îi zise, cu o voce dureros de familiară. 

Chloe încremeni şi ţipă, dar nici cel mai mic sunet nu-i 
ieşi din gât. 


Se ridică brusc în capul oaselor în patul ei... ba nu, era 
pe canapea. Era în toiul nopţii... ba nu, după ce-şi privi 
ceasul, constată că nu era decât şapte şi jumătate. Încă un 
pui de somn, îşi dădu ea seama. Chloe aţipise iarăşi, în 
timp ce încerca să ia de coarne Istoria poporului Mai. Era o 
carte groasă cât Biblia şi combina toate acele nume 
derutante de romane ruseşti cu platitudinea ucigătoare a 
unui manual de istorie prost tradus. Chloe adormea destul 
de uşor în ultimele zile; dacă avea burta plină, căldură şi 
lipsă de ocupaţii imediate, se părea că somnul reprezenta, 

inevitabil, următorul pas. 

Îşi frecă tâmplele cu încheieturile degetelor. Căprioara 
din vis vorbise cu vocea mamei sale. 

Era cel mai înfricoşător coşmar din câte avusese 
vreodată Chloe. 

Cu doar câteva săptămâni în urmă, începuse să se certe 
cu mama ei, să se sărute cu băieții, să meargă la muncă, şi 
să-şi petreacă timpul cu prietenii. lar acum... nu. Pipăi 
cuvertura moale, viu colorată, din catifea, pe care dormise. 
Închise un ochi, remarcând că devenise dintr-odată 
capabilă să distingă toate acele fire scămoase în diverse 
nuanţe de rubiniu, ca printr-o lupă. Apoi, toate acestea se 
întunecară şi se estompară, supte de țesătura materialului, 
pe măsură ce-i absorbeau, încetul cu încetul, lacrima. 

Se ridică din nou în şezut. 

— Trebuie să ies de-aici, rosti cu voce tare. Vreau... 

Totuşi, nu prea putea să-şi dea seama ce anume ar fi 
vrut. Îşi trecu degetele prin păr. O tunsoare? Ceva haine 
noi, originale? Sări în picioare şi ieşi în fugă din cameră, 
îngrozită dintr-odată de tăcere. 

Afară, pe coridor, încetini, stânjenită de propria reacție. 
Pe urmă, îşi scoase telefonul mobil din buzunarul de la 
spate, şi-l porni. Practic, n-ar fi avut nevoie să-l folosească 
pentru acest apel: nimănui nu-i păsa; de fapt, probabil c-o 
şi încurajau să stea de vorbă cu Alek. Nu-i mai rămăsese 
decât a opta parte din capacitatea bateriei, şi avea nevoie 
să vorbească imediat cu el. 

— Alloo? răspunse el, cu accent, ca şi cum s-ar fi 
aşteptat să-l sune cineva de origine rusească. 

— Trebuie să ies de-aici, îi zise ea, fără vreo altă 
introducere. 

— Chloe! exclamă el. 

Putea să-i şi vadă rânjetul fericit, băiețesc, de pe față. 
Pur şi simplu, doar se bucura că-l sunase. 

— Ce, n-ai fost mai adineauri la vânătoare? 

— Nu vreau să..., mârâi ea, bătând enervată aerul cu 


119 


Liz Braswell 
mâinile. 

Dacă nu putea să-l facă pe Alek s-o înțeleagă, înseamnă 
că era blestemată. 

— Vreau doar să ies de-aici, insistă ea, şi să fac ceva 
normal. Distractiv. Ştii cum? Distractiv. Ca o ieşire în 
cuplu. 

— Nu cred că Serghei te-ar lăsa să ieşi singură cu mine. 
Sunt un băiat destul de puternic, ştii, dar nu am pregătire 
de bodyguard. 

— OK, OK, îl opri Chloe, străduindu-se cu furie să 
gândească. O s-o facem o ieşire în grup. La aşa ceva nu 
poate să obiecteze, este? O gaşcă... orice imbecili ar vrea el 
să trimită cu noi... ieşim cu toţii. Împreună, la un film. Ce 
zici de asta? 

Se lăsă să cadă pe spate, rezemându-se de perete şi 
prelingându-se până când ajunse să stea pe podea. 

— Nu vreau decât să ies, repetă ea, pe un ton vrednic de 
milă. Vreau să mănânc popcorn. 

Nu căprioare sălbatice, adăugă în gând. 

— Vreau să beau un sirop albastru, să văd reclame 
tâmpite la filme şi să folosesc toalete publice împuţite, cu 
gresie oribilă şi oglinzi care să-mi arate toate coşurile. 

De cealaltă parte, urmă o tăcere prelungită. Aşteptă ca 
Alek să-i pună întrebări cu privire la cea din urmă parte: 
nu ştia sigur de ce o spusese, însă îşi amintea de vremea 
când ea şi Amy intrau în astfel de toalete, înainte şi după 
film, să se strâmbe în oglindă şi să-şi dea cu luciu pe buze. 
Amy se plângea de cât de mare avea nasul, strâmbând din 
el, iar Chloe se văicărea că-i crescuseră sânii prea de 
timpuriu. 

Totuşi, Alek n-o dezamăgi. 

— Să văd ce pot să fac. Oricum, Chloe, tenul tău e 
perfect. N-ai deloc coşuri. 

Serghei afirmase că nu poate să-i refuze absolut nimic 
fiicei sale adoptive, motiv pentru care Chloe, Igor, Alek, 
Valerie şi doi kizekh — aceiaşi de acum două nopți — 
ajunseră să stea laolaltă în salon, având ca sursă de 
distracție tot felul de ziare diferite. 

Şi Chloe fu nevoită să-şi reamintească faptul că, 
indiferent cărei rase i-ai aparţine, fie om, fie Mai, dacă 
încercai să aduni într-un grup mai mult de trei persoane şi 
să hotărâți împreună ce film să vedeţi, te alegeai doar cu 
dureri de cap cumplite. 

— Eu aş vrea să văd The Russian Ark, zise Valerie. 
Rulează încă la vreo două cinematografe. 

Cele două gărzi de corp aprobară prin înclinări ale 
capetelor. 

— De rahat, bombăni Chloe. 

— Bine, atunci, acceptă Valerie, cu însuflețire. Mai 
degrabă, aş vedea noul film cu Hugh Grant. 

— Joacă şi Julia Roberts în el? 

— Nu, dar Reese Witherspoon o joacă pe nepoată-sa... 

— Nu, mersi, interveni Alek, scoțând limba, dezgustat. 

— Ce ziceți de Hills of the Dead? propuse Igor. 

— Daaa! aprobă Alek, sărind, în stil Mai, pe spătarul 
scaunului lui Igor şi privind peste umărul acestuia. 

— Absolut împotrivă, zise Valerie, împingându-şi 
maxilarul în afară... gest foarte asemănător cu al lui Amy. 
Filmele de groază mă înfioară. 

— Tocmai ăsta-i rostul, fraiero, o persiflă Alek. Am auzit 
că Raymond Salucci a pus-o cu filmul ăsta, adăugă el, la 
adresa lui Igor, care încuviință, entuziast. 

— E naşpa, aprecie Chloe, ezitantă. 

Sinceră să fie, n-ar fi deranjat-o... însă vedea că Valerie 
arăta categoric supărată. 

— Dar The Return of the King? încercă fata cealaltă o 
soluție de compromis. 

— L-am văzut deja de patru ori, replică una dintre 
gărzile de corp, scuturând energic din cap. 

Chloe îl săgetă cu privirea pe bărbatul cu cicatrice, însă 
acesta îi răspunse printr-o simplă ridicare din umeri. Deşi 
ştia aproape sigur că era unul dintre cei care o salvaseră în 
seara când fusese luată prin surprindere de agenții 
Ordinului A Zecea Lamă, cealaltă kizekh, femeia, îi spusese 
„Dima”; astă-seară, însă, el se prezentase „Dmitri”, şi era 
destul de convinsă că era acelaşi prenume pe care-l folosise 
şi Serghei. Numele femeii nu-l ştia. Traiul de-aici e mai rău 
decât cel dintr-un roman rusesc. 

Chloe cercetă ziarul, cu speranţele diminuându-se. În 
realitate, nu dădea o para chioară pe ce film aveau să vadă, 
atât timp cât ieşea la cinematograf şi avea multă lume 
obişnuită în jur. În fine, adăugă în sinea ei, îndreptându-şi 
privirea spre cele două gărzi de corp, care deja ocupaseră 
poziții protectoare în spatele ei, undeva mai departe, în jurul 
meu. Gărzile de corp îşi ţineau brațele încrucişate, ca 
soldații nazişti. 

— Hei! strigă ea, fiindcă deodată îi venise o idee. 

Răsfoi ziarul în căutarea reclamei cu pricina. 

— La Red Vic mereu rulează Războiul Stelelor, în 
weekenduri, la miezul nopții. 

— Eu credeam că dau Rocky Horror, zise Igor. 

— În sala principală. În a doua dau mereu Războiul 
Stelelor. 

Găsi în sfârşit reclama, una dintre acelea ieftine, cu 
numai cinci rânduri de text cu corp de literă mărunt, 
trădând caracterul independent al cinematografului. 

— Mhi. La miezul nopții, astă-seară, confirmă ea. 

— Perfect, din partea mea, aprobă Alek, încă legănându- 
se pe spătarul scaunului lui Igor. 

— OK, fu de acord şi Valerie. 

— Absolut! zise şi Igor, zâmbind cu gura până la urechi 
şi arătându-şi dinţii albi şi laţi pentru prima oară de 
când... în fine, de când îl cunoscuse Chloe pe tânărul 
acesta serios. 

Până şi cei doi kizekh încuviințară. La urma urmei, cine 

ar spune „nu” când e vorba despre Războiul Stelelor? 

— Haideţi să ne pregătim şi să ne întâlnim aici peste o 
oră, propuse Igor, privindu-şi ceasul. O oră, repetă, 
aruncându-i o privire lui Alek. 

— Asta înseamnă că mai am încă timp să te fac praf la 
Soul Calibur?!, replică Alek, cu un zâmbet suav. 

Valerie îşi dădu ochii peste cap şi-o privi cu subințeles 
pe Chloe, care-i răspunse cu un zâmbet condescendent. Cu 
toate acestea, se simțea convinsă că şi ea ar fi putut să-l 
facă praf pe Igor la asta. 

— Primesc, se declară de acord Igor, sărind brusc de pe 
scaunul care se răsturnă în spate din cauza greutății lui 
Alek şi făcându-l pe celălalt băiat să zboare înapoi. 

Totuşi, el făcu o mică tumbă pe spate, prin aer, 
aterizând pe picioare şi sprijinit pe o mână, amintindu-i 
într-un fel lui Chloe de personajul Nightcrawler din X-Men 
United. Ce-ţi mai trebuie filme, când eşti mutant? 

Se întoarse în camera ei, să-şi perie părul şi să-şi ia 
geaca. Singurul accesoriu pentru machiaj pe care-l avea la 
ea era luciul de buze în nuanţa cireşii. Îl aplică într-un 
strat pe cât de gros putu şi-şi deplânse decolorarea tenului 
până la o paloare păstoasă, din cauza îndelungatei şederi 
în casă. Se prinse cu degetele de obraji şi se ciupi cu 
putere, amintindu-şi de o secvenţă din Pe aripile vântului, 
sau din cine ştie ce alt film vechi. Aşa, mai prinse ceva 
culoare; spera să şi dureze. 

Kim lipăia fără zgomot la etaj în timp ce Chloe pleca 
înapoi spre salon, citind dintr-o carte pe care o ţinea în fața 
ei cu respectul arătat de un călugăr care-şi lectura 
canoanele. Puloverul maro gen tunică pe care-l purta, cu 
mânecile în stil clopot, nu contribuia câtuşi de puţin la 
atenuarea acestei impresii. 

— Hei, o strigă Chloe, grăbindu-se s-o ajungă din urmă. 
Vrei să mergi la un film? Ne ducem în gaşcă. 


21 Joc 3D pe computer, competitorii luptându-se cu diverse arme. 

Kim o privi de parcă ar fi fost cea mai ciudată propunere 
care i se făcuse vreodată. 

— Mulţumesc, rosti ea, lent, dar am ceva de citit... 

Tonul îi fusese neconvingător. 

— Haide, insistă Chloe, exasperată. E vineri seara. Ai de 
citit fix un rahat. Mă doare-n cot cât de conştiincioasă eşti 
tu cu studiul la domiciliu; programul de şcoală s-a 
terminat pe ziua de azi, chiquita. 

Kim o măsură din nou cu privirea, mirată de neobişnuita 
energie a lui Chloe, şi de voia bună arătată. E clar că n-am 
prea arătat aşa ceva de când am sosit aici, îşi dădu seama 
Chloe. 

— N-am mai fost de multă vreme la un film, se hazardă 
Kim să mărturisească, închizându-şi cartea. 

Din cine ştie ce motiv, Chloe nu reuşea să şi-o imagineze 
pe Kim mergând vreodată la un film. 

— Grozav. la-ţi haina. Mergem, o îmboldi. 

— Dar ceilalți ştiu că mă inviți? 

O spusese cu acelaşi calm enervant, pe acelaşi ton egal 
folosit de fiecare dată — care-i reamintea oarecum lui Chloe 
de Paul — însă acum în vocea ei exista o anumită reținere, 
o extrem de discretă emoție sugrumată. Făcuse ochii mari, 
şi pupilele îi erau într-atât de dilatate, încât aproape că nu- 
ți puteai da seama că erau de pisică. 

Armura ei de elevă cucernică tocmai se fisurase puțin, şi 
Chloe resimți un val de compasiune față de biata fată, 
singură şi retrasă. Dar, dacă simțise aşa ceva, sau dacă 
tonul îi fusese cât de puţin ocrotitor, terminase cu asta. 

— Nu, dar sunt absolut convinsă că avem destul loc în 
maşini, zise, fără să aibă habar dacă aşa era, însă convinsă 
că dădea răspunsul corect. 

Kim păru uşurată de tupeul lui Chloe, de convingerea ei 
că toată lumea ar face aşa cum spune ea — permițându-i 
lui Kim să vină cu ei — fără discuții. 

— Atunci, mă duc să-mi iau haina, şi ne întâlnim în 
salon. 

— Ăăă... şi cum facem cu...? zise Chloe, arătându-i spre 
urechi, fiindcă nu ştia cum să-i spună. Adică, n-or să fie 
probleme? 

Kim îi răspunse cu ceea ce aproape semăna a zâmbet 
printre dinți, ascuţit şi tăios. 

— Da. Ei mereu au impresia că sunt cine ştie ce 
ciudățenie de puştoaică goth. 

Chloe îi întoarse zâmbetul. 

— Bun aşa, zise, ridicându-şi degetele în semnul păcii. 

Acum, că se gândea mai bine, se întrebă: oare de ce 
presupusese că toți ceilalți ar fi de acord cu orice ar fi spus 
ea? Îşi analiză în sinea ei comportamentul în timp ce se 
ducea să urmărească înfruntarea dintre Alek şi Igor. Dar de 
ce n-ar fi de acord cineva? Oare lumea o considera pe Kim 
chiar atât de ciudată, şi o paria? 

Alek ţopăia de zor, mişcându-şi trupul odată cu 
telecomanda jocului şi folosindu-şi din când în când 
ghearele pentru câte o mişcare mai strânsă. Se transpusese 
cu toată ființa în joc. Şi chiar îl făcea praf cu brio pe 
celălalt băiat. Cele două gărzi de corp, aproape semănând a 
agenți CIA, stăteau deoparte, aşteptând în tăcere. 

— Hei, zise Chloe, aruncându-se pe canapea şi săltându- 
şi un picior peste brațul acesteia. Tocmai am dat peste 
Kim. Vine şi ea cu noi. 

— Glumeşti, replică Igor, însă concentrat cu totul asupra 
jocului. 

Intră Valerie, arătând ca o vedetă de cinema. Pisica din 
ea se simțea foarte puternic şi, chiar fără ochii sau urechile 
lui Kim, dincolo de trăsăturile ei se întrezăreau o putere şi 
o senzualitate abia reținute. Avea pleoapele lăsate, ca ale 
lui Serghei, dar cu gene lungi şi o privire arzătoare. Mersul 
îi era şerpuit, ca de pisică, de asemenea, lin şi lasciv. Părul 
ei era într-o nuanță mai deschisă decât al lui Alek, un 
blond aproape ca al lui Marilyn Monroe. Însă unul natural. 

Chloe se strădui să-şi invoce un pic de invidie, însă îi era 
greu: o admira prea mult pe cealaltă fată. 


125 


Liz Braswell 


Desigur, faptul c-o văzuse doborând cu mâinile goale o 
căprioară avea o oarecare legătură cu lipsa ei de invidie. 

— Of, ce mama mă-sii, exclamă Alek, azvârlindu-şi cât 
colo telecomanda în clipa în care Igor îi dădea lovitura de 
graţie. Mare baftă ai avut! 

— Nu, replică Igor, cu nonşalanţă, lăsându-se să lunece 
în spate şi punând mâna pe genunchiul Valeriei, doar că tu 
eşti fraier. 

— Sunt gata, rosti o voce din spatele lor. 

Toţi cei aflați în încăpere întoarseră capetele. Kim era în 
fața lor, înfăşurată toată într-o haină neagră din blană 
artificială, care-i ajungea până la genunchi. Pe cap avea o 
şapcă neagră de baseball, trasă peste urechi. Pantofii 
imenşi Doc Martens, cu câteva numere mai mari, astfel 
încât să-i încapă şi ghearele în ei, îi cuprindeau, 
butucănoşi, picioarele. Avea o expresie puţin cam 
defensivă. 

— E o... vestimentație foarte interesantă, zise Valerie, cu 
tot tactul pe care şi-l putu aduna. 

Kim îi adresă o privire rece, de respingere. 

— Nu cred că încăpem cu toții în Explorer, zise unul 
dintre bodyguarzi. 

— Nu-i nimic, interveni Alek, pe un ton infatuat, 
îmbrăcându-şi geaca din piele. Am maşina cu mine. 

— O, nu, exclamă Chloe, dându-şi seama. Doar nu... 

Însă el nu-i răspunse decât printr-un zâmbet. 


Era, în realitate, acelaşi break pe care-l mai şterpelise şi 
altădată din parcarea rezervată elevilor din anii superiori de 
la şcoala lor. Igor şi Valerie aleseră să plece împreună cu 
cei doi bodyguarzi, bombănind ceva în legătură cu talentul 
lui Alek în domeniul şofatului. 

— Asta e maşina ta? se interesă Kim, urcându-se pe 
bancheta din spate fără să fie invitată. 

— Nu mai pune întrebări, o sfătui Chloe. Şi leagă-ţi 
centura. 

— E... foarte drăguță, aprecie ea, pe un ton îndoielnic, 
imitând fără să-şi dea seama remarca de mai devreme a 
Valeriei. 

Chloe privi în oglinda retrovizoare de vreo câteva ori, ca 
să vadă în ce ape se scălda cealaltă fată, însă Kim nu părea 
să se tulbure, indiferent cât de violent ar fi luat Alek 
virajele; se ținea cu câte o mână de fiecare perete al maşinii 
şi se legăna între aceştia, săltând. 

— Grozav, zise Chloe, oftând. Exact ce-mi trebuia. 

— Mă bucur, zise Alek, aplecându-se spre ea şi 
sărutând-o pe obraz. 

În afară de aşa-zisele lor întâlniri întâmplătoare, legătura 
lor fusese mult mai puţin fizică în ultima săptămână 
decât... în fine, oricând. Serghei nu comentase niciodată cu 
voce tare privitor la sentimentele lui față de Alek, însă era 
evident faptul că între ei exista o anumită tensiune, ca şi o 
linie invizibilă pe care iubitul ei n-o putea traversa. Însă nu 
părea să fie obişnuitul scenariu de „să nu te prind că umbli 
cu fata mea”; Chloe avea senzaţia că, dac-ar fi fost cu 
oricine, în afara lui Alek, n-ar fi existat nici cea mai mică 
problemă. Îşi însemnă în minte să întrebe, cândva, pe 
cineva despre asta: pe Olga, poate. 

— Hei, Kim, urlă Alek, spre bancheta din spate, 
încercând să se arate sociabil. Ai văzut vreodată Războiul 
Stelelor? 

— Normal că am văzut Războiul Stelelor, se răsti ea; 
dobitocule rămase subînțeles. 

Urmă o tăcere prelungită. 

— Care e personajul tău preferat? 

Chloe sesiză cum fata face ochii mari. 

— Cel... ăăă... cu blană. Nu doar că se distinge prin 
caracteristicile sale fizice, dar... evidenta dinamică 
subordonată dintre el şi... ăăă... protagonişti îi indică rolul 
de arhetip, fie de erou-aliat, fie de mentor comic. 

— În consecinţă, ceea ce spui tu, rosti Alek, pe un ton 
filosofic, cotind după un colț în scrâşnet de cauciucuri, este 

că n-ai văzut niciodată Războiul Stelelor. 

Kim îi aruncă o privire furioasă. Chloe se bucură în sinea 
ei că însuşirile pisiceşti nu includeau capacități de genul 
expedierii de fascicule laser din ochi. Altfel, Alek ar fi fost 
deja prăjit. 

— Nu, n-am văzut Războiul Stelelor, mărturisi Kim, apoi 
privi afară, pe geam, ca să nu fie nevoită să-i mai vadă pe 
ei. 

Chloe izbucni în râs. 


La cinematograf, ajunse să stea între Kim şi Alek, fiindcă 
el, susținut de Igor şi de Valerie, insistase că, din moment 
ce o adusese pe Kim, era normal să stea lângă ea. Şi, la 
drept vorbind, nu era chiar atât de rău. Kim se arăta 
exagerat de încântată de popcorn, încă o trăsătură 
omenească pe care Chloe o pricepea cu mare greutate. Şi 
totuşi, fata cu urechi de pisică ascunse savura fiecare 
înghițitură, folosindu-şi ghearele ca să străpungă câte o 
boabă de fiecare dată şi să şi-o depună cu grijă pe limbă, 
fără să-şi dezlipească nici măcar pentru o clipă de ecran 
ochii mari, care nu clipeau. 

Igor şi Alek strigau replicile odată cu personajele, dar şi 
alte replici spre iubiții lor eroi, împreună cu restul 
spectatorilor. Valerie şi cei doi bodyguarzi urmăreau filmul 
în tăcere. Chloe fu nevoită să răspundă la o sumedenie de 
întrebări şoptite de Kim, însă nu fu deranjată; ştia 
scenariul pe de rost şi i se părea distractiv să inițieze o 
neofită. 

— Ce e asta, pe care sunt ei? 

— O navă consulară. 

— O navă spațială? 

— Hm, da. O navă interstelară, de fapt. 

ŞI! 

— De ce aclamă toată lumea? Ce semnificaţie are faptul 
că este o staţie spațială, şi nu un satelit? 

Sau: 

— Prost mai e Alek! Am fost mai aproape decât credeam. 
Povestea se încadrează perfect în arhetipul occidental: de la 
eroul plecat în căutarea aventurii, la eroul tragic. Poveste 
desprinsă direct din Joseph Campbell22. De fapt, există 
chiar paralele între el şi scrierea egipteană Povestea 
marinarului naufragiat... 

lar mai târziu: 

— Aşadar, în alte filme, se dezvăluie cumva că Darth 
Vader este tatăl lui Luke? întrebă Kim, ca într-o doară, 
luând un pliant şi citind lista premierelor viitoare. 

Alek rămase cu gura căscată. 

— De unde ştii asta? 

— E destul de evident, dacă ai cât de cât cunoştinţe 
despre mitologie şi despre povestirile cu caracter religios, 
răspunse ea, pe un ton superior. 

Chloe zâmbi, apoi îl văzu pe Igor cum încearcă să câştige 
un animal din pluş la un automat, pentru Valerie. 

— Hei, câştigă-mi şi mie o jucărie, ceru ea, întinzându-i 
lui Alek un dolar. 

Pe urmă, o trase pe Kim după ea, spre toaleta femeilor. 

— N-am nevoie să merg, protestă Kim. 

Nu seamănă deloc cu Amy, se gândi Chloe, oftând. Dar n- 
avea decât să se împace cu situaţia. Îşi țuguie buzele spre 
oglindă şi-şi mai dădu un strat de ruj. Kim o privi fără să 
spună o vorbă, scoțându-şi şapca pentru câteva clipe, ca 
să-şi poată scărpina urechile. 

— Hei, zise deodată Chloe, amintindu-şi. Ce voiai să-mi 
spui alaltăieri? În legătură cu conducătorul Semeţiei? 

Kim păru uimită. Îşi umezi buzele şi încercă să abordeze 
un ton profesoral, însă se vedea că o îngrijorează ceva. 

— Hm, doar că şeful Semeţiei trebuie să fie primul care 
atacă şi ultimul care părăseşte câmpul de luptă într-o 
bătălie. Conducătorul e obligat să rămână ca să-i apere pe 
cei mai slabi, să dea fuga într-o casă în flăcări ca să-i 


22 Scriitor american renumit pentru scrierile sale pe teme mitologice. 

salveze pe cei mai lenți în mişcări. Conducătorul îşi dă 
viața pentru Semeţie. Până de nouă ori, dacă e nevoie. 

Chloe izbucni în râs. 

— Ca o pisică, vrei să spui? Ca... 

Deodată, îşi dădu seama cât de solemnă era înfăţişarea 
celeilalte fete. 

— Tu vorbeşti serios, zise ea. 

— Un conducător veritabil îşi demonstrează calităţile, 
adăugă Kim, încet. În bătălii. În război. În vreme de 
primejdie, sau de catastrofă. De obicei, calitatea de 
conducător se transmite în familie. Uneori, o Semeţie are 
norocul să fie condusă de mai multe familii de războinici 
laolaltă. Dar alteori, nu; alteori, o singură persoană se 
ridică, la vreme de restrişte, când nu mai există altcineva 
dispus. Şi este omorâtă, dar se ridică din nou. 

— Conducătorii Semeţiei au nouă vieți? repetă încet 
întrebarea Chloe, ca să se asigure că a înțeles. 

— Nu toți... conducătorii Semeției. Numai cei veritabili. 
Asta-i ceea ce ne protejează neamul. 

Turnul Coit. Căderea ei. Visele. Leoaicele. „Asta nu l-ar fi 
costat nici măcar o viață. Presupunând că are mai multe.” 

Chloe se hotări să întrebe. 

— Mai sunt... ăăă... şi alții? Capabili de aşa ceva? 

— Păi, au fost, răspunse Kim, aproape cu tristețe. Aşa 
cum ţi-am spus, unica fiică a conducătoarei Semeţiei 
noastre — cea de dinaintea lui Serghei — a fost asasinată 
înainte de a avea ocazia să-şi dovedească însuşirile, şi 
nimeni altcineva din generația noastră nu a mai arătat 
vreun semn. Sau să-şi fi riscat viața, ca să afle. 

Kim o privea stăruitor în ochi. Chloe se înroşi şi întoarse 
capul. Nu putea să se gândească la asta acum. 
Conducătoare a Semeţiei? Şi totuşi, mai devreme sau mai 
târziu, va trebui să se gândească la ce-i spusese Kim. 


Când ajunseră acasă, Chloe se duse imediat în cabinetul 
lui Serghei. Era foarte târziu, însă el nu respecta programul 

normal de somn, iar ea voia neapărat să-i spună cât de 
bine se distraseră... şi poate să discute, în sfârşit, despre 
cum ar fi putut să-şi sune sau să-şi viziteze mama. Ar fi 
vrut să spună ceva ca să-şi anunţe prezența, însă avea 
gura plină cu vreo patru Twizzlers. Alek pretinsese că le 
câştigase la automatul cu premii de la cinematograf. 
Acadelele Twizzlers nu făceau în niciun caz parte din 
categoria premiilor — care cuprindea doar animale din pluş 
ieftine, podoabe din plastic şi lucruri de genul acesta — 
însă Valerie spusese că Alek cheltuise cinci dolari în plus 
pe lângă cel dat de Chloe, ca să-i câştige ceva, după care, 
până la urmă, renunțase şi se dusese la taraba cu vânzare. 
Chloe râsese: era, categoric, un gest uşuratic şi prostesc, 
pe care unul ca Brian nu l-ar fi făcut niciodată. 

Bărbatul mai vârstnic stătea în picioare în spatele 
biroului său, vorbind pe un ton imperativ cu un Mai din 
conducerea companiei sale şi cu doi kizekh. 

— Aşadar, suntem de acord. Ea atrage prea multe 
răspunderi, mă tem. Va trebui întreprins ceva pentru 
înlăturarea ei... 

Deodată, o remarcă pe Chloe, ochii lui albaştri fixând-o 
fără s-o recunoască... doar pentru o secundă. Apoi, în ei 
apăru căldura. 

— Atât, deocamdată, domnilor. Vă mulțumesc. 

Toţi trei îşi înclinară capetele în fața lui într-un mod care 
practic semăna a plecăciune şi ieşiră din încăpere de-a- 
ndăratelea, cu fața spre el, aşa cum le văzuse Chloe pe 
Olga şi pe Kim. 

— Ce-a fost cu toată povestea asta? se interesă ea, 
strecurându-se pe unul dintre fotoliile enorme pe care nu 
stătuse nimeni. 

— Despre cineva care nu lucrează în compania asta, 
răspunse la repezeală Serghei, adunându-şi hârtiile de pe 
birou şi aşezându-se. Va trebui s-o lăsăm să plece. 

— Şi de ce trebuie să ştie bătăuşii despre asta? 

— Nu sunt bătăuşi, domnişoară King. Sunt războinici cu 

o înaltă pregătire. 

Privirea lui şi cea a fiicei adoptive se întâlniră pentru 
câteva clipe. Apoi, el oftă. 

— Nu e vorba despre o angajată, ai dreptate. E vorba 
despre o femeie din cadrul Ordinului A Zecea Lamă, pe care 
va trebui să încercăm s-o eliminăm. Eu nu sunt numai 
conducătorul unei companii ai cărei angajaţi sunt cei din 
neamul meu, Chloe: mai sunt şi conducătorul Semeţiei 
Mai. Şi, împreună cu o astfel de răspundere, vin şi tot felul 
de lucruri urâte şi dezagreabile. 

Chloe încuviință, însă gândurile îi goneau prin minte. Nu 
văzuse niciodată vreo femeie care să facă parte din Ordin. 
Asta nu însemna că nu exista aşa ceva, şi cu certitudine ea 
nu văzuse pe nimeni dintre conducători, aşa că, poate, 
aceasta era printre persoanele de la vârf. Însă, de obicei, 
termenul de răspunderi se întrebuința — cel puțin, în filme 
— referitor la cineva din propria echipă. Cum ar fi cineva 
care are unele puncte favorabile, dar de care trebuie să te 
descotoroseşti. 

Nu e vorba despre mine, nu? Gândul îi fulgeră prin minte, 
dar se strădui să-şi ascundă îngrijorarea. 

Într-adevăr, Chloe atrăgea pericole suplimentare asupra 
comunității Mai, în special prin isprava ei prostească din 
urmă cu două seri. Dar, nu, rămăseseră prea puţini dintre 
ei, încât conducătorul Semeţiei să se hotărască aşa, 
anapoda, să ceară asasinarea cuiva. 

— Acestea sunt decizii grele, continuă el, lucruri pe care 
băieți de viitor ca Alek nu le înțeleg. Lucruri care fac ca un 
bărbat să îmbătrânească înainte de vreme. 

— Alek? 

Serghei chicoti. 

— El este printre cei aflați „la rând”, în eventualitatea că 
mi s-ar întâmpla ceva. Sau, cel puțin, aşa crede el. 

— De ce nu Igor? Auzi... ai cumva un Sprite? 

— Poate, Igor. Are numeroase calități, aprobă Serghei, 
întinzându-se spre mini-frigiderul de lângă biroul lui şi 

scoțând de-acolo două doze de Sprite. 

Îi întinse una lui Chloe. 

— Este responsabil şi serios, continuă apoi, dar urmează 
să se căsătorească foarte curând. Unii vor afirma că-i 
lipseşte o anumită, hm, agresivitate. Este mai degrabă bun 
de preşedinte, decât de director executiv, dacă înţelegi ce 
vreau să spun. 

Chloe încuviință, concentrându-se asupra deschiderii 
cutiei şi apoi transformând un Twizzler în pai. Erau prea 
multe informaţii noi la care să se gândească. 

— Mi-e un pic cam foame... ce părere ai avea despre o 
pizza, jumătate cu cârnaţi, jumătate cu ardei? propuse el, 
formând deja numărul firmei cu livrare la domiciliu. 

Chloe repetă semnul de încuviințare. Abia atunci observă 
el că fata îşi vârâse un Twizzler în cutia de Sprite. 

— Chloe, ce tot faci acolo? o întrebă. 


Lui Serghei îi făcuse plăcere să învețe cum să muşte un 
Twizzler la ambele capete, astfel încât să-l transforme într- 
un pai, şi râsese cu poftă aflând cum trebuia să procedezi 
în realitate în cazul unei şampanii ieftine. Jucaseră apoi o 
partidă frumoasă de şah — el o bătuse fără probleme, 
fireşte, dar cu menajamente — după care Serghei îi 
povestise totul despre ce însemnase să creşti pe teritoriul 
Uniunii Sovietice, atât despre cozile la alimente, cât şi 
despre  extraordinarul învățământ şi remarcabila 
intelectualitate, subiecte cunoscute de Chloe doar din 
lecturi. 

La plecare, el îi dăruise o nouă îmbrățişare zdravănă, 
însă de îndată ce porni spre camera ei, stânjeneala 
provocată de întrevederea pe care o întrerupsese îi reveni 
lui Chloe. Pentru prima oară de când se ştia, termenul de 
castă îi veni în minte. Nu că n-ar fi avut motive întemeiate 
în acest caz: ei erau o rasă cu totul distinctă, totalmente 
separată. Dar asta nu schimba cu nimic sufocantul 
totalitarism al Semeției: chiar şi când i se permitea să facă 

lucruri fireşti, cum ar fi să meargă la un film, Chloe tot era 
însoțită de alți Mai. Era complet izolată de restul lumii. 

Când ajunse în camera ei, îşi deschise telefonul şi formă 
un număr. Lăsase prea mulți oameni din exterior să-şi facă 
griji pentru ea, şi pentru prea mult timp. Era momentul să- 
şi vadă mama şi prietenii. Însă de data aceasta avea să 
procedeze cu totul altfel, cu inteligență. Departe de casa ei 
şi de ochii vigilenți ai Ordinului A Zecea Lamă. 

— Brian? Trebuie să ne vedem... 

Optsprezece 


A doua zi, Chloe încă se gândea la mama ei, la Paul şi 
Amy, chiar şi la Brian. 

— Hei, zise ea, ciocănind în uşa templului, în timp ce 
intra. 

După cum se așteptase, Kim era acolo, în colț, meditând, 
sau citind o carte, sau altceva. 

Kim probabil că detectă ceva în tonul ei, fiindcă atunci 
când îşi înălță capul, una dintre sprâncene era deja 
ridicată, şi o privea bănuitoare. 

— Poţi să-mi faci un serviciu? Vreau să ies şi să mă 
întâlnesc cu un prieten... din rândul oamenilor. Ai putea 
să-mi oferi tu un alibi? I-aş spune lui Serghei că mă..., cum 
să zic, înveți tradițiile Mai, sau istoria noastră, sau despre 
cele două zeițe, sau altceva, zise, străduindu-se să adopte 
un ton cât mai nepăsător cu putință. Aşa, n-aş mai fi 
urmărită de bătă... adică, de kizekh. 

— Vrei să te acopăr? întrebă Kim, cu vocea ei egală, 
lipsită de intonațţie. 

— Mda, răspunse Chloe, nesigură; habar n-avea ce 
gândea cealaltă fată. 

— Foarte bine, aprobă Kim, cu un glas la fel de 
inexpresiv; mai zvâcni o dată din urechi, după care se 
întoarse la cartea ei. 

— Hei, mersi! Îți rămân datoare. 

Cealaltă fată nu răspunse decât printr-un mormăit, fără 
să-şi mai ridice privirea. 

Chloe se întoarse să plece, neştiind precis ce-ar trebui să 
facă, dar având impresia că întrevederea se sfârşise. 

— Chiar mi-a plăcut aseară, zise deodată Kim, pe 
neaşteptate, cu ochii încă lipiți de cine ştie ce citea acolo. 
Îți mulțumesc că m-ai invitat. 

Mai multă bucurie nici că se putea obține vreodată din 
partea lui Kim, îşi dădu seama Chloe. Zâmbi. 

— N-ai pentru ce. E clar că trebuie neapărat să repetăm 
figura. 

Se întoarse încă o dată, dar nu se îndură să plece. Îşi 
dădu seama că deja îi ceruse prea mult lui Kim, însă 
întrebarea o tot rodea, încă de multă vreme. 

— Şi... ăăă... ai mai aflat ceva? Despre părinții mei? 
Dacă mama a fost cumva... ăăă... precedenta conducătoare 
a Semeției? Fiindcă, ştii... 

Însă vocea i se stinse treptat. 

Abia asta o făcu pe Kim să-şi ridice capul. Fixând-o cu 
privirea pe Chloe, închise cartea. 

— Părinții tăi biologici, oricine ar fi fost, probabil sunt 
acum morți. 

Chloe tresări din cauza asprimii cuvintelor; chiar dacă 
erau, cel mai probabil, adevărate, fuseseră rostite pe un ton 
complet lipsit de emoție. Se simțea de parcă fusese 
pălmuită. 

— Acum, ar trebui să te preocupe părinții tăi umani, 
Chloe. Ei trăiesc. Şi, probabil, sunt supravegheați, şi 
înfruntă primejdii. 

Chloe se gândi la membrii Ordinului A Zecea Lamă care 
o prinseseră când încercase să ajungă acasă. Acasă 
însemna o capcană. Ei o aşteptau să revină acasă la un 
moment dat. Dar cum rămânea cu mama ei, momeala? 

— OK, ia-o uşor, zise, începând să se înfurie. 

Nici măcar n-avea chef să precizeze că avea un singur 
părinte „uman”. Oare Kim era atât de arțăgoasă din cauză 
că nu avusese niciodată o familie veritabilă şi era geloasă 
pe ea? 

— Vreau doar să ştiu, bine? continuă ea. Cine m-a 
născut? 

— Îţi voi da de ştire, de îndată ce oamenii Olgăi vor 
descoperi ceva, zise Kim, deschizându-şi din nou cartea. 

Şi, cu aceasta, conversaţia era, în mod oficial, încheiată. 


136 


Cele nouă vieţi ale lui Chloe King, cartea nr. 2 RĂPIREA 


Chloe plecă, încă derutată de aparenta animozitate 
manifestată de fata cealaltă. Poate că nu era gelozie: poate 
că, de fapt, Kim, singura ei prietenă adevărată pe care şi-o 
făcuse de când ajunsese aici, păstra acum distanța, din 
cauza pericolelor care o înconjurau pe Chloe. Gândul 
acesta, însă, nu făcu decât să-i alimenteze dorința de a ieşi 
din Firebird. Imediat. 


Pe acoperişul clădirii Sony Metreon?5, întinsă pe spate şi 
privind cerul, Chloe se simțea mai liberă decât fusese de 
luni de zile. Pâlcuri groase de nori cenuşii goneau prin 
văzduh ca nişte găluşte, îngrămădindu-se până la urmă 
într-o pătură greoaie, în îndepărtatul orizont răsăritean. 
Când trecură peste zona centrală a oraşului, căpătară 
străluciri portocalii datorită luminilor de dedesubt, dar îşi 
redobândiră nuanțele mai fireşti şi culorile cerului pe 
măsură ce înaintară, pe deasupra golfului, îndepărtându-se 
de stâlpii de iluminat stradal, de firmele luminoase şi de 
toate celelalte surse de poluare vizuală. 

Se gândi la cât de uşor i-ar fi să gonească de pe un 
acoperiş pe altul, şi să nu se mai întoarcă niciodată la Mai, 
să nu se mai întoarcă niciodată la şcoală, şi să nu se mai 
întoarcă niciodată acasă. Doar să trăiască în noapte. Nu ca 
un om al străzii... ca un om al cerului, ca un Batman, dar 
fără peştera sau conacul lui. Probabil că ar putea 
supraviețui, datorită calităților ei de Mai... ce naiba, acum 
ştia cum se vânează o căprioară! Şi cât de greu i-ar fi să 
fure ceva dintr-un magazin de cartier? 

O siluetă singuratică îşi făcu apariția, mergând pe 
acoperiş în direcția ei. Nu se mişcă: îşi dădea seama după 
mers, dar şi după miros, că era Brian. Tânărul fu cât pe ce 
să se împiedice de ea, atât de întunecată şi de nemişcată 
era, pierzându-se printre umbrele aspre ale clădirilor. 

El arăta perfect, ca un vampir, cu părul negru şi ochii 


23 Cunoscut centru comercial din San Francisco. 

abia văzuți pe fundalul cerului nopții. Vântul se înteți şi se 
jucă puţin prin părul lui, şi Brian întoarse capul să 
privească spre San Francisco. Chloe obţinu o imagine 
perfectă a profilului lui, de la fruntea umbrită până la 
buzele muşcate. Un fular îi flutura în spate, ca o capă 
zdrențuită a unui super-erou demodat. 

Se aşeză lângă ea, ridicându-şi, la rândul său, privirea 
spre cer. 

— Frumoasă noapte, remarcă el. Am impresia că se 
apropie o furtună. 

— Vreau să fug spre ea, zise Chloe. Vreau să fug departe. 

Brian nu spuse nimic. 

— Am tot ce mi-aş fi dorit vreodată. Un tată adoptiv. Un 
tată adoptiv bogat, adăugă, chicotind. O familie. Faptul că 
mi s-a spus, o dată şi pentru totdeauna, că sunt specială. 

— Mi-aş fi dorit să fiu special, zise Brian, zâmbind, 
citând dintr-un cântec al formației Radiohead. Dar tu eşti a 
naibii de specială. 

Chloe zâmbi întristată şi se ridică în capul oaselor. Îşi 
întoarse privirea spre el. Fularul care-i încadrase capul mai 
devreme era din caşmir, într-o delicată nuanță de 
ciocolatiu, cu complicate mici diamante crem cusute în 
cadrul modelului. 

— Tu l-ai făcut, nu? îl întrebă, pipăindu-i capetele 
incredibil de pufoase şi gândindu-se la ce-i adusese 
împreună la început, acea nostimă căciuliță tricotată a lui, 
cu urechi de pisicuță. 

— Mhiî. Am avut o mulțime de necazuri recente, de care 
simțeam nevoia să scap, răspunse el, zâmbindu-i mâhnit. 
Poţi să-ți dai seama oricând cât sunt de supărat, după cât 
de nebunesc de complicate îmi sunt modelele. 

— Tu n-ai... văzut-o pe mama, nu-i aşa? se interesă 
Chloe, cu nostalgie în glas. 

— Nu. Mişcările îmi sunt oarecum limitate în prezent. 
Am intrat într-o grămadă de belele după tot incidentul de 
pe pod. 

— Oh! exclamă ea, dar fără să afirme că-i pare rău. 

De fapt, Chloe nici nu ştia precis ce anume simțea. O 
tristețe copleşitoare. Un sentiment de pierdere, sau de 
preaplin. 

— Semeţia... Am impresia că e un fel de castă, un cult. 

Gata. O spusese. 

— Bun venit în lumea mea, replică Brian, oftând şi 
ridicându-se, la rândul lui, în şezut. N-o să auzi niciodată 
termenul rostit prin preajmă, dar chiar nu există vreo 
diferență între o „castă” şi anumite „ordine secrete”. 

— Hei, tu ai pistrui, remarcă deodată Chloe, întinzând 
mâna să-i atingă obrazul. 

Erau maronii şi dădeau trăsăturilor lui aspre o anume 
voioşie, fără să-l facă însă să pară prea drăguţ. 

— Am stat afară pe timpul zilei destul de mult în ultima 
vreme. De când am fost... ăăă... înlăturat de la cazul tău. E 
destul de drăguţ. Ti-am urmărit prietenii pentru o vreme, 
asigurându-mă că sunt bine, dar se pare că niciuna dintre 
părți nu e interesată de ei, îi explică, luându-i mâna într-a 
lui. Îţi mulţumesc pentru că ai încredere în mine, Chloe. 
Pentru că mi-ai dat întâlnire aici. Înseamnă foarte mult 
pentru mine. 

— Încep să cred că nimeni nu e vinovat de nimic, îi 
răspunse Chloe, cu un zâmbet strâmb. Dar e bine măcar că 
ştiu, sau cred că ştiu, pe ce poziţie eşti. 

Tăcură pentru câteva clipe. El îi reținu în continuare 
mâna. Ea se ghemui lângă el şi-şi ridică din nou privirea 
spre cer. Se gândi la prima lor întâlnire adevărată, când se 
duseseră la grădina zoologică, şi ea îi cumpărase o 
maimuţă din pluş, şi discutaseră despre tot felul de lucruri 
importante. 

— Cum a murit mama ta? îl întrebă încetişor. 

Brian îi strânse mâna, apoi i-o lăsă liberă. Înainte să-i 
răspundă, se jucă puțin cu câteva pietricele de pe acoperiş. 

— Familia tatălui meu face parte din Ordin de când... în 
fine, de când e atestată documentar. Tocmai până la 

Mayflower?4 şi Anglia. De fapt, chiar dinainte. Într-o vreme, 
eram baroni, sau prinți, sau cam aşa ceva, prin Italia. De 
neam regal. 

Chloe putea să-şi dea seama că el era modest, şi ştia 
exact ce anume erau, dar n-o spunea. 

— Italia... creştinătatea... cavalerii... Cruciadele... nu 
vreau să te plictisesc cu o lecţie de istorie. Familia mamei 
provine din Klamath Falls, din statul Oregon. Bunicii mei 
au o livadă. 

Brian zâmbi, apoi continuă. 

— Cred că în oricare club secret există câte unii care se 
căsătoresc, şi nu le spun soților sau soțiilor despre ei, şi 
alții care se căsătoresc şi le spun soților sau soțiilor despre 
ei. Tatăl meu, însă, a mers mai departe de atât. A 
încurajat-o pe mama să intre în club cu el. Nu cred că ea a 
vrut cu adevărat, dar asta poate să fie doar amintirea mea 
subiectivă. Nu-mi amintesc ca ea să se fi implicat cine ştie 
ce, cât timp am fost eu mic; dar îmi amintesc cum dispărea, 
împreună cu tata, mai târziu, pentru lungi întruniri, sau 
călătorii în alte părți, sau cum exersau în sala de arme. 

Azvârli o pietricică şi rămase să-şi privească mâna acum 
goală. 

— A fost omorâtă într-o misiune. Pe când aveam 
doisprezece ani. Luau cu asalt o ascunzătoare Mai din Los 
Angeles. A fost împuşcată în cap. Faţa ei... A fost o 
înmormântare cu sicriul acoperit. 

Chloe icni. Asta explica multe despre Brian. 

— Unul dintre... 

Ce spusese el acolo? De noi? De Mai? De ei? 

— A fost omorâtă de un Mai? 

Brian izbucni într-un râs mânios. 

— Asta am tot crezut, ani de-a rândul. Tu trăieşti printre 
ei acum, de ceva vreme, Chloe. Ai văzut vreodată pe cineva 


24 Corabia cu care pelerinii au traversat Atlanticul, în anul 1620, spre 
Lumea Nouă. 

cu o armă? 

Chloe se gândi la cei doi kizekh, la Ellen şi Dmitri. Chiar 
nu reuşea să-şi aducă aminte ce aveau la ei. 

— Un Mai nu foloseşte arme, şuieră Brian. Ei nici măcar 
arme cu tăiş nu folosesc. Nu mi-am dat seama de asta; 
adică, o ştiam, dar n-am pus lucrurile cap la cap decât 
acum vreo doi ani. Tata m-a lăsat s-o cred ani de-a 
rândul... Până când, în sfârşit, am aflat adevărul. Ea a fost 
omorâtă de un puşti oarecare, dintr-o bandă. A văzut-o 
înarmată, şi-a închipuit c-o fi agent sub acoperire, sau 
altceva, şi a dat-o gata. 

Chloe se cutremură. În momentul acela, nu erau nori 
deasupra lor, ci doar un cer pâclos, cu câteva stele 
străpungând curajoase perdeaua, ca tot atâtea lame cu 
vârfuri de diamant. 

— A fost omorâtă pentru o cauză în care ea nici măcar 
nu credea, încheie Brian. De cineva care nici măcar nu era 
implicat. 

Chloe se chinui să-şi găsească vorbele potrivite. 

— Şi de ce-a ţinut tatăl tău atât de mult ca ea să intre în 
Ordin? 

— Pentru că el e şeful Ordinului, Chloe. 

O mie de lucruri căpătară acum înțeles. De ce-şi ura 
Brian tatăl. De ce, chiar dacă punea sub semnul întrebării 
şi nu aproba ceea ce făcea Ordinul, continua să-i fie 
membru. Fusese crescut în cadrul Ordinului! Era tot ce 
cunoscuse, în întreaga lui viață... Dac-ar fi încercat să 
plece, ar fi fost ca şi cum Chloe şi-ar fi părăsit mama şi 
prietenii, şi ar fi dus o viață cu totul nouă, cu noi idei, şi 
reguli, şi oameni. 

Mhi. Exact aşa. 

Chloe râse încetişor, un râs puțin cam nebunesc. Brian 
îşi ridică privirea spre ea, alarmat. 

— Tatăl meu „adoptiv” e conducătorul Semeţiei. 

Brian clipi mărunt timp de câteva secunde, după care 
râse şi el. 

— Grozav. De-a dreptul perfect, zise. 

O cuprinse cu brațul şi o trase mai aproape de el, într- 
un gest liniştitor. 

— Ai vorbit serios atunci? La telefon? îl întrebă Chloe, 
încetişor. Chiar spuneai la modul serios că... 

— Da, o întrerupse Brian, închizând ochii şi încrețindu- 
şi fruntea. Te iubesc, Chloe. 

Îi era, în mod evident, foarte greu s-o spună, dintr-un 
milion de motive diferite. 

— Absolut serios. 

Nimeni nu-i mai spusese aşa ceva până acum. Doar în 
glumă, sau din prietenie, sau în ridicolele idile din şcoala 
primară. Nici măcar Alek: el însoțea mereu cuvântul cu 
umor, atunci când îl întrebuința, ca în expresia „iubirea 
vieții mele”; umflat, expresiv, hiperbolizat, şi absolut deloc 
în serios. 

Şi asta îi dădea amețeli. 

Dar ea ce simțea? 

Nu voia să se gândească la asta acum. Putea să strice 
momentul. 

— Dar nu putem... 

— Buzele tale sunt otravă, Chloe, zise el, zâmbind, şi 
dându-şi seama exact cât de dramatic suna. Lacrimile tale, 
limba ta, saliva ta, transpiraţia ta... toate m-ar omori, la un 
contact prelungit. 

Chloe se aplecă pe spate, lăsându-şi capul pe umărul 
lui, cu mijlocul cuprins în braţe. Aşa se simțea clar în 
siguranță. 

— Foarte curând va trebui să plecăm, îi şopti el la 
ureche, dar fără să i-o atingă. 

Ea, însă, se cutremură simțindu-l. 

— Dacă vrem să ajungem la timp la întâlnirea cu 
prietenii tăi, adăugă Brian. 

— „Să ajungem”? 

— Nu te las singură, până când nu pleci înapoi spre 
casă. Prietenii tăi... Ei îți vor binele, însă lasă urme cât 

Marele Canion. 

Chloe zâmbi, închipuindu-şi cum încercau Amy şi Paul 
să se furişeze. 

— Amy mi-a descoperit chiar adresa de e-mail, cumva. I- 
am spus să stea deoparte, că e prea periculos pentru ei. 

— Nu te ascultă, zise Chloe, visătoare. 

Îl sărută pe umăr. 

— Am putea să mai stăm un minut, două? se rugă ea. E 
o noapte atât de frumoasă... E... perfectă. 

Brian deschise gura să spună ceva: că existau o mie de 
motive pentru care nu putea fi perfectă, începând cu faptul 
că erau hăituiți, şi sfârşind cu cel că relaţia dintre ei era, în 
mod fundamental, condamnată. Cu toate acestea, renunță 
la tot ce-ar fi avut de spus. 

— Foarte bine, zise, îmbrățişând-o şi mai strâns. 

Când o simți că tremură, îşi scoase fularul de la gât şi-l 
înfăşură în jurul ei. 

Chloe zâmbi şi închise ochii, însă o lacrimă, una singură, 
i se strecură, curgându-i pe obraz. 


Rămăsese să-i întâlnească pe Amy şi Paul pe strada din 
spatele localului Cafe Eland, un loc retras, dar suficient de 
aproape de spaţiul public, unde nu puteau să fie atacați. 
Brian o tot asigura pe Chloe că Ordinul A Zecea Lamă nu 
le-ar face niciodată vreun rău oamenilor, că membrii lui 
depuseseră jurământ să-i apere, însă Chloe ştia un singur 
lucru: în prezent, oriunde umbla, necazurile o însoțeau. 

Brian o urma, tăcut ca o umbră. Ea nu auzi, nici nu 
văzu, vreun semn al prezenței sale, decât o dată, sau de 
două ori, cât timp dură drumul: un mic scrâşnet al 
pietrişului de pe o alee, o umbră planând deasupra. Era 
aproape la fel de priceput în a se ascunde ca un Mai, şi 
Chloe avu o bănuială nemărturisită, cum că în puținele 
ocazii în care i se păruse că-l detectează, el îi permisese 
asta. 

Examină la repezeală cafeneaua: era 10:05, iar uşa din 

spate tocmai se închidea la loc. Vara, personalul cafenelei 
scotea vreo două scaune pe platforma pentru livrări din 
spate, pentru clienţii săi stabili care ştiau că le pot găsi 
acolo. Chloe se sui pe scara de incendiu a unei clădiri din 
apropiere şi privi în jos. 

Amy şi Paul erau acolo: Amy, ca de obicei, îmbrăcată 
prea subțire pentru vremea de-afară, bătând din picioare, 
cu brațele înfăşurate în jurul unei gigantice geci roz, 
umflate, care dădea impresia că ar trebui să ţină de cald, 
dar evident nu era aşa. Paul privea în jur, cu ceva de băut 
într-o mână şi o ţigară în cealaltă, scuturând nervos 
scrumul pe pavaj. 

Ceva se strânse înăuntrul lui Chloe când îşi văzu de sus 
cei doi prieteni. Era ca într-o carte: ea, deoparte, deasupra 
lor, nefăcând parte din povestea lor, din vieţile lor. Dar, 
până să se poată gândi mai mult în acest sens, se lăsă să 
cadă din cer, exact în fața lor. 

— Mama mă-sii, exclamă Paul. 

Chloe fu încântată să vadă că el chiar era capabil să-şi 
piardă aerul imperturbabil: jumătate din ciocolata caldă îi 
zbură cât colo. 

— Chloe! ţipă strident Amy. 

Atât Chloe, cât şi Paul, o fixară cu privirea. 

— Pardon: Chloe! se corectă ea, în şoaptă, după care-şi 
azvârli brațele după gâtul prietenei sale. 

— Bună, rosti Chloe, cu o voce slabă, fiindcă tot aerul îi 
ieşise din plămâni. 

Paul îi ciufuli părul. 

— Ce naiba, King, zise el, cu vocea îngroşată de o emoție 
abia stăpânită. Unde-ai fost? 

— Şi cu ce te-ai îmbrăcat? întrebă Amy, examinând cu 
privirea blugii scumpi şi tricoul cu mânecă lungă, cu 
inscripția Paris alcătuită din capse, plus fularul neasortat, 
dar frumos. 

— Cu lucrurile altora, răspunse Chloe, sărind la loc pe 
balustrada care delimita spaţiul pentru livrare. 

Mişcarea ei fu la fel de lină şi de graţioasă ca atunci când 
aterizase în fața lor. 

— Hm, zise Paul, dregându-şi glasul, fiindcă nu ştia 
sigur ce altceva ar fi putut să spună. 

— E o poveste lungă. Şi n-am decât câteva minute la 
dispoziţie. Îmi ia şi mie cineva o cafea? 

Amy reuşi să scoată dintr-un buzunar al gecii sale roz 
un pahar: nu se vărsase deloc. Chloe îl luă, se prelinse jos 
de pe balustradă şi luă câteva înghițituri, cu multă plăcere. 

— Ruşilor, începu ea, le plac băuturile foarte dulci, de-a 
dreptul dezgustătoare. 

Pe urmă, trase aer adânc în piept. Chiar nu exista o cale 
mai simplă de a o spune. 

— OK. Iată cum e. Poporul meu, numit Mai, este de fapt 
o străveche rasă de pisici războinice. Ordinul A Zecea Lamă 
e o organizație în stilul Cavalerilor Templieri, care tot 
încearcă să ne şteargă de pe fața pământului de vreo cinci 
mii de ani, sau cam aşa ceva. 

Amy şi Paul nu făcură altceva decât s-o privească. 

— Nu e nicio Mafie rusească, zise mai departe Chloe. Cel 
puţin, nu în cazul ăsta. E un război rasial. 

— OK..., începu Amy, precaută, străduindu-se să nu 
privească în jur, ca să se asigure dac-o ascultă cineva. 

— Te cred, rosti Paul, dar pe un ton care dădea de 
înțeles exact contrariul. 

Chloe îşi cunoştea prietenii îndeajuns de bine, încât să 
fie destul de convinsă că ei încercau să-şi dea seama care 
ar fi cea mai rapidă şi mai silențioasă metodă de a o 
transporta la secția de psihiatrie a unui spital. Oftă şi 
ridică o mână. 

— OK, atunci asta vă convinge? 

Cu un zgomot uşor, sssss, lin ca o şoaptă, ghearele îi 
ieşiră la iveală. 

— Să fiu a naibii, exclamă Amy, făcând ochii mari cât ai 
unui personaj de anime. 

Paul o apucă de mână pe Chloe şi privi cu atenţie la baza 

ghearelor, pipăindu-i buricele degetelor, să vadă dacă nu 
cumva avea o proteză, sau o mănuşă, sau altceva. 

— Am gheare şi la picioare, adăugă Chloe, pe un ton 
nepăsător, străduindu-se să nu râdă de reacţiile lor. Şi 
cred că ochii mi se fac mici de tot — ca diamantele — când 
sunt pe întuneric. Ştiţi, pot să văd pe întuneric. 

— Nu cred..., zise Paul, fără să-i dea drumul la mână. 

— Să crezi, îi sugeră Chloe, cu dulceaţă în glas. 

Se desprinse de el şi sări drept în sus, astfel încât să 
aterizeze în picioare pe balustradă. Apoi, se aplecă şi stătu 
în mâini, agățându-se cu ghearele de metal. Făcu câteva 
salturi pe spate. 

— OK, chestia cu unghiile super-lungi pot s-o mai 
discut, zise Amy, până la urmă. Dar Chloe King pe care-o 
ştiu eu abia dacă putea să-şi atingă vârfurile picioarelor. 

— Asta-i o treabă total anapoda, bombăni Paul, cu o 
admiraţie înciudată. Eşti exact ca Wolverine. Nu-i cinstit. 
Eu citesc cărți de benzi desenate, şi tu te alegi cu 
superputeri! 

Chloe se aşeză, mai luă o gură de cafea, după care le 
spuse totul. Începând cu detaliile personale: din seara în 
care-l bătuse pe tâlhar, până în seara în care o dusese Alek 
la Mai, cu amănunte suplimentare despre ce se petrecuse 
după plecarea prietenilor ei. 

— Ştiam eu că n-ar fi trebuit să te lăsăm, zise Amy, cu 
mâinile în şolduri. 

Apoi, Chloe trecu la partea istorică şi impersonală: le 
spuse tot ce ştia despre Ordinul A Zecea Lamă şi despre 
Mai, şi despre istoria poporului Mai (cu numeroase scuze 
mentale față de cartea cu acelaşi titlu, pe care încă nu 
reuşise s-o termine). 

Şi, în cele din urmă, le spuse adevărul — întregul adevăr 
— despre Alek şi Brian. 

— Aş fi vrut să am eu gheare, zise Amy, necăjită, 
pipăindu-le cu degetele. E ca... un sistem personal de 
apărare. Poţi să mergi oriunde, de una singură, noaptea, 
dar să nu-ți pese de violatori, şi de tâlhari, şi de orice 
altceva. 

— Nu, o aprobă Chloe, ci doar de o întreagă organizație 
al cărei unic scop este să şteargă de pe fața pământului 
ființele ca mine. 

— Şi de-asta... ai tăi Mai... nu te lăsau să te vezi cu noi? 

— Mda, am încercat să mă strecor ca s-o caut pe mama, 
acum vreo două săptămâni, şi am fost prinsă într-o 
ambuscadă totală. Aş fi murit, dacă nu m-ar fi urmărit vreo 
doi kizekh. 

Desigur, acum, că se gândea mai bine, îşi aminti că 
bărbatul cu pulover avea cătuşe, nu vreun ştreang, sau 
pumnale, precum Coţcarul. Şi totuşi, intenţiile lui, în mod 
evident, nu erau unele favorabile. 

— Şi atunci, de ce nu te trimit în câmp deschis, 
împreună cu un grup de-al lor? o întrebă Paul, bănuitor. 

— Din cauză că sunt obligați să rămână în umbră. 

— Mda? Sau cumva doar vor să te desprindă de fosta ta 
viață? De prietenii tăi umani, şi de familie? 

— Ei nu vor decât să mă ţină la adăpost, răspunse 
Chloe, dar fără să fie sigură. 

Cuvintele care ieşeau din gura prietenilor ei erau suspect 
de asemănătoare cu ideile care i se formaseră ei în 
străfundurile minţii, în zona aceea întunecoasă în care 
termenul de castă îi atrăsese cel dintâi atenţia. 

— Pare că totul e cam naşpa, aprecie Amy, oftând. Şi 
totuşi, eu încă îmi doresc gheare. Ăsta să fi fost motivul 
pentru care ţi-ai dorit o manichiură în ziua aia? 

— Cam aşa ceva. 

Le povesti despre Xavier. Despre cum, în seara zilei în 
care căzuse din turn, agățase un tip la întâmplare şi, ca 
rezultat, el aproape că murise din cauza zgârieturilor de pe 
spinare, făcute de ea cu ghearele, în fine, în fierbințeala 

pasiunii. Din cine ştie ce motiv, i se părea mai greu să 
vorbească despre asta de față cu cei mai buni doi prieteni 
ai ei, decât despre orice altceva. Era, pur şi simplu, cam 
jenant. 

— Prin urmare, noi nu putem, cum să zic, să facem sex, 
sau orice altceva, cu oamenii obişnuiţi, fiindcă prin asta i- 
am ucide. 

— Nu are nici cea mai elementară logică, se împotrivi 
Paul, gândindu-se concentrat. Sunt convins că sigur ai mai 
sărutat pe cineva, să zicem în şcoala primară, la vreo 
petrecere, sau ca glumă, sau altfel. 

Chloe ridică din umeri. 

— Are legătură cu saliva, cred. Un pupic pe obraz nu 
duce la nimic. Mai degrabă, când se ating limbile. Totul a 
început cam pe când, mă rog — Chloe aruncă o privire de 
scuză spre Paul — când, în sfârşit, mi-a venit ciclul. Totul 
ține de pubertate, bănuiesc. 

Paul părea profund stânjenit, cu toate că făcea tot 
posibilul s-o ascundă. 

— Şi mama ta nu ştie nimic din toate astea? o întrebă 
Amy, uimită. 

Chloe ridică din umeri. 

— Toate au cam fost de dată recentă, şi-s cam greu de 
crezut. Mă gândeam să mă furişez astă-seară s-o văd şi pe 
mama, după întâlnirea cu voi doi, continuă Chloe, cu o 
voce monotonă. Numai c-o să fiu mai deşteaptă ca data 
trecută. Nu aşa, cum să zic, să intru pe uşa din față. 

— Hm. Mda, mormăiră Amy şi Paul, făcând iarăşi 
schimb de priviri. 

Paul îşi drese din nou glasul. 

— lată un alt motiv pentru care voiam să te vedem, 
Chloe, zise el. 

— Cred că mama ta a dispărut, rosti pe negândite Amy. 
Am intrat în casa ta acum cam o săptămână, şi era de 
parcă n-ar mai fi fost nimeni pe-acolo de ceva vreme. 

Chloe o privi fix, cu creierul amorțit. 

— Tocmai voiam să sunăm la poliție, începu Paul. 

— Trebuie să ajung acasă, şopti Chloe, după care, fără 
vreun alt cuvânt, le întoarse spatele şi o rupse la fugă. 

— Stai! Chloe! strigă Amy, după silueta care dispăru în 
noapte. 

— Chloe! se auzi o nouă voce, de băiat, de undeva, de 
deasupra lor. Chloe! Nu te duce! E o capcană! Chloe...! 

Paul şi Amy se priviră, după care porniră în goană pe 
urma prietenei lor. 


Chloe alergă până când plămânii începură să-i tipe din 
cauza aerului rece şi a lipsei oxigenului, până când începu 
s-o înțepe pe dinăuntru amenințarea unui atac de cord. 
Chiar şi cu puterea şi viteza ei de Mai, se forța cu mult mai 
mult decât o făcuse vreodată. Când îşi văzu drumul blocat 
de un automobil, sări, înfigându-şi ghearele de la mâini în 
capota acestuia şi propulsându-se peste el ca un săritor cu 
prăjina, lăsându-i şoferului un oribil sunet sfâşietor în 
timpane, şi imagini cu câini turbați şi vârcolaci din filme în 
minte. Se menţinu pe străzi, la nivelul de jos, nevrând să 
piardă vreo clipă cu giumbuşlucurile pe care le savura de 
obicei în alergările ei nocturne. Îşi simţi ghearele de la 
picioare încercând să iasă la iveală, apăsând în materialul 
tenişilor. Şi, la o aterizare, izbutiră în sfârşit să-şi facă loc 
prin tălpile pantofilor Saucony, înfigându-se în țărâna de 
dedesubt şi propulsând-o înainte. 

Chloe nu luă în seamă umbrele din jurul ei. De această 
dată, era o țintă mult prea repede mişcătoare ca să-şi mai 
facă griji cu privire la vreo ambuscadă. Nu se concentra 
decât asupra unui singur lucru: coşmarul care o ţinuse 
trează de când începuse toată povestea. Îndreptarea 
violenței care acum făcea parte din viața ei de zi cu zi, 
asupra propriei sale mame. 

Urcă în fugă treptele şi descuie uşa, trântind-o de perete, 

şi repezindu-se înăuntru. 

— Mamă? strigă ea. 

Un singur pas înăuntru, şi instantaneu ştiu că era ceva 
în neregulă. 

Aerul era stătut, aşa cum îi dăduse Amy de înțeles; nu se 
vedeau urme ale unor mişcări omeneşti recente, nu se 
simțea căldură, nici vreun miros, cu excepţia celui al 
prietenei sale. Nimic din parfumul mamei, din mireasma 
săpunului sau a pielii, mai recent de o săptămână. Şi, 
îndărătul tuturor, se simțea un iz de putred, rânced, ca şi 
cum scurgerea de la chiuvetă n-ar mai fi fost curățată de 
ceva timp. 

Chloe aprinse lumina. Totul arăta exact la fel ca în 
ultima după-amiază în care fusese acolo, excepţie făcând 
câteva pahare, puse aproape de chiuvetă. Poate că atunci 
când mama se întorsese acasă de la muncă şi găsise biletul 
acela de la Chloe... Privi în jur, disperată. lată-l acolo, 
lângă telefon. Pe el, era mâzgălit, de mâna mamei, numărul 
Keirei, sub numele acesteia: doamna King încercase într- 
adevăr să verifice afirmaţiile fiicei sale, să afle dacă ea era 
şi în realitate acolo unde susținea că s-ar afla. 

Humus. Chloe îşi dădu seama ce însemna mirosul acela 
acru. Îl urmă până la frigider, unde persista din plin în faţa 
uşii. Era ceva atât de neobişnuit pentru atât de ordonata 
Anna King, încât Chloe îşi simți inima oprindu-se în loc. 
Deschise uşa frigiderului şi văzu recipientul cu humus, 
deschis, acum mucegăit. 

La suprafață, cuvântul ajutor fusese înscris la repezeală. 

Nouăsprezece 


Nu pot să cred. 

Cele dintâi gânduri coerente pe care izbuti Anna King să 
şi le contureze, după ce efectul drogului începu să se 
risipească, exprimară neîncrederea. Deschise ochii, ca să-şi 
confirme ceea ce era sigură că nu poate fi adevărat. 

Era legată de un scaun. Exact ca în filme, aşa ajunsese 
şi ea, legată de un scaun. 

Scaunul era unul destul de confortabil, mai degrabă ca 
un La-Z-Boy sau un fotoliu, şi nu era legată de el exact ca 
în filme, dar oricum... Avea brațele prinse cu curele de 
partea superioară a brațelor fotoliului: scaunul fusese 
modificat cu grijă, tocmai în acest scop. Picioarele îi erau 
legate unul de altul printr-un soi de pripon, făcând 
imposibil mersul, cu atât mai puţin să se ridice, dar fără s- 
o împiedice să-şi poată alege poziții ceva mai confortabile. 

Închise din nou ochii, încă lenevoşi şi somnoroşi. 

Simţea drogul din plin în gură, ca un soi de mahmureală 
matinală post-Nyquil?5, însă de o mie de ori mai rea. I-l 
administraseră după ce o scoseseră pe furiş afară din casă. 
De îndată ce deschisese uşa, ştiuse că se petrecea ceva 
suspect. Anii de locuit în oraş, la început de una singură, 
după care, ulterior, ca mamă singură, o făcuseră să devină 
sensibilă la vibrații. Ei fuseseră politicoşi, iar femeia din 
grup o întrebase dacă pot să intre. Când Anna răspunsese 
că nu, ei totuşi reuşiseră să-şi facă loc înăuntru. Se 
prefăcuse că nu e speriată, strângând resturile cinei. 
Discutaseră despre fiica ei şi despre necazurile de care era 
posibil să fi dat Chloe, şi despre cât de dornici erau ei să le 
ajute. Anna scrisese cuvântul ajutor pe suprafața 


25 Medicament folosit pentru tratarea răcelii. 

humusului, inspirată şi îngrozită. 

Procedase bine că făcuse aşa ceva, de asemenea, fiindcă 
doar după câteva minute încerca să ţțipe, însă avea un 
căluş în gură şi era dusă într-un automobil mare, sclipitor, 
ca în filme, care apoi se îndepărtase în întuneric. 

— Doamnă King, rosti cineva cu blândețe, încercând s-o 
trezească la realitate. 

— Anna, îl corectă ea instantaneu, dintr-un reflex 
avocăţesc. 

Clipi de câteva ori până când reuşi să-şi ţină ochii 
deschişi. Cineva grijuliu îi luase ochelarii când o răpiseră, 
dar i-i pusese la loc cât timp fusese leşinată. 

După câteva momente de ceață, încăperea începu să i se 
dezvăluie. Era într-o cameră de lucru, sau o bibliotecă, 
frumos aranjată cu un covor gros din lână şi un birou 
mare, din lemn de mahon. De biroul acesta stătea rezemat 
un bărbat, aproape aşezat pe el, cu picioarele încrucişate. 
Era un bărbat masiv, de vârstă mijlocie, alb, cu o expresie 
de răbdare mieroasă în ochi, pe care Anna, avocata, o 
recunoscu instantaneu ca fiind rezultatul direct al deținerii 
banilor şi / sau puterii. Era îmbrăcat în pantaloni de 
costum, fără haină, şi-şi slăbise nodul cravatei. 

— Cum te simţi? o întrebă, politicos. 

Anna deschise gura ca să-i spună exact cum se simțea, 
însă nu-i ieşi vreun sunet, ca şi cum şi-ar fi epuizat toate 
resursele vocale  adineauri, prin rostirea propriului 
prenume. 

— Apă, fu singurul cuvânt pe care izbuti să-l pronunțe, 
răguşită. 

— Sigur că da, zise bărbatul, întorcându-şi privirea spre 
cineva pe care ea nu putea să-l vadă, fiind într-o parte a 
scaunului ei — începuse să-l considere ca fiind scaunul ei 
— şi făcu un mic gest cu mâna. 

Paşi înăbugşiți se auziră imediat, fără să se pună 
întrebări. Bani şi putere, trase ea concluzia. 

În clipa imediat următoare, cineva îi întinse un pahar cu 

apă de la gheaţă. El îi apăru în faţă şi, tocmai când Anna se 
temea că avea să-i dea el să bea, îi dezlegă brațul stâng şi-i 
permise să ia singură paharul. Anna nu-l goli instantaneu: 
nu era momentul să dea dovadă de slăbiciune. În loc de 
asta, luă mici sorbituri politicoase, cuviincioase, ca şi cum 
s-ar fi aflat la o cină în societate. 

— E mai bine? o întrebă individul. 

— Unde e fata mea? ripostă ea. 

— Ce? replică bărbatul cu un fals amuzament. Nu crezi 
că e acasă la prietena ei, Keira? 

— Ce-aţi făcut cu fata mea? insistă Anna. 

— Noi n-am făcut nimic, Anna. Deşi Chloe a intrat într-o 
mulțime de necazuri... s-a amestecat cu o gloată de 
persoane rele, şi a fost implicată într-o crimă. 

Îndoiala care-i fulgeră mintea Annei nu i se dezvălui 
nicidecum pe chip. 

— Nu cred, zise. 

— Ei bine, eu mă tem că aşa este, oftă bărbatul, 
încrucişându-şi braţele la piept. Unul dintre prietenii mei 
— unul dintre colegii mei — a murit din cauza cei. 

— Spui întruna că nu ea l-a omorât, remarcă Anna, 
vorbind exact ca avocatul care era. „Implicată într-o crimă”, 
şi „a murit din cauza ei”. 

Bărbatul râse, şi bărbia lui impunătoare, pronunțată, se 
scutură un pic. Avea o voce plină şi frumoasă, şi de fiecare 
dată când şi-o folosea, mama lui Chloe îl detesta şi mai 
mult. 

—  Observaţia ta este absolut corectă, desigur; nu 
suntem într-o lume numai cu alb şi negru. Şi nu avem 
nicio dovadă reală că prietenul meu ar fi mort. 

— De ce mă aflu aici, întrebă Anna, plictisită, şi unde 
este Chloe? 

— Chloe este cu noii ei prieteni, cel mai probabil. Ca să 
scurtăm pe cât posibil povestea, doamnă Ki... — Anna — 
familia biologică a fiicei tale face parte dintr-o lungă 
genealogie de... în fine, presupun că poți să-i numeşti un 

fel de războinici, sau poate o castă de vânători... ceva mai 
mult decât anacronic în zilele şi în epoca noastră. În orice 
caz, ai ei o revendică înapoi. Avem motive să credem că au 
contactat-o acum aproximativ o lună, şi suntem destul de 
siguri că în prezent este cu ei. 

Anna îl fixă cu privirea prelung, înainte de a-i da replica. 
Deşi ea era cea legată de scaun, cu părul de un blond 
spălăcit căzându-i în şuvițe peste ochelarii care-i stăteau 
strâmb, nu se simţea ca fiind ea cea ridicolă din încăpere. 

— Vrei să spui că un soi de Mafia rusească străveche ar 
vrea s-o racoleze pe Chloe, ca să fie la fel ca părinții ei? 

— Ceva de genul acesta, da. 

— Dacă te interesează atât de mult bunăstarea fiicei 
mele, de ce nu ai anunţat poliția, sau pe mine, telefonic, în 
loc să mă răpeşti şi să mă ţii legată de un scaun? 

— Ei bine, asta ne readuce la prima întrebare, nu-i aşa? 
zise bărbatul, ducându-şi brațele în spate şi sprijinindu-se 
cu ele de birou. Tu eşti aici din cauza primejdiei extreme 
reprezentate de Mai. În situaţii survenite anterior, cu copii 
adoptați de părinți americani, se ştie că părinţii au fost 
ucişi, ca să se asigure totala loialitate a copiilor şi să se 
reteze toate legăturile cu restul lumii. 

— Şi, încă o dată, de ce te interesează? 

— Pentru Mai, regulile jocului nu există: ei sunt ca o 
bandă, dar cu mult mai rea. Ceva foarte asemănător cu 
organizația despre care ai pomenit. lar organizația mea 
există ca să protejeze lumea de ei. Să le limiteze influența. 
Şi sperăm ca, într-o bună zi, să-i distrugem complet. 

— Cât de caritabil din partea voastră! 

— Soția mea a fost asasinată încercând să salveze pe 
cineva de aceşti Mai, zise el, cu glas scăzut. Nu vreau ca tu, 
sau oricine altcineva, să sufere aceeaşi soartă. 

Amândoi rămaseră tăcuți preț de câteva clipe. Colţurile 
încăperii erau cufundate în penumbră, şi nu existau 
ferestre. Se aflau într-un loc secret, întunecos şi imposibil 
de găsit. Doamna King simți nevoia să se mişte puţin, atât 

din cauza privirii lui stăruitoare, dar şi fiindcă zăcuse acolo 
atâta vreme, oricât de confortabil ar fi fost scaunul. Cu 
toate acestea, n-o făcu. 

— Şi de ce sunt — îşi smuci brațul drept — încă legată 
de scaun, dacă încercați să mă protejați? 

— Anna, dac-aş fi venit la tine acasă şi ți-aş fi spus ce ți- 
am spus adineauri, ai fi venit cu noi fără comentarii? 

Avea dreptate. 

— Era imperios să te scoatem din casa ta cât de curând 
posibil, şi cu cât mai puțin tam-tam. Foarte multe lucruri s- 
ar fi putut petrece în continuare: cineva, un asasin plătit de 
Mai, putea fi trimis să te omoare... sau Chloe însăşi ar fi 
putut încerca să se strecoare în casă şi să te viziteze, 
încurajându-i pe ei să te omoare, chiar dacă n-ar fi luat 
până atunci hotărârea aceasta. Nu uita, ei îşi doresc să 
dețină controlul total asupra vieților oricărui membru al 
lor. Îmi pare rău pentru oricare neplăcere am fi creat-o, 
însă aceasta a fost, într-adevăr, cea mai facilă cale. Acum, 
putem să te ținem la adăpost, în timp ce vedem ce se poate 
face cu Chloe. 

— Mă veţi elibera? 

— Da... dar mă tem că vom fi nevoiţi să te ținem închisă 
pentru o vreme. Într-o cameră mult mai drăguță decât 
aceasta, adăugă el repede, pe un ton de scuză. Tentaţia ta 
de a ne părăsi şi de a-ţi căuta fiica ar fi mult prea mare. 

Aşadar, dă-mi voie să spun lucrurilor pe nume. „Băieţii 
buni” mă țin captivă, astfel încât să nu pățesc ceva dacă-mi 
caut fata, care la rândul ei este ținută captivă de băieții răi, 
aceştia nevrând ca ea să plece şi să-şi vadă mama. 

— Şi ce-o să se-ntâmple cu Chloe? Puteţi s-o — salvaţi i 
se păru că sună prea melodramatic — găsiți? 

— Desigur. 

Totuşi, pe chipul lui era ceva: o expresie uşor mirată, de 
parcă el deja şi-ar fi îndepărtat orice gând de la Chloe şi de 
la soarta ei. De parcă Anna însăşi, şi siguranţa ei, ar fi fost 
tot ceea ce mai conta acum. Probabil că el acum o consideră 

pe Chloe de-a „lor”. Chloe nu are la ce ajutor să spere de- 
aici. 

— Şi voi cine sunteți? se interesă, pe jumătate 
sarcastică. 

— Mă tem că... 

— Nici asta nu poți să mi-o divulgi. Mda, sigur. 

— Poţi să-mi spui Whit, îi propuse bărbatul. 

Anna avea toate intenţiile de a evada cât de curând 
întrevedea vreo ocazie. Poate că nu avea să se mai întoarcă 
la ea acasă: aici era de acord cu răpitorul ei, că ar fi fost 
ceva destul de primejdios. În schimb, sigur avea să se ducă 
la poliție şi să spună tot ce ştia despre toți. 

Douăzeci 


Chloe încă stătea pe podea, cu capul în mâini, când intră 
Brian. 

— Totul e din vina mea, zise, nefericită. 

El se lăsă în genunchi, şi ea îşi îngropă fața în umărul 
lui. 

— Nu e din vina ta. 

Chloe scutură din cap, încercând să-şi şteargă lacrimile. 

— Trebuie să plecăm cât mai repede de-aici, îi zise Brian, 
cu tot calmul de care era capabil. Le-am dat membrilor 
Ordinului care patrulau pe-aici informaţii cum că ai fi fost 
văzută la Pateena. Dar nu vor trece decât vreo câteva 
minute până ca ei să ajungă acolo şi să-şi dea seama că a 
fost o păcăleală. 

Ea încuviință, smiorcăindu-se. Brian se ridică şi privi în 
jur. 

— Eşti sigură că ea a dispărut? 

Chloe încuviință încă o dată, ştergându-şi fața şi 
arătându-i castronul cu humus. 

— A-şaaa, zise Brian, ridicând din sprâncene. Mama ta 
e, categoric, o... femeie inventivă. 

Chloe încercă să zâmbească. Se simțea jenant de slabă, 
ca un copil de care trebuia să ai grijă într-un moment de 
criză, şi iată-l pe Brian salvatorul, venind fuga să 
îndeplinească rolul de erou. Şi totuşi, ea tocmai de aşa ceva 
avea nevoie. 

— O, Doamne, Chloe, exclamă Amy, dând buzna pe uşă, 
cu respirația şuierătoare şi îndoindu-se de mijloc. 

Părul îi stătea înfoiat în jurul feței ca o radiație solară, 
iar câteva şuvițe i se lipiseră de față, transpirate. 

— Niciodatănutrebuiesăteintorcilalocul... 

Inspiră adânc şi-l remarcă pe Brian. 

— Ăsta cine naiba mai e? 

— El e Brian. Brian, ţi-o prezint pe Amy, rosti Chloe, 
protocolar, simțindu-se puțin ridicolă. 

— El e Brian? repetă prietena ei, nevenindu-i să creadă. 

Îl măsură cu privirea, din cap până-n picioare, atât de 
minuțios, încât el începu să se foiască, stânjenit. 

— Eşti mult mai sexy decât Alek, aprecie Amy. 

Chloe clătină din cap, nerăbdătoare. 

— Unde e Paul? 

— Vine şi el. Îl încetineşte, ştii tu — mimă că trage dintr- 
o ţigară — chestia asta. 

— Asta, ca şi faptul că reuşeşte să chiulească de la toate 
orele de sport, încă din negura vremilor, bombăni Chloe. 

Acum nu era momentul despărțirilor. „Patrulele” 
Ordinului A Zecea Lamă poate că-i lăsaseră deocamdată să 
treacă, însă dacă nu făceau decât să aştepte noi ordine? Şi 
dacă lipsa ei ar fi remarcată de Mai, care ar avea impresia 
că ar fi răpit-o Brian? 

— Trebuie s-o găsim pe mama, declară ea. 

— Absolut, o aprobă Amy, încă gâfâind. Unde crezi că s-o 
fi dus? 

— Hei, ia stai puțin..., începu Brian, ridicând o mână 
spre prietena lui Chloe. 

— Nu cred că s-ar fi dus undeva. Cred că a fost luată, 
zise Chloe, arătându-i castronul. 

— Salut, exclamă Paul, intrând la rândul lui şi 
străduindu-se să nu gâfâie, roşu la față din această cauză. 

Pentru prima oară în viață, chiar avea o înfăţişare 
sănătoasă, rumen în obraji. 

— Ele Brian, făcu prezentările Amy, luându-l de braț pe 
Paul. 

— Salut, zise din nou Paul, făcând semn cu mâna şi încă 
străduindu-se să respire normal. 

Era nemaipomenit, cugetă Chloe. Hainele îi arătau încă 
în perfectă stare. Sigur, cei de la Puma produceau 
echipament pentru atleți, dar, oricum... 

— Mama lui Chloe a fost fără îndoială răpită, declară 
Amy, punându-l la curent cu situația. Noi încercăm acum 
să ne dăm seama cum s-o găsim. 

— Noi nu facem nicidecum aşa ceva, o contrazise Brian, 
exasperat. 

Dintr-odată, părea cu mult mai în vârstă decât Chloe şi 
prietenii ei, nu doar cu vreo doi ani. 

— Voi doi v-aţi încheiat acum, în mod oficial, rolurile din 
această parte a poveştii. Am crezut că m-am exprimat 
limpede în răspunsul meu la acel e-mail pe care mi l-ai 
trimis într-un mod atât de nechibzuit. 

— Oh, dintr-odată domnul Făt-Frumos, aici prezent, 
preia controlul asupra situației, se răsti Amy, proptindu-şi 
mâinile în şolduri şi repezindu-şi bărbia în direcţia lui. În 
definitiv, tu de unde naiba ai mai apărut? „Noi do” suntem 
prieteni cu ea dintotdeauna. 

— Apreciez asta, ripostă Brian printre dinţi, dar aici e o 
situație foarte. Extrem. De periculoasă. Prietena voastră a 
fost implicată în ceea ce ar putea fi considerată o crimă. O 
grupare de oameni e pornită s-o facă să plătească pentru 
asta cu sângele ei. O altă grupare e pornită s-o apere cu 
orice preț. lar acum, mama ei a dispărut. Alo? Pentru voi 
doi, drumul nu prea e sigur. 

— Hei, oameni buni, mai sunt şi eu pe-aici, bombăni 
Chloe. 

— Şi ce te face să fii îndreptățit la rolul de detectiv şi 
bodyguard? insistă Amy, care între timp se apropiase de 
Brian şi, chiar dacă era cu un cap mai scundă, îşi 
împinsese nasul spre el cât putea de mult. 

Paul încă încerca să-şi recapete suflul, privind scena fără 
să spună nimic. 

— El este... a fost... este? zise Chloe, privindu-l nesigură 
pe Brian. Membru al Ordinului A Zecea Lamă. 

— Adică de-al ţicniţilor care încearcă să te omoare? 
întrebă Paul, uluit, în sfârşit capabil să vorbească. 

— Mda, dar el m-a salvat acolo, pe pod... 

— Şi de unde ştii că nu e agent dublu, sau aşa ceva? o 
luă din scurt Amy. 

— Nu sunt, se apără Brian. 

— Nu pare să fie, îi luă apărarea şi Paul. 

— Ei bine, tu ţi-ai schimbat brusc părerile, remarcă Amy, 
abătându-şi tirul asupra iubitului ei acum. Crezusem că 
Alek e cel în care aveai încredere. 

— OK, terminati, reuşi Chloe să exclame până la urmă. 

I se părea evident că Brian ştie ce face şi e destul de în 
măsură să-şi dea seama ce e mai bine pentru toată lumea, 
însă la fel de limpede realiza că prietenii ei nu aveau să-i 
dea lui ascultare. 

— Dacă stăm aici să ne certăm, noi patru, din trei tabere 
diferite, nu rezolvăm nimic. Şi nu facem decât să rămânem, 
frumuşel, în acelaşi loc, unde poate să vină cineva şi să ne 
ia ca din oală. 

— Noi din ce tabără suntem? se interesă Paul. 

— A nevinovaților, răspunse Chloe, scrâşnind din dinți. 

Amy dădu să spună ceva, însă Chloe o întrerupse. 

— Nu, tu taci, că aşa e. N-aveţi niciun motiv să vă puneţi 
vieţile în pericol. Însă, din câte am înţeles, A Zecea Lamă 
nu vrea să le facă rău oamenilor, şi nu cred că vreun Mai 
ar dori să atragă atenția asupra sa. Voi sunteți într-o 
perfectă poziţie de a ne ajuta pe partea detectivistică. În 
calitate de oameni de la centrul operațional. 

Amy şi Paul o priviră fără să înțeleagă. 

— Ca Oracle, în Batman, explică ea, disperată. Ca 
Willow, în Buffy. Înainte de toată povestea cu puterile 
vrăjitoreşti. Ca Pete, în Smaluille. 

— Aha, super, zise Paul, destinzându-se şi începând 
deodată să-i placă situația. 

Amy părea să aibă îndoieli, dar încuviință până la urmă. 

Cam cusută cu aţă albă, îşi dădu seama Chloe, însă 
spera că sună bine şi că prietenii ei au să accepte. Nu avea 
de gând să aibă pe conştiinţă necazurile suferite de alte 
persoane dragi ei. 

— Am putea să facem alte lucruri, protestă neconvinsă 
Amy. 

— Nu sunteți antrenați ca membrii Ordinului, nici nu 
aveți puterile unor Mai, îi atrase atenția Brian. Dac-aţi fi 
implicaţi într-o luptă adevărată, ați fi grav răniți, sau 
omorâți. Detest să folosesc clişee, dar aici nu-i de joacă. 

— Daţi o căutare prin toate ziarele din ultimele două 
săptămâni, propuse repede Chloe, înainte ca Amy să urle 
iarăşi la Brian. 

Ce obicei are, să iasă în evidență ca binevoitor, dar şi un 
pic cu nasul pe sus şi mare şmecher, îşi zise. Se întrebă 
dacă şi tatăl lui era aşa, şi dacă da, cum de reuşea să-şi 
mențină controlul asupra organizaţiei. 

— Trebuie să vedem dacă avem ceva, orice, despre vreo 
persoană dispărută, cineva în spital... 

Nu mai adăugă şi „la morgă”, însă putu să-şi dea seama, 
după expresia de pe fața lui Amy, că ea înțelesese. 

— Avem vreo idee despre cine ar fi putut s-o răpească? 
întrebă Paul. 

Chloe îl privi, neajutorată, pe Brian. 

— Ar putea să fi fost răpită ori de Mai, ori de Ordin, din 
câte ştim în prezent, răspunse el, ridicând din umeri. 
Ambele tabere ar avea motive. 

— De ce anume, de Mai? vru să ştie Chloe. Ce-ar avea ei 
de împărțit cu mama? 

— Chloe, ea reprezintă cea mai importantă legătură a ta 
cu lumea umană, zise Brian. 

Ştia că era un lucru foarte delicat de spus de față cu 
prietenii ei, însă tot trebuia să-l spună. 

— Dacă ei cred că ai putea să treci în totalitate de partea 
lor... 

— Cum adică, de partea lor? Trăiesc printre ei... sunt 
neamul meu, familia mea, şi vor să ajungă să mă cunoască 
şi să mă protejeze de oamenii care vor să mă omoare! 

— Eu spun doar că ar trebui s-o avem în vedere ca 
posibilitate, replică Brian, cu tot calmul de care era 

capabil. Aşa cum ai spus, ei sunt extrem de protectori față 
de cei din neamul lor. 

— Dar ceea ce spui tu tot nu pare logic, Brian, interveni 
pe neaşteptate Amy, înainte să mai poată spune Chloe 
ceva. Pentru Mai n-ar exista niciun interes s-o răpească pe 
doamna King. Ce-ar putea face cu ea? De ce n-ar fi — 
aruncă o privire spre Chloe, venindu-i greu s-o spună — de 
ce n-ar fi aranjat ca ea să apară la ştiri, în chip de 
cadavru? Atunci, Chloe n-ar mai fi avut la cine să se ducă, 
şi-ar fi fost nevoită să rămână la ei. 

— Ei n-ar face niciodată una ca asta, zise încet Chloe. Şi 
poate că vor ca eu să rămân cu ei, dar nu fac altceva decât 
să-mi ofere sprijinul şi... 

Se opri, neştiind ce ar putea să mai spună. 

Era ceva în a avea pe cineva ca un tată, cu care să joci 
şah şi să mănânci pizza, un grup de persoane cu care să-ți 
pierzi vremea şi care să te accepte instantaneu, fără să se 
şifoneze, sau să se enerveze... şi să umble cu celălalt bun 
prieten al său. Ei o acceptau necondiționat. De cum 
apăruse, prezența ei era recunoscută de la sine, era parte 
din comunitatea Mai, ca şi cum ar fi fost dintotdeauna, şi 
avea să fie pentru totdeauna. 

Plus — iar aici era partea pe care deocamdată n-avea de 
gând s-o dezvăluie nimănui dintre cei de față — un Mai 
putea să fie copoiul perfect. De îndată ce avea să se 
întoarcă, intenționa să-i spună lui Serghei ce se petrecuse. 
Chiar dacă el ar fi făcut-o fără prea multă tragere de inimă, 
Chloe era convinsă că ar fi putut convinge vreo doi kizekh 
de-ai lui să ajute la depistarea mamei sale. Şi, la nevoie, să 
se ocupe de răpitorii ei. 

— Foarte bine..., zise Paul, evident nu întru totul 
convins, dar îndeajuns cât să nu mai insiste. 

Pe chipul lui Brian se citea o neutralitate precaută. 

— Deocamdată, continuă el, n-a fost anunțată ca 
decedată, şi indiferent ce-o fi fost, s-a întâmplat de ceva 
vreme. Dar... 

Se opri să se gândească puțin. 

— Nu pare să existe vreun motiv logic, pentru oricare 
dintre tabere, să-ți amâne momentul în care vei afla totul. 
Mai este cineva despre care ar trebui să ştim? Altcineva 
care ar fi putut să-ți răpească mama, din cine ştie ce alt 
motiv? Care ar putea să nu aibă nimic de-a face cu toate 
astea? 

— Mda, sigur, replică Amy, strâmbându-se. Două 
organizații secrete, cu planuri tainice, nu ţi se par suficient 
de convingătoare, Paul? 

— Păi, mă gândeam, dacă ar fi altcineva apropiat ţie, 
Chloe... o altă tabără interesată, cu un factor x total diferit? 
sugeră Paul. 

— Cum ar fi cine? 

Amy făcu deodată ochii mari, dându-şi seama cine s-ar fi 
putut potrivi perfect descrierii. 

— Cum ar fi... tatăl tău, Chloe? 

— Nici gând, zise Paul, scuturând din cap. Nu e 
nicidecum la ce mă refeream eu. De ce s-ar mai întoarce el, 
la urma urmei, după atâţia ani, şi ar face aşa ceva? Nu mi-l 
amintesc să fie genul de psihopat, iar părinții mei nu 
vorbesc aşa despre el. 

— Mda, mă tem că voi fi nevoită să votez şi eu contra la 
faza asta, Amy, zise Chloe, scuturându-şi la propriu capul 
de toate teoriile posibile. 

Îşi verifică telefonul mobil. 

— OK, zise apoi. Uite ce e, eu trebuie să plec. Pe ăsta va 
trebui să-l ţin închis... nu mai are nici pic de baterie. 

— Ei, aici pot să te ajut eu cu ceva, replică Amy, 
zâmbind cu gura până la urechi. 

Se scotoci prin buzunarele enormei ei geci roz şi scoase 
triumfătoare de-acolo un aparat cam grosolan, dar 
strălucitor de nou. 

— Şi are şi încărcător, adăugă. Uite! 

I le întinse pe amândouă. 

— Tu cine mai eşti, Q, din James Bond? o întrebă Chloe. 

Ce-i ăsta? 

— Un talkie-walkie, îi explică Amy, mândră. Avem şi noi 
unul. ÎI ţii deschis, şi-o să fim permanent în legătură... pe 
neobservate. 

— Uau! Probabil că e destul de scump... 

— Drăguţ model, rosti Brian, aprobator, privind peste 
umărul ei. E mai nou decât cele pe care le vinde tata. Hei, 
dar nu are... 

Paul îl înghionti. Chloe se înroşi, întrebându-se cât i-o fi 
costat pe prietenii ei. 

— Mersi, fraților, zise, străduindu-se să nu plângă iar. 
Voi chiar sunteți echipa mea de sprijin. Chiar dacă tu, 
adăugă, zâmbindu-i lui Amy, te îmbraci ca o proxenetă. 

Douăzeci şi unu 


Chloe îl convinse pe Brian să n-o mai urmărească după 
ce ajunseră de cealaltă parte a podului, nevrând să-l 
conducă până la casa lui Serghei... cu toate că, din 
moment ce el n-o întrebase unde se duce, se gândi că poate 
Ordinul A Zecea Lamă ştia mai multe despre Mai şi despre 
unde pot fi găsiţi, decât lăsau să se vadă. Însă Brian era 
om de cuvânt, şi chiar dacă se opri de mai multe ori să 
adulmece vântul şi să asculte dacă nu cumva i se aud 
paşii, Chloe nu-l simți deloc. La un moment dat, dădu fuga 
înapoi şi-l căută ea, ca să vadă dacă simţurile nu i se 
înşelau, şi iată că aşa era: el se dusese spre celălalt capăt 
al podului. Se oprise la jumătatea drumului şi privise în 
urmă, poate sperând să vadă un semn de-al ei. Până la 
urmă, totuşi, îşi înfundase mâinile în buzunare şi-şi 
continuase drumul, mergând gârbovit, cu privirea în 
pământ. Nu ca un soldat tăcut, extrem de bine pregătit, al 
unui ordin de elită, ci mai degrabă ca un erou ratat... ca şi 
cum nimic bun nu avea să se întâmple, dacă nu era el 
prezent ca s-o apere. 

Simți o arsură în adâncul stomacului când îl văzu aşa. 
Fu nevoită să se împotrivească unui imbold aproape 
irezistibil de a fugi după el şi de a-l lua în brațe. Chiar 
vedea scena: El o îmbrățişează şi-o ridică de la pământ. Iar 
când o pune jos la loc, o prinde cu o mână de bărbie şi o 
sărută... Aici, însă, visul se destrămă. 

Aşa ceva nu se putea întâmpla niciodată. Aşa ceva nu se 
va întâmpla niciodată. 

Totuşi, cum îl privea îndepărtându-se de ea, mergând 
spre San Francisco, ştiu că nici nu putea să-i rămână un 
simplu prieten. 

Te iubesc, Chloe. 

Îşi permise să mai savureze o dată cuvintele lui Brian, 
înainte de a pleca spre casa lui Serghei. 


Serghei se afla în biroul lui, cu Igor, Olga, şi câțiva dintre 
ceilalți Mai de rang superior de la Firebird. 

— Serghei? zise Chloe, aruncând o privire de scuză spre 
toți ceilalți aflați în încăpere, dar una nu tocmai sinceră. 

— Bună, Chloe, o salută el amical. Suntem puțin ocupați 
în clipa de față... 

— Mama a dispărut. 

Toţi ceilalți începură să se foiască şi să se privească 
surprinşi între ei. Serghei înălță din sprâncene. 

— M-am furişat afară, mărturisi Chloe, pătrunzând şi 
mai mult în încăpere. 

Se simțea puţin ruşinată, însă, sincer, chiar era cea mai 
bună conduită posibilă în cazul acesta. Avea o armată 
aflată deja de partea ei care s-o poată ajuta, persoane 
antrenate, dispunând de tehnici şi de aptitudini îndreptate 
special spre depistarea altora. 

— M-am dus să mă întâlnesc cu prietenii mei, Amy şi 
Paul: erau îngrijorați pentru mine. 

Încercă să nu-l privească în ochi pe Serghei, îngrozită de 
dezamăgirea pe care ar fi putut s-o citească în ei. 

— Ei mi-au spus că e posibil ca ea să fi dispărut... casa 
noastră nu părea locuită, şi ea nu răspundea la telefon. 
Aşa că m-am dus acasă... 

Auzi reacții din partea tuturor celor din jur. 

— E evident că a fost luată, sau răpită, sau ceva 
asemănător. De mai multe zile. Poate chiar imediat după ce 
am ajuns eu aici. 

Se stârniră murmure şi discuţii cu glas scăzut. Olga o 
privi întristată. Serghei îşi muşcă buza. 

— Îmi pare foarte rău, Chloe, zise el, cu o voce tristă, dar 
nu surprinsă. 

— Trebuie să facem ceva, zise Chloe, încercând să nu ia 
în seamă nuanța de resemnare pe care o sesizase în tonul 


166 


Cele nouă vieţi ale lui Chloe King, cartea nr. 2 RĂPIREA 


lui. E posibil să nu fi fost încă omorâtă... am putea să dăm 
de urma cui o fi răpit-o... ca la vânătoare... 

Vocea i se stinse treptat. 

— Mă tem că nu putem să facem una ca asta, zise 
Serghei, coborându-şi privirea spre biroul lui, ca şi cum s- 
ar fi aşteptat ca ea să spună aşa ceva, sau că exact acesta 
ar fi fost răspunsul pe care fusese forțat să-l ofere şi altora, 
în alte ocazii. Sună la poliție, dacă vrei, de pe unul dintre 
telefoanele noastre private, dă-le informația. Noi, însă, nu 
ne putem implica. 

— Dar e vorba despre mama, insistă Chloe, străduindu- 
se cu disperare să găsească o cale de a-l convinge, sau 
vreun argument la care să subscrie şi el. Ea m-a crescut... 
şi m-a ţinut în siguranță, până când m-aţi găsit voi. 

— Chloe, tuturor ne pare teribil de rău, rosti Serghei, cu 
tristețe. Dar nu pot să risc pierderea vreunui kizekh într-o 
astfel de misiune. Şi-aşa sunt destul de puţini care să ne 
apere pe noi. Cât despre o vânătoare în oraş... nu putem să 
ne pretăm la o astfel de expunere. Niciodată. Ordinul A 
Zecea Lamă nici nu şi-ar dori mai mult, decât să ne vadă la 
lumină, prin San Francisco. Asta le-ar da pretextul de a ne 
ataca folosind forțe mai numeroase. Ca să nu mai vorbesc 
că şi poliția ar remarca. Nu, îmi pare rău, Chloe, nu putem 
risca aşa ceva. Mai ales pentru cineva din rândul 
oamenilor. 

Atitudinea de businessman cu care încheie discuţia o 
enervă pe Chloe chiar şi mai mult decât orice spusese el. 

— Dar această cineva din rândul oamenilor... e mama 
mea..., zise, străduindu-se să nu izbucnească în plâns. 

— Îmi pare rău, Chloe, repetă el, cu ceva mai multă 
blândețe. Suntem atât de puţini. E teribil că suntem nevoiți 
să ne urmărim propria supraviețuire într-un mod atât de 
egoist, însă mă tem că aşa stau treburile. 

Chloe se uită spre ceilalți Mai din încăpere, însă cei mai 
mulți îi evitară privirea, sau lăsară ochii în jos. Numai Olga 
i-o susținu, cu o tristeţe compătimitoare. 

Se gândi să rostească un comentariu sarcastic şi cu 
caracter definitiv, despre faptul că nu erau o adevărată 
familie loială, însă îşi dădu seama că dacă deschidea gura, 
sau dacă mai stătea o fracțiune de secundă în plus, ar 
izbucni în plâns. Aşa că se întoarse să plece, abținându-se 
cu greu să n-o rupă la fugă. 

Serghei oftă zgomotos în urma ei. 

— Să-i anunțe cineva pe Ellen şi pe Dmitri, s-o 
urmărească iar. O să caute necazurile cu lumânarea. 


Însă Chloe nu căută imediat necazurile. 

Mai întâi, sună la familia Iliciovici şi lăsă un mesaj; doar 
atât putea să facă: din câte ştia, Alek nu avea telefon mobil, 
fiindcă, dac-ar fi avut, ea ar fi trebuit să ştie, nu? Apoi, 
rătăci fără ţintă o vreme, străduindu-se să nu-şi verifice 
prea des mesageria vocală, dorindu-şi, nefericită, ca el să-şi 
dea seama cumva că trebuie s-o sune, sau să-şi facă 
apariţia. În cele din urmă, ajunse în bibliotecă, încăpere pe 
care o găsi întunecată, goală şi tăcută: numai bine, dacă 
voia să stea şi să se gândească. Îşi făcu drum până la un 
scaun de lângă fereastră şi se aşeză, privind afară. 

Era o noapte frumoasă, ireal de luminoasă, parcă 
desprinsă dintr-un tablou, sau din Narnia?26. Cerul era de 
un albastru profund, bogat; luna, un glob argintiu, întreg, 
strălucitor, împrăştiind raze minunate când o privi printre 
gene. Superbul gazon verde era acum de un negru 
somptuos. 

Chloe nu mai fusese afară, la lumina zilei, de săptămâni, 
dar avea impresia că era şi mai mult: de-o viață, parcă. 
Avea o senzaţie ciudată, de izolare. Îşi aminti de clinchetul 
paharelor, de când strângea mama ei masa după cină, ca şi 
cum ar fi fost o anume ordine a lumii din care ea nu prea 
făcea parte. Nu se putu împiedica să nu se simtă un pic 


26 Tărâmul magic din ciclul de romane Cronicile din Narnia scris de 
C.S. Lewis. 

ridicolă. Viața nu era ca la televizor, iar ea, categoric, nu 
fusese trecută la categoria Fericiți până la adânci bătrâneți. 
Nimeni nu putea să-i garanteze aşa ceva, îşi dădu seama. 
Nici măcar o rasă străveche, tainică, dotată cu puteri 
leonine şi adunată în Semeţii. 

Super-eroii nu există în realitate. 

De ce-şi închipuise ea că ar fi altfel? Numai pentru că ei 
aveau astfel de însuşiri, înseamnă că ar sări automat în 
ajutorul celor slabi, lipsiți de apărare şi — mai presus de 
orice — nevinovaţi? hRaţional vorbind, îi înțelegea 
argumentele lui Serghei: în primul rând, că populaţia Mai 
nu era chiar atât de numeroasă. La fel ca urşii panda. Şi să 
se piardă un singur panda, tot ar fi o problemă. 

Dar, lăsând deoparte ideea de a-i salva mama numai de 
dragul facerii de bine, era clar că Serghei nu voia s-o facă 
pentru ea. Ce nu... în fine, dacă n-o iubea, măcar nu ţinea 
la ea? Nu-l interesa s-o salveze pe femeia care o menținuse 
pe Chloe — una de-a lor — în siguranță, până când fusese 
în măsură să li se alăture? Nu putea el să-i facă lui Chloe 
acest unic serviciu? 

Luna alunecă lent pe cer, îndreptându-se spre 
miazănoapte, iar Chloe stătu să urmărească umbrele 
complicate din iarbă, cum cresc şi-şi schimbă direcția. 


Era tot la fereastră şi câteva ore mai târziu, când apăru 
Kim, păşind fără zgomot şi ducând cu ea un teanc de hârtii 
şi tăieturi şi fotografii. Era îmbrăcată cu un pulover lung şi 
negru, cu guler rulat, şi o fustă neagră, până la podea, ceea 
ce o făcea să arate ca o preoteasă antică. O femeie cu 
urechi de pisică — şi, după cum constată Chloe, zâmbind 
mânzeşte — o preoteasă destul de sexy. 

— Am câteva fotografii pentru tine. Rudele tale... adică, 
posibilele tale rude. 

— Credeam că nu vrei să vorbim despre asta. 

Kim oftă, răbdătoare, ca şi cum s-ar fi aşteptat la această 
reacție, însă nu simți nevoia să se scuze. 

— De unde ai ştiut că sunt aici? 

Kim clipi o singură dată, după care îşi atinse nasul cu 
un deget. 

— Sigur că da, zise Chloe, întorcându-şi din nou privirea 
spre fereastră. Mama a dispărut, o informă. Ai avut 
dreptate despre primejdia care-i pândeşte pe „părinții mei 
umani”. 

— Îmi... pare foarte rău că am avut dreptate. 

— Serghei, şi Olga, şi ceilalți... nu vor să facă nimic. Nu 
vor să mă ajute. Nu vor să-i rişte pe kizekh... 

Izbi cu pumnul în tocul ferestrei. 

— Şi eu, ce pot să fac? Dacă încerc să ies, bătăuşii lui 
Serghei m-ar târî înapoi, ca să fie siguri că sunt „la 
adăpost”. Dacă reuşesc să ies şi să ajung oriunde în 
apropierea casei mele, fără o armată după mine, mă 
doboară A Zecea Lamă... 

Lăsă vocea să i se stingă treptat. 

— Cred c-o să sun la poliție, cum mi-a zis Serghei. E 
singurul lucru pe care chiar pot să-l fac. 

— Te ajut eu, rosti Kim, cu simplitate. 

— Ce? se miră Chloe, întorcându-şi privirea spre ea; de 
fapt, ea nu i se adresase celeilalte fete, ci doar lăsase 
gândurile să-i iasă de pe buze. 

— Te ajut eu. Oricum, sunt cea mai bună de pe-aici la 
luat urma. Ne vom întoarce la locul faptei şi vom căuta 
indicii. 

O spusese pe un ton atât de egal, încât Chloe se gândi, 
îngrijorată, că poate glumeşte. Nu că ar fi avut Kim vreun 
simț al umorului prea grozav, sau altceva. 

— Chiar? o întrebă şoptit. 

Kim încuviință. 

— Sunt în stare să-i pierd în urmă şi pe bătăuşi. Ei, vrei 
să vezi fotografiile alea? 

Părea că, din punctul de vedere al lui Kim, conversaţia 
era încheiată. Îşi declarase punctul de vedere, şi cu asta, 
basta. Chloe o mai fixă cu privirea un pic. 

— Sunt total entuziasmată, dar trebuie să te întreb... de 
ce mă ajuţi? 

— Eşti prietena mea, îi răspunse Kim, ridicând din 
umeri. Şi cred că, de îndată ce-i vei spune, va veni şi Alek 
cu noi. Totuşi, spre deosebire de el, eu nu aştept de la tine 
vreo răsplată fizică. 

La replica asta, Chloe explodă deodată în hohote de râs: 
nu mai avusese o astfel de izbucnire de când reuşise Alek 
să-i aducă buna dispoziţie, în mijlocul coridorului de la 
şcoală. I se părea că trecuseră secole de-atunci. Faţa i se 
destinse într-un zâmbet. Se simțea bine. 

Întinse mâna să ia fotografiile. 

— Ia hai să le vedem. 

— Femeia din fundal... şi, mai clară, aici: ea e fosta 
noastră conducătoare. Cea care s-ar putea să fie mama ta. 

Chloe îi luă fotografia din mână. Era crăpată şi îndoită, 
iar într-un colț avea ceea ce părea să fie un cerculeț lăsat 
de ceaşca de cafea. Femeia din imagine categoric nu era la 
fel de drăguță pe cât era Chloe, însă asemănarea era 
evidentă, prin pomeţii înalți şi buzele arcuite, ca de 
Cupidon. Şi ea avea ochi căprui, dar într-o nuanţă mai 
închisă; sau, cel puțin, în fotografie păreau adumbriți. 
Fruntea îi era mai lată. Era frumoasă şi avea părul negru şi 
des, care-i cădea pe umeri şi-i acoperea pieptul. Râdea, şi 
întregul trup participa la asta: capul dat pe spate, mâinile 
în şolduri, gura larg deschisă, dezvăluind dantura perfect 
de albă. În jurul ochilor avea cute adânci, ca şi cum ar fi 
văzut mai multe pe lume decât părea să-i arate vârsta. 

— Ambele mele mame şi-au petrecut întreaga viață 
ajutându-i pe alții, murmură Chloe. 

— Cum adică? 

— Mama — adică mama mea umană — e avocat la o 
firmă particulară, însă munceşte mult şi benevol. În 
principal, pentru un adăpost destinat femeilor maltratate, 
din Mission District. 

— Pare să fie un om bun. 

— Este, încuviință Chloe, cu un zâmbet şters. Mersi că 
n-ai spus „să fi fost”. 

Kim doar clipi din ochi. Chloe se întrebă cam cât din 
transformarea ei lentă dintr-o fată în ceva semănând mai 
mult a pisică, decât a om, ar fi putut să-i afecteze mintea. 

— De unde ai ştiut că mama ar putea fi în primejdie? o 
întrebă cu voce tare. 

Încă o dată, Kim păru stânjenită. 

— Este perfect logic, răspunse aproape în şoaptă. În 
primul rând, pentru A Zecea Lamă reprezintă momeala 
perfectă cu care să te ademenească. 

— Şi...? 

— Şi, dacă tot insişti să mă întrebi, eşti deja familiarizată 
cu celălalt răspuns posibil, zise Kim, şi-şi reteză brusc 
fraza, iar Chloe ştiu că nu putea scoate mai multe de la ea. 

Continuă să frunzărească fotografiile. 

— Prietena mea Amy a sugerat că poate nu are legătură 
cu noi, sau cu A Zecea Lamă, zise ea, ca într-o doară. Tatăl 
meu ne-a părăsit când eram mică de tot... versiunea mamei 
e că devenise treptat paranoic, sau cam aşa ceva. N-a fost 
tocmai o despărțire amiabilă. 

— Eu... nu cred că ar fi un suspect plauzibil. Lama lui 
Occam?”: explicația cea mai simplă este, de obicei, cea 
corectă. 

— Mda, asta-i ceea ce cred şi eu, zise Chloe, oftând. Dar 
mi s-a părut destul de emoționant să mă mai gândesc la el 
pentru puţin timp, ştii? Mă întreb ce-o mai face acum... 

Scutură din cap. 

— Nu l-am cunoscut prea bine. Când eram mică, îl 
credeam un super-erou, cel mai bun tată din lume... iar 


27 William de Occam (sau Ockham), filosof şi teolog scolastic englez din 
secolul al XIV - lea, considerat principalul exponent al şcolii 
nominaliste şi supranumit Doctor Invincibilis. Lama (sau Briciul) lui 
Occam este o denumire sub care este cunoscut principiul parcimoniei, 
enunțat de el şi folosit pentru justificarea anumitor afirmații 
ştiinţifice. 

apoi, o jigodie, pentru că ne-a lăsat baltă. Sigur, mult timp 
am învinuit-o pe mama pentru plecarea lui. 

Chloe se încruntă, amintindu-şi de cearta cu mama ei, 
din seara în care-şi descoperise ghearele. 

— Pe urmă, am aflat că unul dintre motivele despărțirii 
lor am fost eu... Aveau concepții extrem de diferite cu 
privire la creşterea copiilor. Din câte se pare, el era 
ticălosul super-strict, îndârjit să nu mă lase să mă văd cu 
băieți, sau... 

Se întrerupse, mutându-şi privirea de la fotografii la Kim. 

— Să nu mă lase... a pus-o pe mama să promită, înainte 
să-şi ia tălpăşița. Să nu mă lase să mă văd cu băieții. 

Kim ajunse la aceeaşi concluzie ca şi ea. 

— Părinţii tăi ştiau ce eşti? 

— Mama, nu, răspunse Chloe, destul de convinsă că aşa 
era. Subiecte precum ghearele şi litiera nu fuseseră 
abordate în cadrul discuţiilor despre tampoane şi 
analgezice. Dar dacă tata o fi ştiut? întrebă ea apoi. 

— Atunci, problema dispariției mamei tale devine chiar 
mai complexă. În afară de A Zecea Lamă, cred că pot să 
afirm, cu o oarecare certitudine, că aproape nicio ființă 
umană nu ne cunoaşte existența. 

— S-ar da imediat la ştiri, o aprobă Chloe. 

— Poate că el o fi fost Mai, îşi dădu cu părerea Kim. 

— Hm, nu! Ai uitat de toată povestea cu sexul? Că ea ar 
fi fost, cum să zic, moartă, şi aşa mai departe? 

— Ah! Sigur, admise Kim, înroşindu-se şi coborându-şi 
din nou privirea spre plicul din Manila pe care-l ţinea în 
mâini. Aşadar, tu ai crescut fără tată..., continuă fata, 
agățându-se de idee. Aşa îmi dau seama de ce te-ai ataşat 
atât de repede de Serghei. 

— Asta ce-ar trebui să însemne? se răsti Chloe. 

— Nimic mai mult decât că e un conducător carismatic, 
fermecător şi puternic. Un perfect tată adoptiv. Un rol pe 
care-l savurează, aş putea să adaug. Au mai existat şi alți... 
orfani de care s-a ataşat. 

Oare Kim încerca s-o facă geloasă? Dar aşa ceva nu avea 
sens, decât dacă... ea ar fi fost unul dintre acei orfani, şi 
poate că fusese lăsată de izbelişte când apăruse Chloe, sau 
altcineva. Cum ar fi Igor. Era limpede că el îl privea pe 
Serghei ca pe un model de bărbat. Poate să fi fost un 
avertisment? 

— Pe tine te-a luat sub aripa lui? 

— Da, răspunse Kim, şovăind. La început, când am sosit 
aici. 

— Şi ce s-a întâmplat? Nu pare să-ți placă prea tare de 
el. 

— Asta a fost. Niciodată nu mi-a plăcut, recunoscu Kim, 
ridicând din umeri. Rămâne prea puțin loc pentru alegeri 
personale printre Mai, cu atât mai mult când eşti orfan, 
primit cu brațele deschise de singurele persoane care vor — 
şi care pot să te primească. Dar e ceva anume la el... Nu 
mi-a plăcut de la început. Aşa că am fost crescută de toți, 
şi de nimeni. 

Chloe stătu să se gândească la spusele ei, bătând 
darabana cu degetele în fotografii. Erau multe informații în 
ceea ce-i spusese fata, însă nu ştia precis, cel puțin 
deocamdată, ce-ar putea face cu ele. Prin urmare, lui 
Serghei îi plăcea să-i ia sub aripa lui pe cei singuri... şi, ce 
era rău în asta? Era ceva drăguţ, cam în genul unei mame 
adoptive de la orfelinat. Iar Kim era cam ciudată... poate că 
ei doar îi repugnau personajele autoritare. Poate că asta nu 
era decât o ciocnire între două personalități foarte diferite. 

Dar nu elimină posibilitatea de a fi fost ceva mai mult 
de-atât. 

— Asta cine e? întrebă, dând deodată peste o fotografie 
cu aspect mult mai modern. 

În ea, zâmbea o fată, cu braţul petrecut pe după umerii 
altei fete, în vârful a ceea ce părea să fie Empire State 
Building. Binocluri demodate, funcționale după 
introducerea unei monede de douăzeci şi cinci de cenți, 
semănând cu gigantice capete argintii de roboţi, se zăreau 

ca prin ceață pe fundal, şi în peisajul de dincolo era ceva 
specific urban. 

Kim se aplecă, privi fotografia şi-şi drese glasul. 

— E fata care poate ţi-a fost soră. Dacă nu ne-am înşelat 
asupra originii tale. 

— Sora mea? se miră Chloe, ținând fotografia ceva mai 
aproape. 

Fata avea tenul de culoare mai închisă decât al lui Chloe, 
şi era mai mare; data de pe spate indica faptul că poza 
fusese făcută acum câțiva ani, şi ea deja părea să aibă 
şaisprezece, poate şaptesprezece ani. Avea părul la fel cu al 
lui Chloe, şi exista o asemănare în forma ochilor; nasul îi 
era mai mic, de asemenea. Ţinea două degete în formă de V 
în spatele capului prietenei sale. 

Deodată, îi veniră în minte cuvintele lui Kim. 

— Ce vrei să spui prin „poate ţi-a fost”? 

— Ea e cea despre care ţi-am spus că a fost omorâtă de 
A Zecea Lamă. Fata conducătoarei noastre. Adică sora ta, îi 
explică răbdătoare Kim, făcând-o pe Chloe să se simtă, mai 
mult sau mai puțin, ca o idioată. Asta s-a întâmplat acum 
câteva luni. Credem că autorul a fost Coţcarul. 

— Sora mea, zise din nou Chloe, parcă pipăind cuvintele 
cu limba. 

Dar, încă o dată, nu simți nimic deosebit privind 
fotografia. Şi totuşi, cuvintele îi aduseră un vârtej de 
emoții. 

— De ce...? începu ea. 

Ochii i se umplură de lacrimi. Toată viața îşi dorise un 
frate, sau o soră, şi acum se dovedea că avusese tot timpul 
o soră, însă îi fusese luată, doar cu câteva luni înainte de 
posibila lor regăsire. Era atât de mizerabil, oribil de 
nedrept. 

— Am înțeles că, de fapt, semăna mult cu tine. Sau, era 
cum ai fi fost tu, dac-ai fi crescut ca Mai, adăugă Kim, 
gânditoare. Am auzit că ieşea mult de una singură, că făcea 
o mulțime de lucruri strict printre oameni şi că, după ce-a 

fost omorâtă mama ei, a fost trimisă să locuiască la rudele 
din Semeţia din New England. 

— Există o Semeţie şi în New England? întrebă Chloe. 

Îşi aminti cum îi pomenise Kim despre Semeţia din New 
Orleans, însă casele coloniale, Crăciunurile albe şi 
înfricoşătorii oameni-pisici bântuind pe demodatele străzi 
pavate cu piatră cubică i se părură ceva ciudat lui Chloe. 
Cred că totul e relativ în zilele noastre, totuşi, îşi zise. 

Kim doar încuviință, fără să-i explice mai multe. 

— N-am cunoscut-o foarte bine. A fost omorâtă când era 
de una singură, departe de casa ei, pe timp de noapte. 

— Prinsă din cauză că era de una singură, cugetă cu 
glas tare Chloe, tristă. 

Însă ceva din ce spusese Kim îi era familiar: aproape ca 
un dejâ-vu. Un vis pe care-l avusese, poate, ceva despre o 
fată care fugea, cuprinsă de panică, pe străzile întunecate 
ale oraşului. Fusese prinsă şi îi fusese spintecată beregata. 

— Da... deşi faptul că este posibil să fi fost Coţcarul îi 
conferă întregii poveşti o întorsătură interesantă, zise Kim, 
privind din nou fotografia. Să trimiţi pe cineva ca el după 
ea înseamnă că erau destul de îndârjiți s-o omoare, ceea ce 
denotă că ştiau, cumva, că era fiica fostei noastre 
conducătoare. 

— Crezi că despre mine ştiu? o întrebă Chloe, cu o voce 
mică. 

— Încă nu avem o dovadă certă că ai fi cine credem noi 
că eşti, replică, prudentă, Kim. Prin urmare, aş presupune 
că ei nu prea au idee. 

Şi-l imagină pe omul care o atacase alergând după fata 
cealaltă, probabil în aceeaşi manieră, ajungând-o din 
urmă... fără ca ea să aibă un Alek, sau un Brian, care s-o 
ajute. Poate şi fără să aibă cine ştie ce instinct de 
luptătoare. Ucisă de steluțele zburătoare şi de micile 
pumnale din argint. 

— În definitiv, de ce şi-au spus A Zecea Lamă? vru să 
ştie Chloe. 

— Deoarece conducătorul unei Semețţii are nouă vieți, îi 
răspunse Kim. Prin urmare, e nevoie de nouă lame, ca să-l 
omori pe Ales. Cea de-a zecea e pentru membrul Ordinului, 
dacă dă greş. 

Douăzeci şi doi 


După ce ea şi Kim îşi făcură unele planuri preliminare 
pentru cercetarea casei, în seara următoare, Chloe cobori 
în sfârşit din pat, în timp ce în creier i se îngrămădeau o 
mie de gânduri şi de idei diferite. Tocmai ațipise, cu 
fotografiile posibilelor ei rude apropiate - mama şi sora — 
aşezate pe plapumă, în fața ei, când îşi făcuse apariția 
Alek. 

— Psst! Chloe? 

Ciocăni încetişor în uşă în timp ce-o deschidea. 

Chloe clipi mărunt, trezindu-se, după care se ridică 
imediat în capul oaselor. 

— Unde-ai fost? 

— Ce? se miră Alek, şi nerăbdarea de pe față se 
transformă în spaimă. 

— Am încercat să te sun. Am încercat să te sun acasă... 

— Am fost la o petrecere, bâigui el, un pic ruşinat de 
faptul că se distra, în timp ce ea era închisă acolo. 

— Şi de ce n-ai telefon mobil? se răsti Chloe. 

— Am. Am unul. Am avut unul. Dar începuse să mă 
sune prea multă lume, aşa că nu-l mai folosesc prea mult, 
răspunse Alek, pe un ton defensiv. 

— Mama... a fost luată de-acasă. Răpită. Omorâtă, habar 
n-am. 

Se lăsă să cadă la loc pe pat, încercând să-şi 
stăpânească tremurul vocii. 

Alek se apropie şi se aşeză pe pat lângă ea, cuprinzând-o 
cu brațul. 

— Sunt sigur că nu e adevărat. 

— Este, răspunse Chloe, cu o voce surdă. M-am dus să 
mă întâlnesc cu Amy şi cu Paul... 

Ştia că ar fi trebuit să adauge şi cu Brian, însă nu se 

simțea în stare de aşa ceva în momentul acela. 

— Şi ei mi-au spus că n-a fost nimeni la mine acasă de 
ceva vreme. M-am dus şi eu, şi n-am găsit vreun semn ca 
ea să fi fost acolo, de cel puțin o săptămână. Probabil că a 
dispărut imediat după ce-am ajuns eu aici. 

Alek o strânse la pieptul lui, aşteptând cu prudenţă un 
moment până să-i adreseze întrebarea potențial 
inflamabilă: 

— Te-ai dus iar acasă la tine? După ce ultima dată ai 
fost atacată? 

— Tu ce-ai fi făcut, dac-ar fi fost mama ta? 

— M-aş fi dus la Serghei şi imediat am fi alcătuit o 
echipă... 

— Serghei nu vrea să facă nimic. Din cauză că ea e din 
rândul oamenilor. 

— A! exclamă Alek, părând surprins de ce auzea. Ce 
dobitoc! 

Poate că ura asta rasială ține de generatie, se gândi 
Chloe. Cel puţin, aşa spera să fie. 

— De ce nu m-ai luat cu tine? o întrebă el, încet. Aş fi 
venit. Ştii cât de mult îmi place să încalc regulile. 

— Era un lucru pe care trebuia să-l fac de una singură. 

Iar pentru tine ar fi fost destul de neplăcut să te ţii de 
coada mea, în timp ce mă întâlneam cu celălalt iubit al meu. 

— Alek, zise ea, oftând, tu te duci în fiecare zi la şcoală şi 
faci lucruri normale, cu oameni normali, în lumea 
exterioară. Eu sunt înţepenită aici toată ziua. În fiecare zi. 
Departe de mama, de prietenii mei, de tot. Sunt... sihastră 
aici. 

Se felicită singură pentru cuvântul acesta demn de un 
test de aptitudini. 

— Kim pare să se împace bine cu asta, replică Alek, cu 
un mic zâmbet pe buze. 

— O iubesc la nebunie, dar ea chiar e un pic cam 
ciudată, ştii? zise Chloe, trecându-şi degetele prin părul 
des şi blond al lui Alek. Mi-a zis că vrea să mă însoțească la 

mine acasă şi să caute dovezi, sau ceva. 

— Merg şi eu cu tine, se oferi el, sărutând-o pe tâmplă, 
deasupra urechii. Dă-l în mă-sa pe Serghei. E vorba despre 
mama ta. Hei, rosti el vesel, lăsându-se deodată pe spate şi 
privind-o, mai dezbrăcată de-atât nu te-am mai văzut 
niciodată! 

Chloe se pomeni coborându-şi privirea şi examinându- 
se, fiindcă uitase ce avea pe ea. Era complet lipsită de sex- 
appeal: o pereche de boxeri cu dungulițe albastre, despre 
care Olga jurase că ar fi noi, şi un supradimensionat şi 
confortabil tricou bărbătesc Old Navy. La gât era atât de 
larg, încât îi atârna pe un umăr. În afară de această 
frântură de Flashdance, lui Chloe nu i se părea că ar fi 
câtuşi de puțin goală. 

— Tu sigur îţi baţi joc de mine, zise, punându-i mâna pe 
frunte ca să-l oprească, atunci când văzu că el încearcă să 
se apropie de ea. Arăt ca o țaţă. 

— O ţaţă sexy. O fată de facultate, luându-şi o pauză de 
la învățătură, zise Alek, ferindu-se de mâna ei şi sărutând- 
o pe pântec. O bibliotecară, la ea acasă. Nu ai ochelari, nu? 

— Alek, taci odată! Încetează! protestă ea, stăpânindu-se 
să nu chicotească. 

Mama îi dispăruse, ea avea doi iubiți, nu putea să aibă 
încredere în nimeni... 

— Acum suntem serioşi, îi atrase atenția. 

— Aşa cum trebuie să fie o bună bibliotecară. Chloe, 
diseară zona va mişuna de agenții Ordinului A Zecea Lamă, 
fiindcă probabil ai fost văzută. Nu... categoric ai fost 
văzută. Tu, eu şi ciudățenia vom merge mâine-seară şi vom 
vedea ce s-a întâmplat. Bine? 

— Bine, fu ea de acord, cam în silă. 

El îi ridică tricoul deasupra pântecului şi-i trase puțin 
boxerii în jos. Chloe începu să zbârnâie toată când el îşi 
apropie buzele de pielea ei, atât temătoare, cât şi 
nerăbdătoare, aşteptându-i mişcarea următoare. 

Care nu fu altceva, decât că îi supse buricul ca un peşte, 

suflând aer pe la colțurile gurii şi scoțând un prrrrrr ridicol. 

— Alek! 

Explodă în hohote şi-i arse una în cap cu o pernă. 

— Chloe, zise el, de data aceasta mai serios, sărutând-o. 
Totul o să fie bine. Îți garantez. 

Şi apoi îi dădu un sărut adevărat. Mai bun chiar decât 
micul lor intermezzo din dulapul femeii de serviciu. O trase 
mai aproape de el, strecurându-i mâna pe sub tricou. Ea 
simţi cum îi ies vârfurile ghearelor şi se lipi mai strâns de 
el. 

—  A-lek! se auzi o voce bărbătească tunătoare, 
pronunțând numele cum nu se poate mai ruseşte. 

Serghei îşi făcu apariția în prag, cu mâinile în şolduri şi 
un mârâit pe buze. Arăta extrem de leonin. 

— Chiar trebuie să institui o interdicție în propria mea 
casă? 

— Hei, dar şi ea a contribuit, replică Alek, prefăcându-se 
plângăcios, ridicându-se şi îndepărtându-se de ea dintr-o 
singură mişcare rapidă. 

Chloe nu ştia precis dacă trebuia să țipe, să izbucnească 
în plâns, sau în râs. Era o situație atât de clasică... una în 
care nu mai fusese niciodată. Pe lângă spaimă şi jenă, mai 
simţea şi un soi de căldură şi de nostalgie. 

— leşi imediat, Alek  Iliciovici, porunci Serghei, 
înălțându-şi o sprânceană. 

Cu toate acestea, şi în vocea lui era o fărâmă de 
amuzament. Chloe avu senzația că, totuşi, nu era chiar 
atât de rău, ca faza cu furişatul. Era râu, dar nu 
neaşteptat, şi nu ieşit de pe tărâmul legalității. 

Alek se strecură afară, după ce-i adresă un salut vitejesc 
lui Serghei şi-i trimise o bezea lui Chloe. După ce-l văzu 
plecat, Serghei oftă din rărunchi, un oftat pe care probabil 
şi-l reţinuse în tot acest timp. 

— Băiatul ăsta e un pericol, zise el, istovit. 

Chloe îşi acoperi gura cu palma, prefăcându-se că-şi 
scarpină nasul, dar străduindu-se cu disperare să-şi 

ascundă chicotele. 

— Eu tocmai venisem să-mi cer scuze, zise bărbatul, pe 
un ton mai blând, intrând şi aşezându-se pe marginea 
patului. Sincer îmi pare rău că nu putem s-o ajutăm mai 
mult pe mama ta. Ar trebui să facem tot ce ne stă în puteri 
pentru femeia care te-a adoptat şi te-a crescut şi te-a ajutat 
să devii fata minunată de acum. 

Îşi puse mâna lui pătrățoasă, butucănoasă, cu un gest 
oarecum neîndemânatic, peste a ei. 

— Dar acum trăim vremuri grele... şi A Zecea Lamă e 
cuprinsă de o ciudată agitație în privința ta. Eu nu vreau 
să risc vieți, suntem atât de puţini! Mă înţelegi? 

Când o privi cu ochii aceia mari ai lui, albaştri-albicioşi, 
şi cu expresia copilărească, plină de speranţă, lui Chloe îi 
veni să-l ia în brațe şi să-i spună că totul e în regulă. Voia 
ca totul să fie în regulă. Voia ca el să aibă la inimă ce era 
mai bun pentru ea. 

Totuşi... lui Kim nu-i place de el. Care să-i fie motivele? se 
întrebă Chloe, încă o dată. La drept vorbind, nici lui Alek 
nu-i prea plăcea. Olga păstra o neutralitate prudentă pe 
acest subiect. Singura persoană din câte cunoştea Chloe, 
care să-l admire în totalitate, era Igor, oarecum-protejatul 
lui Serghei. 

El nu e tatăl meu adevărat, îşi aminti sieşi Chloe. Unde 
naiba a fost Serghei, când aveam nevoie să învăţ cum să 
merg pe bicicletă, sau când nu-mi dădeam seama cum se 
înmulțesc fracțiile între ele, sau când Scott Shannon m-a 
lăsat cu ochii în soare la bal şi a invitat-o pe Liz Braswell 
chiar sub nasul meu? 

— Înţeleg, zise, şi era oarecum adevărat. Doar că sunt 
tristă. Şi mă simt neputincioasă. 

— Ştiu, răspunse el, sărutând-o pe frunte. Dar, nu uita, 
A Zecea Lamă nu obişnuieşte să le facă rău oamenilor. 
Dacă ei au răpit-o, probabil că e teafără, doar un pic 
tulburată. Ei încearcă să te ademenească pe tine, nu să-i 
facă ei rău. 

Chloe încuviință, simțindu-se, din cine ştie ce motiv, 
copleşită deodată de dorința de a plânge. 

— Bine, zise el, bătând-o uşurel cu palma pe genunchi şi 
ridicându-se. Facem mâine o partidă de şah? După prânz, 
eventual? 

— Ce-ai zice de un scrabble? propuse Chloe. 

Serghei scoase un geamăt. 

— Ah, bine. Un joc dedicat cunoaşterii cuvintelor 
englezeşti. Vrei să câştigi şi tu o dată, Chloe King. Bine, 
scrabble să fie! 

Îi zâmbi şi plecă, picioarele lui surprinzător de groase şi 
de butucănoase scoțându-l în paşi legănați afară din 
cameră. Din spate, aproape că semăna cu un soi de 
extraterestru din Star Trek. 

Când se strecură la loc în aşternuturile ei, Chloe observă 
deodată fotografiile pe care şi le lăsase pe pat. Oare le 
văzuse şi Serghei? Oare îi păsa? Trebuia cumva să fie 
îngrijorată? 

Întrebările o ţinură trează mult timp înainte de a adormi, 
în sfârşit. 

Douăzeci şi trei 


În copilărie, Brian aflase că în sediul Ordinului A zecea 
Lamă existau camere secrete. Pe măsură ce înaintase în 
vârstă şi în ierarhia Ordinului, unele dintre ele i se 
dezvăluiseră. 

Însă ştia că mai sunt şi altele. 

Şi, dacă într-adevăr A Zecea Lamă o avea ca prizonieră 
pe mama lui Chloe, probabil că o ţinea într-o zonă despre 
care Brian nu avea cunoştinţă. 

În copilărie, făcuse desene şi planuri formidabile ale 
locurilor în care credea el că ar putea fi celelalte încăperi. 
Cu toate că multe dintre aceste planuri se pierduseră, sau 
fuseseră distruse de tatăl lui, vreo câteva supraviețuiseră, 
îndesate în cutii printre amintiri şi carnete de note. De 
îndată ce ajunse acasă, după ce plecase de la Chloe, le 
scoase la iveală şi începu să le parcurgă, străduindu-se să- 
şi amintească tot ce putea, imaginându-şi vechea clădire 
victoriană cu ochii închişi, estimând suprafețe şi distanțe. 
După ce calculă tot ce putu, plecă să viziteze casa. 

Doamna Chung îl lăsă să intre, zâmbitoare şi amabilă, şi 
arătând exact ca în prima zi în care fusese acolo. Era 
micuță, dar perfect dreaptă, semănând a bunică, dar 
îmbrăcată protocolar, ca majordomul de la un fițos 
restaurant chinezesc, cu părul mereu prins în creştet în 
cocuri complicate. Chiar dacă Whit Rezza era proprietarul 
unei firme de securitate care inventa constant şi 
comercializa cele mai noi sisteme computerizate, în cele din 
urmă, puţine lucruri erau capabile să întreacă ochiul 
vigilent al unui portar uman, politicos, dar ferm față de 
străini, şi mult mai bine echipat decât un computer în 
privința receptării emoțiilor celor care intrau. 

— Totul e în regulă, Brian? îl întrebă, dând impresia că 

ar vrea să-l ciupească de obraji. 

— Trec printr-un soi de criză de credință, doamnă 
Chung, răspunse el, oftând, şi spunându-i doar o parte din 
adevăr. 

Era mai uşor — şi făcea mai puţin probabilă 
eventualitatea ca ea să-i poată detecta intențiile — decât s- 
o mintă în față. 

— A, nu ştiu cum o fi cu asta, dar sunt convinsă că va fi 
bine, răspunse femeia. 

Ea mereu pretindea că nu ştie ce se petrece în casă, ori 
de câte ori cineva — chiar şi unul dintre membri — încerca 
să discute cu ea pe această temă. O ţinea una şi bună că 
este un club particular. Brian se îndoia totuşi, că ea ar fi 
chiar atât de inocentă. 

— Mulţumesc, doamnă Chung, zise, în timp ce ea îi lua 
haina şi se ducea s-o agațe undeva. 

Brian era pe deplin conştient de faptul că pretutindeni 
puteau să fie camere de supraveghere şi monitoare; chiar 
ştia unde se aflau vreo câteva. În consecinţă, avu grijă ca 
mişcările să-i pară cât mai obişnuite: mai întâi, se duse în 
bibliotecă, unde-i salută pe câțiva dintre cei mai vechi 
membri, care stăteau pe-acolo să citească, sau să tragă 
câte un pui de somn. Răsfoi ultimul număr din Sports 
Illustrated — în afară de înclinația față de violență, chiar 
era, la urma urmei, un club particular obişnuit — şi la un 
moment dat se ridică, întrebând dacă vrea cineva ceai sau 
cafea. Nu vru nimeni. 

Se duse în bucătărie, numărându-şi paşii, şi-şi turnă o 
ceaşcă plină de cafea, ca să-şi ofere un pretext pentru un 
mers extrem de încet. Pe urmă, traversă coridorul până la 
scări, numărând iar paşii şi încercând să determine 
lungimea casei scării. 

Cât timp se ocupă de toate acestea, încercă să nu se 
gândească la Chloe, parțial din cauză că-i era teamă să nu- 
i afecteze concentrarea la ceea ce făcea. Şi parțial fiindcă 
era prea complicat să se gândească la aşa ceva. 

Cinci, şase, şapte, opt... Cam opt paşi şi jumătate până la 
scară. 

Fusese desemnat s-o urmărească încă de acum un an şi 
ceva; datorită dosarului ei de adopţie, ei bănuiseră că ar 
putea fi o Mai. Brian îi mai descoperise şi pe alții înaintea 
ei, persoane care-şi cunoşteau deja descendența, şi deşi 
uciderea acestora nu depindea de el — sau hotărârea de a 
fi ucise — întotdeauna i se păreau destul de diferite, 
suficient de străine încât el să nu le considere tocmai 
umane. Chiar şi fără să pună la socoteală puterea şi 
agilitatea lor superioară, se mişcau ciudat, în primul rând. 
Uneori, îşi lungeau gâturile, când adulmecau după ceva, 
ceea ce le făcea să arate întru totul animalice. Odată, târziu 
în noapte, Brian zărise fulgerător imaginea unei femele Mai 
în timp ce alerga printr-o rază de lumină, şi-i văzuse ochii 
gălbui de pisică. 

În schimb, Chloe nu era decât o elevă normală de liceu. 
În fine, nu tocmai normală. Se ţinea departe de oameni, 
însă nu avea niciodată resentimente. Dovedea o atitudine 
uluitoare cu privire la muncă: Brian văzuse rareori pe 
cineva de vârsta ei atât de dedicat unei porcării de serviciu. 
Cel puțin în jumătate din cazuri, Chloe ajungea mai 
devreme la Pateena, şi deseori stătea târziu după program, 
ajutându-şi patroana să închidă, fără să se plângă, şi fără 
să ceară plata orelor suplimentare. 

A Zecea Lamă îi ordonase să se apropie mai mult de ea, 
doar ca s-o descifreze mai bine şi să vadă cât de aproape 
era ea să-şi descopere originea. Făcuse ce i se ceruse. 

Aranjase ca prima lor întâlnire „accidentală” să fie la 
Pateena, locul ei de muncă. Fu inevitabil s-o placă 
instantaneu: Chloe era nostimă, pasionată, superbă, şi 
avea o scânteie de ceva pe care Brian nu reuşea să-l 
identifice. Energie, vervă, ceva care-l făcea să-şi dorească 
să meargă cu ea oriunde, să facă orice făcea şi ea, să nu 
rămână pe dinafară, în eventualitatea în care ar rata ceva 
grozav. 

Însă niciodată nu se aşteptase ca şi ei să-i placă de el. 

Sau să fie nevoit să decidă cât de multe putea să-i 
spună. Sau să trebuiască să aleagă între a o trăda pe ea, 
sau pe propriul tată, ca şi modul în care fusese crescut, pe 
toți oamenii pe care-i cunoscuse încă de când era copil, un 
mod de viaţă în care trăise totdeauna. Până la urmă, luase 
o hotărâre stângace, de a-i veni în ajutor pe pod, când se 
lupta cu Coţcarul, fără să-i spună nimic înainte. Nu că ea 
ar fi avut cu adevărat nevoie de ajutorul lui. 

Şi, oricum, stricase iarăşi totul. Cu toate că, într-adevăr, 
erau oameni ai Ordinului care o aşteptau în Promontoriul 
Marin, el chiar nu avusese nevoie să arunce atât de tare cu 
o shuriken în piciorul lui Alek, ca să-i împiedice să-şi 
continue fuga într-acolo. 

Ştia că Alek nu era, în realitate, cauza problemelor; că, 
într-un fel sau în altul, Chloe tot şi-ar fi dat seama că e 
altfel şi, mai rău decât atât, dacă şi-ar fi dat seama 
singură, Ordinul A zecea Lamă ar fi omorât-o pur şi 
simplu. 

În schimb, băiatul celălalt putea s-o sărute. 

În timp ce Brian era forțat la un straniu mers pe sârmă 
cu Chloe, între prietenie şi altceva mai mult, Alek nu avea 
astfel de dificultăți. El era liber să urmărească oricare nivel 
al relației cu ea, fără să trebuiască să-şi facă griji că ar 
putea să moară dintr-asta. 

Acum, Brian era la etajul al treilea, într-un mic complex 
de camere secrete în care se afla adevărata bibliotecă, şi 
unde era destul de sigur că s-ar afla alte camere secrete, 
unele despre care nu ştia. Făcu câteva calcule rapide în 
minte şi observă cât de derutantă era arhitectura 
decorativă, cu exces de panouri şi lambriuri, rafturi pentru 
cărți dispuse în aranjamente labirintice, grămezi de muluri, 
cornişe şi alte decoraţiuni aleatoare 

O străfulgerare îi atrase atenția spre podea. Bran se 
aplecă şi ridică un obiect care dădea impresia că ar fi un 
ambalaj pentru gumă de mestecat. În realitate, era un 

cercel din argint. Părea să fie unul scump, deosebit, 
minunat... şi mult prea modern faţă de orice ar fi purtat 
Edna Hilshire. 

Brian le inventarie la repezeală pe toate celelalte femei 
membre ale filialei din San Francisco. În afară de Edna, 
numai două dintre ele aveau acces în încăperea aceasta. 
Sarah-Ann nu purta niciodată bijuterii, în afară de 
pandantivul cu Sodalitas Gladiis Decimi, în timp ce Tyler 
avea mereu o pereche de cercei simpli cu diamante sau cu 
perle. 

— Ce cauţi aici? 

Normal. Normal că trebuia să mă vadă Dickless şi să mă 
urmărească până aici. Probabil că stătea cu ochii pe 
imaginile camerelor de supraveghere. 

Brian nu se întoarse imediat, prefăcându-se că ar căuta 
în continuare o carte. 

Pretextul pe care şi-l găsise inițial fusese că şi-ar fi 
pierdut o andrea pe undeva: pasiunea lui îi amuza pe unii 
dintre membrii filialei, şi-i sâcâia pe câțiva alţii, care 
considerau că era înjositoare şi mult prea femeiască, 
pentru un membru al Ordinului A Zecea Lamă. În calitate 
de camuflaj-fulger, răspunsul lui probabil că l-ar fi amuzat, 
sau sâcâit, pe un băgăreț, dezamorsând total orice 
bănuială. 

În schimb, Richard avea o veritabilă ură pe el, şi încă 
avea impresia că ei doi sunt rivali la afecțiunea lui Whit şi 
la o ulterioară şefie a Ordinului. 

— Richard, îl salută protocolar Brian, întorcându-se 
numai după ce se prefăcu că termină ce treabă ar fi avut 
pe-acolo. Cum îți mai merge? 

— Ce cauţi aici? îşi repetă Richard întrebarea. 

Avea ochii negri şi arzători, şi părul îi era la fel de negru 
şi de arzător. Rânjea atât de mult, încât dădea impresia că 
se străduieşte în permanenţă să-şi tragă nasul. 

În acelaşi timp, era şi mai mărunt decât el, ceea ce-i 
convenea de minune lui Brian, care se apropie cât mai mult 

posibil, cât să nu pară o veritabilă insultă, profilându-se 
deasupra lui. 

— Nu că ar fi treaba ta, dar trec printr-o criză de 
credință, îi răspunse Brian, cu doar o tentă de emoție în 
voce, ca să pară mai veridic. Am vrut să recitesc Codicele 
Sideral şi să mă mai gândesc la jurăminte. 

— Nu ţi se pare că e puțin cam târziu pentru asta? îl luă 
la rost Richard, păstrându-şi rânjetul, însă, în mod evident, 
înghițind pretextul. 

— Adu-mi aminte să le spun celorlalți că tu eşti cel la 
care trebuie să meargă în căutarea sprijinului spiritual, 
replică Brian, dându-şi ochii peste cap şi plecând. 

— Nu poți să părăseşti Ordinul, pur şi simplu, se stropşi 
după el celălalt băiat, într-o tentativă finală de a-şi înfoia 
penele. Nimeni nu „părăseşte Ordinul” pur şi simplu. 
Calitatea de membru este pe viaţă. 

— Cum zici tu, îi strigă Brian peste umăr. 

— Până şi tatăl tău ştie asta, Brian. El înțelege regulile, 
şi trăieşte în conformitate cu ele. El va face numai ceea ce e 
drept. Pentru noi toți, adăugă el. 

Brian îşi continuă drumul, însă zâmbetul pe care-l 
simţea din vocea lui Richard îi dădu frisoane. 

Douăzeci şi patru 


— Încă n-ai găsit nimic? o întrebă Alek. 

— Mi-ar fi fost mult mai uşor să „găsesc” un miros, dacă 
tu nu ţi-ai fi dat cu atât de multă colonie ieftină, mârâi 
Kim. 

— Dar nu e ieftină! E Eternity, de la Calvin Klein! 

Chloe tresări, jucându-se cu unul dintre inelele mamei, 
lăsat lângă chiuvetă. Tot acest dialog i s-ar fi părut nostim 
dacă n-ar fi fost în joc viața mamei. Alek părea să le scoată 
din sărite pe toate prietenele lui Chloe, nu numai pe Amy. 

Ei trei fugiseră din conac dându-şi prea puţină osteneală 
ca să-şi şteargă urmele; beneficiind de superioritatea 
auzului şi a mirosului lui Kim, reuşiseră să scape până la 
urmă de cei doi kizekh care-i urmăreau. Alek scosese un 
strigăt de triumf, însă Chloe nu era foarte convinsă că totul 
fusese chiar atât de uşor; poate că Serghei crezuse că era 
îndeajuns de apărată fiind cu Alek şi cu Kim. 

Când ajunseseră mai aproape de casa lui Chloe, Kim 
depistase două persoane aparent oarecare, dar, la o 
examinare mai atentă, se dovedise că descriau circuite 
destul de regulate prin zona din jurul clădirii. Cei trei Mai 
aşteptaseră pur şi simplu până când se ivise o breşă, şi 
atunci se repeziseră înăuntru. 

— Aici locuieşti tu? întrebă Kim. 

În mod normal, fata trecea imediat la treabă, însă acum 
părea cuprinsă de un autentic interes față de viața lui 
Chloe, de dinainte de a ajunge la Mai. Îşi întorcea capul în 
toate direcţiile, studiind totul din living şi din bucătărie, 
privind cu ochii mari cafetiera, micul televizor de pe masă, 
coşurile de gunoi, cărțile de pe măsuța pentru cafea. 

— Mda. Destul de drăguţ, hm? zise Alek, trântindu-se pe 
canapea şi dând clar de înțeles că el fusese acolo întâi şi 

era mult mai familiarizat cu teritoriul. 

— Aici am găsit... hm... „indiciul”, anunţă Chloe, 
deschizând frigiderul şi arătându-i castronul cu humus. 

Kim se apropie să-l miroasă, după care-şi îngropă nasul 
în palmă. 

Asta se întâmplase cu un sfert de oră în urmă. 

În timp ce Alek mai făcea din când în când câte un 
comentariu ironic, iar Chloe privea în jur, căutând alte 
lucruri evident nelalocul lor, pe care numai ea ar fi putut 
să le remarce, Kim se deplasă dintr-o cameră în alta, 
uneori mergând pe două picioare, alteori pe patru, 
încercând să prindă vreun miros. Îşi petrecu exagerat de 
mult timp apropiindu-şi nasul de diferite obiecte, dar fără 
să le atingă, mirosindu-le doar... şi Chloe nu prea putea s-o 
privească. Era ceva prea neomenesc. 

— Gata, zise Chloe, strecurându-se între Kim şi Alek, 
care se priveau furioşi unul pe celălalt. Sunt bucuroasă că 
am prieteni atât de grozavi, de săritori, de îndatoritori, se 
gândi ea. Dar poate c-ar fi trebuit să-l iau numai pe unul 
dintre ei. 

Întinse mâna spre un dulăpior de deasupra chiuvetei şi 
scoase de-acolo o pungă plină cu boabe de cafea: încă un 
semn că mama ei nu mai fusese pe-acolo de ceva vreme. În 
mod normal, ea ar fi dat gata o pungă atât de savuroasă ca 
asta cam într-o săptămână. Rupse sigiliul şi vâri punga 
sub nasul lui Kim. 

— Asta pentru ce mai e? întrebă Kim, neînțelegând. 

— În magazinele sofisticate de parfumuri sunt vase cu 
boabe de cafea, îi explică ea, ridicând din umeri. Ca să-ți 
curețe mirosul de toate miresmele precedente. M-am gândit 
că poate ţi-ar folosi în acelaşi scop. 

Kim o privi fără să clipească, dar inspiră profund. Apoi, 
strâmbă din nas şi scoase cel mai simpatic strănut şuierat 
pe care-l văzuse vreodată Chloe la o ființă umană... hm, 
aproape umană. Pe urmă, adulmecă din nou aerul. 

— Ha, are efect, constată ea, minunându-se, şi se 

întoarse la treabă, luând punga cu ea şi privindu-l chiorâş 
pe Alek. 

— Hei, exclamă Chloe, amintindu-şi ceva. Cum se face 
că în noaptea când m-ai învățat toate lucrurile alea 
duhneai a benzină, şi nu a Calvin Klein? 

— Uneori, cei din A Zecea Lamă folosesc câini, îi explică 
el, ducându-şi mâinile de-o parte şi de cealaltă a capului şi 
mimând două urechi. Benzina acoperă mirosul. Dar a fost 
şi ca să nu mă recunoşti. N-aveam de unde să ştiu dacă nu 
cumva te-ai fi speriat de toată povestea. Să te fi apucat 
dintr-odată să vorbeşti despre asta cu mama ta, sau cu 
presa, sau cu cine mai ştie cine... numele meu n-ar fi fost 
implicat. 

— Ei bine, bănuiesc că ați cam avut noroc cu mine, hm? 
comentă sec Chloe. 

O urmări cu privirea pe Kim, care continua să adulmece 
prin apartament. Şi-ar fi dorit să poată face acelaşi lucru. 
Încercase, însă copleşitoarea familiaritate a casei acoperise 
toate celelalte mirosuri. Din când în când, Kim arăta spre 
câte o anume zonă, sau către o parte a uşii, sau spre 
altceva, însă Chloe nu reuşea să perceapă decât un miros 
ciudat, necunoscut, de mamifer, însă fără să-l poată 
identifica, sau distinge. 

Îşi dori să fi putut face şi ea ceva. Orice. 

De la lupta de pe pod şi până acum, când era din nou 
acasă, puţine lucruri se schimbaseră. De data aceasta, nu 
Chloe era cea aflată în primejdie, ci altcineva foarte 
apropiat ei. Ultima dată, luase în şuturi un asasin 
antrenat, simțind cum fiecare lovitură o aduce tot mai 
aproape de victorie. De data aceasta, însă, nu făcea decât 
să stea, inutilă, urmărind cum altcineva face singurul 
lucru care-i putea trece prin cap. 

Într-un târziu, Kim se ridică şi scutură din umeri. 

— Au fost aici doi bărbaţi şi o femeie, alta decât mama 
ta. Toţi, umani. Sunt urme de frică şi un miros chimic pe 
care nu prea reuşesc să-l recunosc... 

— OK, zise Chloe. Dar asta ce înseamnă? 

— Înseamnă că mama ta a fost, probabil, răpită, însă 
răpitorii n-au omorât-o. Mirosul chimic... înseamnă că au 
folosit ceva ca s-o facă să-şi piardă cunoştinţa, îi explică 
Alek, sărind în picioare şi apropiindu-se de cele două fete 
cu un zâmbet larg pe față. Înseamnă că, probabil, toată 
lumea a avut dreptate, afirmând că A Zecea Lamă a luat-o 
ca să te ademenească pe tine. 

Kim încuviință cu o înclinare lentă a capului, cam în 
silă. 

— Bine... şi-acum, ce facem? 

— Acum ar trebui să ieşim şi să vedem ce-am mai putea 
afla, îi răspunse Kim, privind îngrijorată afară, spre stradă. 

— Nu trebuie să-ți faci griji în legătură cu cei doi cerberi 
de colo, îi zise Alek, zâmbind. Îi ademenesc eu încolo şi mă 
întorc cât ai clipi. 

— Nu, se împotrivi Chloe, văzându-l că porneşte spre 
uşă, chiar dacă ştia că era cel mai bun lucru pe care putea 
să-l facă. 

— Tu crezi că e prima dată când fac asta? replică el, 
trimițându-i o bezea şi ieşind pe uşa din spate, pe care o 
închise fără zgomot după el. 

— Aşteptăm zece minute şi ieşim, propuse Kim. 

Tăcură amândouă, urmărind ora pe afişajul cuptorului 
cu microunde. 

— Eu o să dau o fugă pe sus, să-mi iau ceva, ştii tu, 
chiloți de-ai mei, zise Chloe, după un moment de linişte. 

— Pot să vin şi eu? o întrebă Kim, cu timiditate. Mi-ar 
plăcea să-ți văd camera. 

— Sigur, acceptă Chloe, ridicând din umeri. Hai. 

Urcă la etaj, împingându-se cu mâinile în pereți — nărav 
pe care mama ei nu putea să-l sufere în timp ce Kim o 
urma, călcând delicat, îndeaproape. Dac-ar fi fost o vizită 
prietenească normală, ar fi fost gustări pe masă, sau 
popcorn în cuptorul cu microunde, îşi zise ea, amețită. Dar 
iat-o, în propria ei casă, noaptea târziu, după ce mama îi 

„dispăruse”, cărând după ea o fată cu urechi pisiceşti, care 
se arăta la fel de nerăbdătoare ca un boboc care voia să 
vadă unde locuiesc vedetele şcolii. 

Chloe se duse la şifonier şi începu să scotocească prin 
sertare, încercând să deranjeze lucrurile cât mai puțin cu 
putință. Cu coada ochiului, o zări pe Kim privind în jur, cu 
ochii mari şi braţele larg desfăcute, ca şi cum ar fi fost 
foarte tentată să atingă ceva. Chloe se întrebă cum o arăta 
camera acestei fete: probabil, goală şi ascetică, la fel ca 
ocupanta ei. Nu tapetată cu postere cu Ani DiFranco şi 
Kurt Cobain şi Coldplay, nu plină cu mobilă de la IKEA, nu 
presărată cu mărgele de la Mardi Gras şi eşarfe şi alte 
rahaturi sclipitoare inutile. 

Chloe îşi găsise deja luni, marți, miercuri, vineri şi 
duminică, din colecţia ei de chiloți Paul Frank, cu zilele 
săptămânii, când auzi un uşor şuierat dinspre prietena ei. 

Se întoarse exact la timp ca s-o vadă pe Kim plonjând cu 
o viteză şi o mişcare complet de nerecunoscut ca 
omenească. 

Atunci când se ridică la loc, fata ţinea un şoarece între 
degetul mare şi cel arătător. 

— Se pare că rozătorul a pus deja stăpânire pe cameră în 
lipsa ta, remarcă, ținând şoarecele deasupra capului şi 
privindu-l cu un ochi critic. 

— El e Mus-mus, zise Chloe întinzând mâna, cu ghearele 
scoase, şi luându-i cu o mişcare blândă, dar fermă, 
şoarecele. A fost prietenul meu. 

Kim îi dădu drumul şoarecelui, fascinată. 

Chloe îşi făcu mâna căuş în jurul şoarecelui, ținându-şi 
ghearele astfel încât el să nu poată ieşi. Era, evident, 
îngrozit. Orice speranță că frica lui de ea ar fi doar 
temporară îi dispăru. Când îi apăruseră ghearele şi celelalte 
atribute de Mai, el ajunsese tot atât de speriat de ea pe cât 
ar fi fost de oricare pisică. 

— O pisică, având ca animal de companie un şoarece, 
comentă Kim, pe un ton aproape încântat. Ciudat, dar 

destul de amuzant. 

— Eu credeam că suntem leoaice, zise Chloe, lăsându-se 
pe vine şi dându-i drumul şoarecelui sub patul ei. 

Căută prin fostul ei sertar vreo câteva Cheerios pe care 
să i le lase. Bine măcar că se hotărâse să mai rămână pe- 
acolo. Ar trebui să-i fie recunoscătoare. 

— Păi, mai e şi fabula cu şoarecele prins de leu, şi care l- 
a rugat să-i dea drumul. 

Chloe îşi aminti vag povestea, dar nu şi amănuntele. 
Încercă să se concentreze la ea, ca să nu-l mai plângă iar 
pe Mus-mus. 

— Leul i-a dat drumul, iar mai târziu, când i-a intrat un 
ghimpe în labă, şoarecele i l-a scos. După asta, au devenit 
prieteni. 

— Şi care e morala? 

— Bunătatea, chiar față de cele mai neînsemnate ființe... 
poate, până la urmă, să te ajute cu mult mai mult decât ți- 
ai putea imagina vreodată. 

— Sună un pic cam egoist, zise Chloe, întorcându-se în 
sfârşit cu fața şi îndesându-şi chiloţii prin buzunare. 

— Poate, admise Kim, înclinându-şi capul spre ea. Cine 
ştie ce ghimpe ar putea să scoată Mus-mus al tău? 

— Acum cred că probabil am putea să plecăm, propuse 
Chloe, simțindu-se dintr-odată stânjenită. 

Kim încuviință şi aşteptă, politicoasă, până ieşi Chloe 
prima, urmând-o în tăcere până jos, prin casă, spre ieşirea 
din spate. 

De îndată ce ajunseră afară, Kim se ghemui în ceea ce 
lui Chloe i s-ar fi părut o poziție imposibilă pentru 
echilibru, dacă n-ar fi ştiut ea însăşi ce înseamnă să fii 
Mai. Fata cealaltă privi cerul şi apoi pământul ca un 
vârcolac scos dintr-un film foarte, foarte prost. 
Conturându-se neagră în lumina slabă a străzii, Kim arăta 
slabă şi frumoasă, şi pentru un moment, Chloe simţi un 
strop de invidie. 

Micile petice de „curte” ale familiei King şi ale vecinilor 

erau despărțite de un gard şi de un gard viu din mălin 
negru pitic, crescut dintr-o țărână maronie, cu aspect 
nesănătos. 

Mama lui Chloe nu era tocmai pricepută la plantele de 
exterior. Ori de câte ori nimerea peste un peisaj drăguţ 
dintr-o revistă, despre care credea că s-ar putea potrivi cu 
spaţiul lor minimal, i-l arăta lui Chloe, care îl privea şi 
răspundea cu un mormăit. Uneori, se lăsa cu o excursie 
până la Home Depot, sau la o pepinieră, de unde veneau cu 
prada, şi începea săpatul, numai că tocmai atunci Anna 
prelua câte un caz foarte greu şi se retrăgea din proiect, 
bombănind ceva despre cum va trebui să angajeze pe 
cineva care să-i facă treaba. 

Deodată, Chloe începu să se simtă deprimată, când văzu 
un capac de sticlă şi câteva ambalaje de gumă de mestecat 
pe pământ, printre copaci. Casa ei era goală; fără cele două 
ocupante ale ei — fără sufletul ei — nu însemna nimic mai 
mult decât un monument închinat porcăriei de viață 
urbană. Se împotrivi cu greu tentaţiei de a o rupe la fugă. 

Kim se întoarse târâş la ea, arătând iritată şi 
dezorientată. 

— Ei bine, în mod categoric au cercetat temeinic înainte 
de a intra: am receptat perfect dâra de miros a celor doi 
bărbați umani. 

— Şi? 

Kim îşi curăță cu grijă ghearele, lustruindu-le de 
marginea pantalonilor. Oricât de meticuloasă şi de felină ar 
fi arătat, era la fel de clar ca şi în cazul în care ar fi fost o 
ființă umană, că încerca să amâne răspunsul. 

— Şi? 

— Au fost şi Mai. Doi la număr. O dâră uşor mai tânără. 
După oameni, dar nu cu mult. 

— Aha, exclamă Chloe, stând să se gândească la noua 
informație. Cred că Serghei i-a trimis s-o păzească pe 
mama, fără să-mi spună, ca să nu mă supăr eu. 

— Dacă Serghei ar fi trimis doi dintre Mai ca să-ți 

păzească mama, şi ar fi apărut trei oameni, mama ta ar fi 
fost încă în siguranţă în casa ei, chiar şi acum. lar oamenii 
ar fi fost fie morți, fie scoşi din luptă, o contrazise Kim. 

Era evident că ajunsese la propriile ei concluzii, iar 
consecințele acestora îi întunecau fruntea. 

— Ce tot spui? o întrebă Chloe, apucând-o de umeri şi 
dorindu-şi s-o scuture din mica ei lume a logicii şi a 
enigmelor. Că au fost trimişi s-o omoare? 

— N-ar fi prima dată..., zise Kim, dar vocea i se stinse. 

Chloe se lăsă înapoi pe călcâie. 

— Nu se poate! 

— Nu există dovezi clare, dar... 

— De ce nu mi-ai spus până acum? o luă la rost Chloe. 

— Pentru că totul e supravegheat la casă, şi toată lumea 
ascultă! şuieră Kim. Am încercat să-ţi spun asta de o mie 
de ori! 

— Oare toată lumea îi urăşte atât de mult pe oameni? 
întrebă Chloe, cu o voce surdă, simțind cum întregul ei 
univers se clatină. 

— Nu e vorba despre ura împotriva oamenilor... e despre 
menținerea controlului, şi a unității Semeţiei. Calea lui 
Bastet implică realizarea acestor lucruri prin intermediul 
legăturilor, a iubirii, a educaţiei şi a purității. Calea lui 
Sekhmet înseamnă obținerea rezultatului prin război şi 
violenţă, prin toate mijloacele posibile. 

— Şi actualul conducător e adept al lui Sekhmet? 
înțelese Chloe, gândindu-se la ce-i spusese Serghei. 

— De îndată ce dispare mama ta, tu nu mai ai nicio 
legătură cu lumea exterioară. 

Chloe îi răspunse cu un zâmbet şters. 

— Asta e ceea ce a spus şi Brian. 

— Cine e Brian? 

— Îmi e... 

Chloe se întrerupse, neştiind sigur cât de multe putea 
să-i dezvăluie. 

— E un prieten de-al meu, membru în A Zecea Lamă, 


197 


Liz Braswell 


care m-a salvat, oarecum, când m-am luptat cu Coţcarul, 
şi pe urmă, când fugeam împreună cu Alek... 

Era rândul lui Kim s-o privească neîncrezătoare. 

— Viaţa ta, remarcă ea în cele din urmă, e foarte 
complicată. Şi extraordinar de periculoasă. 

— Mie-mi spui! exclamă Chloe, privind spre ochii pustii 
ai casei, ferestrele ei lipsite de viață. Şi-atunci... crezi că 
mama e moartă? 

Kim scutură din cap. 

— Dac-ar fi fost omorâtă de Mai, ar fi rămas semne. Noi 
nu suntem asasini perfecţi. Ironia sorții, e posibil să fi fost 
în avantajul ei faptul că Ordinul A Zecea Lamă sau cine-o fi 
fost — a ajuns mai întâi la ea. 

— Hei, fetelor, mai terminaţi cu trăncăneala! interveni 
Alek, scoțând capul din tufele lângă care se aşezaseră ele. 
Avem la dispoziție cam cinci minute până ca ăia să-şi dea 
seama că i-am trimis după potcoave de cai morţi! 

Întinse ambele mâini şi le ajută pe cele două fete să se 
ridice. Chloe fu surprinsă că de data asta Kim nu obiectă, 
însă fata părea încă puțin buimăcită de dovezile găsite şi de 
discuția lor. Şi, în timp ce se întorceau, Kim îl puse la 
curent pe Alek cu ce descoperise. 

— Aşadar, să considerăm că a fost răpită de ticăloşi? o 
întrebă Alek, agitat. 

— Probabil că încă o țin prizonieră pe undeva, da. 
Presupunând că e vorba despre A Zecea Lamă, şi nu despre 
altcineva, din cine ştie ce alt motiv, răspunse Kim. Dacă ei 
sunt, mica ta diversiune cu paznicii de astă-seară e posibil 
să ne fi făcut să câştigăm ceva timp: să le demonstreze 
interesul lui Chloe, sau interesul cuiva, de a se întoarce în 
casa asta. Ceea ce înseamnă că au motive să-i țină mama 
în viață. 

— Excelent, aprecie Alek, frecându-şi mâinile. Am putea 
să desfăşurăm un asalt ca la carte! Pun pariu că Serghei 
ştie unde au cartierul general... O să fie grozav! N-a mai 
fost o acţiune adevărată de ani de zile! 

— Nu prea cred că şeful ar fi dispus să sacrifice o trupă 
de-a noastră şi pe kizekh ca să atace baza Ordinului A 
Zecea Lamă ca să salveze o femeie pe care, după toate 
aparențele, a vrut s-o omoare. 

— Poate am reuşi să-l constrângem s-o facă, susținu 
Alek. 

— Conducătorii Semeţiilor nu se lasă atât de uşor 
constrânşi, Alek, obiectă Kim, cu un aproape imperceptibil 
licăr în ochi. Eu cred că ar trebui să ne găsim voluntari. 
Sunt destui cei care consideră că ne-am lăsat prea mult 
intimidaţi de Ordin, de atâţia ani, şi ard de nerăbdare să le- 
o plătească. 

— Mă întreb câţi am putea să găsim. 

— Eu mă întreb cum am putea să evităm prea multe 
decese şi vătămări. 

În timp ce prietenii ei discutau cu însufleţire şi alcătuiau 
planuri, Chloe rămase tăcută. La lumina becurilor stradale, 
cele trei umbre ale lor se întindeau pe caldarâmul pustiu 
din fața lor, micşorându-se şi apoi retrăgându-se în lumina 
următorului stâlp, renăscând cu încetul în urma lor. După 
cum arătau aceste umbre, în mare, puteau să fi fost Amy, 
Paul şi Chloe. Tocmai întorcându-se de la o petrecere, sau 
de altundeva, punând la cale o răzbunare grozavă, sau 
discutându-şi visurile, plini de acel soi de energie pe care 
numai mersul pe străzi în timpul nopţii poate să ţi-o 
dăruiască. 

Nu ţinând sfat de război. 

— Hei, te simți bine? o întrebă grijuliu Alek, când 
ajunseră înapoi. 

Chloe tot nu scosese o vorbă. 

— Mda. Sunt doar un pic... obosită, îi răspunse, 
neputând să-i ofere nici măcar un zâmbet, oricât de slab. 
Sunt multe la care trebuie să mă gândesc, ştii? Crezusem 
că Serghei ar fi ca... 

— Un tată pentru tine? o completă repede Kim. 

— Iar acum mi se pare că doar voia să ucidă... 

— Toată distracţia, dacă ne prinde pe noi trei bântuind 
pe-aici, întrerupse Kim posibila replică a lui Chloe, privind 
ostentativ în jur. 

Chloe înțelese imediat. Gata cu discuțiile. Nu aici. 

— Eu, oricum, trebuie să ajung acasă, zise Alek, 
sărutând-o tandru pe buze. Mă întorc mâine, după şcoală, 
şi mai discutăm despre asta, bine? La ce am putea să 
facem pentru mama ta, adică, adăugă el, accentuând. 

Cu toate că păruse un pic cam îngrozit de ce-l acuzase 
Kim pe Serghei, nici el nu părea prea surprins. Din cauza 
vrajbei de familie şi a dorinţei lui de a prelua conducerea 
într-o bună zi. Tânărul era ferm hotărât să nu asculte de 
şeful lor... şi, poate, chiar să-l pedepsească pe acesta, 
cumva. 

Chloe le făcu semne de noapte bună lui şi lui Kim şi urcă 
în camera ei. 

Câteva ore mai târziu, tot trează era. Fotografiile erau 
din nou întinse pe plapumă, iar ea stătea rezemată de 
tăblia patului, cu genunchii strânşi la piept. Din când în 
când, Chloe mai lua câte o poză, cum ar fi pe cea a surorii 
sale, şi-o ținea timp îndelungat în fața ochilor, privind-o fix, 
de parcă ar fi încercat să vadă imaginea tridimensională 
într-unul dintre afişele acelea trucate. Încercă s-o simtă pe 
cealaltă fată prin intermediul feței acesteia, încercă să 
culeagă vreun fel de impresie, sau de gând, dincolo de vidul 
dintre ele. Pe urmă, aşeza cu grijă fotografia la loc, exact 
acolo de unde o luase. 

Albumul ei de pe plapumă era lipsit de câteva imagini: ar 
fi trebuit să cuprindă fotografii cu mama ei, cu Amy şi 
Paul, cu Marisol, de la magazin. Toţi oamenii cu care nu se 
înrudea în realitate, însă pe care-i considera ca fiind familia 
ei, fuseseră înlocuiți de persoane cu care probabil era 
înrudită, dar despre care ştia prea puţine. Kim şi Olga. Igor 
şi Valerie. Chiar şi Serghei. Şi cum rămânea cu Brian şi 
Alek? Dacă situaţia continua aşa cum părea, era posibil ca 
Brian şi Alek să se afle literalmente faţă în față, peste doar 

câteva zile. 

Se gândi la mama ei, care nu ştiuse în ce se vâră atunci 
când se hotărâse s-o crească pe Chloe ca pe propria fiică. 

Micul walkie-talkie primit de la Amy zbârnâi. 

— Alo? rosti distrată, încă fixând cu privirea fotografiile. 

— Sunt Brian. Uite... nu pot să vorbesc prea mult acum, 
zise el, gâfâind, ca şi cum ar fi alergat, şi Chloe auzi pe 
fundal zgomotele străzii. Ascultă, tocmai am fost la... sediul 
Ordinului, şi am găsit un cercel. Mama ta poartă chestii 
de-alea mari din argint, cu model şi gravate cu negru...? 

— John Hardy, rosti calmă Chloe, atât şocată, cât şi, în 
acelaşi timp, deloc surprinsă. Seamănă cumva cu un 
animal? Sau cu un şarpe? Sau sunt mici sfere turtite, 
aproape ca poligoanele? 

— Bingo! Nu cred că e cineva printre membrii Ordinului 
care să poarte aşa ceva. 

— Poţi cumva... poți s-o scoţi de-acolo? 

— Nici măcar nu ştiu precis unde este, Chloe. Şi lumea 
începe să devină bănuitoare văzându-mă pe-acolo. Dacă 
anunțăm poliția, nu ne alegem cu nimic: tata e foarte 
experimentat în ce priveşte evitarea necazurilor de genul 
ăsta. 

Urmă un lung moment de tăcere. 

— Chloe, dacă te gândeşti la vreun soi de atac, ar trebui 
să ştii... ar rezulta o baie de sânge. 

Chloe nu spuse nimic. 

— Unii aşteaptă de ani de zile o astfel de confruntare 
directă. Şi, în vreme ce la Mai nu se obişnuieşte portul de 
armă, la noi, da. 

Chloe se simți prinsă în cursă şi măcinată de 
nesiguranţă. 

— Le-ai spus lui Amy şi lui Paul? 

— Încă nu. Mă întâlnesc cu ei peste câteva minute, ca să 
le dau înapoi aparatul... sunt foarte posesivi în privinţa lui. 
Poate noi trei împreună am reuşi până la urmă să ne 
imaginăm o cale de a o scăpa pe mama ta de-acolo în 

secret. Oricum, trei capete sunt mai bune decât unul 
singur. lar prietena ta Amy pare să fie destul de 
experimentată în chestiile cu pătrunderea în computere şi 
prin case. 

Chloe zâmbi la ultima lui remarcă. 

— Foarte bine. Mersi. Ţine-mă la curent! 

— Aşa o să fac! 

Chloe închise şi puse la loc pe pat fotografia femeii Mai 
alături de celelalte. Apoi, îşi deschise telefonul mobil, formă 
numărul de acasă al lui Brian şi aşteptă. 

— „Salut, sunt Brian Rezza... dacă-l cauţi pe Whit Rezza, 
îl poţi găsi pe telefonul mobil, la numărul 415-555-1412. 
Lasă mesaj. Mersi!” 

Închise. După care formă un alt număr, având grijă să 
şi-l amintească exact. 

— Alo? îi răspunse o voce plină, bărbătească. 

— Bună seara, domnule Rezza. Sunt Chloe King. 

Aşteptă îndelung, adunându-şi curajul necesar pentru 
rostirea următoarelor sale propoziţii. 

— Vreau să discut cu dumneavoastră în legătură cu un 
târg. Eu, în schimbul mamei mele. 

Douăzeci şi cinci 


Chloe aştepta stând pe o piatră, în plin Presidio28, vizibil 
singură şi expusă unui atac. 

Era una dintre zonele centrale şi mai ascunse din 
labirinticul complex de clădiri militare părăsite, un lung şir 
de case goale, mici şi îngrijite şi întreținute ca un vis 
suburban... însă total pustii. Iarba de pe micul spațiu 
verde comun spre care dădeau toate casele era tunsă cu 
atenţie, iar piatra pe care stătea Chloe fusese indiscutabil 
mutată acolo de altundeva. La un moment dat, era vorba 
să-şi mute acolo sediul, sau altceva, compania Lucasfilm; 
deocamdată, zona, la ora amurgului, arăta la fel de stranie, 
de perfectă şi de singuratică, precum decorul unui film de 
Tim Burton. 

Cânta un cântecel ca să se încurajeze, însă singurul 
care-i putea veni în minte era New York, New York. Încă 
avea o mulțime de conotații amintind de 11 septembrie, 
patriotic şi mişcător: potrivit actualei ei stări de spirit, în 
acea bază militară pustie. Vocea, însă, îi suna stridentă, şi 
se pierdea în vânt; îşi lovea călcâiele ca o fetişcană şi 
aştepta să se întâmple ceva. 

Când vântul îşi schimbă direcţia, prinse un miros. 
Oameni. Vreo câţiva. Şi oarecum familiar: un miros cald, 
un reconfortant miros de piele. 

— Puteţi să veniți încoace, strigă ea, nepăsătoare. Sunt 
complet singură. 

Încercă să nu se arate prea emoţionată, însă ştia că ei 
chiar îi aduseseră mama acolo. Schimbul avea să se 
efectueze. Şi nimeni nu urma să fie vătămat. Cu excepția, 


28 Vechi fort militar din San Francisco, datând din anul 1776, în 
prezent inclus în parcul național de agrement Golden Gate. 

poate, a ei. 

Whit Rezza îşi făcu apariția dintre umbre. Purta un 
impermeabil lung, cu falduri, care-l făcea să arate ca şi 
cum s-ar fi pregătit să se suie într-un avion pentru Europa, 
nu să negocieze eliberarea unui prizonier. În urma lui 
venea un bărbat mai tânăr, în pantaloni kaki şi geacă 
neagră din piele, mânând-o înainte pe mama lui Chloe cu 
un pistol ținut la ceafă. 

— Chloe! exclamă mama ei, încercând să-şi transforme 
suspinul de uşurare într-un ordin direct. Pleacă de-aici! 
Oamenii aceştia sunt nebuni. 

— Nu se poate, răspunse veselă Chloe. Toate chestiile 
astea s-au întâmplat din vina mea, şi vreau să le repar. 

— Chloe, pleacă în clipa asta, îi ceru din nou mama ei, 
îndreptându-şi spinarea şi  privind-o pe deasupra 
ochelarilor. 

— Nimic din toate astea nu s-ar fi întâmplat, dacă nu m- 
ai fi adoptat tu, zise Chloe. 

Mama ei îşi dădu ochii peste cap şi aproape că începu să 
bată din picior. 

— Chloe, n-ai de gând să taci? Te iubesc şi sunt mama ta 
şi-ţi spun să fugi de-aici, cât încă mai poți! 

— Cam cât ţi-a spus el? se interesă Chloe. Ce ţi-a spus 
despre mine? 

— I-am spus adevărul, interveni Whit. În fine, atât cât 
poate să suporte. 

— Mi-a spus că e un fel de Mafia rusească în legătură cu 
familia ta biologică, şi că ar fi implicată în... Nu ştiu, în 
crime grave, sau cam aşa ceva, şi că ai fost ademenită să li 
te alături. Şi că ei trebuiau să mă apere de ceilalți... care 
aveau să vină după mine. Şi că tu ai fost implicată într-o 
crimă. Dar, oricare ar fi povestea, domnul acela are o armă, 
îndreptată spre capul meu, ceea ce mă face să presupun că 
adevărul a fost un pic denaturat. 

— N-ai crezut nimic din ce ţi-am spus noi? o întrebă 
Whit, puţin surprins. 

— Pe mă-ta, se stropşi mama lui Chloe. 

Fiica ei nu-şi putu stăpâni un zâmbet larg. 

— Nu-ţi face griji, mamă, e pentru binele tău. 

— Ai face bine să-ți asculți fiica, îi sugeră Whit, cu 
blândeţe. Pentru o Mai, gândeşte surprinzător de logic. 

— Dar tot vrei să mă omori, ripostă Chloe, dându-şi ochii 
peste cap. 

— Ai ucis un membru al Ordinului nostru. 

— Ba nu. Eu am încercat să-l salvez, îl contrazise Chloe, 
sărind jos de pe piatră, enervată. 

— Da, asta îmi tot spune şi fiul meu. 

— Pentru că e adevărul! exclamă Brian, ieşind la iveală 
de după o clădire, cu steluțe zburătoare în mâini. 

— Brian! zise Chloe, surprinsă. 

— Brian? zise şi tatăl lui, dezorientat. 

— Brian, pufni Richard. Ar fi trebuit să-mi dau seama că 
vei încerca s-o salvezi pe cățeaua asta de pisică. 

— Nu vorbi aşa cu fiul meu, se răsti domnul Rezza, 
surprinzând pe toată lumea. 

— Şi de când au început membrii Ordinului să umble cu 
arme de foc, laşule? îl luă la rost Brian, apropiindu-se şi 
fixându-l cu privirea pe celălalt tânăr. 

— De unde ai ştiut că sunt aici? se interesă Chloe, 
străbătută de un val de uşurare. 

Încă avea toate intenţiile de a-şi salva mama şi de a 
limita vărsarea de sânge la minimum, oferindu-se pe sine 
ca un sacrificiu... însă, în acelaşi timp, era extrem de 
bucuroasă că, deodată, era posibil să fi apărut şi alte 
opţiuni, în afară de potenţiala ei ucidere. 

— N-am ştiut. Dar de îndată ce am fost absolut sigur că 
ei o țin prizonieră pe mama ta, am stat cu ochii pe tata şi i- 
am urmărit până aici, pe el şi pe Dickless. 

Brian nu mai semăna acum cu tânărul meditativ şi 
complicat pe care-l cunoştea; păşea încrezător înainte, fără 
să-şi ia nici pentru o clipă ochii de pe armă, din cap până-n 
picioare eroul pe care şi-l dorea ea. Vântul îi dăduse pe 

spate părul negru şi des, şi fața îi era vânătă de furie. 

— Am văzut-o întinzând mâna şi încercând să-l salveze 
pe Alexander, când el a alunecat... cu propriii mei ochi! 

— Dar de ce ar fi făcut ea una ca asta? îl întrebă tatăl 
lui, părând sincer derutat şi un pic exasperat. 

— Pentru că e bună la suflet, tată. 

— Ai văzut asta când ai fost pe pod ca s-o ajuţi, îl acuză 
Richard, smucindu-şi bărbia în direcţia lui Chloe. Pot să 
pariez. 

— Mda. Corect, se stropşi Brian. Dă-mă în judecată 
pentru că am încercat să ajut o fată nevinovată, după care 
ați trimis un asasin psihopat. 

— Aşadar, trădarea este totală, conchise domnul Rezza, 
minunându-se. A Ordinului, a strămoşilor tăi, a propriului 
tată, a mamei tale... 

— Nu îndrăzni s-o amesteci pe mama aici, urlă Brian, 
țintindu-şi tatăl cu o shuriken. 

— Nu pot — nu vreau — să te apăr de orice acțiune ar 
hotări Ordinul împotriva ta, rosti tatăl lui, pe un ton egal, 
fără să privească arma îndreptată spre el. Sau de încercări 
spontane de răzbunare. 

I se adresa lui Brian, însă privirea îi zbură fugar spre 
Richard. 

— Voi vă auziţi ce spuneţi? interveni Chloe, simțindu-se 
deodată sătulă. 

Urmărise tăcută întreaga ceartă dintre tată şi fiu şi, până 
la urmă, nu mai putu să suporte. 

— Răpiți oameni nevinovați... angajați asasini... 
răzbunare, şi protecţie, şi trădare, şi societăți secrete 
ciudate, care trec din generație în generație. E o nebunie! 
Atât la voi, cât şi la Mai. Acum suntem în America 
mileniului al treilea. După Hristos. Lăsaţi toate rahaturile 
astea acolo, în Europa, şi în Evul Mediu, unde le e locul. 
Voi vă considerați auto-intitulați protectori ai rasei 
omeneşti, dar nu sunteți altceva decât un grup paramilitar 
abia înfrânat, purtând un război împotriva unor oameni 

care nu v-au făcut nimic! 

— Soția mea a fost ucisă de Mai, începu Whit, pătruns 
de o mare emoție. 

— Ba nu, nu-i adevărat. Mi-a spus Brian. A fost omorâtă 
într-un atac în care ai trimis-o tu. 

Mama lui Chloe se întoarse să-l privească pe Whit. 

— Ai mințit până şi în legătură cu asta? Eşti bolnav! 

— Ea n-ar fi fost omorâtă, dacă un om n-ar fi fost atacat 
şi omorât de Mai, obligându-ne să declanşăm atacul... 

— Bine, acum încetează, îl apostrofă Chloe, azvârlindu-şi 
mâinile în sus. Fiecare parte poate să revendice milioane de 
acte izolate de violență săvârşite împotriva ei... 

— De la Măcelul de acum cinci sute de ani, când voi ați 
şters de pe fața pământului o întreagă țară omenească, o 
întrerupse Whit. Şi eu nu accept să-mi vorbească aşa o 
adolescentă, fie ea Mai, fie umană. Cât despre „actele 
izolate de violență”, domnişoară King... 

Înainta în timp ce vorbea, privind-o furios. 

— Chiar dacă era important să te ademenim afară din 
bpârlog, am făcut asta ca să-ți protejăm mama... care era ca 
şi moartă, din clipa în care te-ai împrietenit cu Serghei. 

Chloe făcu ochii mari. 

— O, da, chicoti Whit. Îl cunosc pe Serghei. Şi obiceiurile 
lui... Ştiai că leii masculi, când preiau conducerea unei 
Semeţii, îi ucid adesea pe puii altor feline? 

Replica lui o lăsă pe Chloe fără cuvinte. 

— Ți-am răpit mama pentru binele ei. Ca s-o menţinem 
în siguranță. 

— E uluitor câte minciuni poţi să îndrugi în continuare! 

Serghei îşi făcu apariția, bocănind pe strada până mai 
adineauri pustie, pantofii lui scumpi răsunând pe 
caldarâm. În spatele lui erau şapte Mai cu înfățișări letale, 
cu toții kizekh bine pregătiți. Spre deosebire de o armată 
umană, nu mergeau în cadență, ci înaintau ca după pradă, 
adulmecând vântul şi stând mereu cu ochii piezişi, fără să 
clipească, pe inamic. 


207 


Liz Braswell 


— Mai sunt patru ascunşi după casă, şi alți doi dincolo, 
şuieră un kizekh spre Serghei. Duhnesc a ulei de motor... 
Sigur sunt toți înarmaţi, cu arme de foc, cu excepţia celor 
doi de după tufişul acela. 

— Presupun că era inevitabil, nu, Serghei? rosti Whit pe 
un ton lejer, întorcându-şi fața de la Chloe, ca şi cum nu l- 
ar mai fi interesat. 

Richard îşi înteți strânsoarea asupra doamnei King. 

— Nimic nu e inevitabil, replică rece Serghei. 

Îşi înclină capul într-o parte, şi doi dintre Mai dispărură 
printre umbre, ca să se ocupe de cei pe care i-ar găsi pe- 
acolo. 

— De când a început Ordinul să se înjosească, răpind 
femei nevinovate? 

— De când ai trimis asasini care s-o omoare, animal 
ucigaş! se răsti tatăl lui Brian, care începuse să-şi piardă 
calmul, cu o furie neagră lucindu-i în ochi. 

Se auzi o împuşcătură, înfundată, undeva printre case. 
Nimeni nu tresări, cu excepţia lui Chloe. Altundeva se 
auziră un bufnet şi un mârâit... era de parcă s-ar fi aflat în 
plină desfăşurare a unui film de groază, cu tot felul de 
întâmplări oribile derulate în jurul lor, prin întuneric. 

— Hm, oare mica mea întâlnire secretă o fi fost un secret 
pentru cineva? întrebă Chloe, parțial pentru ceilalți, parțial 
pentru Brian. 

În principal, era o tentativă eşuată de a mai însenina 
atmosfera. Încercase să rezolve totul de una singură şi să 
evite o confruntare... dar nu făcuse decât să aducă taberele 
adverse față în față, înarmate, într-un loc izolat, unde 
nimeni n-ar fi ştiut ce se petrece. 

Un țipăt de femeie tânără — însoţit de un altul de bărbat 
se auziră din tufişuri. 

— Staţi! Noi nu suntem spadasini... ăăă... cu lamele... 
nu ne omorâţi! 

— Amy? se miră Chloe, recunoscând vocea aceea 
dezorientată. 

Doi kizekh ieşiră la lumină, unul ţinându-i cu mână de 
fier pe Amy şi pe Paul. 

— Ei sunt cu mine, zise Kim, răsărind şi ea din 
întuneric. 

Alek era alături de ea, înjurând pe ruseşte şi ştergându- 
şi sângele de pe braț. 

— Cum ați...? Chloe îi privi uluită. 

Chiar toată lumea era acolo. 

— Sunt cea mai bună urmăritoare din Semeţie, îi 
răspunse Kim, îndreptându-şi spinarea. 

— Şi ai uitat că ţi-am dat un walkie-talkie? zise şi Amy, 
îndepărtându-se cu grijă de soldatul cu înfăţişarea 
înfricoşătoare, cu gura lui deschisă şi caninii dezgoliți. Are 
GPS. 

— Am ştiut în fiecare minut unde eşti. Ţi-am luat urma 
până aici, adăugă Paul, care parcă era la o paradă de modă 
pentru camuflaj: pantaloni milităreşti şi vindiac mulat, în 
culori de camuflaj. 

Prin mintea lui Chloe se învălmăşeau sute de întrebări. 
Cum de ajunseseră toți să se cunoască între ei? Cum 
reacționaseră Amy şi Paul față de Kim? Cum de se 
înțelegeau Kim şi Alek? 

Însă, mai mult decât orice, îi venea să suspine de 
uşurare. Toţi prietenii ei apropiaţi veniseră s-o ajute. S-o 
salveze. 

— Paul, Amy, plecați acasă! ordonă doamna King. Şi tu, 
Chloe. Nu ştiu ce naiba se petrece, dar voi trebuie să 
plecați de-aici. 

— Înțelegerea a fost să vină Chloe în schimbul tău, zise 
Whit, mutându-şi atenţia de la cei patru adolescenţi nou- 
veniți înapoi către Serghei. Suntem pregătiți să continuăm 
derularea ei, fără să punem întrebări, fără vărsare de 
sânge, şi toată lumea să plece teafără acasă. 

— Schimbi viața unei femei cu cea a propriei sale fiice? 
zise Brian, cu amărăciune. Presupun c-ar fi trebuit să mă 
aştept la aşa ceva. După ce-a fost cu mama... Ar fi trebuit 

— Tu să taci, Brian. Mi-a ajuns pălăvrăgeala referitoare 
la mama ta pentru toată viața, mârâi tatăl lui. Eşti nedemn 
chiar şi să-i pronunți numele. 

— Oh, tatăl şi fiul, suspină Serghei. Cât de mult îmi 
place căldura familiilor umane! 

— Şi tu ce ştii despre asta? îl luă tare Richard, 
înfigându-şi ţeava armei în obrazul Annei, ca să-şi 
accentueze spusele. Oare pisicile nu obişnuiesc să încalece 
tot ce mişcă şi pe urmă să plece mai departe? 

— Ai face bine să-i pui botniţă copilului ăstuia, Whitney. 
Nu-l lăsa să înceapă ce nu poți sfârşi, zise Serghei, 
fluturându-şi o mână prin aer. 

Avea ghearele scoase. Chloe nu ştia precis dacă tatăl lui 
Brian îi înțelesese spusele: şi anume că era cam pregătit să 
atace. 

— Să sfârşesc? Ca atunci, când aţi adus voi sfârşitul 
pentru sate întregi... 

— Asta a fost acum cinci sute de ani, preciză Kim, cu tot 
calmul posibil. 

Ea şi Alek se strecuraseră încetul cu încetul între Amy şi 
Paul, pe de-o parte, şi tot restul celor de-acolo. Amy îşi tot 
smucea capul într-o parte şi-n cealaltă, ca să vadă tot ce se 
întâmpla, în timp ce Paul doar părea dezorientat. 

— Hm, mda, interveni Chloe, dregându-şi glasul. 

Asta doar ca să dea lumii de ştire că mai era şi ea acolo. 
Nu ea reprezenta motivul pentru care venise toată lumea 
astă-seară? Nu, eu nu sunt decât un pretext, îşi dădu 
seama, privind chipurile fanatice din jurul ei. Ambele 
tabere tânjeau după luptă, după o luptă adevărată, după 
atâția ani de stânjenitor pseudo-armistițiu în țara aceasta. 
Conduse de doi lideri între două vârste, care simțeau că ar 
avea ceva de demonstrat. 

— Poate că ar fi bine să discutăm situația, propuse 
mama lui Chloe, la rândul ei, cu tot calmul de care era în 
stare. Am impresia că există un diferend de lungă durată 

între cele două grupări ale voastre. 

Chloe fu îngrozită când observă lacrimile apărute pe 
obrajii mamei sale: de frică, sau de durere, fiindcă arma îi 
era apăsată pe tâmplă, nu ştia precis. Mama mea. Ceva se 
declanşă, în sfârşit, înăuntrul ei. 

— Domnule! Ramirez a fost doborât! strigă un tânăr care 
purta un echipament asemănător cu al lui Richard, venind 
în fugă cu arma în mână şi patru dungi însângerate pe 
față. Am fost atacați din spate... sângerează rău, domnule. 
Dar pe unul dintre ei l-am prins bine. 

— O lovitură preventivă, Serghei? îi ceru socoteală Whit, 
scoțând de sub haină o spadă scurtă, încovoiată. 

Mârâind amenințător, femeia kizekh care se contrazisese 
cu Kim sări asupra soldatului. 

Ellen, o cheamă Ellen. Chloe văzuse Star Wars împreună 
cu ea acum doar câteva seri. Acum, era întru totul Mai, cu 
ochii mijiți şi colții dezgoliți şi sfâşiindu-l pe tânăr de parcă 
ar fi fost din hârtie. 

Din acel moment, totul se derulă cu încetinitorul. 

Fără să scoată o vorbă, Richard îşi luă arma de la tâmpla 
mamei lui Chloe şi o îndreptă spre femeia-leoaică. Aproape 
ca un efect secundar, trei explozii înfundate îi răniră 
timpanele lui Chloe, trei bubuituri, una după alta. 

Brian se năpusti imediat asupra lui Richard, cu o 
expresie de ură sălbatică pe față. 

Amy şi Paul se priviră, dezorientaţi, după care Amy 
scoase un țipăt; Chloe nu reuşi să distingă cuvintele, însă 
Amy şi Paul o rupseră la fugă. 

Alți şi alți soldați ai Ordinului A Zecea Lamă răsăriră din 
noapte. Chloe rămase uimită de numărul lor: erau pe puţin 
doisprezece; cu mult mai mulți decât socotise acel kizekh. 
Probabil că se ascunseseră într-un loc situat contra 
vântului. De ce-i adusese pe toţi tatăl lui Brian? Era vorba 
să fie numai el şi ea. Chiar şi dobitocul care-şi ţinea arma 
spre capul mamei reprezenta o surpriză... 

Ca într-un bizar film educativ despre reproducere, 

fiecare om din A Zecea Lamă îşi găsi câte un Mai, şi fiecare 
Mai îşi găsi perechea din A Zecea Lamă, şi toţi începură să 
arunce cu arme în adversari, sau să se tăvălească încleştați 
prin țărână. Până şi Kim şi Alek. Expresia de pe chipul lui 
Kim... paloarea ororii, transformată în incandescenţa furiei, 
în clipa în care fu atacată de cineva, ca şi cum chiar nu i-ar 
fi venit să creadă. Alek încercă s-o împingă din drum... 

Chloe nu ştia ce să facă. 

Ea venise aici ca să-şi salveze mama. Şi acum? Ce putea 
să facă? 

Pe ea n-o ataca nimeni; lupta se desfăşura la doar câțiva 
centimetri distanță de picioarele ei, acea luptă pe care ea 
încercase s-o preîntâmpine. 

Serghei eschivă elegant atacul cu cuțitul din partea lui 
Whit, mişcându-se cu mult mai multă agilitate decât te-ai fi 
aşteptat de la un bărbat de vârsta lui. Şi, până ca Brian să 
poată ajunge la Richard, Serghei îşi întinse mâna 
pătrățoasă plină de gheare şi-l prinse drept de obraz; 
Richard se prăbuşi instantaneu, şi Serghei îl dezarmă cu 
abilitate din zbor. 

— Nu mişcă nimeni! porunci el, răsucindu-se ca titirezul 
şi îndreptând arma spre doamna King. Cheamă-ţi oamenii 
la ordine, Whit, sau îți împuşc prizoniera. 

Lui Chloe nu-i venea să creadă ce se întâmpla. Avea 
logică: oamenii din A Zecea Lamă ar fi făcut orice ca să 
protejeze pe cineva de-a lor; dar, oricum... ce, vorbea 
serios? 

Paul şi Amy încremeniră; la fel şi doamna King. 

Dintr-odată, în fața lui Chloe se deschidea o cale; avea şi 
ea ceva de făcut. 

Ţâşni, alergând spre mama ei. De-asta şi era acolo. 

— Nu! urlă Brian, aruncându-se spre Serghei. Las-o în 
pace! 

Iar Serghei trase. 

Poate că împuşcătura îi fusese destinată lui Brian, sau 
poate că o avusese ca țintă pe mama ei. Oricum, Chloe n- 

avea să afle răspunsul niciodată. De un singur lucru era 
sigură, şi anume că era vina ei, că ea o făcuse. Îşi înfipse 
ghearele în pământ şi se împinse înainte. 

Simți foarte puţină durere când glonțul îi atinse corpul. 

Dar când îi pătrunse în inimă, fu de parcă întregul trup 
i-ar fi luat foc. 

— Chloe! Nu! 

N-avea habar cine urlase: poate să fi fost voce de bărbat, 
sau de femeie, sau mai multe voci laolaltă. 

Se nărui la pământ. 

Bătăile inimii îi răsunau extrem de zgomotos în urechi, şi 
pământul îl simţea foarte rece sub cap. Restul din ea era 
cuprins de flăcări, ca şi cum ar fi ars de vie. 

Ascultă cu interes zgomotele înfundate din jurul ei, şi 
bubuiturile lente ale propriei inimi. 

Care, după alte câteva bătăi, se opriră de tot. 

Douăzeci şi şase 


Întuneric. Ecouri. 

Ceva răsunând în depărtare, ceva care putea să fi fost 
zgomot de apă care picură, numai că mai puternic. Vântul, 
urlând pe undeva, dar fără ca vreo adiere să-i atingă fața. 

Chloe recunoscu locul în care se afla, chiar înainte de a 
deschide ochii. 

Era ceva mai departe de marginea falezei decât prima 
oară, când venise în locul acesta, după ce căzuse din 
Turnul Coit. Departe, dedesubt, era ceea ce semăna cu o 
baltă de mercur, bolborosind şi unduindu-se nesigură. 

Observă lucruri de care nu ştiuse până acum: drept 
deasupra ei erau milioane şi milioane de stele, şi de galaxii, 
şi de planete străine, pe care nu le ştia după nume, mult 
mai înfricoşătoare decât pustietatea care crezuse că ar fi 
acolo. Era de parcă s-ar fi aflat la capătul universului, la 
capătul a orice. 

Ceva ţipă, un țipăt grav şi insistent. Când îşi încordă 
privirea, Chloe reuşi să distingă la limită siluetele obscure, 
pâlpâind, apărându-i şi dispărându-i din câmpul vizual, 
imediat dincolo de ce putea să vadă, cu neputinţă de 
reținut mai mult de o clipă. De parcă n-ar fi fost acolo sau 
ca şi cum n-ar fi fost decât o iluzie optică. 

Chloe se retrase până spre muchia falezei, aşternând 
între ea şi ele cât mai multă distanță putu. 

— Chloe. Saht. 

Erau o şoaptă, un tors şi un mârâit, toate laolaltă. 

O umbră pluti mai aproape decât toate celelalte, 
zăbovind. 

— Fiică. 

— M-mamă? întrebă Chloe, cu vocea tremurată. 

Umbra nu avea o formă recognoscibilă, pendulând 

mereu de la siluetă vag animalică la ceva vertical. 

— Acum îţi cunoşti destinul. Întoarce-te. 

— Dar, stai... ce e asta? întrebă Chloe cu disperare, 
străduindu-se să se agaţe de lucruri despre care ştia, în 
adâncul inimii, că sunt efemere şi trecătoare. Unde sunt? 
Ce s-a întâmplat cu tine? 

Umbra pâlpâi şi se undui, de parcă între ele aerul ar fi 
fost extrem de încins. 

—  Întoarce-te la mama ta cea vie. Ea este acum 
realitatea... aşa cum sunt eu, în trecutul tău. 

Chloe nu înțelese. Deschise gura să mai întrebe ceva, 
însă un val de aer fierbinte o lovi în piept ca un pumn. 
Chloe zbură cu spatele înainte de pe faleză, spre 
întunecimea de dedesubt. 


Viaţa, când se întoarse la ea, însemnă durere. Îşi duse 
ghearele la piept şi, cu un geamăt de agonie, îşi smulse 
glonțul din rană. Sângele îi țâşni, dar îşi încetini curgerea, 
sub ochii ei, până ajunse ca un firicel. Curând, se opri cu 
totul, şi simți o mâncărime acolo unde pielea şi muşchii 
începeau să se îmbine. 

Sunetele din jurul ei începură să aibă o noimă, nu că i- 
ar fi păsat de ele. Murmure de „Ea este Aleasa!”, şi „De ce 
n-a murit?”, sau doar „Chloe!”, din partea celor care o 
iubeau, pur şi simplu. Lupta părea să fi încetat; câțiva Mai 
îngenuncheaseră în fața ei. 

Mama ei îi era alături, vrând să se asigure că e teafără. 

Ba nu, stai... mama ei se postase cu mare grijă, 
strecurându-se între Chloe şi membrii Ordinului A Zecea 
Lamă, apărându-şi fata cu propriul trup. Oamenii lui Whit 
se tot foiau şovăielnici, tot mutându-se de pe un picior pe 
celălalt, dând să-şi ridice armele şi apoi lăsându-le să cadă 
la loc, neştiind sigur ce să facă. 

Cu mişcări tremurătoare, Chloe se ridică într-un 

genunchi, apoi cu totul. O durea fiecare părticică a 
trupului, dar stătea pe picioare. 

— Ascultati, voi toţi, rosti, cu o voce sonoră şi hotărâtă, 
astfel încât oricine s-o poată auzi; oricine, om sau Mai, 
dacă se atinge vreodată de mama mea, cu mâna mea îl 
omor. Îl hăituiesc şi-l omor. Şi mai am şapte vieţi la 
dispoziție pentru asta. 

Îşi duse mâna spre coaste, care încă o dureau. Se aplecă 
puţin, ca să-şi mai aline durerea, cu fața spre Whit şi spre 
cei care-i mai rămăsese din A Zecea Lamă. 

— Ascultaţi-mă: eu nu l-am omorât pe Coţcar. El a căzut 
de pe pod în timp ce încercam să-l ajut să se ridice la loc. 
Eu n-am făcut niciodată rău nimănui. Nici Alek, nici Kim, 
nici Paul, nici Amy. Şi nici mama mea. Aşa că puteți să ne 
lăsați în afara micului vostru război. 

Amy şi Alek se repeziră spre ea când o văzură că începe 
să se clatine, aducându-i fiecare câte un braț pe după 
umerii lor. Paul şi Kim îi urmară. 

— Cât despre Mai... 

Privi direct spre Serghei. Nu avea vreo dovadă că el chiar 
ar fi trimis asasini după mama ei, însă era cea de-a doua 
persoană care îndreptase o armă de foc spre ea, astă-seară. 

— Acasă nu înseamnă Mai, sau oameni. Acasă înseamnă 
acasă. lar eu mă întorc chiar acum acasă. 

Întinse o mână, şi mama ei i-o prinse. 

În cealaltă, strâns, neobservat, era cercelul de argint al 
mamei, cel pe care-l găsise Brian. Îşi întoarse privirea spre 
cei pe care-i lăsau în urmă: răniții, morții, respectuoşii Mai 
şi dezorientaţii oameni. 

Brian nu se găsea printre ei. 

Chloe, cei patru prieteni ai ei, şi mama sa mergeau în 
tăcere prin noapte. 

Douăzeci şi şapte 


Doi adolescenţi Mai şi doi din rândul oamenilor stăteau 
într-un separeu de la Washington Diner, bând tăcuți cafea 
sau ciocolată caldă şi ciugulind dintr-un platou mare cu 
cartofi prăjiți reci, unsuroşi, stropiți cu un ketchup gros şi 
strălucitor, care le amintea tuturor celor de față mult prea 
bine de sânge. Luminile fluorescente făceau ca totul să 
pară aspru şi lipsit de viață. Personalul de serviciu la acea 
oră târzie din noapte era morocănos şi distant, ceea ce le 
convenea de minune celor patru membri ai adunării, care 
nu aveau deloc chef de discuții cu străinii. 

Alek, Kim, Paul şi Amy stăteau, stânjeniţi, ca şi cum ar fi 
fost veri îndepărtați, despărțiți multă vreme şi aflați acum 
la o reuniune de familie, unde li se ceruse să se 
împrietenească neapărat cu alți copii de vârsta lor. Kim 
împrumutase o eşarfă de la Amy şi-şi înfăşurase capul cu 
ea, ca o babuşca?, ascunzându-şi urechile. Chelnerița 
tocmai îşi dăduse ochii peste cap: era obişnuită să-i intre în 
local tot felul de ciudati, la ora aceea a nopții. 

— Aşa..., zise Paul, jucându-se cu un cartof pai. Ce 
înseamnă... toată chestia asta, că ar fi Aleasa? 

Kim îşi înfăşurase labele în jurul unei căni cu ciocolată 
caldă şi privea undeva în gol, părând aeriană chiar şi 
pentru cine o cunoştea. 

— Înseamnă că este conducătoarea noastră firească. Şi 
că mama ei a fost, probabil, precedenta conducătoare, şi că 
ea, la fel ca mama ei, îndeplineşte toate cerințele 
tradiționale: loialitate, vitejie, îndurare, corectitudine, şi 
voința de a aduce soluții în situații aparent imposibile, 
enumeră Kim, reculegându-se un pic şi intrând în 


29 Un fel de batic purtat de femeile din zonele rurale ale Rusiei. 

obişnuitul ei rol didactic. Înseamnă că are o ka veritabilă şi 
nobilă, şi că ar face orice ca să-şi apere prietenii şi familia. 
Înseamnă că are nouă vieţi... sau şapte, în prezent, după 
cum a zis ea. Plus alte trăsături... mai puţin lesne de 
definit. 

Paul şi Amy încuviințau pe muteşte, şi chiar şi Alek 
părea interesat de subiect, de parcă ar fi fost noutăți 
pentru el. 

— Înseamnă că Alek nu mai este următorul candidat la 
conducere, adăugă Kim, cu prudenţă. 

— E mai bine; prea multe răspunderi, zise Alek, 
încercând să fie spiritual, însă replica îi sună mai degrabă 
tristă. 

Nici măcar el nu scăpase neafectat de evenimentele serii. 

— Din ceea ce ai spus, înțeleg că tipul pe nume Serghei 
n-ar mai trebui să fie conducător, rosti Paul, încet. Că, în 
realitate, ar trebui să fie Chloe. 

Kim încuviinţă fără vorbe şi-şi lăsă privirea în cana ei cu 
ciocolată caldă. 

— l-aţi văzut pe ăia doi ciudaţți bătrâni? luă cuvântul 
Amy, cu vocea tremurată. Era de parcă domnul Rezza şi 
Serghei ar fi fost duşi în mica lor lume proprie... Ați văzut 
cum s-a purtat cu Brian? Ca şi cum niciunul dintre ei n-ar 
fi dispus să renunţe la putere. Vreodată. 

— Niciodată n-am mai văzut o astfel de violență, zise Kim 
spre cana ei, însă apoi îşi ridică privirea, cu ochii mari şi 
şocațţi, ca de copil. Am mai văzut lupte, sau dueluri, dar... 

Alek încuviință, rezemându-se într-o mână. 

— Ştiu. Eu crezusem c-o să fie distractiv, sau cam aşa 
ceva. 

Paul şi Amy se priviră. Paul întinse mâna şi i-o strânse 
pe-a fetei. 

— N-am mai ajuns să facem ceva care să-i fie de ajutor, 
zise până la urmă Amy, înciudată. Era vorba ca noi să 
facem toată munca aia detectivistică de rahat, dar nimic 
din toate astea n-a mai contat... 

— Dacă n-ar fi fost ideea ta, cu cele două aparate walkie- 
talkie, n-am mai fi găsit-o în veci, îi atrase atenția Alek. 

— Am fost acolo, zise Kim, privindu-i pe toți, pe rând. 
Am sprijinit-o. Eu cred că, uneori, este suficient. 

— Un lucru e clar, adăugă Alek, amestecându-şi în cafea 
cu o gheară. De acum încolo, viața ei o să devină chiar mai 
complicată şi cu mult mai periculoasă... 

Douăzeci şi opt 


Chloe şi mama ei stăteau pe canapea, în cea mai mare 
parte a timpului tăcute. Chloe avusese nevoie de mai mult 
de o oră doar ca să-i spună mamei sale întreaga poveste, şi 
încă o oră pentru ca doamna King să pună întrebările 
inevitabile. 

Doamna King scoase la iveală o sticlă cu whisky scoțian 
scump şi dădu pe gât o doză. Îi oferi şi lui Chloe, însă 
Chloe refuză, vrând în schimb cacao. Doamna King i-o 
prepară, cu mişcări de robot. 

— Ah, uite-ţi cercelul, îşi aminti Chloe, scoțându-l din 
buzunar. 

Bijuteria sclipi în lumină. O răsuci în mână, fixând-o cu 
privirea. 

— Ce întâmplare..., cugetă ea. Atât de puţine şanse să 
cadă, şi cu atât mai puţine ca să-l găsească tocmai Brian. 

— Acordă-i puţin credit şi mamei tale, replică femeia mai 
în vârstă, cu un zâmbet crispat, arătându-i că ambele ei 
urechi erau lipsite de podoabe. Ori de câte ori mă mutau, 
lăsam să-mi cadă câte o bijuterie, sau te miri ce, sperând 
că i-aş putea oferi cuiva un indiciu despre locul unde mă 
aflam. Cred că m-a costat vreo trei sute de dolari toată 
povestea asta, adăugă, întinzându-i lui Chloe cana cu 
cacao şi clătinând din cap. 

Chloe surâse: era încă prea devreme pentru zâmbete în 
toată regula. Eu chiar am mama cea mai super. Nu şi-o 
putea închipui pe doamna Chun, şi nici pe mama lui Amy, 
gândindu-se să facă aşa ceva. Însă se întunecă din nou la 
față când se gândi la mame şi la celălalt lucru pe care 
trebuia să i-l destăinuiască. 

— Mi-am văzut mama biologică, îi zise, după ce mai 
tăcură amândouă o vreme. În timp ce eram... ăăă... 

moartă. 

Doamna King îşi ridică spre ea ochii uşor încețoşați: din 
cauza serii, nu a alcoolului. Pe o parte a feței avea vânătăi 
şi zgârieturi, acolo unde o apăsase țeava armei. Părul ei, 
care de obicei îi stătea perfect, era acum răvăşit, iar rama 
ochelarilor i se îndoise. Chloe şi-ar fi dorit să nu fie nevoită 
să-şi vadă mama astfel: poate că uneori o considerase o 
perfecționistă afurisită, însă s-o vadă aşa era ceva aproape 
insuportabil. 

— Şi ce-a zis? o întrebă mama ei, după un moment de 
aşteptare. 

— A zis că e mândră de mine şi că trebuie să mă întorc 
şi să te salvez... şi că tu eşti mama mea adevărată. 

Fusese un lucru greu de spus, însă Chloe se bucură că 
reuşise să-l spună. 

Chiar şi când mama ei începu să plângă şi s-o 
îmbrățişeze. 


Până la urmă, îşi spuseră noapte bună, cumva ştiind 
amândouă că, deocamdată, erau la adăpost. Chloe vorbise 
cât se poate de serios când amenințase că va ucide pe 
oricine ar mai încerca să-i atace mama vreodată, şi acum 
părea să fie respectată de Mai. lar A Zecea Lamă avea acum 
o temă de gândire. 

Urcă istovită treptele spre camera ei, dorindu-şi cu 
disperare apa fierbinte şi purificatoare a unei băi, însă fiind 
prea epuizată ca să se mai gândească la modul serios la 
efortul de a lăsa apa să curgă, sau de a aştepta să se umple 
cada. 

Se aşeză pe patul ei, golită de orice gânduri, încercând 
să-şi azvârle tenişii din picioare fără să se mai aplece să le 
dezlege şireturile. 

O făcu să tresară o bătaie în geam. 

Brian era acolo, silueta lui întunecând un cer 
surprinzător de senin, plin de stele. Când îl văzu, Chloe 
simţi pentru o clipă cum îi zvâcneşte stomacul. Brian avea 

sânge pe față şi pe mâini; acolo unde ciocănise, rămăsese o 
pată urâtă, întunecată. 

Chloe sări în picioare şi împinse fereastra, deschizând-o. 

— Brian! strigă ea. 

El se ținea cu o mână de umărul celălalt, ca şi cum ar fi 
fost rănit acolo. 

O rană de glonț, îşi dădu apoi seama, prinzând slabul 
miros de metal şi de praf de puşcă. Pentru ea, mirosea a 
otravă, a moarte. 

— Salut, zise el, cu un zâmbet şters. Sunt bine. Nimic 
prea grav. 

— Intră... să aduc ceva pansamente... 

El stătea în echilibru pe pervazul exterior, la fel de 
îndemânatic ca un Mai, însă Chloe se temea că ar putea să 
cadă dac-ar pierde prea mult sânge. 

Brian scutură din cap. 

— Nu pot. Am trecut numai ca să-mi iau rămas-bun. 

Ea nu înțelese. Doar se terminase totul! Băieţii buni 
câştigaseră, iar el era un băiat bun. 

— De ce? Care e...? 

— Sunt un om mort, zise el, cu o voce istovită. Richard 
aruncă practic o fatwa asupra mea... ca trădător al 
Ordinului. lar tatăl meu refuză să mă apere. Nu părăseşti 
niciodată Ordinul, cât timp eşti în viață. 

— Dar tu n-ai avut de ales! Doar mi-ai spus! Tatăl tău 
te-a obligat! 

Brian ridică din umeri. 

— Nu are importanță. Mi-am rostit jurămintele când 
aveam paisprezece ani... iar acum sunt un om urmărit. 
Sunt obligat să dispar. 

Până la urmă, Chloe începu să plângă, şiroaie de lacrimi 
mute făcându-şi drum în jos pe obrajii ei. 

— Brian, dar nu e corect. Tu doar ai încercat să mă ajuţi. 
Totul e din vina mea... 

— Nimic nu e din vina ta, Chloe, o opri el, întinzându-se 
şi prinzând-o de mână, strângându-i-o. Nimic nu e din vina 

ta. Tu eşti bună, drăguță şi inteligentă... Nu am nici cea 
mai mică îndoială asupra faptului că vei fi o mare 
conducătoare pentru poporul tău. 

O privi cu seriozitate în ochi. 

— Dar ştii că eşti în fruntea listei de ucideri a Ordinului, 
da? 

— Ştiu, răspunse ea, întristată. 

— Dac-aş mai zăbovi pe-aici, te-aş pune într-o şi mai 
mare primejdie, Chloe. 

Îşi luă mâinile de pe ea şi începu să se ridice. 

— Te iubesc, îi mai zise, şi sărută geamul în apropierea 
feței ei. 

Chloe se aplecă în față şi-i răspunse la sărut, sticla rece 
dintre ei menținându-l la adăpost de ea. 

După care el se lăsă să cadă în noapte, dispărând prin 
oraş. 

Iar Chloe îşi acoperi fața cu mâinile şi plânse. 

Epilog 


Serghei stătea la biroul lui, cu mâinile împreunate sub 
bărbie, ca şi cum s-ar fi rugat. Îşi trecuse o gheară prin 
păr, aranjându-l, însă avea sânge pe manşete, de când îl 
doborâse pe unul dintre tinerii membri ai Ordinului, 
trăgând cu ghearele de tendoanele din gâtul băiatului. 

Trecuse mult timp de când Serghei nu se mai implicase 
personal într-o luptă. Îi lipsise: era ceva incredibil de 
răscolitor şi de visceral în a-ți proteja oamenii cu propriul 
trup. Era unul dintre semnele care indicau un veritabil 
conducător. 

Un veritabil conducător ştie ce să facă şi pe timp de 
pace, ştie cum să administreze o birocraţie modernă astfel 
încât să-şi adune poporul la adăpost, să facă sistemul să 
funcționeze, să reunească familiile şi să le dea tuturor 
locuri de muncă şi adăpost şi ascunzătoare. Exact asta 
făcuse în ultimii cincisprezece ani, aproximativ. Sunt un 
conducător, îşi zise sieşi, şi nimeni nu-mi poate lua asta. Şi 
în niciun caz o fetiță oarecare din San Francisco. 

Deschise un sertar, folosindu-şi gheara ca să desfacă 
încuietoarea, şi scoase de-acolo un mic telefon mobil 
cenuşiu, deloc ieşit din comun. Formă numărul cu degetul 
mare, retrăgându-şi ghearele. 

— Alo, Alexander? În primul rând, dă-mi voie să-ţi 
prezint condoleanțele mele, zise, chicotind, din moment ce 
toată lumea pare să te creadă mort. În altă ordine de idei, 
m-am gândit că am putea să ne ajutăm reciproc încă o 
dată. Îți aminteşti de fata conducătoarei Semeţiei? Cea de 
care tu, hm, te-ai îngrijit cu... asistența mea? S-a aflat că 
are o soră, pe Chloe King. Da, v-aţi cunoscut... Da, ea e 
Aleasa... lar eu te pot ajuta s-o găseşti. Ca să te poți îngriji 
şi de ea. 

---- Sfârşitul cărții nr. 2 ---- 


225 


PISICILE CAD MEREU ÎN PICIOARE 


Pentru Chloe King, viaţa devine din ce în ce mai palpitantă. Ea nu 
este nicidecum o adolescentă oarecare, iar faptul că se dovedeşte a fi 
descendenta unei rase mitice de feline o transformă în ținta princi- 
pală a războinicilor din Ordinul A Zecea Lamă. 


O povară greu de dus pentru o fată de şaisprezece ani, dar destinul ei 
este pecetluit şi trebuie să se împlinească. Ea este Aleasa şi trebuie 
să-şi salveze semenii, chiar cu preţul saceificiului suprem. Dar să nu 
uitäm că are nouă vieţi! ax 


„Fanii tinerilor eroi înzestrați cu puteri magice vor deveni 
dependenţi de combinaţia de acțiune, romance, fantasy şi umor... 
Ideile ingenioase ale autoarei şi elementele de mitologie egipteană 
garantează succesul seriei.” = Erin Dare, KLIATT 


Acum, un serial de televiziune produs de ABC FAMILY. 


Pentru mai multe detalii, vizitaţi 
TheNineL teesoliC ackimg.com 

